
NOTA EDITORULUI 


Trăim, oare, astăzi, o epocă postraţionalistă, cum ne 
lasă să înţelegem alarmaţi sau, dimpotrivă, triumfători, unii 
contemporani? Cine s-ar încumeta până la urmă s-o afirme 
fără restricţii? Căci obiectul cultului raţionalist — raţiunea — 
este vie şi puternică pretutindeni în gândirea şi acţiunea 
noastră. Până şi detractorii raționalismului clasic rămân 
într-un fel sau altul moştenitorii săi. lată de ce întoarcerea 
periodică spre marile modele, spre opera iniţiatorilor 
raționalismului modern, pare nu numai legitimă dar şi de 
dorit. Un prilej pentru a o face l-a oferit în 1996 aniver- 
sarea a 400 de ani de la naşterea lui René Descartes şi a trei 
decenii şi jumătate de la venirea pe lume a lui Gottfried 
Wilhelm Leibniz. 

Problema problemelor ce a stat în faţa gânditorilor 
celor mai reprezentativi care au ilustrat tradiţia raţionalis- 
mului modern de la Descartes şi Spinoza, prin Leibniz, 
până la Christian Wolff, pare să fi fost împăcarea recu- 
noaşterii atotputerniciei lui Dumnezeu cu supremaţia ra- 
țiunii. Concepte şi corelaţii conceptuale deja consacrate: 
existenţă-posibilitate, absolut-relativ, permanenţă-deve- 
nire, spaţiu-timp, necesitate-libertate, cunoaştere-opinie, 
bine şi frumos, primesc acum înţelesuri noi. Întregul sis- 
tem al principiilor şi categoriilor filosofice va fi formulat 
pe alte temelii. În ce constau aceste temelii, a căror aşezare 
şi consolidare pretinde să constituie gloria unei noi epoci a 

gândirii, ne-o spune cu claritate şi pregnanţă Wolfgang 
Bartuschat în comentariul său dedicat secolului al XVII- 
lea, pentru noua ediţie a cunoscutei istorii a filosofiei a lui 
Karl Vorlănder (Rowohlt, Hamburg, 1990). Autorul ne 
vorbeşte despre „noua pretenţie ridicată de filosofie, 
anume aceea de a filosofa pornind de la un fundament ce 
garantează o certitudine ultimă care nu poate fi zdrunci- 
nată, ajutându-l pe om să se ridice de la corelaţii lipsite de 
transparenţă, acel cadru în care acţiunea lui este condusă 
de simple păreri, la independenţă şi autonomie. Sprijinit pe 
o cunoaştere sigură, pe care o posedă, omul va deveni ca- 
pabil să formuleze doar asemenea judecăţi de al căror con- 
ţinut de adevăr el se poate convinge singur. Nu este numai 
pretenţia unei cunoaşteri întemeiate, ci şi pretenţia, legată 
de aceasta, că, în virtutea unei asemenea cunoașteri, omul 
va fi ajutat să acceadă la o orientare raţională în lume, ceea 
ce îi îngăduie filosofiei să capete o configuraţie sistema- 
tică.“ Sugestia este clară. Filosoful raţionalist îşi propune 
să ofere temeiuri noi pentru valori consacrate de o tradiţie 
milenară şi să le confere acestora acea supremă funda- 
mentare pe care o poate oferi doar reunirea autorităţii 
tradiţiei cu cea a raţiunii critice. Din perspectiva noastră 
actuală rămâne un motiv de continuă uimire cum, într-o 
întreprindere fără seamăn în ceea ce priveşte amploarea şi 
grandoarea, o scrutare a fundamentelor de o necruțătoare 
exigenţă a unei tradiţii filosofice milenare a putut merge 
mână în mână cu acceptarea necritică a nu puţine supoziţii 
socotite drept evidențe ale gândirii în genere. 

Textele reunite în acest volum reprezintă o selecţie 
din comunicările susţinute la două reuniuni ştiinţifice con- 
sacrate lui Descartes şi Leibniz, multe dintre ele în versi- 
uni amplificate şi revizuite. Prima dintre ele a fost o con- 

ferinţă ştiinţifică cu participare internaţională, organizată 
de secţia de ştiinţe filosofice a Academiei Române la 
Bucureşti, în mai 1996, iar a doua un simpozion care a avut 
loc la Universitatea Babeş-Bolyai din Cluj, în decembrie 
1996. 

În textele pe care le prezentăm cititorului pot fi des- 
prinse mai multe fire. Mai întâi, sunt contribuţiile ce urmă- 
resc cu deosebire situarea iniţiativelor şi ideilor autorilor 
comemoraţi în raport cu doctrine ale antemergătorilor. În 
al doilea rând, sunt texte în care domină preocuparea de a 
evidenția semnificaţia unor teme ale lui Descartes şi 
Leibniz în contextul epocii, prin raportare la contemporanii 
lor. (Atragem atenţia aici asupra luminii noi pe care o 
aruncă textul lui Wolfgang Bartuschat asupra înţelegerii 
cartesiene a certitudinii printr-o nouă interpretare a con- 
ceptului meditaţiei, precum şi asupra contribuţiei lui 
Alexandru Balaban dedicat analizei vieților paralele şi 
antiparalele ale lui Leibniz şi Newton.) În al treilea rând, nu 
puţine sunt textele ce discută concepte şi teorii ale lui 
Descartes şi Leibniz în lumina unor evoluţii ştiinţifice şi 
filosofice recente. Un loc aparte ocupă în volum contri- 
buţia doamnei Marta Petreu consacrată metamorfozelor pe 
care le cunoaşte o temă a raționalismului clasic la doi gân- 
ditori români reprezentativi ai acestui secol. Subliniem 
însă că firele pe care le-am desprins sunt strâns împletite în 
majoritatea textelor. Cercetarea originilor, evidenţierea 
noutăţii temelor de bază, exegeza şi evaluarea critică merg 
adesea mână în mână. 

Exprimăm şi cu această ocazie mulţumirile noastre 
cordiale Institutului Franţei şi Institutului Goethe din 
Bucureşti care au înlesnit, prin sprijinul lor, prezenţa la 
conferinţa Descartes-Leibniz din Bucureşti a profesorilor 

Michael Fischant din Paris şi Wolfgang Bartuschat din 
Hamburg, precum şi organizatorilor reuniunilor ştiinţifice 
de la Academia Română şi de la Universitatea Babeş- 
Bolyai. Şi nu în ultimul rând ne exprimăm aprecierea şi 
gratitudinea cuvenite conducerii Editurii Universal Dalsi 
care a acceptat cu generozitate să editeze un volum ce 
reuneşte texte adresate unui cerc mai restrâns de cititori. 
Este ceea ce se încumetă să facă, astăzi, puţine edituri 
româneşti. 


martie 1998 
Mircea Flonta 


DESCARTES. METAFIZICĂ ŞI MEDITAŢII 


Wolfgang Bartuschat 


„Ştiu prea bine — îi scria Descartes lui Picot, tradu- 
cătorul cărţii sale Principia Philosophiae — că vor trebui să 
treacă mai multe secole până când din aceste principii vor 
fi derivate toate adevărurile în felul în care ele pot să fie 
derivate“. Şi el încheie exprimarea aşteptării lui în această 
privinţă cu dorinţa că „epilogul fericit al acestei derivări va 
fi văzut odată de către nepoţii noştri . Descartes nu spune 
câte secole vor trebui să treacă pentru aceasta. Se va putea 
spune însă că patru secole nu au fost suficiente pentru a 
împlini dorinţa sa. Noi, nepoţii, dimpotrivă, consacrăm 
Principiilor — pe care Descartes le-a socotit drept opera sa 
capitală — doar o mică atenţie. Programul de derivare a 
unor propoziţii adevărate ce urma să servească instituirii 
unei ştiinţe a fizicii ce se bizuie pe ea însăşi trece drept 
puţin convingător, deoarece are o putere de explicaţie prea 
redusă în relaţie cu fenomenele fizice şi deoarece rămâne 
în urma unora din ideile de care dispuneau deja contempo- 
rani ai Săi, cum au fost Galileo şi Harvey. 

Ceea ce se bucură încă şi astăzi de o atenţie nemic- 
şorată sunt Meditationes de prima philosophia ale lui 
Descartes, meditaţiile lui asupra metafizicii şi anume în alt 
sens decât cel în care le-a înţeles Descartes în scrierea sa 
asupra Principiilor. Acolo există, în prima parte, un rezu- 
mat al Meditaţiilor care constituie o indicație în sensul că 

ele trebuie înţelese drept o simplă introducere în îndeletni- 
cirea propriu-zisă cu filosofia. Această îndeletnicire ar 
putea fi numită, împreună cu Immanuel Kant, una de na- 
tură doctrinară, spre deosebire de o simplă critică a capa- 
cităţii noastre de cunoaştere, care, ca simplă critică, are în 
raport cu tema doar o însemnătate propedeutică. Şi pentru 
Descartes scrierea consacrată Principiilor, scriere ce re- 
zumă Meditaţiile, tratează, cel puţin potrivit titlului ei, des- 
pre principiile cunoaşterii omeneşti; ceea ce este acelaşi 
lucru, îi scrie Descartes lui Picot, „cu ceea ce putem de- 
semna drept filosofie primă sau metafizică“. 

Cu privire la o asemenea metafizică, ce tratează doar 
despre principiile cunoaşterii şi despre nimic altceva, 
adică, aşa cum era ceva curent de la Aristotel, despre exis- 
tenţă în genere, al cărei principiu prim este existenţa lui 
ego cogito, Descartes spune în scrisoarea către Picot — în 
care explică modul cum înţelege el Principiile — că din 
primul principiu al existenţei se poate deriva existenţa a 
ceva. Mai întâi acesta va fi existenţa lui Dumnezeu, care, 
derivată în acest fel, se înfăţişează la rândul ei ca un prin- 
cipiu, iar apoi printr-o corelare a acestor două principii 
(ego şi Deus) rezultă existenţa lucrurilor corporale în ge- 
nere, „adică existenţa corpurilor întinse în lungime, lăţime 
şi adâncime, corpuri ce sunt înzestrate şi cu o varietate de 
forme şi se mişcă în diferite feluri . Acestea erau toate 
principiile, aşadar trei — Eul gânditor, Dumnezeu şi lumea 
întinsă — din care el, Descartes, deriva adevărul celorlalte 
lucruri. În aceste puţine cuvinte, Descartes descrie metafi- 
zica sa drept una, am putea spune, funcţională, drept o 
teorie a unor asemenea principii ce îşi derivă însemnătatea 
doar din faptul că sunt principii explicative a ceva. 

O metafizică înţeleasă ca teorie a principiilor trebuie, 
aşa îi scrie Descartes lui Picot, să satisfacă nu mai mult de 
două cerinţe: 1. ca principiile ei să fie clare într-un grad 
înalt, adică probate prin ele însele şi nu simple presupuneri 
şi 2. ca din ele să poată fi derivat tot restul. Desigur că prin 
aceasta nu s-a spus în ce mod se raportează una la cealaltă 
aceste două cerinţe, dacă ele sunt independente una faţă de 
cealaltă sau dacă una o implică pe cealaltă. În această pri- 
vinţă Descartes ne lasă în acest pasaj în obscuritate. Căci el 
spune ceva despre claritatea şi de asemenea despre evi- 
denţa principiilor, dar nu şi ceva cu privire la derivabili- 
tatea posibilă a altor lucruri din ele. Şi eu aş dori să spun 
acum doar ceva cu privire la prima cerinţă, nu din raţiuni 
de spaţiu limitat, ci din scepticism faţă de programul deri- 
vabilităţii. Şi cred că un asemenea scepticism este pe de-a 
întregul compatibil cu filosofia lui Descartes. 

Demonstrația clarităţii principiilor a fost produsă — îi 
scrie Descartes lui Picot — prin „modul cum au fost găsite“ 
şi acest mod, după cum se ştie, a fost descris de Descartes 
în ale sale Meditationes printr-un proces de îndoială radi- 
cală care dezvăluie ceva neîndoielnic. Din acest ,,„mod de a 
găsi“ aş dori acum să fac o temă, aplecându-mă asupra 
Meditaţiilor. El este — aceasta este teza mea — identic cu 
actul meditaţiei. În scrierea despre Principii acest mod de 
a găsi este menţionat cu trimitere la Meditationes; acest 
proces nu are însă un rol conducător în construcţia scrierii 
menţionate tocmai fiindcă Descartes nu urmează aici un 
program de deducție. În scrierea despre Principii, 
Descartes se orientează spre o formă de demonstraţie pe 
care el o numeşte într-un alt loc sintetică, formulare prin 
care înţelege un procedeu de demonstraţie în cadrul căruia 
stări de fapt sunt deduse din propoziţii ce le preced. 

Dimpotrivă, Meditationes sunt scrise într-o formă de 
demonstraţie pe care Descartes o numeşte peste tot ana- 
litică. Analiza este, se spune acolo, cu intenţie explicativă, 
demersul ce indică adevărata cale pe care un lucru este 
găsit „oarecum a priori , adică prin recurs la simpli paşi ai 
gândirii. Analiza pune accentul doar pe găsirea unui lucru 
cu consecinţa — aşa interpretez eu demersul — că această 
găsire îşi este sie însăşi suficientă. Aşa stând lucrurile în 
cazul principiilor şi prin aceasta în câmpul metafizicii, o 
formă de reprezentare ce este orientată spre actul desco- 
peririi, nu suntem conduşi de ideea că un principiu trebuie 
să fie de aşa fel încât să poată fi deduse alte lucruri din el. 
„În ceea ce mă priveşte — spune Descartes — am urmărit în 
Meditationes exclusiv calea analizei deoarece mi s-a părut 
cea mai adevărată şi cea mai bună pentru a afla ceva nou, 
în timp ce sinteza (potrivită în cazul obiectelor geometrice) 
nu mi s-a părut atât de adecvată de asemenea şi pentru 
aceste obiecte metafizice“ (despre care este vorba în medi- 
taţii). Metafizica urmează să fie tratată ca meditaţie sau 
deloc. 

Pasajul la care m-am referit în vederea explicării 
deosebirii dintre metoda analitică şi sintetică reprezintă 
răspunsul lui Descartes la cele două obiecţii împotriva 
Meditaţiilor sale, mai precis nu propriu-zis răspunsul la o 
obiecţie, ci la o rugăminte, şi anume la aceea de a realiza 
prezentarea „Meditaţiilor“ în vederea unei mai bune inte- 
ligibilităţi în mod geometric („more geometrico“). Pentru a 
răspunde acestei rugăminţi, în anexa răspunsului său, 
Descartes a reflectat asupra deosebirii dintre cele două 
metode. El caracterizează acolo modul de prezentare geo- 
metric, adică cel sintetic — anume derivarea unor stări de 
lucruri din definiţii date anterior, din postulate şi axiome 

şi, se poate adăuga în mod îndreptăţit, din teoreme deja de- 
monstrate, ce intervin ca premise, drept o formă de prezen- 
tare care ar rămâne exterioară lucrului. Pentru Descartes ea 
se deosebeşte mult de modul cum o va înţelege mai târziu 
Spinoza. Ea este, aşa explică Descartes, o formă de pre- 
zentare cu însemnătate doar pedagogică prin raportare la 
un cititor îndărătnic căruia i se smulge oarecum acordul cu 
ceea ce este prezentat prin raportare constantă la premise. 
Acest punct de vedere didactic este tocmai cel pe care îl 
afirmă Descartes cu privire la reflecţii demonstrative ce 
sunt ordonate doar potrivit metodei geometrice. Este ceea 
ce el numeşte dispositae. Abia Spinoza a făcut în mod sub- 
liniat, deja în scrierea lui asupra lui Descartes, din 1663, 
din disposita o demonstrata şi a conferit aici acestei me- 
tode o altă pondere. 

Despre metoda metafizică, pe care o preferă, 
Descartes spune, totodată, că are sub aspect didactic un de- 
zavantaj faţă de cealaltă; căci ea nu este potrivită pentru a 
convinge cititori neatenţi. Dacă ei nu parcurg atent, pas cu 
pas, demersul de gândire expus în mod analitic, lor nu li se 
vor impune unele lucruri drept consecinţe în aceşti paşi. 
Aici Descartes se referă la un punct de vedere important 
pentru înţelegerea filosofiei sale. Atenţie, concentrare, 
autodisciplină, prin urmare atitudini subiective, devin lait- 
motivul ce parcurge Meditaţiile cartesiene în întregul lor. 
Acestea sunt însă atitudini ce trebuie să fie adoptate de 
către fiecare şi care nu îi pot fi impuse din afară. 

Dacă reflectăm asupra acestui lucru, atunci consta- 
tăm că metoda sintetică, dincolo de toate avantajele pe care 
le poate avea, are, în ceea ce priveşte starea de lucruri în 
discuţie, o insuficienţă hotărâtoare. „Spre deosebire de ana- 
liză, ea nu oferă o împlinire şi nu umple spiritul celui ce 

năzuieşte să fie instruit deoarece nu ne arată felul în care 
este găsită o stare de lucruri“ (Anexă la Răspunsul la cele 
două obiecţii). Ceea ce contează în mod esenţial şi ceea ce 
ne învaţă doar analiza este împlinirea subiectivă în găsirea 
lucrului. Această împlinire, o chestiune pur subiectivă, este 
în cazul principiilor chestiunea ce contează dar nu într-un 
sens exterior. Căci principiu se dovedeşte a fi ceea ce un 
subiect găseşte datorită sforţării spiritului său; iar în prin- 
cipiu subiectul se simte împlinit deoarece ceea ce a fost 
găsit a fost produs din sine însuşi, şi anume datorită reflec- 
tiei sale proprii. „Acesta a fost temeiul — scrie Descartes — 
datorită căruia am scris mai degrabă meditații şi nu scrieri 
în care se desfăşoară dispute aşa cum fac de altfel filosofii; 
şi anume pentru a depune mărturie că mă adresez doar ace- 
lora ce îşi vor da osteneala să considere împreună cu mine 
obiectul cu atenţie şi să mediteze (meditari) asupra lui“ 
(op. cit.). 

Meditaţiile asupra metafizicii (a filosofiei prime) nu 
tratează un domeniu ce este deja cunoscut în ceea ce pri- 
veşte obiectele pe care le tematizează, altfel decât suge- 
rează subtitlul acestei scrieri, şi anume că aici ar fi vorba 
de Dumnezeu şi de suflet în ceea ce le distinge de corpuri; 
ele tratează mai degrabă despre un domeniu ce se deschide 
doar meditaţiei. Dar în acest sens meditaţiile sunt ele însele 
metafizice. De „meditații metafizice“ vorbeşte Descartes 
însuşi în $ 30 al primei părţi a scrierii consacrate Prin- 
cipiilor. Nu un Discours de metaphysique, cum va scrie 
mai târziu Leibniz, ci Meditationes metaphysicae. Înţelese 
în acest fel, meditaţiile sunt un gen al filosofării al căror 
conţinut nu poate deveni obiect al unui alt tip de consi- 
deraţii filosofice, chiar dacă Descartes a făcut acest lucru 
în rezumatul pe care îl dă în scrierea sa asupra Principiilor: 

filosofia se desfăşoară în procesul producerii ei. În acest 
sens, Descartes a scris despre al său Discours de la mé- 
thode (1,5): „Nu este intenţia mea de a învăţa pe alţii aici 
metoda pe care trebuie să o urmeze fiecare pentru a-şi con- 
duce în mod corect intelectul, ci doar să arăt cum am încer- 
cat eu să-l conduc pe al meu“. Şi de aceea, aşa îi scrie el lui 
Mersenne în martie 1637, el şi-a intitulat scrierea nu 
Traité, ci Discours de la méthode. Nu sunt studii ce vor- 
besc despre metodă, ci desluşiri ce dezvoltă cum anume 
trebuie să lucreze fiecare asupra lui însuşi în aşa fel încât 
nimeni să nu-l poată lipsi de facultatea de a medita. 

Meditaţiile lui Descartes sunt, aşadar, o chestiune în 
mod eminent subiectivă, scrise din perspectiva unuia care 
meditează, unul care, aşa cum ştie oricine, se supune unei 
îndoieli radicale pentru a evita să dea drept adevărat ceea 
ce este pur şi simplu socotit drept adevărat. Această îndo- 
ială serveşte eliberării de prejudecăţi. Iar aceste prejudecăţi 
sunt cauzate, altfel decât se consideră adesea, nu, în primul 
rând, de opinii consacrate de tradiţie şi de concepţii de tip 
scolastic pe care suntem obişnuiţi să le preluăm. Ele sunt 
cauzate de însăşi constituţia omului ce îşi găseşte expresia 
în dezvoltarea lui individuală. Prima parte a scrierii con- 
sacrate Principiilor, parte ce rezumă metafizica, face clar 
acest lucru. Procesul începe cu copilăria omului şi se sfâr- 
şeşte cu ea. Copii fiind ne-am înşelat deoarece nu am fost 
în stare să despărţim sensorialitatea şi intelectul; de această 
eroare trebuie să ne eliberăm, despre aceasta se vorbeşte 
tot timpul în dezvoltările din această parte a scrierii, iar 
eliberarea izbutită trebuie pusă în valoare mereu împotriva 
judecății pe care o târâm cu noi din copilărie, cu aceasta 
încheie el $ 76). 

Eliberarea de erorile copilăriei înseamnă eliberarea 
de starea noastră filosofică prefilosofică; dar aceasta nu în- 
seamnă a lăsa o dată pentru totdeauna în urmă ceea ce nu 
este transmis prin starea noastră naturală, ceea ce nu este 
câtuşi de puţin cu putinţă, ci a atinge un punct de vedere ce 
ne îngăduie să-l tratăm în mod raţional; iar acest punct de 
vedere trebuie pus în valoare continuu faţă de ceea ce ne 
condiţionează prin starea noastră naturală. Descartes spune 
în Răspunsul la cele două obiecţii formulate la adresa 
Meditaţiilor că împotriva obişnuinţei moştenite de a judeca 
trebuie să fie formată mai întâi o obişnuinţă nouă, opusă, şi 
această obişnuinţă cere, ca orice obişnuinţă, un timp pen- 
tru a se putea înrădăcina. Prejudecăţile ce trebuie să fie în- 
lăturate, prejudecăţi proprii omului în virtutea constituţiei 
sale naturale nu sunt prejudecăţi arbitrare, născute în mod 
întâmplător. Ele sunt din cele ce persistă şi pentru a căror 
înlăturare se cere de aceea o sforţare neobosită a concen- 
trării subiective. 

Constituţia omului ce este în discuţie, punctul de ple- 
care al reflecţiilor lui Descartes şi al meditaţiilor sale, este 
faptul că omul constă din spirit şi corp. Descartes nu a pus 
la îndoială, cred eu, niciodată în mod serios această consti- 
tuţie, chiar dacă enunţările de până atunci privitoare la ceea 
ce este spiritul şi corpul i se vor fi părut îndoielnice. Iar 
Descartes nu s-a îndoit niciodată că există ceva de felul 
judecăților false, împrejurare de care a făcut responsabilă 
acea constituţie a omului, falsitatea judecăților constând 
tocmai în calitatea lor de a fi îndoielnice. Căci experienţa 
erorii omeneşti, ca o experienţă reală şi nu doar aparentă, 
şi anume experienţa de a trebui să considerăm fals mai 
târziu ceva socotit adevărat, este o premisă hotărâtoare 

pentru ca procesul îndoielii cartesiene să fie pus în genere 
în mişcare. 

Cu toate acestea, îndoiala nu creşte pur şi simplu din 
această experienţă, cea a erorii, cel puţin nu în acea formă 
radicală pe care o conferă Descartes îndoielii. Ea izvorăşte 
mai degrabă dintr-o voinţă de cunoaştere radicală, dintr-o 
năzuinţă spre certitudine necondiționată. Ea nu ar fi nă- 
zuinţă dacă omul nu ar cădea de fapt în eroare. Dar această 
năzuinţă se justifică, ţinând seama de țelul său, al unei cer- 
titudini necondiționate, în mod firesc nu prin actul erorii. 
Faptul că o asemenea certitudine poate fi atinsă poate fi 
ceva nesigur şi ca atare supus îndoielii; dar că a ieşi din 
această stare de nesiguranţă este o întreprindere cu sens, 
este pentru Descartes totuşi ceva neîndoielnic. Reprezen- 
tarea aproape smintită că ar fi mai bine să ne înşelăm decât 
să nu ne înşelăm, formulată pornind de la premise teolo- 
gice, apare o singură dată (Meditaţia IV, 5), pentru a fi 
respinsă. Îndoiala, expresia scepticismului faţă de tot ce 
este socotit pur şi simplu adevărat stă, aşa cum se ştie, în 
slujba unei poziţii antisceptice ce tinde spre ceva ce nu 
poate fi pus la îndoială. 

Mai departe, Descartes face o nouă presupunere ce 
reprezintă pentru el ceva de la sine înţeles şi nu va fi pusă 
ca atare la îndoială, şi anume că ceea ce numim cunoaştere 
adevărată a unui lucru este adevărată atunci când ea prinde 
lucrul aşa cum este el în sine, adică independent de cunoaş- 
terea noastră. În această presupunere Descartes este în 
acord cu simţul comun, doar că acesta din urmă se înşală 
în măsura în care crede că nu intelectul, ci simţurile sunt 
indicator al faptului că noi atingem într-o judecată ceva 
extramintal. Desigur că această eroare este o iluzie naturală 
căreia îi suntem supuşi, deoarece suntem fiinţe înzestrate 

cu corpuri ce dispun de simţuri a căror eficacitate pare să 
ne arate că într-o judecată ne raportăm la lucruri din afara 
intelectului când ne sprijinim pe ele, pe simţuri. Spriji- 
nindu-ne pe ele ajungem însă la judecăţi pripite ale căror 
enunţuri, aşa cum se poate arăta cu uşurinţă, nu pot să re- 
ziste îndoielii. 

Deoarece enunţuri false de acest fel nu îşi au temeiul 
în contingenţa unei autodiscipline subiective ce lipseşte, ci 
într-o stare naturală a constituţiei noastre care este deter- 
minantă, el vrea împotriva acestui fapt să ajungă la o certi- 
tudine necondiționată. Poziţia specific cartesiană nu este 
alta decât cea de a adopta o poziţie ce se opune naturii. 
Aceasta se arată în faptul că el exagerează îndoiala. El nu 
pune doar la îndoială experienţa senzorială prin raportare 
la ceea ce se ştie — acesta este argumentul tradiţional — dar 
şi evidenţa lăuntrică a posesiei nemijlocite a impresiilor 
corporale, aceasta cu referire la vis, de care am fost înşelat 
deja ca fiinţă corporală. În sfârşit, el pune la îndoială şi evi- 
denţa corelaţiei interne a unor elemente simple, nemate- 
riale în ipostaza aritmeticii şi geometriei, aceasta referin- 
du-se la ceea ce provine din cele auzite, adică este o opinie 
străveche (vetus opinio), opinia că ar exista un genius 
malignus a cărui putere de convingere îmi creează evidenţa 
a ceva ce este departe de a prezenta o stare de lucruri aşa 
cum este potrivit naturii sale. 

În această poziţie opusă naturii cel ce meditează se 
sprijină pe o simplă opinie cu ajutorul căreia pune la în- 
doială caracterul demn de încredere a ceea ce se crede. El 
împinge, în Prima Meditaţie, până la limită presupunerea 
omenească ce nu este asigurată, radicalizează fantasarea 
simplei opinii şi anume împotriva a ceea ce acceptă drept 
de la sine înţeles cei ce sunt ataşaţi de opiniile comune. 

Poanta aparte este în acest caz aceea că incertitudinea tre- 
buie să fie ultimul cuvânt dacă ar avea dreptate cei ce 
afirmă că certitudinea cunoaşterii noastre depinde de alcă- 
tuirea obiectelor exterioare, dacă ne-am orienta, potrivit 
unei formulări a lui Martial Geroults (Descartes selon lor- 
dre des raisons,1953) după ordinea materiei şi nu după 
ordinea raţională. Genius malignus este cel mai înalt repre- 
zentant al unei exteriorităţi ce ne condiţionează, faţă de 
care suntem neputincioşi în raport cu ceea ce stă în putinţa 
noastră deoarece el poate să facă cu noi ceea ce doreşte. 
Această presupunere hiperbolică, ce împinge la limită tot 
ceea ce este simplă opinie, şi prin aceasta face opinia ca 
atare să apară drept dubioasă, serveşte cercetării faptului 
dacă există ceva de felul certitudinii absolute. 

Doar acest tip de cercetare justifică în ochii lui 
Descartes îndoiala radicală. Îndoiala nu este îndreptăţită cu 
referire la alcătuirea lucrurilor şi a orientării noastre coti- 
diene în lume, în acest raport ea este chiar şi ridicolă (risu 
digna), va spune Descartes în încheierea Meditaţiilor sale 
(VI, 24). Îndreptăţită este îndoiala doar în relaţie cu o cer- 
cetare care îşi este sieşi suficientă ca program teoretic al 
unei autoasigurări, o cercetare pe care Bernard Williams 
(Descartes. The Project of Pure Inquiry, 1978) a numit-o 
de aceea o cercetare „pură“. Caracteristica ei distinctivă 
este de a întreba doar cum este posibilă o cunoaştere a 
lumii despre care se poate spune că este cunoaştere ade- 
vărată. Într-o asemenea cercetare nimic nu trebuie să 
meargă repede; aici avem răgaz. lar o îndoială dispro- 
porţionată nu este nici ea primejdioasă căci, aceasta este 
întemeierea lui Descartes (Medizaţii, I, 11), într-o aseme- 
nea cercetare nu este vorba de res agendae ci exclusiv de 
res cognoscendae. Trebuie să acţionez, să judec nu trebuie, 

cel puţin atunci când această judecată nu serveşte acţiunii 
omeneşti, ci este orientată spre principiile cunoaşterii ade- 
vărate. 

Să se reţină că toate acestea sunt dezvoltate din pers- 
pectiva unuia ce meditează, ce se mişcă pe terenul erorii şi 
nu pretinde de aceea să formuleze enunţuri cu valoare 
obiectivă. Nu se afirmă nici că experienţa simţurilor ne 
înşală în principiu, nici că starea de veghe şi visul ar fi sep- 
arabile, nici că propoziţia „2 + 3 = 5“ ar fi o propoziţie 
falsă, nici că ar exista un genius malignus, nici că intelec- 
tul şi simţurile, ce se amestecă în judecăţile noastre, nu ar 
putea fi despărțite. Acestea sunt simple presupuneri cu 
privire la care Descartes va arăta că sunt toate, împreună, 
false. Dar ele sunt presupuneri făcute angajându-ne în me- 
ditaţie, pe care le deosebim de judecăţile ce survin în viaţa 
de fiecare zi pentru că ele sunt făcute în mod intenţionat de 
către cel ce meditează şi anume împotriva obişnuinţei coti- 
diene. Ar trebui, aşa spune Descartes (I, 11), să se abuzeze 
în mod voluntar de buna credinţă a cuiva şi să iasă la iveală 
că opiniile obişnuite ar fi pe de-a întregul false şi ima- 
ginare. A păşi pe un asemenea drum reprezintă desigur 
pentru mulţi o pretenţie exagerată. De aceea Descartes a 
socotit că trebuie să dea descrierea drumului în limba 
latină, altfel decât în Discours de la méthode, pentru ca, 
aşa cum scrie în Cuvântul Înainte al Meditaţiilor, capete 
slabe (debilora ingenia) să nu poată de asemenea crede că 
trebuie să păşească pe el. 

Numai pe acest drum se va descoperi însă ceea ce 
este refuzat capetelor slabe, anume de a înţelege amestecul 
intelectului şi al simţurilor, formulat cartesian mai apăsat, 
al spiritului şi corpului, şi de a separa (abducere) spiritul 
de corp, aşa cum spune în Sinopsisul Meditaţiei Întâia. 

Această separare, o caracteristică esenţială a filosofiei car- 
tesiene, nu este rezultatul unei reflecţii asupra raportului 
dintre spirit şi corp. Ea survine mai degrabă doar ca o rea- 
lizare a spiritului ce se articulează în actul meditaţiei. Cel 
ce meditează, lăsându-se în voia meditaţiei radicale, des- 
coperă în sine o putere despre care se poate arăta că este 
una a spiritului deoarece ea nu poate fi înțeleasă pornind de 
la ceea ce este corporal. Este puterea de a ne împotrivi la 
tot ce este exterior şi ne amăgeşte cu judecăţi, ce-i drept 
tocmai exteriorului în înfăţişarea lui cea mai puternică, cea 
a unui genius malignus. 

Cu toată puterea sa, pe care o are asupra celui ce me- 
ditează, genius malignus nu este destul de puternic căci un 
anume lucru nu îl poate înfăptui. El poate, fireşte, să mă 
împiedice să ajung la o judecată adevărată despre lucruri; 
el nu mă poate însă sili să formulez o judecată falsă. Este 
în puterea mea (hoc quod in me est, I, 12) ca să nu accept 
falsul; mai mult, atât timp cât nu am o certitudine, mă pot 
abţine de la judecăţi asupra stărilor de lucruri. Tocmai 
atunci când este confruntat cu un genius malignus cu cea 
mai mare putere ia cunoştinţă cel ce meditează de propria 
sa libertate, libertatea abţinerii de la judecată, care nu este 
pasivitate, ci un act voluntar de concentrare asupra lui 
însuşi. În această fază a cercetării este vorba de o libertate 
ce nu se extinde asupra judecăților cu privire la obiecte, o 
libertate care este ca atare determinată pur negativ. Dar ea 
stă, ca element pozitiv, la baza procesului îndoielii însuşi. 
Căci acesta este provocat, ce-i drept, de eroarea cu privire 
la alcătuirea obiectelor; ca poziţie subiectivă a actului de a 
voi, el nu va fi cauzat cu toate acestea de către nimic exte- 
rior, nici chiar de un oarecare genius malignus. Această 
instanţă puternică mă lasă, ce-i drept, să mă îndoiesc de 

obiecte; ea nu mă constrânge însă nicicând şi niciodată la 
îndoială. Îndoiala este ceva produs doar de către mine. 
Această libertate a mea nu este de altfel în nici un fel afec- 
tată dacă spiritul rău este înlocuit cu un Dumnezeu bun, aşa 
cum se întâmplă în Meditaţia a treia. 

Este experienţa libertăţii acestei activităţi proprii 
prin care cel ce meditează se asigură de existenţa sa, şi cu 
aceasta, de o primă stare de lucruri obiectivă. Propria exis- 
tenţă nu este doar imaginată de el, nici pur şi simplu su- 
gerată de un genius malignus, căci el ia cunoştinţă de ea 
prin propria sa activitate. Fireşte că acea consecinţă pe care 
o derivă Descartes de aici, şi anume, cea de a putea for- 
mula propria sa existenţă drept un principiu (ergo sum, ego 
existo, 1l,3), are ca premisă o reflecţie asupra acestei activi- 
tăţi şi, cu aceasta, totodată o distanţare faţă de ea. Şi toc- 
mai această reflecţie ce distanțează este cea care îl deter- 
mină pe Descartes să numească activitatea eului ce există 
„gândire“ (cogitare) şi să formuleze astfel primul principiu 
găsit cu certitudine, după cum urmează: „Ego cogito“. 

De ce vorbeşte Descartes de „cogitare“? De ce nu 
sunt valabile activităţile „dubito, ergo sum“ sau „volo, 
ergo sum“, activităţi ce au jucat un rol însemnat în câşti- 
garea certitudinii existenţei mele proprii, aşa cum am dorit 
să subliniez? Descartes foloseşte cogitare deoarece cu 
acest termen el doreşte să exprime că certitudinea pe care 
o am despre propria mea existenţă este certitudinea faptu- 
lui că sunt spirit, iar cogitare este cea mai corespunzătoare 
Şi, prin aceasta, cea mai generală determinare a spiritului. 
Ea îngăduie, altfel decât dubitare sau velle să se cuprindă 
în mod unitar forme diferite ale confirmării subiective de 
sine, ca unele ce aparţin spiritului. 

În aceasta constă faptul că „ego cogito“ este un prin- 
cipiu abstract ce a fost dobândit prin reflecţie asupra mul- 
tiplicităţii activităţilor exercitate de către cel ce meditează. 
Dacă dorim să formulăm aceasta, ceea ce Descartes face în 
terminologia tradiţională, aceasta înseamnă că eul care 
gândeşte este o substanţă sau un lucru (res cogitans). Cu 
aceasta, Descartes câştigă mult în propriii săi ochi. A de- 
termina eul ca substanţă îi îngăduie să determine diferite 
forme de activitate ale spiritului ca modi, ca unele ce sunt 
inerente Eului a cărui determinare esenţială (sau atribut, 
cum se spunea pe atunci) este gândirea. Acest atribut este 
esenţial în măsura în care fără el Eul nu poate exista, în 
timp ce celelalte forme sunt doar posibile sau accidentale, 
sunt forme fără de care Eul poate exista şi căruia îi aparţin 
doar în măsura în care sunt modi ale atributului lui. De aici 
se poate însă deduce: certitudinea eului, determinat drept 
gândire (ego cogito), la care cel ce meditează ajunge ca la 
un principiu, nu este certitudine a eului individual propriu 
celui ce meditează. Eul, ca prim principiu şi ca unul ce are 
caracterul substanţei nu este o substanţă individuală. Căci 
acest Eu, care este în esenţă atribut al gândirii, reprezintă 
rezultatul unei abstracții de acele activităţi ce caracteri- 
zează în procesul îndoielii, proces descris în Meditaţia 
Întâia, eul individual ce meditează. 

Eul descris acolo, cel care se îndoieşte, nu este un 
spirit pur, aşa cum este conceput ego cogito, ci, bineîn- 
teles, şi o fiinţă corporală care nu a existat doar în tinereţe, 
ci şi acum în momentul îndoielii; dar el izbuteşte la sfâr- 
şitul procesului îndoielii să deosebească între ceea ce este 
spiritual şi corporal şi să conceapă propria îndoială drept 
un act spiritual ce nu poate fi înţeles pornind de la ceea ce 
este corporal. În acest proces, eul recunoaşte în sine, ca 

rezultat al îndoielii sale, un element ce nu poate fi redus la 
corporal şi, ca atare, este separat în realitate de tot ceea ce 
este corporal. Dar acest element, ce aparţine în mod esen- 
tial Eului, nu constituie întregul Eu, care este individual ca 
unul ce meditează; el marchează un element al acestuia. Iar 
acest aspect, înţeles ca spirit în genere nu îngăduie consti- 
tuirea individualităţii, potrivit căreia un individ va fi dife- 
rit de un alt individ şi în spiritualitatea sa. 

Abia Leibniz a fost cel care a dezvoltat o teorie con- 
sistentă a substanţei individuale. El a înţeles că principiul 
substanţialităţii trebuie să fie ceva spiritual şi că, de aceea, 
nu pot exista substanţe pur corporale; el a înţeles, însă, 
totodată, că principiul poate fi ceva spiritual numai dacă, 
ca principiu constitutiv al substanţelor individuale, este ra- 
portat la ceea ce este corporal, corporal pe care îl percepe 
într-o măsură diferită. Abia această diferenţă în ceea ce 
este spiritual (versiunea perspectivistă asupra lumii ca în- 
treg) îngăduie să se deosebească substanţe individuale una 
de cealaltă. Această reflecţie nu este cu totul străină lui 
Descartes, chiar dacă la el apare fără teoria perspectivis- 
mului. 

În Sinopsisul Meditaţiei a doua, Descartes explică că 
numai spiritele, şi nu şi corpurile, ar fi substanţe indivi- 
duale. Căci deosebirea unui anumit corp de un altul este 
doar accidentală, deoarece rezultă din alcătuirea anumitor 
combinaţii între mişcări înăuntrul lumii corporale în tota- 
litatea ei, ce nu garantează individualitatea acestui corp în 
lume în întregul ei. De aceea se poate spune despre corp în 
general (corpus in genere sumptum) adică despre atributul 
întinderii, că este o substanţă faţă de care corpurile singu- 
lare sunt pur şi simplu modificările ei. Faţă de acesta, spi- 
ritul omenesc ( mens humana) nu constă din accidente, 

care nu ar fi nimic altceva decât modificări ale unui spirit 
(poate de felul celui conceput de către Averroes). Spiritul 
omenesc însuşi rămâne mai degrabă ca ceva ce dăinuie, 
chiar dacă ceva se schimbă la el. Gândirea lui este ceea ce 
face ca el să nu fie o simplă combinaţie de accidente, ci 
accidentele pot fi înţelese mai curând drept accidentele 
sale pe care şi le poate atribui datorită gândirii sale. 
Descartes înţelege prin accidente sau modi ale spiritelor 
individuale, determinate ca substanţe, activităţile lor spiri- 
tuale individuale. Acestea se transformă, aşa explică el, 
atunci când spiritul „priveşte alte lucruri, doreşte altele, 
resimte altele ş.a.m.d.“. O substanţă ce are accidente în 
acest fel nu poate fi însă substanţa înţeleasă ca un spirit 
pur, un spirit ce gândeşte pur şi simplu, caracteristică prin 
care Descartes a determinat „ego cogito“. Ea este un spirit 
ce gândeşte ceva ce este în sine ceva distinct şi prin aceas- 
ta ceva diferit de gândire pur şi simplu. 

Desfăşurarea meditaţiilor reia această reflecţie şi o 
dezvoltă în modul cel mai strâns. Ea este caracterizată prin 
aceea că după atingerea primei certitudini, care este cea a 
Eului, se pune întrebarea ce este acest Eu, care este natura 
lui. Nu Kant a fost primul care a făcut clar că din caracterul 
necondiţionat al lui „Eu gândesc“ pot fi derivate nu con- 
secinţe îndreptăţite, ci doar paralogistice, cu privire la alcă- 
tuirea eului gânditor ca subiect ce există în lume. Ciudată 
pare la Descartes succesiunea paşilor săi şi anume că de- 
monstraţia lui quod (faptul existenţei lui Dumnezeu) pre- 
cede demonstraţia lui quid (ce fel de lucru este). În cazul 
argumentului existenţei lui Dumnezeu, pe care Kant.l-a 
numit argumentul ontologic, pentru Descartes este valabil 
inversul: quod-ul (faptul de a exista) poate fi derivat doar 
din quid-ul lui (întrebarea cu privire la natura lui 

Dumnezeu). Premisa pentru reuşita argumentului este 
aceea că cel ce face demonstraţia trebuie să aibă mai întâi 
un concept adecvat al naturii lui Dumnezeu şi doar din 
acest concept se poate deriva în mod concludent existenţa 
lui Dumnezeu, dacă ea poate fi derivată în genere. 

Potrivit naturii lucrului, Descartes ajunge şi în pri- 
vinţa spiritului omenesc, în ciuda ordinii inverse, să derive 
existenţa Eului spiritual pornind de la întrebarea privitoare 
la natura lui. Descrierea acestei naturi, în cea de a doua 
Meditaţie, se desfăşoară prin recurs la reflecţiile din prima 
Meditaţie, reflecţii ce au condus la certitudinea existenţei 
eului. Cum anume este spiritul omenesc nu este dedus din 
principiul gol al gândirii pure (ego cogito). Mai degrabă, el 
este descris prin raportare la activităţile înfăptuite real- 
mente de către spiritul omenesc, activităţi din care ego 
cogito a fost dobândit prin abstracţie. Meditaţia a doua, 8: 
Ce sunt deci eu? Răspuns: „Res cogitans“. Şi ce este aceas- 
ta? Răspuns: „(res) dubitans, intelligens, affirmans, ne- 
gans, volens, nolens, imaginans, quoque et sentiens. Sunt 
activităţile pe care le-a înfăptuit Eul ce meditează în des- 
făşurarea meditaţiilor sale. Iar eul este şi un ceva ce îşi 
imaginează şi simte deoarece cel ce meditează este acela 
care şi-a imaginat ceva şi a simţit ceva. Este de neconceput 
că Descartes ar fi putut crede că imaginari şi tocmai de 
aceea sentire pot să aibă loc fără corpul omenesc. Ceea ce 
crede el a fi arătat este că şi modurile de percepere legate 
de corp ţin de natura spiritului omenesc deoarece şi ele pot 
fi înţelese drept activităţi spirituale şi stau la temelia unui 
cogitare. Este un cogitare ce nu produce aceste forme 
diferite ale activităţii mintale, dar care poate să reflecteze 
asupra lor şi prin aceasta le concepe ca aparţinându-i. De 

aceea ele pot fi înţelese în terminologia tradiţională drept 
modi ale unei substanţe al cărei atribut este gândirea. 

Cu această reflecţie, Descartes face un pas însemnat 
înainte în întreprinderea sa, cea de a descoperi o certitudine 
ce nu este doar cea a unui principiu prim, ci cuprinde în 
sine prin aceasta certitudinea stărilor de lucruri ale lumii. 
Căci el poate să arate că stări de lucruri sunt legate deja cu 
principiul „Eu gândesc“. Prin formele exercitării sale, ego 
cogito are conţinuturi la care este raportat în mod inten- 
tional în activitatea sa individuală. Există întotdeauna ceva 
care este conceput, dorit, simţit etc. Doar că aceste con- 
ținuturi, ce se oferă spiritului prin mijlocirea diferitelor 
sale forme, nu pot fi prinse în mod direct şi înfăţişate drept 
adevărate; ele ar trebui, pentru a vorbi în stilul lui Husserl, 
să fie puse între paranteze prin abţinerea de la judecată, act 
prin care ele nu dispar ci sunt prezentate în calitate de 
conţinuturi spre care subiectul se poate acum întoarce 
gândind. 

Din acestea rezultă pentru raționalismul lui Descartes 
consecinţe pe care nu le mai pot dezvolta, ci doar indica. 
Locul unui program de deducție din principii îl ia o crite- 
riologie. Criteriul hotărâtor, cu privire la care se poate arăta 
foarte bine că Descartes îl poate dobândi din certitudinea 
lui „ego cogito“ este cel al clarităţii şi distincţiei. El ne 
oferă un mijloc pentru a judeca enunţuri despre stări de 
lucruri ale lumii în ceea ce priveşte adevărul lor, un mijloc 
ce ne îngăduie să distingem între enunţuri adevărate şi 
enunţuri false. În aplicarea acestui criteriu, subiectul cu- 
noscător este dependent de instanţe ce nu decurg doar din 
ego cogito. Pentru a se sprijini pe ele, el are nevoie mai de- 
grabă de meditații separate. Pentru judecăţi sigure despre 
esenţa lucrurilor exterioare criteriul este veracitas dei (a 

treia Meditaţie), pentru judecăţi sigure cu privire la exis- 
tenţa lucrurilor exterioare propria sensibilitate senzorială 
(a şasea Meditaţie). Dar şi după ce bunătatea lui Dumnezeu 
a luminat întunericul erorii mai există, şi nu în cele din 
urmă, încă un factor de tulburare a liniştii, factor ce apare 
în Meditaţia a patra; el este, ca şi în Meditaţia întâia, 
subiectul care în ciuda criteriului câştigat al clarităţii şi dis- 
tincției judecă în mod pripit. Lucrurile se prezintă ca şi 
cum pentru eroare ar fi făcută responsabilă pur şi simplu o 
lipsă subiectivă de disciplină, situaţia în care subiectul ce 
judecă lasă frâu liber unei voințe nu îndestul strunite de 
rațiune. Dar este vorba aici, dimpotrivă, de o subiectivitate 
ce nu este exterioară lucrului. Căci Descartes arată că unei 
judecăţi cu privire la o stare de lucruri trebuie să-i preceadă 
un act de voinţă şi, prin aceasta, o poziţie subiectivă ce face 
necesar să ne decidem pe baza datelor ce ne sunt puse la 
dispoziţie atunci când formulăm o judecată proprie. Pentru 
această decizie avem un criteriu al certitudinii care ne ajută 
în mod sigur dar care, totodată, nu ne poate pune la adăpost 
de primejdia de a judeca în mod pripit, căci noi ne ra- 
portăm în gândire la stări de lucruri asupra cărora nu poate 
să existe o claritate ultimă. În cele din urmă, acesta este 
temeiul pentru faptul că în gândire noi nu putem să dis- 
punem de corpul nostru la fel ca şi cârmaciul de corabia sa 
(Meditaţia a şasea, 13), ci suntem legaţi de el într-un fel 
asupra căruia nu există o asemenea claritate. 

Soluţia lui Spinoza de a presupune aici o paralelitate 
a desfăşurărilor, pentru ale căror rezultate performanţele 
subiectului nu pot fi în genere revendicate, nu este o soluţie 
pentru Descartes. Căci el nu putea avea nici o certitudine 
cu privire la principiul transsubiectiv al unei asemenea 
paralelităţi. A ne sprijini pe un Dumnezeu cu atribute dis- 

tincte poate fi doar un mijloc auxiliar căruia putem să-i 
acordăm în cel mai bun caz încredere. Desigur că actul de 
a te încrede a fost în ochii lui Descartes, altfel decât în cei 
al lui Spinoza, un act nefilosofic. Căci pentru Descartes 
forma de raționalitate posibilă pentru oameni era una înda- 
torată meditaţiei subiective, una ce rămâne împovărată de 
nesiguranţă. O dată cu înlăturarea îndoielii, el poate indica 
un drum pe care se poate apuca pentru atingerea unei cer- 
titudini cu privire la corelaţiile lumii, dar el nu poate afir- 
ma că o dată cu încheierea meditaţiilor ar fi ajuns la sfâr- 
şitul acestui drum. 

Că Descartes însuşi ar fi crezut că aceasta ar fi ceea 
ce noi, nepoţii, vom putea pătrunde vreodată nu îndrăz- 
nesc, fireşte, să afirm. 


Traducere din germană de 
Mircea Flonta 


DESCARTES. ÎNŢELEGEREA LUMII CA FABULĂ 


Ştefan Afloroaei 


Un prea cunoscut portret al lui Descartes este însoţit 
de cuvintele Mundus est fabula (lumea este o fabulă).l Nu 
ştiu cât a fost luat în seamă faptul că aceste cuvinte urmau 
să devină emblematice pentru experienţa pe care Descartes 
însuşi a făcut-o. Însă ele surprind pe oricine cu austeritatea 
lor şi deopotrivă cu acea gravitate simplă ce le este proprie. 
Stăruie în ele un anume laconism, o sărăcie premeditată a 
celor spuse, lucru care te obligă să treci dincolo de înţele- 
gerea lor literală. 

Cuvintele amintite, anume că lumea este o fabulă, 
pot fi întâlnite în multe alte locuri din Descartes. 

Uneori, această idee solicită din partea autorului 
schimbări importante în limbajul folosit. De exemplu, în 
scrierea Le Monde, V, Descartes anunţă intenţia de a as- 
cunde o parte a discursului său în invenţia unei fabule, ca 


| Cf. Jean Beaufret, Dialogue avec Heidegger, II, Les Editions 
de Minuit, Paris, 1973. «Un portret de Jean-Baptiste Weenyx, ce se 
poate vedea după ani la Muzeul din Utrecht, propune o figură singu- 
lară a lui Descartes. Capul înclinat, puţin întors în spate, pare să fi ieşit 
dintr-un vis şi, pe o carte deschisă pe care o ţine filosoful, sunt scrise 
trei cuvinte enigmatice: Mundus est fabula. E uşor a reduce enigma la 
proporţiile unei simple ghicitori. E posibil totodată să te întrebi asupra 
fatum-ului acestei fabule al cărei alt nume este lumea însăşi» (p.66). 

în felul acesta totul să apară mai puţin plicticos pentru citi- 
tor. 2 Nu după prea multe pagini, ultimele rânduri ale capi- 
tolului VII revin la acelaşi gând. Ni se spune că o percepţie 
mai adecvată a celor înfăţişate de el face necesară între- 
buinţarea în egală măsură a umbrei şi a luminii. Încât, des- 
crierea în continuare a lumii va fi făcută ca şi când singu- 
rul scop ar fi acela de a povesti o fabulă. 3 Imaginea îl ur- 
măreşte îndelung, fiind mereu amintită în scrisorile sale, 
cum este cea din 25 noiembrie 1630 către abatele 
Mersenne. Mărturia de acolo, anume că ideea de fabulă a 
lumii îi convine prea mult ca să nu-şi ducă la capăt pro- 
iectul, se resimte şi în altele, avându-l de confesor pe ace- 
laşi Mersenne. 4 De multe ori Descartes va spune simplu 
„ma fable“ şi „mon monde“. 5 Călătoria imaginară într-o 
lume propriu-zis a sa îi procură satisfacţii pe care le mai 
încearcă, aşa cum singur scrie în Discurs 6, doar în rătăci- 
rile sale libere şi în lectura unor fabule sau povestiri. 
Reprezentarea ce îl frecventează în dese rânduri şi ce 
pune treptat stăpânire pe mentalul acelui timp ne propune 
să înţelegem această lume ca o fabulă sau ca o reprezen- 
taţie dramatică. Termenii apropiaţi pe care îi aflăm, în lite- 
ratura aceluiaşi interval, sunt cei de „dramă“ sau „dra- 
maturgie“, „povestire“, „teatru al lumii“, „istorie “sau 
„imagine“. În Discurs asupra metodei, de exemplu, ni se 


2 René Descartes, Le Monde (ou Traité de la lumicre), in 
Descartes, Oeuvres, publiées par Charles Adam et Paul Tannery, Cerf, 
Paris, tome XI, 1909, p. 31. 

3 Ibidem, p. 48. 

4 Cf. René Descartes, Oeuvres, éd. cit., publiées par Charles 
Adam et Paul Tennery, tome I (Correspondance), 1887, p. 179. 

5 Ibidem, pp. 179, 254, 263, 270, 304, 322 şi 518. 

6 Ibidem, p. 199. 

spune că întreaga scriere poate fi luată ca o istorie sau ca o 
fabulă, cu situaţii dintre care unele pot fi urmate iar altele 
nu, fără ca tot ce ni se înfăţişează acolo să ne afecteze. 7 Nu 
mă voi opri, în cele ce urmează, la un posibil înţeles pe 
care Descartes îl acordă termenului de fabulă. Şi nici la 
prezenţa acestei reprezentări în literatura europeană din 
jurul anului 1600. Astfel de chestiuni au fost deja urmărite 
într-un alt loc. 8 Mult mai interesante îmi apar acum câteva 
din efectele reprezentării în discuţie asupra discursului 
metafizic modern. 

Una din consecinţe priveşte însăşi situaţia conştiinţei 
noastre şi — cu aceasta — a eului discursiv. Este vorba de 
acea instanţă care, aşa cum ştim, centrează şi susţine până 
la urmă un întreg edificiu discursiv. Există de fiecare dată 
o instanţă ce polarizează conceptele, imaginile şi argu- 
mentele unui discurs. Când termenul de lume (mundus) 
semnifică un orizont deja instituit, inaugurat printr-o 
decizie cum este cea divină, atunci conştiinţa omului nu 
mai deţine nici un fel de privilegiu. Distanţa dintre eul nos- 
tru şi cel discursiv ajunge atunci enormă, imposibil de 
redus în vreun fel. Nu se va putea spune, cu privire la gân- 
direa noastră, că este esenţială fenomenului numit lume. 


7 René Descartes, Discours de la Méthode, Introduction 
d” Alain et Paul Valéry, éd. par Samuel S. de Sacy, Gallimard, Paris, 
1970, p.20. „Mais ne proposant cet écrit que comme une histoire, ou, 
si vous l'aimez mieux, que comme une fable, en laquelle, parmi 
quelques exemples qu'on peut imiter, on en trouvera peut-être aussi 
plusieurs autres qu'on aura raison de ne pas suivre, j’espére qu'il sera 
utile à quelques-uns sans être nuisible à personne, et que tous me 
sauront gré de ma franchise“. 

8 cf. Ştefan Afloroaei, Ipostaze ale raţiunii negative. Scenarii 
istorico-simbolice, Editura Ştiinţifică, Bucureşti, pp. 29-95. 

Când însă lumea semnifică ceva care se constituie doar în 
prezenţa noastră, eul devine esenţial acestei constituiri. Cu 
alte cuvinte, dacă lumea este văzută ca o fabulă sau o 
reprezentaţie, nu mai poţi în nici un fel să faci abstracţie de 
conştiinţa pentru care lumea însăşi există. Orice fabulă pre- 
supune un ego fabulator, aşa cum orice reprezentaţie dra- 
matică presupune un scenariu sau un protagonist al ei. 
Dintre moderni, Hegel a sesizat perfect acest lucru. Refe- 
rindu-se la Descartes, el scrie că în filosofia acestuia 
„conştiinţa /de sine/ este un moment esenţial al adevă- 
rului“. Cu alte cuvinte, într-o filosofie cum este cea a lui 
Descartes „gândirea este liberă pentru sine să decidă ce 
anume este valabil, ce anume trebuie să fie recunoscut“. 9 
Hegel face această constatare cu o bucurie pe care nu şi-o 
ascunde deloc. 10 Alţi interpreţi de mai târziu însă, precum 
Foucault sau Derrida, vor vedea în gestul cartesian un fapt 
cu urmări filosofice destul de grave, anume impunerea 
unui discurs egocentric sau, eventual, logocentric. Acest 
fenomen ar fi dublat, în gândirea modernă occidentală, de 
un fel de dictatură a raţiunii sau a intelectului. 

Revin însă la cele spuse mai sus, anume că atunci 
când lumea este înţeleasă ca o reprezentaţie sau o fabulă, 
prezenţa eului conştient de sine ajunge cu totul decisivă. În 
discursul lui Descartes, acest eu se determină, cum ştim, ca 


9 Cf. G. W. Fr. Hegel, Prelegeri de istorie a filosofiei, II, tra- 
ducere de D. D.Roşca, Editura Academiei, Bucureşti, 1964, pp. 403- 
404. 

10 „Putem spune că aici suntem /din nou/ acasă și să exclamăm: 
iată uscatul! asemeni corăbierului după o lungă peregrinare pe marea 
furtunoasă. Descartes este unul dintre oamenii care au început din nou, 
cu toate de la capăt, şi o dată cu el începe cultura, gândirea epocii mo- 

ego cogito. El numeşte iniţial un spectru întreg de acte, 
deopotrivă a gândi şi a simţi, a percepe şi a imagina, a voi 
şi a crede, a afirma şi a nega, a dori şi a înţelege. !! 
Cogito-ul se delimitează deopotrivă prin raportare la ceea 
ce îi este străin, adică la corpul nostru şi la cele exterioare 
nouă. În cele din urmă, el se determină pe sine faţă de altul, 
adică faţă de Dumnezeul cel viu al părinţilor creştini. Or, 
lumea se constituie exact pe această axă ce leagă ego co- 
gito cu însuşi Dumnezeu. Altfel spus, lumea se face pre- 
zentă ca un vast fenomen, în dependenţă irevocabilă de 
ceea ce la Descartes apare asemeni unui ego fabulator. Dar 
un lucru asemănător se poate spune şi cu privire la obiec- 
tul gândirii ştiinţifice. Cum observă J.-L. Marion, obiectul 
ştiinţelor „nu /mai/ acoperă acel on luat în fiinţa sa, nici 
ontos on, ci numai fenomenul bine (sau rău) fondat-lumea 
fabulei, şi uneori fabulată, ce permite a reconstrui, cu forţa 
modelelor mecanice, metoda însăşi în Eseurile sale“. !2 În 
orice fel am privi-o, filosofic sau ştiinţific, lumea devine o 
reprezentaţie sau un vast scenariu. Din compunerea ei nu 
mai lipsesc în nici un fel măştile şi rolurile, iluzia şi disi- 
mularea. 

Actul îndoielii pe care Descartes îl solicită de la bun 
început poate fi acum într-adevăr justificat: el se justifică 
prin chiar felul în care se constituie fenomenul numit lume. 
Dacă lumea în care ne situăm nu ar fi văzută ca un teatru 
ci, dimpotrivă, ca o lume deja dată, îndoielile noastre ar fi 
perfect inutile. Mai mult chiar, cogito-ul de care vorbeşte 
Descartes ar întreţine un raport contingent cu lumea şi 


11 Cf. René Descartes, Meditationes de prima philosophia, II, 
traducere din limba latină şi note de Constatin Noica, Bucureşti, 1937. 

12 Jean-Luc Marion, Sur l'ontologie grise de Descartes, se- 
conde édition, J. Vrin, Paris, 1981, p. 192. 

nicidecum unul esenţial. Cred că întreaga dezbatere carte- 
siană cu privire la îndoială, cogito şi metodă se justifică 
doar atâta vreme cât supoziţia lumii ca fabulă este în între- 
gime asumată de gândirea sa. 

Sunt tentat să pun în legătură această supoziţie, 
anume lumea ca fabulă, cu ceea ce va înţelege mai târziu 
Kant prin termenul de fenomen. Pentru Kant, cum ştim, un 
anumit fenomen devine posibil numai dacă sunt active 
formele sensibilităţii şi ale intelectului nostru. La fel se 
întâmplă şi cu ceea ce Kant numeşte lume a unui fenomen: 
aceasta se constituie doar în prezenţa conştiinţei în genere. 
Dar lumea ca atare, în sine, nu este un fenomen şi — exact 
din acest motiv — despre ea nu se poate spune că este. Ci 
urmează a fi înţeleasă doar ca o idee a raţiunii, ca un prin- 
cipiu regulativ în cunoaşterea şi în faptele noastre. Hegel, 
mai târziu, ne va descrie lumea ca o recunoaştere de sine a 
spiritului însuşi. Iar Schopenhauer o determină ca repre- 
zentare, adică Vorstellung, dar a unei voințe originare şi 
nedeterminate în ea însăşi. Cum vedem, este posibil ca 
supoziţia cartesiană să-şi fi aflat un mediu convenabil dez- 
voltării sale mai curând în metafizica germană decât în cea 
insulară. 

Există însă şi o altă consecinţă importantă pentru cel 
care-şi asumă înţelesul lumii ca fabulă sau reprezentaţie. În 
tratatul Le Monde, chiar în prima parte, ca şi în Discurs, V, 
întâlnim ideea unei creaţii libere, oarecum gratuite, a lumii 
ce atare. Deopotrivă, Descartes vorbeşte despre existenţa 
unor „spaţii /multiple şi/ imaginare“, în care până la urmă 
totul ar fi posibil. Această lume în care ne situăm, oricât de 
vag am delimita noi conceptul ei, apare lui Descartes ca 
una dintre lumile posibile. Mai precis, ea îi apare ca o lume 
alternativă, una doar din versiunile reale ale existenţei. 
Sau, cum ne spune la un moment dat, ea se înfăţişează ca 

un extins spectacol. Iar omul nu este, în consecinţă, decât 
spectatorul acestui scenariu al lumilor alternative. 

Gândind însă în acest fel, înţelegem că relativitatea 
celor existente duce, pentru Descartes, mult mai departe. 
Cum am văzut deja, nu putem vorbi de o lume în sine sau 
cu totul străină nouă, ci doar de ceea ce se constituie în 
felul unui fenomen. Acum se face încă un pas şi aflăm că 
nu întâlnim niciodată o singură versiune a lumii, ci cuprin- 
sul unor multiple lumi. Tocmai în acest sens fenomenul 
numit lume este situat şi mai mult sub semnul relativităţii, 
ca şi cum categoria relaţiei ar domina aproape nelimitat 
gândirea omului modern. Paul Valéry constată, într-o pre- 
faţă la una din ediţiile Discursului cartesian 13, că întreaga 
lucrare aduce izbitor în faţă tocmai prezenţa celui care 
scrie. Asemeni unui regizor, el nu poate fi în nici un fel 
absent din ceea ce ne înfăţişează Descartes. La fel se în- 
tâmplă însă şi cu fabula întregii lumi consemnate: totul 
este pus în relaţie esenţială cu cel care gândeşte şi care deo- 
potrivă descrie starea de lucruri existentă. 

Ideea cartesiană a lumilor alternative diferă mult de 
ceea ce întâlnim noi în ontologia târzie a secolului XX. Nu 
e vorba de simpla posibilitate a mai multor lumi şi nici de 
multiplul lumilor imaginare sau ideale. Descartes riscă 
mult mai mult decât am putea noi crede, întrucât nu 
plasează multiplul lumilor doar într-un spaţiu logic sau în 
unul pur mental. Observă din timp acest lucru un subtil 
exeget al său, anume Foucher De Careil. 14 Ceea ce 


13 Ren€ Descartes, Discours de lu Méthode, Introduction 
d' Alain et Paul Valéry, ed. par Samuel S. de Sacy, Gallimard, Paris, 
1970, p.14. 

14 A. L. Foucher De Careil, Introduction sur la méthode de 
Descartes, in Descartes, Oeuvres inédites, A. Durand, Paris, 1859, pp. 
L, LII. 

Descartes numeşte realitate se constituie prin raportare 
constantă la cogito. Tocmai de aceea nu se mai poate vorbi 
în discursul cartesian, de o lume simplu reală, pe de o parte, 
şi de o alta doar posibilă, pe de altă parte. Oricare din 
lumile posibile pe care noi le gândim deţine şi o anumită 
realitate. Mai clar spus, graniţa dintre real şi aparent se 
estompează destul de mult, încât aparenţa impune o anu- 
mită realitate iar realitatea acceptă ea însăşi o latură apa- 
rentă 15. Termenul potrivit acum pentru ceea ce dă sub- 
stanţa acestei lumi este cel de realitate aparentă. Şi proba- 
bil, nu mai puţin, cel de aparenţă reală. 

Ne înşelăm dacă vom crede că Descartes, gândind în 
acest fel, dă expresie unui spirit prin excelenţă modern. 
Termenul de „închipuire“ (cogitatio sau vis imaginativa), 
frecvent folosit în Meditationes, numeşte altceva decât o 
ficţiune sau iluzie, altceva decât o vedenie subiectivă. El 
comunică secret mai curând cel de „idee-imagine“ sau 
„fantasmă“. Poţi crede, cum scrie Foucher De Careil, că 
Descartes „nu era departe de a admite ideile-imagini, inter- 


15 În câteva rânduri Descartes spune pur şi simplu că nu mai 
are nici o importanţă dacă lumea la care noi ne referim este sau nu 
reală. Nu realitatea ei importă acum (adică în intervalul baroc al cul- 
turii occidentale), ci alte date, mai curând o posibilă ordine a ei sau o 
minimă justificare prin ceea ce suntem Singuri în stare să gândim. 
Probabil că prin Kepler, Descartes şi alţii o formă nouă de pitagoreism 
se substituie gândirii categoriale, de tradiţie aristotelică, a Şcolii. 

Redau în această privinţă un singur loc din Meditationes, 1: 
„Prin urmare, n-am trage poate o încheiere greşită de aici spunând că... 
aritmetica, geometria şi altele de acest soi, care nu tratează decât 
despre lucrurile cele mai simple şi cu totul generale, îngrijindu-se prea 
puţin dacă ele se află ori nu în realitate, închid în sânul lor ceva sigur 
şi temeinic“ (p. 15, în traducerea din 1937 datorată lui Constantin 
Noica). 

mediare între spirit şi obiecte, un fel de resurecţie puţin 
cunoscută a fantomelor scolastice, al căror nume chiar, 
fantasmata, se găseşte aici la Descartes“. 16 Aşadar, în spa- 


16 A. L. Foucher De Careil, Introduction sur la méthode de 
Descartes, in Descartes, Oeuvres inédites, A. Durand, Paris, 1859, p. 
L. A se vedea şi Ioan Petru Culianu, Eros şi magie în Renaştere. 1484, 
Editura Nemira, Bucureşti, 1994. „Sub numele de phantasia sau simţ 
intern, spiritul sideral transformă mesajele celor cinci simţuri în fan- 
tasme perceptibile sufletului. Căci acesta nu poate sesiza nimic care să 
nu fi fost convertit într-o secvenţă de fantasme; pe scurt, el nu poate 
înţelege nimic fără fantasme (aneu phantasmatos). În latineşte, 
Wilhelm von Moerbecke, traducătorul lui Aristotel, redă acest pasaj 
prin: Numquam sine phantasmate intelligit anima (Sufletul nu înţelege 
niciodată nimic fără fantasme). Iar sfântul Toma îl foloseşte aproape 
literal în Summa theologicae, a cărei influenţă a fost imensă în 
veacurile următoare: Intelligere sine conversione ad phantasmata est 
(animae) praeter naturam (înţelegerea fără recursul la fantasme este 
/pentru suflet/ în afara naturii sale). Simţul interior, sensus interior sau 
simţul comun aristotelic, devenit o noţiune indisociabilă nu doar sco- 
lasticii, ci şi întregii gândiri occidentale până în secolul al XVIII-lea, 
îşi va păstra încă toată importanţa la Descartes, pentru a apărea, poate 
ultima oară, în primele pagini ale Criticii raţiunii pure a lui Kant“ (pp. 
25-26). Acelaşi interpret se va întreba într-un alt loc dacă avem de-a 
face sau nu cu autori într-adevăr modemi. „Erau ei reprezentanţii unei 
lumi noi ? Dacă da, nu era cu certitudine vorba de lumea ce avea să 
vină, după cum nici filosofia lor nu era o „filosofie modernă “(p. 254). 
Simpatia lor pentru farsa rosicrucienilor (bine divulgată de F. A. Yates, 
în La lumière des Rose-Croix, Paris, CELT, 1978, pp. 144-148) nu tre- 
buie deloc ignorată. Asemeni lui Kepler, Fludd sau Bacon, Descartes 
„refuză să se supună complet pietăţii religioase, reformate şi continuă 
să-şi caute sursele de inspiraţie în cultura Renaşterii “ (p. 271). Ideea 
unor analogii esenţiale şi a comunicării între cele perfect diferite află 
în Descartes un serios susţinător. 

tiul unei fabule, realitatea nu se mai desparte ferm şi defi- 
nitiv de non-realitate. Dimpotrivă, una o atinge pe cealaltă 
şi o contaminează în chip esenţial. Dar la fel se întâmplă şi 
cu alte dualităţi cărora adesea căutăm să le separăm ter- 
menii: adevăr şi fals, bine şi rău, veghe şi vis. 

În cea de-a doua Meditaţie, când Descartes invocă 
prezenţa „geniului rău“, ni se aminteşte că această putere 
duce la limită tocmai non-separaţia celor ce în chip firesc 
sunt opuse. Geniul rău amestecă în aşa fel realul cu non- 
realul, binele cu răul şi adevărul cu falsul, încât nu mai poţi 
şti ce anume ai în faţă: te vezi în carne şi oase şi poţi totuşi 
crede că, de fapt, nu exişti; aduni 2 şi cu 2 şi nu mai poţi 
spune sigur că fac întotdeauna 4. Exact în această operaţie 
excelează geniul rău, anume în abilitatea cu care substituie 
— absolut arbitrar pentru noi — adevărul ficţiunii şi ficţiunea 
adevărului.!7 Dar totul se întâmplă astfel întrucât, prin 
chiar constituţia acestei lumi, realul şi non-realul comunică 
în modul cel mai intim. Or, acest lucru este posibil doar în 
spaţiul unei fabule sau al unei reprezentații. 

Am avut în vedere, în cele expuse aici, doar două 
dintre consecinţele înțelegerii lumii ca fabulă la Descartes. 
Una din ele priveşte, cum am văzut, situaţia eului discur- 
siv, în sensul că acesta devine esenţial fenomenului numit 
lume şi îşi vede astfel oricând justificat actul îndoielii. O a 
doua consecinţă priveşte fenomenul ca atare al lumii, în 


17 „Şi de unde ştiu că el n-a făcut astfel încât să nu existe de 
fel pământ, nici cer, nici lucru întins, nici figură, nici mărime, nici loc, 
şi totuşi acestea să nu fie altfel de cum socotesc câteodată că alţii se 
înşală cu privire la acele lucruri pe care ei cred că le ştiu în chip 
desăvârşit, la fel, de unde ştiu că n-a făcut astfel încât să mă înşel ori 
de câte ori adun doi cu trei, sau număr laturile pătratului, dacă se poate 
închipui ceva mai uşor“ (Meditaţii, II, p. 16). 

sensul că acesta cunoaşte o dublă relativitate: el se face 
prezent doar relativ la cogito şi, deopotrivă, doar relativ la 
o altă lume posibilă. Ceea ce înseamnă că realul şi non- 
realul nu se mai pot despărţi clar şi distinct, nu se mai pot 
separa în chip ferm. Ne rămâne, în acest caz, să acceptăm 
fie complicitatea lor esenţială, fie prevalența contingentă a 
unuia singur dintre ei. 

Există însă şi alte urmări ale aceleiaşi supoziţii, cum 
ar fi imaginea condiţiei duble a omului, actor şi spectator 
deopotrivă. Sau ideea „moralei provizorii“, despre care 
Descartes vorbeşte pe larg în Discurs, IV. Nu mai puţin, 
înţelegerea negativităţii (precum răul şi eroarea, fasul şi 
păcatul) prin chiar situarea noastră între datele extreme, de 
limită, ale existenţei. În Meditaţii, IV, Descartes insistă 
mult pe ideea că omul se plasează definitiv în interval, 
adică între fiinţă şi neființă sau între Dumnezeu şi Satan. 
Dar nu cumva tocmai astfel de idei au condus la înţele- 
gerea lumii ca fabulă sau reprezentaţie? Nu cumva ideile 
amintite au trezit din nou, în gândirea filosofică de după 
1600, reprezentarea lumii ca fabulă sau ca teatru? 

Fără a răspunde acum la această întrebare, constat 
doarcănu ştim niciodată de ce anume este în stare un clasic. 
Totodată, constat că acel raţionalism cartesian pe care-l 
invocăm adesea poate fi pus lesne în chestiune. De fapt, 
gânditorii de felul lui Descartes nu aparţin modernităţii 
mai mult decât timpului premodern. La fel însă, ei nu 
aparţin modernităţii mai puţin decât acelui timp care caută 
acum să se distanţeze serios de modernitate. Exact cei care 
anunţă o nouă paradigmă de gândire, Descartes, Galilei sau 
Böhme, ne lasă în timp să înţelegem şi cum anume se poate 
ieşi din această paradigmă. De altfel, ei sunt cei dintâi care 
o trădează şi care o percep adesea doar în felul unei alter- 
native. 


ARGUMENTELE EXISTENTEI LUI 
DUMNEZEU. DESCARTES ŞI SF. ANSELM DIN 
CANTERBURY 


Alexander Baumgarten 


În vreme ce Leibniz 1 pe de o parte va inaugura în 
istoria filosofiei, pentru lectura argumentului existenţei lui 
Dumnezeu din Proslogion-ul Sfântului Anselm din 
Canterbury 2, o prismă exclusiv carteziană, considerând că 
Descartes ar uza de un argument „împrumutat de la 
Anselm“, pe de altă parte, analiza argumentului anselmian 
şi a celor două argumente cu care Descartes 3 vizează 
demonstrarea existenţei lui Dumnezeu par a se contura în 
maniere diferite şi, în câteva sensuri clare, opuse. 

Ne raportăm la două din comentariile care au căutat, 
cu instrumente diferite, o deosebire a celor două poziţii: cel 
dedicat de Etienne Gilson 4 raportului dintre argumente şi 


1 G.W. Leibniz, Nouveauz essais sur l'entendement humain, 
IV, 10, Paris, Flammarion, 1990. 

2 Sf. Anselm din Canterbury, Proslogion, ed. „Biblioteca 
Apostrof“, Cluj, 1996. 

3 Rene Descartes, Meditaţii Metafizice, trad. C. Noica, ed. 
Humanitas, Bucureşti, 1992. 

4 R. Gilson, Études sur le role de la pensée medievale dans la 
formation du systeme cartesien, Paris, J. Vrin, 1930, pp. 215-223. 

analiza lui Jean Luc Marion 5, care propune, la rândul lui, 
o separare a acestora. Ne propunem în acest context eluci- 
darea a două întrebări în preajma cărora se localizează 
ambele studii. Întâi, care este natura celor două argumente 
amintite şi ce fel de presupoziţii (intenţionale) angajează 
fiecare. Apoi, dacă deosebirea dintre Anselm şi Descartes 
este una de tradiţie, de mijloace sau numai una impusă de 
rezultatul obţinut. 

Pentru un asemenea scop, ne propunem atingerea 
unor paşi: 1) înfăţişarea argumentului lui Anselm, luat 
împreună cu o analiză a aparatului terminologic care este 
capabil mai mult sau mai puţin să preformeze câteva 
nuanţe ale argumentării; 2) înfăţişarea celor două argu- 
mente ale existenţei lui Dumnezeu la Descartes aşa cum 
apar ele în Meditaţia a V-a şi mai ales a III-a; 3) cel de-al 
treilea punct al analizei reprezintă piatra de încercare a 
oricărei separaţii, în genere, dintre cele două argumentări: 
răspunsul, atât de discutat de comentatorii 6 operei Sf. 
Anselm din Canterbury, scris de călugărul Gaunilon din 
Marmoutiers împotriva Proslogion-ului: este acesta unul 
de factură tomistă? 7 Este, dimpotrivă, un argument valid 
adus în replică lui Anselm? Este o neînțelegere? Vom 
încerca să avansăm, în acest punct, o lectură a textului lui 
Gaunilon în care nu Anselm ci Gaunilon însuşi, departe de 
a fi un tomist, se raportează la existenţa lui Dumnezeu în- 


5 J.Luc Marion, L'argument releve-t-il de l'ontologie?, în vol, 
„Questions cartesiennes“, Paris, PUF, 1991, pp. 221-258. 

6 Al Koyré, L'idée de Dieu dans la philosophie de Saint 
Anselme, Paris, ed. Leroux, 1923; Joseph Moreau, Pour ou contre l'in- 
sense, Paris, ed. J. Vrin, 1967. 

1 cf. E. Gilson, op. cit. p. 218. 

tr-o manieră carteziană avant la lettre; 4) pentru a-i separa 
într-un fel, a-i uni în alt fel pe Anselm de Descartes, 
Etienne Gilson „scuză“ pe Descartes, dovedind că acesta 
nu a întâlnit niciodată în mod real textul lui Anselm; 5) ana- 
liza poziţiei lui Jean Luc Marion, care avansează ipoteza 8 
unei teologii negative practicate de Anselm, cu scopul de 
a-l separa de tradiţia „onto-teologiei occidentale“; 6) în 
ultimul rând, ne vom întreba dacă, dincolo de încercarea 
celor doi gânditori de a demonstra o existenţă cu necesi- 
tate, criticată de punctul de vedere Kantian 9 maniera lor 
de a ridica problema este relevantă pentru întemeierea unor 
tipuri diferite de ontologie. 


1. Argumentul Sfântului Anselm 


Reluând nemulţumit un tratat scris cu câteva luni mai 
înainte (Monologion), considerând că „acela reprezintă o 
înlănţuire de prea multe argumente“ 10, Sf. Anselm din 
Canterbury caută, în anul 1078, să închipuie un argument 
prin care existenţa lui Dumnezeu să fie demonstrată sim- 
plu, arătând că, simultan cu găsirea unui nume potrivit cu 
conceptul pe care mintea şi l-a fixat relativ la Dumnezeu, 
se va putea arăta cu evidenţă că acestui concept îi revine şi 
existenţa în fapt. 


8 cf. J.L.Marion, op. cit. p. 254. 

9 Imm. Kant, Critica raţiunii pure, „Despre imposibilitatea 
unei dovezi ontologice a existenţei lui Dumnezeu“, trad. N. Bagdasar, 
Bucureşti, 1969, pp. 475-482. 

10 Proslogion, 223b5 (n.b.) folosim numerotaţia paginilor 
ediţiei Migne, vol. 159). 

Dacă ar fi decupat din contextul micului tratat, argu- 
mentul propriu zis ar urma să fie ratat de lector într-un spa- 
tiu al deducţiei logice pure, străin de intenţia lui Anselm. 

Argumentaţia lui poate fi reformulată astfel: 
Dumnezeu este acela decât care nu se poate gândi ceva mai 
mare (id quo maius cogitari nequit). A rosti o asemenea 
expresie înseamnă a înţelege şi deci a avea în minte un 
asemenea gând. Dar un gând descris astfel are în mod 
necesar, pentru Anselm, corespondenţă cu o realitate efec- 
tivă, altminteri s-ar contrazice pe sine, deoarece un gând cu 
o corespondenţă în realitate îi va fi întotdeauna superior în 
ceea ce priveşte „mărimea“. Dar ce reprezintă această mă- 
rime? În alt sens, eventuala inexistenţă în fapt a celui decât 
care nu se poate gândi ceva mai mare ar conduce la o si- 
tuaţie greu de acceptat: s-ar putea ca existenţa numai în 
gând a lui id quo... să accepte statutul de „cuprins“ într-un 
concept — „S-ar sui creatura deasupra creatorului, şi l-ar ju- 
deca (ascenderet creatura supra creatoremll sau, dacă ar 
fi să ascultăm mai profund de ablativul de relaţie: „şi ar 
formula judecăţi cu privire la creator“, adică l-ar cuprinde 
în concept). 

Survin în acest moment două probleme: ce semnifi- 
caţie are în acest context comparativul maius (mai mare) şi 
ce fel de limită este angajată în acest caz de formularea lui 
Anselm? Pe de o parte, Monologion-ul pare a ne da o oare- 
care indicație în acest sens: „Spun însă mare nu ca întin- 
dere, după cum este un corp, ci în sensul că este cu atât mai 
bun sau mai demn cu cât este mai mare, aşa cum este 
înţelepciunea“.12 Într-un sens însă mult mai precis, 


11 Proslogion, 228c. 
12 Monologion, 174a. 

Dumnezeu este văzut în Proslogion asemeni unui 
„conţinător“ (continens) în măsura în care „pe tine nimic 
nu te cuprinde, ci numai tu pe toate le cuprinzi“ — nihil 
enim te continet, sed tu contines omnia.!3 Dumnezeu este 
acela decât care nu se poate gândi ceva mai mare, fără însă 
să ni se spună că el poate fi gândit, că ar reprezenta ultimul 
reper al gândirii: dimpotrivă, el este mai presus de orice 
gândire.14 

O asemenea susţinere dă de bănuit celor care ar dori 
să presupună că argumentul vizează o trecere de la con- 
ceptul unei esențe la afirmarea unei existenţe: ceea ce este 
mai presus de orice gândire nu poate fi înţeles drept con- 
cept care cuprinde un obiect. În sprijinul unei asemenea 
bănuieli sosesc patru argumente: 

a) niciodată, în tot cuprinsul tratatului, existenţa lui 
Dumnezeu nu este supusă unei îndoieli metodice ci dimpo- 
trivă, dialogul se poartă de la un Eu la un Tu viu dar absent. 

b) în locul unei îndoieli metodice, Anselm afirmă 
existenţa unei credinţe prealabile înţelegerii (fides quae- 
rens intellectum 15 asemănătoare unui câmp intenţional 
asumat (fides quaerens... ) 

c) „găsirea“ argumentului este povestită tensionat, 
iar accentul textului cade pe coincidenţa momentului re- 
nunţării la căutare cu găsirea însăşi.1$ Pe de altă parte, el 
reprezintă o piedică în găsirea lui Dumnezeu: „întoarce-mă 


13 Proslogion, 237c 9-10. 

14 Proslogion, 235c 2-6. 

15 Proslogion , 227b. 

16 Proslogion., 224 b-c. Pentru a spune ca Heidegger, momen- 
tul găsirii este coincident unei renunţări la „cererea insistentă de 
livrare“. 

din mine către tine“-— revela me de me ad te 17, ca şi cum 
uitarea de sine ar fi condiţia prealabilă a cunoaşterii unei 
fiinţe care nu poate fi cuprinsă de cunoaştere. 

d) tratatul operează un transfer de la înfăţişarea unei 
structuri argumentative la istorisirea unei experienţe a cău- 
tătorului. 

Aceste patru observaţii sugerează faptul că expe- 
rienţa istorisită de Proslogion nu vizează trecerea de la un 
tip de esenţă, cu necesitate, la existenţa ei corespunzătoare, 
ci experimentarea unei răsturnări: de la conceptul care cu- 
prinde în el însuşi un obiect, Anselm nu face deducţia ci 
experienţa unei treceri la ceea ce nu mai poate fi cuprins 
deoarece este cuprinzătorul însuşi. 

Dumnezeul lui Anselm se află dincolo de gândire, în 
sensul în care aceasta nu îl poate cuprinde, şi este dincoace 
de gândire, în sensul în care credinţa este un orizont prea- 
labil, iar „locul“ lui propriu este cel ocupat de gândire, în 
sensul în care drumul gândirii începe cu conceptul, pentru 
a avea posibilitatea să renunţe la el într-un cuprinzător 
maxim. 


2. Argumentele lui Descartes 


Pentru Meditaţiile lui Descartes, se pot socoti două 
poziţii fundamentale distincte, în contextul Meditaţiei a 
V-a şi respectiv a III-a. Poziţie clasică, demonstraţia din 
Meditaţia a V-a va face obiectul clasic al disputelor lui 
Leibniz şi apoi Kant, Frege, Russell etc. Ceea ce aduce nou 
argumentul Meditaţiei a V-a este încercarea lui Descartes 


17 Proslogion., 236d3. 

de a-l defini pe Dumnezeu prin „conceptul fiinţei suveran 
perfecte“— conceptus entis summae perfecti. Discutând 
relaţia de atribuire şi capacitatea sinelui de a o percepe clar 
şi distinct, Descartes se întreabă dacă nu cumva ar putea 
extrage de aici o probă a existenţei lui Dumnezeu. Răspun- 
sul pare a fi dictat de o analogie: aşa cum o vale urmează 
în mod necesar muntelui, tot astfel existenţa este legată în 
mod necesar, ca un atribut, de o fiinţă întru totul perfectă. 
„Totuşi, celui care priveşte mai atent lucrurile i se arată că 
existenţa lui Dumnezeu nu poate fi deosebită de esenţa sa 
mai mult decât esenţa unui triunghi de mărimea celor trei 
unghiuri ale sale egale cu două «unghiuri» drepte, ori ideea 
de munte cu cea de vale; aşa încât nu e mai nepotrivit să se 
gândească un Dumnezeu (adică fiinţa întru totul desă- 
vârşită, căreia să nu-i lipsească nici existenţa, deci căreia să 
nu-i lipsească o desăvârşire oarecare) decât să se închipuie 
un munte căruia să-i lipsească valea/18 

Gândirea existenţei ca o perfectio, (înţeles ca atribu- 
tio, ca predicat, ca un ceva care se rosteşte despre altceva) 
pare să caracterizeze acest argument. Invalidarea lui, suge- 
rată de Leibniz!” şi împlinită de Kant are la bază amenda- 
mentul: existenţa nu poate fi înţeleasă ca un predicat. În 
acest sens, în mod evident cele două argumente, anselmian 
şi cartezian, se opun, iar opoziţia lor este suţinută de cuplul 
antinomic maius (Anselm)-perfectus (Descartes). Pentru 
Anselm, „a fi mai mare“ urma realizarea diferenţei dintre 


18 R.Descartes, Meditaţii Metafizice, V, p. 183-284. Ocurenţe 
ale aceleiaşi probleme apar în rândurile ce urmează: „,... am presupus 
că el are toate desăvârşirile, de vreme ce existenţa e una dintre ele...“. 

19 G.W. Leibniz, Meditaţii cu privire la cunoaştere, adevăr şi 
idei, în Dizertaţie Metafizică, ed. Humanitas, Bucureşti, 1996, p. 140. 

tot ceea- ce poate fi cuprins şi de-necuprinsul-cuprinzător, 
în vreme ce la Descartes, „a fi desăvârşit“ revine la a pose- 
da orice atribut pozitiv cu putinţă, inclusiv existenţa, nu- 
mărată în rândul acestora. Argumentul lui Descartes con- 
sideră în mod tacit că Dumnezeu poate fi obiectul unui 
concept şi că există un drum, posibil de parcus, de la esenţa 
lui Dumnezeu la existenţa sa. 

Un alt argument, mult mai apropiat spiritului an- 
selmian, este cel cuprins în Meditaţia a III-a. Meditaţia în- 
cepe chiar pe un ton asemănător primelor rânduri din capi- 
tolul întâi din Proslogion, printr-un îndemn la suprimarea 
pentru câteva clipe a activităţii simţurilor şi concentrarea 
așupra unei experienţe a minţii. În plus, este invocată20 o 
lumen naturale, atât de familiară filosofiei medievale, care 
să-l ajute în găsirea şi dovedirea existenţei lui Dumnezeu. 
Asumând ca principiu faptul că întotdeauna o cauză este 
mai desăvârşită decât efectul, Descartes este pus în situaţia 
de a se exprima aproape aristotelic: „Cu toate că, eventual, 
o idee se poate naşte din alta, nu este dat aici un regres la 
infinit2l, ci până la urmă trebuie să se ajungă la o idee 
primă a cărei cauză să fie întocmai unui arhetip în care 
toată realitatea să fie conținută în chip formal, realitate ce 
se află în idee doar în chip obiectiv'“.22 

A raporta finitul la infinit nu este, nici pentru 
Descartes, cu putinţă. O fiinţă finită nu poate fi cauza uneia 
infinte (nu o poate conţine în vreun fel). Descartes înţelege 


20 Descartes, ibidem, p. 264. 

21 Ne gândim aici în mod precis la celebra argumentare a exis- 
tenţei Primului motor nemişcat (Fizica, VIII) şi la formularea clasică a 
sentinţei aristotelice „este nevoie să te opreşti“ — &vayKE OTNVOT. 

22 Descartes, ibidem, p. 265. 

de aici că o substanţă infinită are mai multă realitate decât 
una finită23, iar substanţa infinită nu poate fi cuprinsă cu 
mintea. Dimpotrivă, gândirea ei are o anumită anterioritate 
în raport cu cogito-ul, ceea ce răstoarnă perspectiva de 
receptare clasică a lui Descartes: Dumnezeu pare — aici — a 
locui orizontul intenţional al reducţiei înseşi la cogito! 
Pasajul ne apare în acest sens frapant: „,...îmi dau seama în 
chip hotărât că e mai multă realitate în substanţa nemăr- 
ginită decât în una mărginită şi că, prin urmare, percepţia 
infinitului este, întrucâtva, anterioară (s.n.) în mine celei a 
finitului, cu alte cuvinte percepția lui Dumnezeu e ante- 
rioară celei de mine (s.n.) 24 

Descartes nu pare să facă pasul următor (deşi se 
afirmă pe sine ca fiind întemeiat de Dumnezeu ca de o 
cauză) cu care să afirme Dumnezeul cuprinzător a cărui 
existenţă nu poate fi niciodată un predicat, despre care nu 
îi este dat să predice şi a cărui „demonstrare“ revine cu ne- 
cesitate la experimentarea limitelor proprii ale intelectului. 
În loc de Dumnezeu, într-un pasaj ambiguu25, Descartes 
declară că îşi resimte propria voinţă „atât de mare, în mine, 
încât nu ating ideea nici unuia mai mare“. Este limpede în 


23 O asemenea susținere, caracteristică spiritului filosofiei 
moderne, ar fi fost, într-un mediu aristotelic, de neacceptat. Iată ce 
spune Aristotel în Despre Melissos, Xenophan şi Gorgias, 977b-978a: 
„într-adevăr fără de limite e nefiinţa... dar fiinţa nu se poate să fie ca 
nefiinţa...“ Iar în Fizica, 207 b15-17: „Iată de ce trebuie să credem că 
Parmenide a gândit mai bine decât Melissos: pentru acesta, nelimitatul 
e tot una cu totul, pentru celălalt, totul e limitat, deopotrivă cumpănit 
faţă de mijloc“ (trad. G. Liiceanu). 

24 Descartes, ibidem, p. 267. 

25 Descartes, ibidem, p. 277. 

această clipă că analiza istorică trebuie să decidă dacă 
folosirea lui maius în acest caz, atât de asemănător ocu- 
renţelor anselmiene, corespunde unei inspiraţii directe din 
Proslogion, sau dimpotrivă, uneia indirecte. Întrucât acest 
„argument“, în felul lui unul al cauzalităţii, despre care nu 
se poate susţine deschis nici că este apriori, nici că este a 
posteriori, are o înrudire subterană cu argumentaţia lui 
Anselm, fără a reface toate reperele acestuia. 


3. Călugărul Gaunilon: o lectură carteziană a 
Proslogion-ului 


Intervenţia călugărului Gaunilon din Marmoutiers26 
facilitează înţelegerea intenţiei viitorului arhiepiscop de 
Canterbury în mod indirect, prin două din observaţiile pe 
care le aduce argumentului acestuia şi una din neatenţiile 
sale stilistice pe care Anselm le semnalează în respingerea 
sa.27 

a) Dacă am închipui o insulă căreia să nu-i lipsească 
nici O desăvârşire, ar trebui să spunem că aceasta există, 
deşi nu ar fi fost încă descoperită? (Anselm va răspunde28 
că expresia id quo maius cogitari nequit priveşte numai pe 
Dumnezeu, iar orice altă subsumare este ilicită, căci exis- 
tenţa nu este o perfecţiune între altele). 


26 Răspuns în locul nesocotitului, împotriva raţionamentu- 
lui din Proslogion, scris de Gaunilon, călugăr al Mănăstirii din 
Marmoutiers, în Sf. Anselm din Canterbury, op. cit., pp. 59-70. 

27 Cartea Apologetică a Sf. Anselm dată ca răspuns 
întâmpinărilor aduse în locul nesocotitului, în Sf. Anselm din 
Canterbury, op. cit., pp.71-97. 

28 Cartea Apologetică, 253a. 

b) Gaunilon susţine că există o singură evidenţă pen- 
tru rațiune, un singur gând care nu poate fi gândit ca ne- 
fiind, şi acesta nu este Dumnezeu, ci Eul.29 (Substituţie 
clasică la Descartes, ea apare la Gaunilon şi este respinsă 
de Anselm, care plasează eu-l într-un raport de posterio- 
ritate şi de contingenţă în raport cu Dumnezeu, a cărui cu- 
noaştere non-conceptuală cât priveşte sfârşitul experienţei 
gândirii, conceptuală cât priveşte începutul ei, presupune 
o uitare de sine)30. 

c) Gaunilon va înlocui, probabil din neatenţie, ex- 
presia id quo maius cogitari nequit cu expresia maius 
omnibus?! (acela dintre toate mai mare). Reacţia lui 
Anselm va fi promptă: a fi astfel încât să nu se poată gândi 
ceva mai mare este altceva decât a fi cel mai mare dintre 
toate 32. Intuiţia lui Anselm este însă mult mai profundă 
decât această respingere: „Însă nimeni nu poate înţelege în 
vreun chip pe cel decât care nu se poate gândi ceva mai 
mare altfel decât ca pe acela dintre toate mai mare“. 33 În 
apariţia sa, Dumnezeu poartă marca apariţiei sale, sursă a 
iluziei lui Gaunilon. 

Gaunilon înţelege, în aceste trei sensuri, argumentul 
lui Anselm într-o manieră carteziană avant la lettre: 
Dumnezeu primeşte atributul existenţei, el este dedus ulte- 
rior clarităţii şi distincţiei eu-ului şi reprezintă o esenţă 
supremă a cărei existenţă s-ar putea, prin consecinţă, afir- 
ma. 


29 Răspuns... 248a 13-14. 
30 Cartea Apologetică..., 253b 14-16. 
31 Răspuns..., 246b. 


32 Cartea Apologetică..., 254c. 
33 Cartea Apologetică...,255c 6-7. 

4. Poziţia lui Etienne Gilson 


Într-un studiu asupra formării lui Descartes în spiri- 
tul gândirii şi terminologiei latine medievale, E. Gilson 
încearcă să „scuze“ distanţa dintre Anselm şi Descartes 
printr-o mediere tomistă: şirul prim de obiecţii ale învă- 
țatului Caterus, împreună cu răspunsurile lui Descartes, ar 
avea ca text de referinţă critica pe care o adresează Sf. 
Toma din Aquino, în Summa Theologica 34, argumentului 
care susţine că existenţa lui Dumnezeu este cunoscută prin 
sine şi care, după părerea lui E. Gilson, ar fi inadecvată 
argumentului lui Anselm. 35 Rezultă de aici că Descartes 
ar reface intuitiv argumentul anselmian: „En mctaphysi- 
cien de génie, il a su redecouvrir et restaurer dans sa pureté 
! argument de Saint Anselme, à travers la fausse image 
qu'il en avait sous les yeux.“36 Distanţa dintre cei doi 
gânditori se impune totuşi, dincolo de susţinerea lui E. 
Gilson, cât timp pentru Descartes existenţa reprezintă un 
atribut, iar Dumnezeul lui Anselm din Canterbury este 
acela decât care nu se poate cuprinde cu mintea ceva mai 
mare căci este ceea ce cuprinde tot ceea ce poate fi 
(gândit). 37 


34 S. Theol. I, Q2 al, 2 obiectionem. 

35 E. Gilson, op. cit., p. 220. 

36 E, Gilson, op. cit., p. 222. 

37 Dincolo de raționamentul ciudat după care E.Gilson con- 
cluzionează asupra identității dintre cele două argumente, bazându-se 
pe genialitatea lui Descartes, teza unei identități între cele două argu- 
mente este de nesusținut, dată fiind diferita opinie a celor doi relativ la 
problema înțelegerii existenței în maniera unui predicat. 

5. Poziţia lui Jan Luc Marion 


Deja Alexandre Koyre sugerase38 în 1923, fapt re- 
luat în 1971 de Jules Vuillemin 39, că ar exista o diferenţă 
specifică între argumentele lui Descartes şi Anselm, mai 
întâi, prin orizontul angajat. Jean Luc Marion dă un sens 
mai precis problemei prin interogaţia — formulată din ori- 
zontul unei tematizări heideggeriene - dacă Anselm din 
Canterbury aparţine, cu argumentul lui, numit de Kant 
„ontologic“,. cu adevărat tradiţiei metafizicii occidentale 
sau dimpotrivă, în domeniul argumentelor existenţei lui 
Dumnezeu această tradiţie ar fi inaugurată abia de 
Descartes. Tradiţia metafizică occidentală a argumentului 
„ontologic“ dizolvă, în interpretarea lui J. Luc Marion, pe 
Dumnezeu într-un concept, apelând la o închipuită esenţă 
a acestuia care i-ar cuprinde cu necesitate existenţa. Aşa, 
filosoful francez fixează un criteriu a cărui împlinire ar da 
dreptul pentru un argument să fie numit „ontologic“: el ar 
trebui „să atingă existenţa pornind de la un concept al 
esenței divine“ şi „să interpreteze această esenţă ca fiind 
ființa în general, fără restricţie şi în mod universal. 
Arătând că argumentul lui Anselm nu se acordă cu nici una 
din aceste ramuri ale criteriului „metafizic“, J.L.Marion 
regăseşte în Proslogion o tradiţie ale cărei valenţe ţin în 
primul rând de faptul că nu există o îndoială prealabilă a 
existenţei lui Dumnezeu, că natura argumentului (id quo 


38 Al. Koyre, op. cit., p. 193. 
39]. Vuillemin, op. cit., |, 2-4. 


53 


maius cogitari nequit — s.n.) este mai degrabă critică40 şi 
mai ales realizează antinomia (inexistentă la Descartes) 
dintre Dumnezeu şi conceptfl: dacă Anselm nu a pretins o 
cunoaştere a atributelor lui Dumnezeu“2, dacă nu există o 
cuprindere în concept a unei esențe divine, înseamnă că 
Dumnezeu este de negândit (inaccesibilis43 — spusese 
Anselm), iar atitudinea teoretică a viitorului arhiepiscop 
din Canterbury este înţeleasă de filosoful francez ca o 
teologie negativă în care, ca şi succesoare a textelor are- 
opagitice, „il s’agit en effet de voir et connâitre dans la 
non-vision et la non-connaissance le non-voir et le non- 
connaître lui même qui surpasse vue et connaissance'.44 

Pentru a-l separa de Descartes, Marion declară pre- 
zenţa unei teologii negative în Proslogion. Opunem unei 
asemenea teze trei argumente: 


40 Şi, în acest sens, Anselm ar fi inatacabil dintr-o perspectivă 
kantiană, întrucât argumentul lui are o natură critică. 

4l JL. Marion, op. cit., p. 231: „L'argument ontologique, 
ainsi reconduit à sa pleine dignité spéculative, devient non pas seule- 
ment la preuve métaphysique par excellence de l'existence de Dieu, 
mais la dissolution de l’essence de Dieu dans le concept, ou s'accom- 
plit la métaphysique. L'argument ne devient pleinement ontologique 
qu'avec la relève (Aufhebung) de Dieu par le concept, qu’ avec ce que 
l’on apprendra peu après Hegel et Schelling à nommer „la mort de 
Dieu“. 

42 J.L.Marion, op. cit., p. 234: „...la pensée ne s'ouvre à la 
question de Dieu qu'en atteignant la limite d'un maximum du pen- 
sable... il n'y va de Dieu que là où la pensée ne va plus, du moins par 
concept. Dieu commence quand cesse le concept.“ 

43 Proslogion, 236a. 

44 J.L.Marion, op. cit., p. 254. 

a) Anselm vorbeşte despre raportul dintre Dumnezeu 
şi lume ca de un raport între cuprins şi cuprinzător. 
Divinitatea îmbrăţişează, aşa cum o mai făcuse şi într-un 
celebru pasaj aristotelic45, întreaga natură, iar Anselm fo- 
loseşte termeni precum continens, sau capacitas46 (putere 
de a ţine laolaltă întrucât ai apucat ferm). 

b) Cunoaşterea lui Dumnezeu nu devine nici o clipă 
o cale negativă de tipul „nici-nici, iar mărturisirea nepu- 
tinței de a depăşi o limită nu devine neputinţa de a o asuma 
ci doar rugămintea, adresată lui Dumnezeu, de a primi ui- 
tarea de sine: „revela me de me ad te (S.n.)- înalţă-mă din 
mine către tine“.47 Pasajul indică drept sursă originară a 
experienţei momentul unei uitări de sine, realizate altfel 
decât prin puterea şi decizia individuală. Uitarea de sine 
este un prilej în care Dumnezeu poate fi realizat ca expe- 
rienţă sau nu, însă el nu este un dincolo ci un dincolo-din- 
coace, care poate fi cunoscut, dar nu în maniera conştienţei 
care decide asupra conceptului angajat, care poate fi gân- 
dit, dar nu în maniera unui gând. Cunoaşterea aceasta are 
două momente precise: încercarea de a cuprinde prin con- 
cept, care poate declanşa ulterior experienţa cuprinzătoru- 
lui. Dacă ar fi fost numai ultimul moment, necondiţionat 
de primul, am fi remarcat prezenţa unei teologii negative. 

c) Acela decât care nu se poate gândi ceva mai mare 
nu ne arată nici că poate fi gândit, nici că nu poate fi gân- 
dit. El se arată, dar o face ca absenţă. Gândul lui Anselm 
este departe de a numi altceva decât limita gândului. In- 
tenţia Proslogion-ului pare să fie aceea a unei experienţe în 


45 Aristotel, Metafizica, 1074 b3. 
46 J.L.Marion, op. cit., p. 240. 
47 Proslogion 236a. 

care cel care caută, întrucât caută, trăieşte experienţa 
răsturnării de la conceptul care cuprinde la cuprinzătorul 
conceptului însuşi, moment în care se întreabă, asemeni 
sfârşitului fiecăreia dintre cele cinci căi ale Sf. Toma, dacă 
este cazul să recunoască pe Dumnezeu în ceea ce a cunos- 
cut sau nu48, iar „ochiul omului“ îl vede şi simultan nu îl 
vede pe Dumnezeu, în vreme ce o teologie negativă nu 
revine la o realizare a simultaneităţii limitei (dincolo-din- 
coace) ci are mai degrabă nota unui „dincolo“, luat în sim- 
plitatea sa univocă. 


6. Încheiere 


Ne aflăm în faţa a două tradiţii diferite, în care, pe de 
o parte, Descartes propune, în parte, asumarea propoziției 
„existenţa este un predicat“, iar Anselm - un gen aparte de 
experienţă, în care mintea, într-o anumită dispoziţie, chiar 
afectivă 49, trece de la ceea ce cuprinde în concept la fap- 
tul de a fi cuprins şi, în fond, la o asumare a diferenţei 
ontologice. 

Este remarcabil că nici una dintre tradiţii, de fapt, nu 
demonstrează existenţa lui Dumnezeu. Descartes nu o de- 
monstrează întrucât pretenţia lui — că existenţa poate fi un 
predicat - este de nesusţinut, nu doar după exemplul tale- 
rilor lui Kant, ci chiar şi după exemplul lui Gaunilon, căci 
existenţa insulei preafericite revine la considerarea exis- 
tenței ca predicat. Anselm nu demonstrează existenţa lui 
Dumnezeu deoarece nu are această finalitate: nepunându-i 


48 Proslogion, cap. 26. 
49 Proslogion, 224b - c. 

existenţa la îndoială, invocându-l ca pe un absent viu, 
vorbind de nivelul ambiguu al limitei dintre prezent-ab- 
sent, dincolo-dincoace, cuprins-cuprinzător, se raportează 
la o experienţă logică mai degrabă realizabilă decât la o 
existenţă demonstrabilă. Dar ambele tradiţii, chiar dacă nu 
onorează numele sub care le-a subsumat istoria filosofiei, 
întemeiază două tradiţii ontologice diferite prin maniera 
lor de a ridica problema existenţei necesare a lui Dumnezeu. 
Una dintre ele, cea a lui Descartes, revine la un primat a lui 
„a şti“ asupra lui „a fi“. Cealaltă, gândită în mănăstirea 
normandă de la Bec în anul 1078, arată un primat a lui „a 
fi“ asupra lui „ă şti“. 


CONCEPTUL DE LEGE A NATURII LA DESCARTES 


Gheorghe Stratan 


1. Introducere 


În cultura occidentală, noţiunea de lege este folosită 
în prezent în trei domenii distincte: religia (pentru legile 
divine sau morale), dreptul (pentru legile juridice) şi ştiinţa 
(pentru legile fizice sau legile naturii), toate trei având 
accepţii diferite, provenind dintr-o rădăcină comună. 

Legile divine, morale şi juridice au în comun carac- 
terul imperativ. Membrii unei anumite comunităţi (confe- 
sionale, tribale, statale, etc.) trebuie să se supună acestor 
legi (sau porunci); nesupunerea îi expune pe subiecţi pe- 
depselor (divine, morale sau juridice). În general, această 
categorie de legi este presupusă a fi cunoscută tuturor mem- 
brilor comunităţii prin obiceiuri, tradiţii orale sau texte (co- 
duri) religioase sau juridice. 

Legile naturii au un caracter diferit, ele aplicându-se 
restului Creaţiei, lumii non-umane. Natura se supune pur 
şi simplu legilor fizice. În acest domeniu, pedepsele sunt 
de neconceput. 1 O altă particularitate a legilor naturii este 
cunoaşterea lor parţială, incompletă şi treptată. Căutarea 


l Diviziunea dintre diferitele tipuri de legi nu era prea clară în 
trecut nici din această privinţă: animalele „vinovate“ erau pedepsite şi 
ele. 


58 


activă a legilor naturii şi folosirea lor pentru scopurile 
omului au influenţat hotărâtor dezvoltarea civilizaţiei euro- 
pene. 

Geneza noţiunii de lege fizică a fost determinată de 
existenţa legilor divine şi juridice. La rândul ei, deşi intro- 
dusă de un suveran terestru şi aplicată de slujitorii săi, 
legea are o origine divină. Acest fapt este ilustrat de bine- 
cunoscutul basorelief descoperit la începutul acestui secol 
la Susa (azi, la Luvru) în care Hammurabi, regele 
Babilonului, primeşte Legea de la Shamash, zeul soarelui 
şi al justiţiei. Codul lui Hammurabi reprezintă cel mai 
vechi exemplu cunoscut de separare completă a legii juri- 
dice de legea divină şi poate fi folosit ca un model ideal de 
ramificaţie a noţiunii de lege a naturii din trunchiul comun 
al legilor. 

Evoluţia ideii de lege a naturii n-a urmat însă această 
schemă simplificată. S-a produs mai întâi o „reîntoarcere la 
matcă“. Desigur, Codul lui Hammurabi a influenţat Biblia, 
dar, privit din punctul de vedere al subiectului abordat în 
lucrarea de faţă, Vechiul Testament pare un pas înapoi, 
deoarece în acesta din urmă legile juridice sunt amestecate 
cu cele morale şi religioase. Acest amestec a jucat însă un 
rol important în geneza noţiunii de lege a naturii. Dacă 
Dumnezeu a făcut legea de care trebuie să asculte oamenii, 
el trebuie să fie de asemenea autorul unei serii cărora să li 
se supună restul creaţiei sale, de la Pământ la stele, de la 
minerale la plante şi animale. 2 


2 Vezi Edgar Zielsel, Philosophical Review, LI, 245 (1942), 
p. 247 şi Joseph Needham, Science and Civilization in China, 
Cambridge University Press, 1954-1974, vol. II., p. 542. 

Este un drum lung de la legile biblice până la no- 
țiunea de lege a naturii. Rudimente ale legilor fizice aflăm 
încă la Archimede, ca şi în diverse referiri indirecte din 
literatura greco-latină, dar primele legi ale naturii într-un 
sens apropiat de accepţia actuală provin din secolul al 
XVII-lea, fiind datorate lui Kepler, Galilei, Descartes, 
Hooke, Boyle şi Newton. Teoreticianul ideii de lege a na- 
turii a fost Descartes. 


2. Teoreticianul legii 


Problema legilor naturii este abordată de Descartes 
în faimosul său Discurs despre metodă. Titlul complet al 
lucrării este Discours de la Méthode pour bien conduire sa 
raison et chercher la Verite dans les sciences. Plus La 
Dioptrique, les Meteores et La Geometrie, qui sont les 
Essais de cette Méthode (Leyden, 1637). După cum se 
vede chiar din titlu, Discursul nu a fost conceput ca o 
lucrare separată, ci numai ca o introducere programatică la 
opera sa ştiinţifică. Ulterior, editorii au speculat relativa 
autonomie a Discursului, publicându-l separat. Deoarece 
Discursul nu este un tratat, ci mai degrabă o declaraţie de 
intenţii şi o expunere rezumativă de reguli ale gândirii 
corecte şi deoarece a fost scris în franceză şi într-o manieră 
accesibilă, această operă a influenţat de-a lungul timpului 
cercuri largi ale publicului intelectual. Din acest punct de 
vedere, Discursul a jucat pentru autorul său un rol 
asemănător cu celebrul Commentariolus? pentru Copernic, 


3 Nicolai Copernici de hypothesibus motuum coelestium a se 
constitutis Commentariolus, circulat în manuscris din 1515. 

acest rezumat fiind mult mai răspândit şi mult mai mult 
citit decât opera sa fundamentală, Cartea Revoluţiilor. 

Descartes foloseşte în Discurs noţiunea de lege în 
trei accepţiuni. Primele două corespund legilor divine şi 
juridice. Astfel, în cel de-al treilea capitol al Discursului 
putem citi: 

Cea dintâi [maximă a codului moral] era să mă su- 
pun legilor şi obiceiurilor ţării mele, păstrând cu stăruință 
religia în care m-a hărăzit Dumnezeu să fiu crescut încă 
din copilărie. 4 

Avem aici o referinţă (implicită) la legea divină şi 
una (explicită) la legea juridică. 

Mai departe, la p. 70, Descartes introduce noua no- 
tiune de lege a naturii: 

„.. am descoperit o seamă de legi pe care Dumnezeu 
le-a aşezat în aşa fel în natură şi despre care a întipărit 
astfel de noţiuni în sufletul nostru, încât nu ne mai putem 
îndoi că au fost respectate cu exactitate de tot ceea ce este 
sau se face în lume. Cercetând apoi succesiunea acestor 
legi, mi se pare că am descoperit multe adevăruri mai 
folositoare şi mai însemnate decât tot ce învățasem mai 
înainte sau nădăjduiam să învăţ. 

Se poate observa că, în opinia lui Descartes, 
Dumnezeu nu numai că a aşezat (în originalul franțuzesc a 
établies), a stabilit legi în natură, ci a şi întipărit astfel de 
noţiuni în intelectul uman. Această caracteristică umană 
build in încurajează demersul descoperirii legilor naturii 
prin reflecţie metodică. Dacă descoperirea legilor naturii a 
fost oferită potenţial oamenilor de către Dumnezeu prin 


4 René Descartes, Discurs asupra metodei, trad. de C. 
Totoescu, Ed. Ştiinţifică, 1957, p. 52. 

acest imprinting, metoda prin care aceste legi pot fi 
descoperite este oferită de Descartes în Discurs. Concepţia 
lui Descartes privind cognoscibilitatea legilor trebuie exa- 
minată cu prudenţă, în pofida optimismului afişat, 
deoarece, aproximativ în acelaşi timp cu apariţia Discur- 
sului, autorul îi scria pe data de 17 mai 1638 abatelui 
Mersenne: 

Exiger de moy des demonstrations Geometriques en 
une matiere qui depend de la Physique, c’est vouloir que 
je fasse des choses impossibles. 

Punctul de vedere cartesian din scrisoarea pentru 
Mersenne este greu de reconciliat cu acela mai optimist 
exprimat în Discurs. El diferă şi de concepţia lui Galilei, 
care, deşi nu a folosit niciodată explicit cuvântul de legge 
în contextul cunoaşterii naturii 5, considera că mecanica își 
are fundamentul în geometrie şi că, în conformitate cu obi- 
ceiul său, (academicianul nostru) a demonstrat totul prin 
metode geometrice... 

Nu este clar unde a căutat Descartes cu predilecție 
legile naturii, în natura însăşi sau în propriul intelect. O 
examinare a tratatelor sale ştiinţifice poate oferi un răs- 
puns, cel puţin parţial. Pentru început, să observăm că 
Descartes descrie acţiunea legilor ca fiind, de la un anumit 
moment şi într-un anumit grad, independentă faţă de punc- 


5 Traducerea în limba engleză a Dialogului despre ştiinţele noi 
datorată lui Salvio şi Crew (1914) îl creditează în mod greşit pe Galilei 
cu noţiunea de lege a naturii, law of nature (p. 12). În pasajul cores- 
punzător din ediţia originală a lui Antonio Favaro, Opere, vol. VIII, 
p. 60, cuvântul legge della natura nu există. 

tul de pornire al acţiunii (creaţia) şi chiar faţă de Creator, 
(Primus Movens) însuşi . 

Acest punct de vedere a fost criticat vehement de 
Robert Boyle. El contrazicea afirmaţia lui Descartes că 
materia se poate afla în mişcare în mod independent. Miş- 
carea trebuia „asistată“ de divinitate. Argumentul său în 
acest sens era că materia nu este suficient de inteligentă ca 
să se mişte prin ea însăşi. Aici argumentaţia lui Boyle tre- 
buie comparată cu considerentele lui Johannes Kepler, 
care, în Astronomia Nova, Liber tres, cap. 39, renunţase la 
ideea de intelect al planetei, pornind de la dificultatea pe 
care acesta ar avea-o în calcularea unei orbite complicate, 
cum este cea eliptică. Concluzia lui Kepler este obiectivi- 
tatea noţiunii de mişcare. 6 Boyle nega însă din acelaşi 
motiv aplicatibilitatea legilor la toate corpurile lipsite de 
viaţă (res extensa), considerându-le valabile mai ales pen- 
tru intelect (res cogitans). Opiniile sale sunt cu un pas 
înapoi faţă de Descartes. 

Modelul de univers al filosofului francez mai are 
însă nevoie încă de Dumnezeu, care trebuie să supervizeze 
într-un fel mişcarea, printr-o acţiune de conservare a ei, în 
paralel cu acţiunea liberă a legilor. Comparată cu celelalte 
noţiuni introduse de Descartes, această monitorizare a na- 
turii are un caracter abstract, acţiunea de conservare divină 
evoluând treptat către un principiu intrinsec de conservare. 


6 în pofida unor oscilaţii („„amortizate“ în epoca de deplină 
maturitate), găsim la Kepler şi o concepţie obiectivă privind acţiunea 
Soarelui asupra planetelor: ...corporalis est virtus, non animalis, non 
mentalis (Epitome, p. 299). 

Pentru a demonstra modul în care acţionează legile 
naturii, Descartes efectuează un Gedankenexperiment la 
scara întregului univers 7: 

„.. dacă Dumnezeu ar crea acum în altă parte, în 
spaţiul imaginar, suficientă materie pentru a compune [o 
nouă lume] şi dacă ar amesteca în mod divers şi confuz 
diferitele părţi ale acestei materii, astfel încât să creeze un 
haos atât de dezordonat cât ar putea vreodată poeţii să şi-l 
imagineze, iar apoi n-ar face. nimic altceva decât să-i 
transfere naturii obişnuitele sale acţiuni de conservare şi 
să o lase să se manifeste conform legilor stabilite. [...] 
Apoi, am arătat cum cea mai mare parte din materia aces- 
tui haos trebuie, în conformitate cu aceste legi, să se dis- 
pună şi să se aranjeze într-un anumit fel care ar face-o 
asemănătoare cerurilor noastre... 

Dacă Dumnezeu ar repeta altundeva actul Creaţiei, 
legile sale ar institui o altă lume care ar fi deci identică 
lumii în care trăim. Acest tablou sugerează mai degrabă 
termodinamica proceselor reversibile şi chiar o cosmologie 
alternativă, decât mecanica. Şi chiar dacă structura actuală 
ar fi să se distrugă (amestecând în mod divers şi confuz 
diversele părţi ale acestei materii), lumea actuală s-ar re- 
crea prin simpla acţiune a legilor. Această idee optimistă 
privind renaşterea universului este asociată la Descartes cu 
ideea la fel de optimistă de descifrare a acţiunii legilor 
asupra lucrurilor materiale (res extensa): 

Natura lor este mult mai uşor de pătruns dacă sunt 
observate pe deplin constituite de la început. 


7 Descartes, op. cit., p. 72. 

Descartes pare să înţeleagă în acest fel necesitatea 
cunoaşterii condiţiilor iniţiale ca o condiţie pentru des- 
crierea proceselor din natură. 

Tratarea calitativă a problemei gnoseologice include 
determinarea efectelor prin cauze şi stabilirea pe ce căi şi 
din ce elemente trebuie natura să le producă. Descartes nu 
s-a mărginit însă la aspectul calitativ al cunoaşterii. El era 
convins că se poate atinge cunoaşterea completă a naturii 
numai cu ajutorul matematicii, pe care a inovat-o, oferind 
generaţiilor următoare instrumente pentru realizarea aces- 
tui demers. El însuşi a încercat să descopere câteva dintre 
legile naturii; conform programului expus în Discurs, 
Descartes a început cu studiul luminii. Pe vremea când s-a 
decis să înceapă acest studiu, optica era o disciplină destul 
de dezvoltată a ştiinţei, cu o istorie îndelungată, atât sub 
aspectul fizic propriu-zis, cât şi sub aspectul percepţiei lu- 
minii. 

Lucrarea lui Descartes în acest domeniu, Dioptrica, 
reprezintă o sistematizare a cunoştinţelor, nefiind origi- 
nală. Meritul Dioptricei este stabilirea unui standard ridi- 
cat pentru un tratat științific. Descartes formulează aici 
legea refracției, dar fără a folosi cuvântul „lege“. Până şi în 
Discurs, termenul de „lege “nu este adoptat ferm de autor, 
care oscilează între „lege“ şi „regulă“. El scrie ... conform 
regulilor mecanicii care sunt şi regulile naturii, deşi, în 
acelaşi context, el folosise mai înainte termenul de „lege“. 

Faptul dacă Descartes a descoperit în mod indepen- 
dent faţă de Snellius legea refracției este încă disputat; mai 
important este modul de gândire al filosofului şi învăţatu- 
lui francez, iar Dioptrica demonstrează că autorul era 
pregătit să caute legile şi în natură, nu numai în propriul 

său intelect. Această concluzie este sprijinită şi de lectura 
Meteorilor. 

Noţiunea de lege este extinsă în tratatul Principia 
Philosophiae, publicat la Amsterdam în 1644. Cartea, ba- 
zată pe matematici, este o expunere sistematică a sistemu- 
'lui filosofic cartesian, începând cu actul creaţiei. După 
Descartes, lumea creată este alcătuită din două clase de 
lucruri, res cogitantes, (intelecte) şi res extensae (cor- 
puri). Lumea fizică este alcătuită din corpuri, caracterizate 
prin extindere spaţială. Spaţiul este umplut cu materie, iar 
vidul nu poate exista. 

Corpurile se mişcă în spaţiu, iar mişcarea este conce- 
pută ca un transport de la un loc la altul, de la un corp la 
altul, cauza mişcării fiind puterea (infinită) a lui 
Dumnezeu. Ideea lui Dumnezeu creator al materiei şi 
cauză finală a mişcării l-a dus pe Descartes la un fel de lege 
de conservare a materiei şi mişcării. Dacă Dumnezeu, 
spune Descartes, a pornit ab initio să mişte materia pe care 
a creat-o, atunci el îi conservă mişcarea, aşa cum conservă 
şi materia însăşi, astfel că în orice moment găsim aceeaşi 
cantitate din amândouă ca la început. 

Aceste afirmaţii despre materie şi mişcare, adevărate 
preliminarii la legile de conservare ale fizicii, sunt denu- 
mite de Descartes principii. Această denumire se păstrează 
Şi în ştiinţa actuală atunci când este vorba despre legile cele 
mai generale de conservare, ca având o importanţă primor- 
dială, teoretică şi practică. 

Din principii, Descartes deduce trei legi ale meca- 
NICII, denumite de el legi ale naturii. Acestea sunt, de fapt, 
două enunţuri ale legii inerţiei, făcute într-o altă formă faţă 
de cea actuală, mai sintetică, plus o lege privind trans- 
miterea mişcării. În concepţia filosofică a lui Descartes, 

natura este redusă la mişcarea (mecanică) a corpurilor. Din 
acest punct de vedere, mişcarea trebuia să fie cel mai im- 
portant fenomen pentru explicarea lumii. 

Prima lege afirmă că un corp în repaos rămâne ne- 
mişcat până ce un agent nu-i modifică starea şi că un corp 
în mişcare continuă să se mişte dacă nimic nu-l împiedică. 
Descartes recunoaşte necesitatea unei forţe motrice care să 
permită mişcarea unui corp într-un mediu rezistent. 

Cea de-a doua lege tratează problema traiectoriei 
mişcării: corpurile au tendinţa să se mişte în linie dreaptă. 
Mişcarea circulară necesită forţe pentru a menţine corpul 
pe traiectorie. Aceste afirmaţii, aflate în contradicţie fla- 
grantă cu dogma aristotelică, erau destul de cunoscute la 
data adoptării lor de către Descartes. Contribuţia sa constă 
mai ales în sistematizarea cunoştinţelor existente. 8 

Cea de-a treia lege tratează ciocnirile corpurilor, dar 
lipsa de precizie a noţiunilor, concepţia pur geometrică a 
mişcării, ca şi absenţa conceptului de masă fac imposibilă 
formularea de concluzii fizice valabile pentru schimbul de 
mişcare între corpuri. 

Descartes merge însă mai departe, elaborând şapte 
„reguli“ secundare privind transmiterea mişcării de la un 
corp la altul. Unele dintre afirmaţiile sale sunt eronate, iar 
vulnerabilitatea teoriei sale este consecinţa concepţiei car- 
tesiene despre valoarea euristică relativă a deducţiilor lo- 
gice şi a experimentului. Fără a-i nega valoarea, Descartes 
nu îi conferă experimentului rolul decisiv de a respinge sau 
confirma teoria. Experimentul este redus de Descartes la o 


8 Pentru o comparaţie cu principiul inerţiei al lui Galilei, a se 
vedea Alexandre Koyré, Etudes galiltennes, Hermann, Paris, 1966, 
Apendicele B. 

interogaţie formală, cu un statut minor faţă de conside- 
rațiile apriorice. Cu puţine excepţii, Descartes reduce fi- 
zica la principii matematice. Erorile din „regulile“ lui 
Descartes au fost evidente chiar în timpul său, fiind uşor de 
descoperit prin experimente simple. 9 

Acest fapt are drept consecinţă sărăcirea noţiunii de 
mental legile. 

La stadiul actual al cercetării 10, Descartes pare să fie 
inventatorul expresiei de „lege a naturii“, pe care a folo- 
sit-o în filosofia sa naturală ca pe o noţiune fundamentală. 
Meritul său cel mai important este acela de a fi pus legea 
în legătură cu matematica. El scria: Apud me omnia sunt 
mathematica in natura. Era o idee comună multora dintre 
oamenii de ştiinţă din epocă II, dar la niciunul dintre ei 12 
nu a fost probabil atât de ferm exprimată ca la Descartes. 
El a extins noţiunea de matematică în studiul naturii de la 
geometrie la algebră, pregătind astfel apariţia noţiunii 
moderne de lege ca dependenţă funcţională între variabile 
fizice. 

De la principii, la legi şi de la legi, la reguli, există o 
ierarhie de afirmaţii care are la un capăt pe Dumnezeu, iar 


9 Vezi J. F. Scott, The scientific work of René Descartes, 
Taylor and Francis, London, 1976, p. 163. 

10 vezi G. Stratan, The Giving of the Laws, Publicaţie SISSA, 
Trieste, ILAS/LL/4/1996. 

11 Cu secole înaintea lui Descartes, Roger Bacon, (Doctor 
Mirabilis), scria aproape în acelaşi spirit: Et harum scientiarum porta 
et clavis est Mathematica. 

12 Cu excepţia lui Galileo Galilei, care afirma că natura este o 
carte scrisă în limbaj matematic. 

la celălalt, corpurile. La Descartes, legile naturii sunt deter- 
ministe, cauzale şi repetitive. Ele sunt chei pentru înţele- 
gerea naturii. 

Matematizarea noţiunii de lege a naturii efectuată de 
Descartes are, totuşi, un aspect nedorit: ca relaţie mate- 
matică, legea fizică trebuie să implice valori exacte ale va- 
riabilelor, ceea ce nu este cazul cu mărimile din lumea 
reală, unde valorile măsurate nu pot fi decât aproximative. 

Acest fapt a fost înţeles corect de un alt mare om de 
ştiinţă din secolul al XVII-lea, care, în multe privinţe a fost 
complementar lui Descartes. Numele său este Galileo 
Galilei. 


ROLUL ŞI IMPORTANŢA FORMALISMULUI 
MATEMATIC CARTEZIAN 


Dana Jalobeanu 


Credem că în ansamblul ideilor carteziene se pot dis- 
tinge două tipuri de formalism matematic. Primul dintre 
ele îl vom numi formalism exterior |, pentru că se mani- 
festă la nivel de limbaj, şi trimite, aşa cum vom vedea, la 


l Pornind de la expresia carteziană după care „matematicile 
ordinare“ „învăluie “din exterior o altă ştiinţă. De exemplu, în Regulae 
ad Directionem Ingenii, în comentariile la regula IV, este vorba de „o 
altă știință“: „...je n'embrasse rien moins que les mathématiques ordi- 
naires, mais que j'expose une certaine autre science dont elles sont 
plutôt l'enveloppe que les parties. (în Descartes, Oeuvres Choisis, 
colecţia Classiques Garnier, librairie Garnier, nedatat). Ediţia în limba 
română, tradusă de Corneliu Vilt dă varianta „nu mă gândesc deloc la 
matematica obişnuită, ci expun o altă disciplină căreia numerele şi fi- 
gurile îi sunt mai degrabă veşmânt decât părţi“. (Descartes, Reguli 
utile şi clare pentru îndrumarea minţii în cercetarea adevărului, 
Editura Ştiinţifică, 1964). 

În continuare, voi folosi ambele ediţii, referindu-mă la ele ca 


„ediţie română“, respectiv „ediţie franceză“. 

ideea construirii unui limbaj matematic univoc şi liniar 2. 
Un al doilea tip de formalism l-am numit „formalism inte- 
rior“. Acesta din urmă se manifestă la nivel de structură şi 
trimite la idealul unei scheme generale, predeterminate, 
care „structurează“ cunoaşterea. Un aspect pe care vom în- 
cerca să-l punem în evidenţă este unitatea acestor două 
tipuri de formalism, unitate care se manifestă în Regulae 
ad Directionem Ingenii ca o încercare de construcţie a unui 
sistem formal. 


I. Introducere 


Importanţa formalismului matematic cartezian pen- 
tru istoria matematicii nu poate fi subestimată. Rezolvarea 
problemelor geometrice prin intermediul algebrei, „inven- 
tarea“ geometriei analitice („coordinativă“) definirea „func- 
tiei putere“, introducerea notaţiilor algebrice moderne, re- 
ducerea problemelor complexe la diferite tipuri de ecuaţii 
şi una dintre primele teorii „generale“ ale algebrei ecua- 
țiilor, toate acestea sunt realizări care îi aparţin. Algebra 
ecuaţiilor, ecuaţiile diferenţiale şi integrale, geometria 


2 Atât în Regulae ad Directionem Ingenii, cât şi în Geometria, 
există referiri care pot îndreptăţi, după cum se va vedea, bănuiala că 
Descartes a fost un precursor al lui Leibniz în ce priveşte idealul lim- 
bajului universal. Aspectul esenţial în ce priveşte acest tip de limbaj 
este „liniarizarea“ lui (Dennis L Sepper, Ingenium, Memory Art and 
the Unity of Imaginative Knowing, 1993, în Stephen Voss, ed. Essays 
on the Philosophy and Science of Descartes, Oxford, Oxford 
University Press). 

diferenţială, po: fi considerate ca provenind din „revoluţia“ 
produsă în matematică ce René Descartes. 3 

Dar, importanța formalismului cartezian nu se limi- 
tează numai la matematică. Bernard Cohen 4 insistă asupra 
rolului de mode] analog: c pe care-l atribuie Descartes alge- 
brei. O teză similară sus ţine Vuillemin, care vede în meta- 
fizica carteziană o analiză piin extensie a geometriei, vă- 
zută ca ştiinţă a proporțiilor. 5 

În ordinea definiţ ei lui Cohen 6, Descartes este pro- 
motorul uasi „revoluţii matematice“ reuşite, dublată de o 
„revoluţie pe hârtie“ 7. Deja în 1619, în martie şi noiem- 


3 Bernard î. Cohen (1985) The Revolution in Science, The 
Belknap Press of Harvard University Press, Cambridge, Mass., 
London. England. 

Deşi cu o opinie dife rită asupra ideii de „revoluție“, Carl Boyer, 
(1967, History of Mathematics) subliniază că „Geometria“ lui 
Descartes este „cel mai ti npuriu text matematic pe care un student 
algebrist din zilele noastre poate să-l urmărească fără a întâlni difi- 
cultăţi de notație“. 

4 Op. cit., pg. 152- :53. 

Jules Vuillemin, Mathématique et métaphysique chez 
Descartes, 1960, Paris, Pri:sses Univ. De France. 

6 Op. cit., pg. 39-53. 

? Cele patru „criterii“propuse de Cohen pentru aprecierea ca- 
racterului „revoluţionar“ al unei pretinse revoluţii ştiinţifice sunt: 

l mărturia contemporanilor (din interiorul comunităţii 
ştiinţifice) 

2 urmele lăsate în generaţia ştiinţifică următoare (eventualii 
discipoli) 

3 judecata istoricilor ştiinţei 

4 tradiţia ştiinţifică vie, „mitologia“ domeniului respectiv. 

Pentru Cohen „revoluția carteziană“ este cu adevărat „revolu- 
ţionară“ în domeniul snitematicii; cât priveşte însă „revoluţia ştiin- 
ţifică“ pe care Descartes pretinde că o realizează, ea rămâne la stadiul 
de „revoluţie pe hârtie“ după „discreditarea“ sistemului cosmologic 
cartezian de adepţii mecanicii newtoniene. 

brie, Descartes pomeneşte în două scrisori despre descope- 
rirea unei „ştiinţe complet noi“, care ar rezolva probleme 
generale (probleme cadru) în matematică, respectiv, de po- 
sibilitatea descoperirii „fundamentelor unei ştiinţe uimi- 
toare“ 8. Modelul acestei „ştiinţe noi“este „noua geome- 
trie“, cea în care curbe complicate pot fi studiate cu ajuto- 
rul ecuaţiilor algebrice simple. 

Credinţa într-o „unitate a cunoaşterii“ străbate în- 
treaga operă carteziană, de la tratatele nepublicate Le 
Monde şi Regulae ad Directionem Ingenii, până la Prin- 
cipiile Filosofiei 9. Contrar interpretării moderne care îl 
acuză pe Descartes de a fi transformat filosofia într-o teorie 
a întemeierii cunoaşterii ştiinţifice, adică, până la urmă, 
într-o auxiliară „metodologie științifică“, intenţiile siste- 
mului cartezian erau să găsească o unitate a cunoaşterii 
care să pornească de la reformarea atât a ştiinţei cât şi a 
metafizicii 10: „...în ochii lui Descartes, filosofia şi ştiinţa 
sunt în pericol şi au nevoie să fie salvate de critică şi 
judecăţi incorect fundamentate. Descartes caută deci o 
nouă filosofie care să acorde un loc central actului cunoaş- 


8 Citate de Bernard Cohen, op. cit., pg. 152. 

9 în care se postulează, de exemplu, unitatea fizicii şi a mate- 
maticii. „Nici un fel de alte principii nu sunt cerute în fizică decât în 
geometrie şi în matematica abstractă, şi nici nu merită dorite, pentru că 
toate fenomenele naturale se pot explica prin acestea“, cit. Cohen, op. 
cit., pg. 158. 

10 Printr-o metaforă medievală în formă, Descartes vorbeşte în 
introducerea la Principiile Filosofiei despre copacul ale cărui rădăcini 
sunt metafizica, al cărui trunchi reprezintă filosofia şi a cărui coroană 
este construită din diferite ştiinţe. 

terii nu numai în ştiinţă ci, de asemenea, în metafizică şi 
morală.“ 11 

Unitatea de reprezentare a acestei „noi ştiinţe“ este 
dată tocmai de unitatea celor două „tipuri“ de formalisme 
care organizează structurarea cunoaşterii. 


2. „„Formalismul exterior“ şi idealul 
unui limbaj universal în Regulae 


Metoda carteziană, pusă de istoria filosofiei la origi- 
nea „modernităţii“ a fost analizată cu preponderență în 
forma în care se prezintă ea în Discurs asupra metodei. Cu 
toate acestea, interpretări recente 12, insistă asupra rele- 
vanţei pe care o poate prezenta interpretarea Regulilor utile 
şi clare pentru îndrumarea minţii în cercetarea adevă- 
rului. Legătura între mai timpuriul tratat Regulae 13, şi 


11 Evert van Leeuwen, (1993) Method, Discourse, and the 
Act of Knowing în S. Voss, op. cit., pg. 224. 

l 2 van Leeuwen, op. cit., pg. 224: „Only in the last seventy 
years, it has become clear that the Cartesian method has an even 
reacher source in the Regulae ad Directionem Ingenii“. 

În anii '60, Frances Yates face legătura între anumite reguli din 
acest tratat şi arta memoriei (Yates, 1966, Memory Art). De aseme- 
nea, Dennis Sepper, op. cit., insistă asupra importanţei pe care o 
prezintă acest tratat pentru concepţia carteziană privind unitatea fa- 
cultăţii cognitive. 

Discuţii asupra anului de terminare a acestui tratat, 
motivelor pentru care se presupune că ar fi fost abandonat, apoi pus 
totuşi în circulaţie în manuscris, oferă ambii autori citați mai sus. 
Vezi, de asemenea, P. Woolhouse, (1993), Descartes, Spinoza, 
Leibniz. The Concept of Substance in Seventeenth Century 
Metaphysics, Routledge, London, pg. 13-15. 

Discursul asupra metodei este explicată pe larg de van 
Leeuwen 14. Ce ne va interesa în continuare va fi explora- 
rea unei asemănări „formale “care ne-ar putea indica rolul 
metodei în contextul tipurilor de formalisme detectabile. 
Fie că preluăm sau nu ceea ce van Leeuwen numeşte „in- 
terpretarea curentă“, după care regulile metodologice din 
Discurs reprezintă o revizuire şi în acelaşi timp un rezumat 
al regulilor din tratatul mai timpuriu, există puncte comune 
între cele două abordări, chiar pe direcţia care ne intere- 
sează. Ideea unei metode generale, care guvernează raţiu- 
nea 15 şi se poate aplica tuturor ştiinţelor este asociată cu 
Crai zarea cunoaşterii pe modelul cunoaşterii geome- 
trice 10. 


o IMD cit 
Op. cit., pg. 224-232. 


Distincția între regulile care guvernează raţiunea în Dis- 
curs, şi cele care guvernează mintea (traducerea românească vorbeşte 
de „ingeniu“ ca facultate cognitivă superioară a intelectului, ceea ce ni 
se pare discutabil - nota de la pg. 7, ediţia citată), distincţie pe care van 
Leeuwen o considera esenţială, ni se pare oarecum atenuată (dacă nu 
desfiinţată complet) de faptul că în Discurs, cele patru reguli apar ca 
reguli ale gândirii. 

16 „Ces longues chaînes de la raison, toutes simples et faciles, 
dont les géometres ont coutume de se servir pour parvenir à leurs plus 
difficiles démonstrations, m'avoient donne occasion de m'imaginer 
que toutes les choses qui peuvent tomber sous la connaissance des 
hommes, s'entre-suivent de même facon, et que, pourvu seulement 
qu'on s'abstienne d'en recevoir aucune pour vraie qui ne soit, et qu'on 
garde toujours l’ordre qu'il faut pour les deduire les unes des autres, il 
n'y en peut avoir de si eloignées auxquelles enfin on ne faut pour les 
deduire les unes des autres, il n'y en peut avoir de si eloignées aux- 
quelles enfin on ne parvienne, ni de si cachées qu’on ne decouvre“. 
Discours de la méthode, în op, cit. (Descartes, Oeuvres Choisis), 
pg. 14-15. 

În Regulae, la regula a IV-a, privind metoda, 
Descartes insistă asupra faptului că aceasta este aplicată 
„instinctiv“ în geometria şi aritmetica antichităţii, ca şi în 
algebra modernă 17. Acestea sunt consideraţiile care intro- 
duc aprecierile legate de inutilitatea matematicii în sine. 
Atât aritmetica cât şi geometria practicate separat rămân la 
nivelul de joc steril, ele sunt doar „produse“ ale adevăratei 
arte a matematicii. 18 Dar chiar şi sub această formă, ele nu 
sunt lipsite de importanţă dacă sunt privite în funcţia lor de 
reprezentare. Căci această matematică formalizată exte- 
rioară poate juca un rol important acolo unde este nevoie 
de ea: la nivelul de limbaj al „metodei“ sau „schemei“ uni- 
versale de întemeiere a cunoaşterii. 

Problema limbajului este introdusă odată cu regula 
XIII, când, o parte din „dificultatea de a înţelege obiectul“ 
este atribuită dificultății „închise în întrebare“. Cea mai 
mare parte a dezbaterilor filosofice, remarcă Descartes, 
sunt dezbateri produse de cuvinte. 19 Însă cerința unui lim- 
baj univoc nu este tot ceea ce duce la formalizarea „exte- 
rioară , deşi se poate lega de acest ideal de univocitate 
dezideratul reducerii la „forma perfectă“, enunțată în 
comentariile la regula XIII, dar nerezolvată. 20 


17 Op. cit., ed. franceză, pg. 310. 

18 ediţia românească, pg. 20. 

19 „Aceste chestiuni despre nume sunt atât de frecvente, încât, 
dacă toţi filosofii ar cădea de acord asupra semnificației cuvintelor, 
atunci aproape toate controversele lor ar înceta“., ed. rom., pg. 63. 

20 Problema reducerii întrebărilor la forma perfectă este 
anunţată pentru partea a III-a a tratatului, inexistentă (Şi, după cât se 
pare, niciodată scrisă). 

Regula XVI pledează pentru introducerea unor 
„reprezentări schematice “al căror rol este de a nu „frag- 
menta gândirea“, de a nu implica memoria în actul cogni- 
tiv şi de a „elibera imaginaţia“. 2! 

Înțelegerea acestui formalism depinde în acest caz de 
înţelegerea unităţii facultăţii cognitive. În Regulae, 
Descartes pledează pentru existenţa unei unice facultăţi 
cognitive (sau „forţe cunoscătoare“), care se distinge după 
„modurile“de aplicaţie: 

Şi este una şi aceeaşi forţă, care dacă se aplică sim- 
țului comun cu imaginaţia, se numeşte a vedea, a atinge 
etc., dacă se aplică imaginaţiei singure, întrucât repro- 
duce anumite figuri, se numeşte a-şi aminti; dacă se aplică 
aceleiaşi pentru a forma de astă dată figuri noi, se numeşte 
a imagina sau a concepe, dacă, în sfârşit, acționează sin- 
gură, se numeşte a înţelege. 22 


210 funcţie asemănătoare îi este atribuită şi scrierii. Op. cit. 
pg. 80: „Cum însă ea (memoria) este adesea labilă, şi pentru a nu fi 
obligaţi, în timp ce ne gândim la altceva, să întrebuinţăm o parte din 
atenţia noastră ca să o întărim, arta a creat un uz de scriere foarte indi- 
cat; ajutaţi de acesta, nu vom mai încredința nimic memoriei, ci, lăsând 
toată fantezia liberă ideilor prezente, vom aşterne pe hârtie cele ce sunt 
de reţinut; şi aceasta cu ajutorul unor notații foarte scurte, pentru ca, 
după ce vom fi cercetat distinct pe fiecare... să le parcurgem pe toate, 
printr-o mişcare rapidă a gândirii şi să intuim cât mai multe dintr-o 
dată.“ 

22 Op. cit., pg. 50. Pasajul continuă cu o frază cheie în dife- 
rențierea concepțiilor din Regulae şi Discurs, comentată de Sepper, op. 
cit., privind rolul pozitiv al imaginaţiei. 

Regulile VI-XI insistă asupra aceluiaşi tip de con- 
strucţie: divizată în „itemi“ elementari, liniară, capabilă de 
a fi parcursă printr-o mişcare continuă a facultăţii de cu- 
noaştere. Această mişcare continuă poate fi împiedicată de 
„zgomote“ sau „impurități“ care nu au nimic de-a face cu 
raţionamentul şi sunt produse fie de scăderile memoriei, fie 
de polisemia limbajului sau de nelinearitatea lui (de exem- 
plu în geometrie).23 Pragul de formalizare adoptat pentru 
un „limbaj adecvat“ tipului de gândire prezentat în Re- 
gulae24 porneşte tot de la o analogie cu algebra. Notaţiile 
propuse conţin trei elemente: litere pentru mărimile deja 
cunoscute, respectiv pentru mărimile necunoscute (a, b, A, 
B, etc.), coeficienţi pentru a exprima mulţimea lor, respec- 
tiv exponenţi pentru a indica numărul paşilor care le des- 
part, în raţionament, de „intuiţiile iniţiale“ (naturile sim- 
ple). 

Cu ajutorul acestui tip de notații se redefineşte pe de- 
o parte funcţia putere, pe de alta se stabileşte un izomor- 
fism între forma raţionamentului şi generarea unui anumit 
tip de proporţionalitate, cea geometrică (şi implicit, a unui 
tip de „ordine“). 


23 Sepper, op. cit., propune o interpretare care conţine ideea 
unei „liniarizări “cauzale a tehnicilor definitorii pentru arta memoriei; 
imaginilor, care „încarcă memoria“, nu au o „legătură liniară între ele 
şi „ocupă prea mult spaţiu în imaginaţie“, li se substituie un 
„cod'“liniar, formalizat, de o „extremă simplitate“. 

24 O altă distincţie fundamentală faţă de scrierile târzii se află 
pe aceeaşi treaptă. Este vorba despre intuiţia intelectuală, cea care 
asigură cunoaşterea naturilor simple, şi, printr-o mişcare deductivă 
continuă este favorizată să apară la capătul lanţului raţionamentului 


(sau chiar la fiecare pas al acestuia). 

3. „„Formalismul interior“: Mathesis Universalis 
Paşii de construire a unui sistem formal 


Lanţul deductiv reglementat de regulile pentru îndru- 
marea minţii are la origine naturile simple, cele care pot fi 
intuite în mod direct. Rolul axiomatic al intuiţiilor este 
„asigurat“de cerința ca atât rezultatele intuiţiei directe, cât 
şi diferiţii paşi ai lanţului deductiv să aparţină aceleiaşi 
ordini a Fiinţei. 25 Tot ceea ce poate face mintea ome- 
nească este să priceapă şi înţeleagă conexiunile diferite ale 
aceleiaşi naturi deja cunoscute. În acest caz, este pus la 
lucru unul dintre principiile fundamentale ale „filosofiei 
mecanice“26: separabilitatea. Facultatea cognitivă nu 
lucrează decât cu „operaţiile aritmetice fundamentale“: tot 
ceea ce poate face este să distingă între naturile simple şi 
să dividă obiectele cunoaşterii în „părți“ deja cunoscute. O 
anumită „aditivitate“a proprietăţilor părţilor garantează 
posibilitatea de cunoaştere a întregului, care se deosebeşte 
doar ca „mărime “ de părţile pe care le conţine. Printre con- 
cluziile la regula XII este şi cea după care orice ştiinţă 
constă „În a vedea distinct cum aceste naturi simple con- 
curează la compunerea altora“. 27 Cunoaşterea este deci o 


25 Dacă ceva este diferit în ordinea fiinţei, nu va fi niciodată 
cunoscut, „pentru că ne-ar trebui noi simţuri sau inteligenţă divină“- 
Regula XIV. 

26 Richard Olson, 1990, Science Deified & Science Defied, 
vol.II, Woolhouse, op. cit. 

27 ed. franceză, pg. 352. 

cunoaştere a ordinii, rapoartelor şi structurilor. 28 În acest 
sens, nu contează ce anume stă în aceste rapoarte, ci doar 
mărimea, respectiv „pasul“deducţiei.29 

Ori, această construcţie prefigurează noţiunea 
matematică de „sistem formal“: intuiţiile despre naturile 
simple sunt axiomele, există apoi „regulile de formare“ 
(reductibile, cel puţin în intenţie la operaţii matematice cu 
proporţii) şi teoremele obţinute prin diferiţi „paşi de apli- 
care a regulilor de formare. Se poate susţine şi că acestora 
li se adaugă cerinţele de coerenţă, consistenţă şi completi- 
tudine a sistemului formal respectiv. 

Interesant din acest punct de vedere este un anumit 
grad de „libertate “ în alegerea „axiomelor fundamentale“. 
E adevărat că „naturile simple sunt puține“, dar, în prin- 


28 Regula IV, Regula XIX. 

Reamintim că în dezvoltarea regulii IV, Descartes căuta o 
„Ştiinţă generală'“care explică tot ceea ce se poate cerceta privind 
ordinea şi măsura, fără particularizare la o materie specială. Această 
ştiinţă „pe care unii o numesc cu numele barbar de algebră“ este 
mathesis universalis. Ea se ocupă „doar de lucrurile în care examinăm 
doar ordinea sau măsura, şi nu are importanţă dacă acestea sunt 
numerele, figurile, astrele, sunetele sau orice alt lucru. 

29 Regula XIV, respectiv Regula VI. Ceea ce ne interesează 
este „numărul paşilor“ care desparte naturile simple de consecinţele 
obţinute prin lanţul deductiv: 

Toate celelalte nu pot fi percepute altcum, decât că se deduc 
din acestea [din naturile simple], şi anume fie îndată şi nemijlocit, 
fie numai prin [mediaţia a] două, trei, sau mai multe concluzii 
diferite; numărul acestora trebuie de asemenea notat, pentru a 
cunoaşte dacă ele sunt separate de prima propoziţie, şi cea mai 
simplă, prin mai multe sau mai puţine grade. 

cipiu, intuiţia poate fixa drept început al lanţului deductiv 
„elemente“ dintr-o mulţime în principiu deschisă. 

Situaţia se prezintă destul de asemănătoare în Dis- 
curs asupra metodei. În a treia dintre regulile gândirii, or- 
dinea raţionamentului începe cu lucrurile cele mai simple 
şi mai accesibile ale cunoaşterii, „pentru a urca puţin câte 
puţin, ca prin grade, la cunoaşteri compuse, şi presupunând 
existenţa ordinii...“. 30 

Construcţia din Regulae nu se opreşte însă aici, spre 
deosebire de Discurs. De la mărimi în general, sistemul 
evoluează printr-un fel de proiecţie la un anumit tip de mă- 
rimi, reprezentate în imaginaţie prin întinderea reală a cor- 
pului: 3l 

Ne ocupăm aşadar, aici, de un obiect întins, neconsi- 
derând în el nimic altceva decât întinderea însăşi...pre- 
supunem însă că toate chestiunile au fost aduse acolo, că 
nu se caută nimic altceva decât o întindere anumită, care 
trebuie cunoscută, comparând-o cu altă întindere cunos- 
cută. Cum însă nu cerem aici să se cunoască o nouă exis- 
tenţă, ci voim doar să reducem proporţiile, oricât de com- 
plicate ar fi, astfel încât ceva care este necunoscut să poată 
fi găsit egal cu ceva cunoscut, este sigur că toate diferen- 
tele de proporţii care există în late subiecte pot fi găsite, de 


30 Discours de la méthode, în Descartes, Oeuvres choisis, 
pg. 14. 

31 Din acestea se conchide uşor că vom obține un real folos, 
aplicând teoria noastră despre mărimi pe care ne-o vom reprezenta în 
imaginaţie mai uşor şi mai distinct decât oricare alta: această specie de 
mărimi este întinderea reală a corpului, făcând abstracţie de orice 
altceva în afară de faptul că este figurată...“, Regulae, ed. rom. pg. 69. 

asemenea, între două sau mai multe întinderi... “(ed. rom, 
pg. 73-74). 

Care este motivaţia pentru această „revenire“ de la 
un sistem formalizat algebric la „proiecţiile“ lui geome- 
trice? Există în acest caz mai multe variante de inter- 
pretare. După Sepper, lucrul s-ar explica luând în consi- 
derare rolul pe care-l joacă imaginaţia, precum şi o even- 
tuală camuflată artă a memoriei care se bazează pe unitatea 
sintetică a actului cunoaşterii ca imaginaţie (producătoare 
de fantasme, imaginaţie activă). 32 Dacă acest gen de inter- 
pretare îşi propune să salveze „unitatea“ facultăţii de 
cunoaştere, cred că se mai poate da aici şi o altă inter- 
pretare. Dacă „proiecția geometrică ar fi doar „adevăratul 
limbaj“ al imaginaţiei, formalismul algebric n-ar mai avea 
nici un rol activ (decât, eventual, rol de cod). Pe de altă 
parte, să nu uităm că analogia iniţială a fost „noua geome- 
trie“, algebra suprafeţelor întinse, prin intermediul căreia 
se propun reprezentări echivalente de tip formal-liniar, 
respectiv imagistic-figurativ. Figura geometrică este echi- 
valentă reprezentativ cu formula, aşa cum mărimea poate 
fi exprimată fie prin intermediul simbolurilor algebrice, fie 
prin intermediul întinderii reprezentate geometric. Este su- 
gestiv faptul că atât figura cât şi „notația prescurtată“, sim- 
bolul, formula, se adresează imaginaţiei, au deci acelaşi 
statut, atât ontologic cât şi epistemologic. 


32 Sepper, op. cit. De asemenea, loan Petru Culianu, Eros şi 
magie în Renaştere, Editura Nemira, 1994, în capitolul despre naşterea 
ştiinţei moderne, sau Frances Yates, op. cit. Aceste interpretări merg 
pe ideea unui „camuflaj'al intenţiilor adevărate ale lui Descartes, 
asimilând formalismul matematic cu un cifru care stă pentru limbajul 
imaginilor. 

În acest sens, operaţia de transformare de la forma- 
lismul algebric la „operarea cu întinderi“ (caracterizate 
prin dimensiune, figură şi număr) 33, reprezintă un izomor- 
fism între diferitele reprezentări ale funcţiei cognitive 
(înţelegere, concepere, memorie). Dincolo de definirea 
acestui izomorfism, rolul pe care urma acesta să-l joace în 
Regulae nu mai este foarte clar. Pare totuşi, din regulile 
XVI, XVII, că abia acest izomorfism validează formalis- 
mul exterior şi garantează, deci, unitatea de structură a 
celor două formalisme. 


4. Concluzii 


Rolul formalismului matematic cartezian poate fi re- 
liefat în urma acestor consideraţii. Formalismul matematic 
este constitutiv sistemului şi propune un tip de unitate 
structural formală. Această caracteristică se păstrează şi în 
Discurs, şi în tratatele pentru care acesta reprezenta o 
prefaţă.34 De asemenea, unitatea structurală din Principiile 
Filosofiei se poate origina în formalismul matematic al 
Regulae. 35 

Credem că o direcţie interesantă de cercetare ar fi 
interpretarea Meditaţiilor metafizice în lumina unui sistem 
formal în care „alegerea“ axiomelor de bază nu mai este 
posibilă, dar în care se asigură, de asemenea, deschiderea, 
prin apelul la un termen exterior: Dumnezeu. 


33 Regula XVI. 

34 Cohen, op. cit., Van Leeuven, op. cit. 

35 Echivalenţa legile naturii-reguli divine asigură consistenţa. 
Principiile filosofiei, 2.36, 2.37. 

În ce priveşte importanţa formalismului matematic 
cartezian, nu putem să nu-l pasăm la originea a două „pro- 
grame de cercetare“36 esenţiale în istoria intelectuală mo- 
dernă: programul găsirii unui limbaj universal de tip mate- 
matic (omogen, liniar, univoc) şi programul formalizării 
complete a cunoaşterii. Eşecul ambelor întreprinderi în 
secolul XX ne-ar putea duce, eventual, la speculaţii 
riscante, post factum, asupra unui posibil motiv pentru care 
tratatul Regulae ad Directionem Ingenii a fost abandonat, 
iar metoda „revizuită“. l 


36 Chiar în sensul strict propus termenului de Lakatos. 


LEIBNIZ ŞI UNIVERSALUL” 


Michel Fichant 


La câteva săptămâni după moartea lui Leibniz, 
Fontenelle a rostit în faţa Academiei de Ştiinţe din Paris 
elogiul celui pe care ea îl desemnase, în 1700, în primul 
rând al membrilor ei din străinătate.l Această calificare de 
„membru străin“ arată îndeajuns că menţionarea aparte- 
nenţei naţionale nu constituia o frontieră în universalitatea 
cooperării ştiinţifice şi intelectuale. Comunitatea care, cu 
acest prilej, se recunoştea în celebrarea unuia dintre ai săi, 
era o societate savantă, asemeni celor la care, în timpul 
vieţii, Leibniz meditase pentru a le extinde misiunile şi 


ii Ediţiile textului lui Leibniz cel mai des citate sunt desemnate 
prin următoarele sigle: 

A — Sämtliche Schriften und Briefe, hrsg. v.d. Preussischen 
Akademie der Wissenschaften, Darmstadt, apoi Berlin, 1923... (Seria 
este desemnată în cifre romane, urmată de precizarea tomului în cifre 
arabe). 

Dutens: Gothofredi Guillelmi Leibnitii Opera omnia, nunc 
prima collecta... studio Ludovico Dutens, T. 1-6, Genevae, 1768 
(Neudruck, Hildesheim 1969). 

G.P.: Die philosophischen Schriften hrsg. von C.I. Gerhardt, 
T. I-VII, Berlin, 1875-1890. 

(Retipărită: Olms, Hildesheim, 1960-1961). 

l Acest Elogiu este reprodus în fruntea primului volum al edi- 
tiei Dutens. 

pentru a le înmulţi focarele. Academiile erau ochiurile unei 
reţele de comunicaţie care se autonumise Republica Lite- 
relor şi între ai cărei promotori Leibniz fusese unul dintre 
cei mai activi. Situat fiind într-unul din centrele cele mai 
active ale acestei reţele, el hu trebuia să găsească nici o 
conciliere între angajamentul său politic, în care interesele 
statelor germane şi ale Imperiului erau superioare oricărui 
alt criteriu, şi angajamentul său intelectual faţă de filosofi, 
matematicieni, teologi, jurişti şi ingineri, fie ei francezi, 
englezi, italieni, ruşi sau de alte naţionalităţi; în privinţa 
aceasta nu trebuia depăşită nici o contradicţie, întocmai 
cum nuexistă vreuna între eforturile lui Leibniz pentru pro- 
movarea limbii germane şi faptul că el a devenit, printr-o 
maturizare aproape spontană a geniului său, un mare scri- 
itor de limbă franceză. 

Republica literelor din zilele noastre se poate inspira 
din experienţa lui spirituală. După ce a interiorizat, mai în- 
tâi trecutul cunoaşterii, Leibniz a refuzat, la o vârstă încă 
fragedă, postul de profesor de drept, care l-ar fi reţinut prea 
de timpuriu într-un mic oraş de provincie?; puţin mai 
târziu, s-a dus la Paris şi la Londra, pentru a avea acces la 
nivelul cel mai înalt al cunoaşterii atins în vremea lui3; la 
maturitate, a profitat de o călătorie în Italia pentru a trasa 


2 În 1667, la Universitatea din Altdorf, unde Leibniz a obţinut 
titlul de Doctor în drept. 

3 În legătură cu călătoria la Paris, se vor consulta cele două vo- 
lume rezultate din Colocviul ţinut în 1976 la Chantilly: Leibniz Paris 
(1672-1676), Tome I: Les Sciences, Tome II: La Philosophie de 
Leibniz, Studia Leibnitiana, Supplementa, vol. XVII şi XVIII, 
Wiesbaden, 1978. 

noi perspective“; în sfârşit, până la sfârşitul vieţii, a fost 
obsedat de îndepărtata Chină5. Dar ceea ce conferă acestei 
experienţe dimensiunea ei de operă filosofică majoră este 
faptul că, în toate acestea, Leibniz era condus de o idee 
despre unitatea umană a cărei sursă era metafizică, dar de 
a cărei importanţă practică era întotdeauna conştient. 
Trebuie să ne reamintim aceste câteva elemente biografice, 
pentru a concretiza gândirea lui Leibniz, în expresiile ei 
teoretice cele mai elaborate, drept o gândire a universa- 
lului. 

Trei elaborări doctrinare, care reprezintă tot atâtea 
aspecte majore ale gândirii sale, s-au constituit pe această 
temă: este vorba de caracteristica universală, de armonie 
universală, de jurisprudenţa universală. Universalul este 
astfel perceput sub forma lui logică, în sens larg, în limbi 
şi în Characteristica universalis: el este „le point central“ 
al structurii ontologice a realităţii globale, aşa cum se con- 
stituie ea în armonia universală şi în sensul pe care l-a dat 
Leibniz noţiunii de expresie; el intervine în ordinea 
morală, în acelaşi timp a jurisprudenţei universale şi a ceea 
ce el numeşte respublica universalis sau respublica op- 
tima. 

Comentariile leibniziene au dezbătut îndelung pro- 
blema de a şti dacă fondul gândirii lui Leibniz era consti- 


4 Cf. André Robinet, G.W. Leibniz Iter Italicum / Mars / 1689 
— Mars 1690. La Dynamique de la République des Lettres Olschki, 
Firenze, 1988. 

5 vezi corespondenţa lui Leibniz cu iezuiţii misionari în China: 
Leibniz korrespondiert mit China. Herausgegeben von Rita Widmaier, 
Klosstermann, Frankfurt am Main, 1990. 

tuit de un pluralism aritmetic şi individualist sau, dimpo- 
trivă, de un panlogism combinatoriu şi universalist. Într-un 
fel de comentariu al tuturor comentariilor, care le domină 
şi le depăşeşte pe toate, Dietrich Mahnke a arătat în mod 
magistral că opera lui Leibniz se caracterizează tocmai 
prin puterea de înglobare care îi permite să integreze aces- 
te două puncte de vedere, şi pe care o menţionează în titlul 
operei care expune această demonstraţie: Sinteza mate- 
maticii universale şi a metafizicii individividului6. În 
această sinteză, exigenţa de universalitate nu este extinsă la 
aspectul acelei mazhesis universalis, ca şi cum numai for- 
mele simbolice ale tratamentului metodic al identităţilor 
puteau să o satisfacă; căci, din perspectiva ei, o metafizică 
a realităţii individuale nu izolează individul într-o indepen- 
denţă care ar fragmenta realul în unităţi exclusive unele 
faţă de altele şi care s-ar agrega doar prin legături externe 
şi convenţionale. Puterea sintezei leibniziene stă tocmai în 
faptul că individualitatea este ea însăşi definită prin coex- 
tensivitatea ei la universalul care îi determină constituţia 
cea mai intimă”. Ca atare, adevăratul universal nu este cel 
al formelor abstracte logico-matematice, ci universalul 
concret în care detaliul infinit al singularităţilor plurale 
este întors către unul (ad unum versus). Aici apar, fiecare 


6 Leibnizens Synthese von Universalmathematik und 
Individualmetaphysik, Niemeyer, Tübingen, 1925. 

7 Michel Fichant — „Leibniz: de l'individuation a l'individua- 
lité universelle“, în: L'individu dans la pensée moderne, XVI ème — 
XVIII ème siècles — L'individuo nell pensiero moderno, secoli XVI- 
XVIII, editat de Gianmarco Cazzaniga şi Yves Charles Zarca, Edizioni 
E T S, Pisa: / 1995. 

în felul ei, relaţia dintre limbile naturale şi Characteristica 
universalis; aceea dintre substanţele individuale sau mo- 
nade şi armonia monadologică; în sfârşit aceea dintre State 
şi formele istorice ale societăţilor umane şi jurisprudenţa 
dreptului natural comun şi veşnic. 


1 


Într-un fragment deseori citat, Leibniz a încercat să 
definească cu cea mai mare exactitate ce anume este un 
„Caracter“, să stabilească principiul tehnicii caracteristice 
şi, în sfârşit, să formuleze legea care permite să conferi 
unei succesiuni de caractere statutul de expresie. 

„Numesc caracter o notă vizibilă care reprezintă gân- 
durile. Arta caracteristică este arta de a forma şi de a ordo- 
na caracterele în aşa fel încât ele să redea gândurile sau să 
aibă între ele relaţia pe care gândurile o au între ele. O ex- 
presie este un agregat de caractere care reprezintă lucrul 
exprimat. Legea expresiilor este următoarea: expresia lu- 
crului trebuie să fie compusă din. caracterele aceloraşi 
lucruri ale căror idei compun ideile lucrului care trebuie 
exprimat “8. 


8 „Characterem voco notam visibilem cogitationes repraesen- 
tantem. Ars characteristica est ars ita formandi atque ordinandi cha- 
racteres, ut referent cogitationes, seu ut eam inter se habeant rela- 
tionem, quam cogitationes inter se habent. Expressio est aggregatum 
characterum rem que exprimitur repraesentantinum. Lex expressio- 
num haec est: ut ex quarum rerum ideis componitur rei exprimendae 
idea, ex illarum rerum characteribus componatus rei expressio“, in: 
Bodeman, Die Leibniz — Handschriften der Könige. öffentl — 
Bibliothek zu Hannover, 1895, p.80. 

Expresie desemnează aici o entitate lingvistică, sub 
forma unei scriituri reglate de o lege de compoziţie. Ori 
tocmai această lege permite să concepem o extensie uni- 
versală a artei caracteristice. În felul acesta, ideea caracte- 
risticii universale va fi aceea a instituirii unei limbi formale 
unice ale cărei simboluri ar reprezenta ideile şi lucrurile în 
aşa fel, încât regulile de scriere a acestei limbi ar garanta 
obţinerea de formule izomorfe în ordinea ideilor şi cu co- 
nexiunea lucrurilor. „Pictând gândurile în faţa ochilor 9, ea 
ar permite controlul direct şi efectiv al validității oricărei 
teze, calculând valoarea enunţului care o exprimă în mod 
formal. Astfel înţeleasă, Caracteristica trebuia să înso- 
țească, într-un raport de înglobare reciprocă, alcătuirea 
unei Enciclopedii care ar fi permis nu doar înregistrarea 
codificată a întregii cunoașteri existente, dar ar fi asigurat 
şi promovarea: noilor cunoştinţe datorită artei invenţiei şi 
sintezei combinatorii a formulelor. 

Universalitatea Caracteristicii trebuie înţeleasă, 
deci, mai întâi în sensul extinderii sale la ansamblul câm- 
pului cunoştinţelor deja dobândite sau care urmează a fi 
dobândite, ca instrumentul prin excelenţă al Ştiinţei gene- 
rale pe care Leibniz o concepea ca reunire a tuturor opera- 
țiilor cognitive eficace ale artei de a inventa şi ale artei de 
a demonstra atât în ştiinţele formale, cât şi în cele empirice. 
În acest sens, trebuie să recunoaştem că, de fapt, el n-a rea- 
lizat-o niciodată, deşi ideea acestei limbi a rămas întot- 
deauna prezentă în spiritul lui Leibniz. Acum ştim că fap- 
tul nu s-a întâmplat nu doar, după cum credea el, din lipsă 


9 Potrivit metaforei pe care Leibniz a preluat-o de la poetul 
Guillaume Brcbeuf, traducătorul poemului Pharsalia de Lucanus 
(1666). 

de timp sau de colaboratori; în realitate, pentru a ne limita 
doar la domeniul logico-matematic, o limbă formală unică 
permiţând exprimarea tuturor adevărurilor şi a tuturor sec- 
venţelor lor demonstrative este o imposibilitate demon- 
strată, mai cu seamă prin faimosul rezultat al lui Gödel!0. 

Ceea ce trebuie să numim aici, fără echivoc, eşecul 
lui Leibniz nu este, prin aceasta, în întregime negativ, şi pe 
bună dreptate. Caracteristica universală astfel înţeleasă a 
putut fi comparată cu comoara din fabula cu plugarul şi fiii 
lui. Pe de o parte, într-adevăr, această idee a inspirat un 
efort susţinut şi permanent repetat de a stabili definiţii 
exacte ale noţiunilor, de a întocmi repertorii şi nomencla- 
turi, în toate domeniile, de la matematica pură la teologie, 
trecând prin ontologie şi jurisprudenţă, analiza ideilor inte- 
lectuale, ca şi cea a senzaţiilor, a sentimentelor şi a afec- 
telor. Aceste tabele sunt exprimate cel mai adesea în latină, 
mai rar în franceză şi uneori în germană. Dar căutarea 
exactitudinii în fixarea semnificaţiilor şi a corelaţiilor lor 
regăseşte un alt sens al universalităţii: cel al comunicării cu 
toţi membrii comunităţii savante şi, din aproape în 
aproape, cu toţi cei care folosesc limbajul. Prin aceasta, 
Characteristica regăseşte proiectele unei lingua univer- 
salis, pe care Leibniz le-a examinat cu mult mai puţină 
naivitate decât se consideră în general!!. Pentru a înţelege 


10 cf. Hughes Leblanc, „Deux râves de Leibniz. Reflexions 
sur une lecture de Skolem et de Gödel“, în La Communication. Actes 
du XV-a Congres des Sociétés de Philosophie de langue française 
1971, Tome, 2, Montreal, 1973. 

11 Cf. Albert Heinekamp, „Sprache und Wirklichkeit bei 
Leibniz“, în History of Linguistics Thought and Contemporary 
Linguistics, Editat de Herman Parret, De Gruyter, Berlin / New York, 
1976. 

atitudinea lui faţă de propuneri făcute de unii dintre prede- 
cesorii şi contemporanii lui, trebuie să subliniem faptul că 
Leibniz consideră funcţia de comunicare a limbajului ca 
fiind întotdeauna întemeiată pe valoarea lui de expresie, 
înţeleasă aici ca reprezentare mai mult sau mai puţin tul- 
bure sau exactă a conţinuturilor semnificante. De aceea, în 
concepţia lui, o limbă universală nu putea fi un simplu cod 
arbitrar, pur convenţional, ci mai curând produsul unei 
analize a ideilor, ea însăşi coextensivă cu o elucidare a ra- 
ţiunii. Lingua universalis este şi nu poate fi decât lingua 
rationalis, sau chiar, lingua rationis, în aşa fel încât uni- 
versalitatea ei comunicaţională să fie întotdeauna măsurată 
şi condiţionată de universalitatea raţiunii. 

Prin aceasta, caracteristica universală şi limba uni- 
versală nu sunt separate de limbile naturale printr-o dis- 
continuitate de principiu. Caracteristica mobilizează în 
mod conştient şi controlat, în mod intenţionat dirijat spre 
un scop ştiinţific explicit, o funcţie care operează deja din 
totdeauna în orice manifestare lingvistică: „Este scopul 
principal al acestei mari ştiinţe pe care m-am obişnuit s-o 
numesc Caracteristică, din care ceea ce numim Algebră 
sau Analiză reprezintă doar o rămurică; întrucât caracteris- 
tica oferă cuvintele limbilor, literele cuvintelor, cifrele 
Aritmeticii, notele muzicii “12. 

În acest sens, universalitatea prezumtivă a Caracte- 
risticii se întemeiază pe funcţia simbolică, ce permite recu- 
noaşterea înrudirii tuturor limbilor naturale şi a tuturor lim- 
bajelor speciale instituite pentru a satisface nevoile ştiin- 
telor. Între limbi şi limbaje există doar o diferenţă de grad, 


12 Opuscules et fragments inédits, editat de Louis Couturat, 
Paris, 1903, p. 98. 

prin aceea că, după modelul algebrei, o caracteristică ur- 
măreşte să extindă la maximum o exigenţă de expresie 
exactă, extrasă din corespondenţa între compoziţia caracte- 
relor, compoziţia ideilor şi compoziţia lucrurilor însele 
care sunt obiectele ideilor. Universalitatea extensivă a Ca- 
racteristicii ar fi astfel legitimată de ceea ce am putea numi 
universalitatea ei intensivă, corespunzătoare gradului cu 
care ea reuşeşte să redea invarianta universală a semnifi- 
Caţiilor, adică a ideilor şi adevărurilor cărora, în spirit 
metafizic, Leibniz le conferă o realitate independentă de 
ordinea subiectivă şi istorică a instrucției şi descoperirilor 
noastre. Înainte de a fi „facultatea care percepe legătura 
adevărurilor sau facultatea de a raţiona“, raţiunea este 
„înlănţuirea adevărurilor“13, a cărei subzistență îşi are să- 
laşul în Dumnezeu, în înţelegerea infinită în care rezidă 
realitatea tuturor adevărurilor. În măsura în care Carac- 
teristica ar avea ca scop ideal ultim să reprezinte înlăn- 
țuirea adevărurilor, ea ar fi, deci, cu totul altceva decât un 
formalism arbitrar. Dar ea ar trebui mai curând să postu- 
leze şi să pună în evidenţă fundamentele universale ale 
adevărului, aşa cum sunt ele implicate întotdeauna în 
fiecare din ideile noastre. De aceea Leibniz optează pentru 
o doctrină a invarianţei semnificației, în care aceasta este 
obiectul preexistent exprimat prin cuvinte şi caractere, 
independent de măsura variabilă, subiectivă şi momentană 
a cunoaşterii umane. lată un exemplu din Leibniz: „Nu- 
mele aurului, de pildă, semnifică nu doar ceea ce ştie des- 
pre el cel care îl rosteşte; de pildă: un galben foarte greu, 
dar şi ceea ce nu cunoaşte el, şi pe care un altul îl poate 


13 Cf. Nouveaux Essais sur l'entendement humain, IV, cap. 17, 
par. | şi Theodicee. Discours Preliminaire, par.1. 

cunoaşte, adică un corp înzestrat cu o constituţie internă, 
din care decurg culoarea şi greutatea şi din care se mai nasc 
alte proprietăţi, despre care el mărturiseşte că sunt mai bine 
cunoscute de către experţi 14. 

Aşadar, semnificaţia cuvântului aur este invariantă, 
identică pentru omul comun şi pentru expert şi, se poate 
adăuga, indiferent dacă, pentru a o manifesta, folosim ar, 
gold, aurum sau yevoos. O caracteristică reală ar trebui, 
prin urmare, să expună, pentru fiecare lucru a cărui idee o 
avem, tot ceea ce constituie în mod invariabil această idee 
şi, deci, tot ceea ce, în proprietăţile lucrului, corespunde 
acestei idei. Leibniz ştie prea bine că acest ideal poate fi 
realizat doar în mod imperfect, când este vorba de idei 
despre care avem doar în parte o cunoaştere distinctă sau 
când este vorba de lucruri a căror compoziţie implică un 
detaliu care duce la infinit. Totuşi, acolo unde analiza 
ideilor poate fi dusă la un grad suficient de adecvaţie, adică 
în raport cu noțiunile ideale ale matematicilor, este cu 
putinţă realizarea regională a idealului Caracteristicii uni- 
versale: de aceea trebuie să recunoaştem, în acelaşi timp, 
că ea nu există în mod extensiv sau global, dar, că Leibniz 
a ştiut să-i stabilească eşantioane locale, a căror validitate 
o atestă caracteristica lui geometrică şi algoritmul calculu- 
lui universal conceput de el. 

Dar chiar şi acolo unde prevalează limbile naturale, 
în diversitatea lor istorică, există, chiar dacă sunt o altă 
formă, o prezumție de universalitate. Leibniz n-ar fi admis 
teza arbitrariului total al semnului lingvistic: principiul 
raţiunii aplicându-se în mod universal oricărui adevăr de 
fapt, corespondenţa dintre limbi şi semnificaţiile pe care 


14 Ibidem, III, cap. II, par. 24. 

ele le exprimă trebuie să aibă întotdeauna un temei natural, 
chiar dacă acesta a devenit confuz datorită istoriei, mi- 
graţiei popoarelor, nenumăratelor metafore, metonimii şi 
sinecdoce produse de întrebuințare, convenţii şi pasiuni. În 
aşa fel încât, în acelaşi timp, limbile reprezintă singularităţi 
care nu sunt niciodată totalmente traductibile una într-alta 
şi, totuşi, au vocaţia de a rosti totul: „Ştiu că nu există lim- 
bă, oricât de săracă ar fi, în care să nu poţi enunţa totul“15; 
în acest sens poate afirma Leibniz că limbile „sunt cea mai 
limpede oglindă a spiritului uman şi că o analiză exactă a 
semnificației cuvintelor ar ajuta mai bine decât orice alt- 
ceva operaţiile înţelegerii “16. 

Trebuie, de asemenea, să completăm această propo- 
ziţie remarcând faptul că dacă limbile reflectă spiritul 
uman, acesta, la rândul lui, în operaţiile înţelegerii ţinteşte 
un adevăr ce nu se lasă redus la manipulare de semne: 
adevărurile sălăşluiesc „în raportul dintre obiectele ideilor, 
care face ca una să fie sau nu cuprinsă în alta. Aceasta nu 
depinde de limbi şi o avem în comun cu Dumnezeu...; iar 
când Dumnezeu ne arată un adevăr, îl dobândim pe acela 
aflat în înţelegerea lui; căci chiar dacă există o diferenţă 
infinită între ideile lui şi ale noastre în ce priveşte desă- 
vârşirea şi întinderea, este întotdeauna adevărat că ele se 
află în acelaşi raport. Prin urmare, în acest raport trebuie să 
situăm adevărul“17. În felul acesta, universalitatea logică a 


15 Unvorgreifflichen Gedanken, betreffend die Ausübung und 
Verbesserung der Teutschen Sprache, par. 59, Dutens, tom VI, 2, p. 32. 

16 Nouveaux Essais sur l'entendement humain, III, cap. 7, 
par. 5. 

17 ibid. IV, cap. 5, par 2. 

limbilor, ca şi aceea a Caracteristicii ne conduce de la sine 
spre accepţia propriu-zis metafizică a universalului. 


2 


Armonia prestabilită reprezintă formula care, pentru 
posteritate a părut că ar concentra esenţa metafizicii leib- 
niziene. Leibniz însuşi, în mai multe rânduri, s-a prezentat 
ca „Autorul sistemului armoniei prestabilite“, numit şi 
„Noul Sistem“, cu referire la articolul publicai în 1695 
chiar sub titlul Sistemul Nou al naturii şi al comunicaţiei 
substanţelor. Totuşi, expresia „armonie prestabilită“ inter- 
vine pentru prima dată sub pana lui Leibniz pentru a de- 
semna ipoteza pe care noul sistem o propune pentru a da 
seamă de fenomenele unirii sufletului cu trupul, în con- 
curenţă cu concepţia comună şi iluzorie a unei influenţe 
fizice şi cu soluţia filosofică prea costisitoare a ocaziona- 
lismului!8. Această ipoteză a fost mai întâi introdusă în 
texte sub numele de „ipoteza acordurilor“ sau a „concomi- 
tenţei“ şi n-a putut primi pe cel de „armonie prestabilită“ 
decât după ce s-a putut baza pe o doctrină a armoniei uni- 


18 Prima apariţie a armoniei prestabilite se găseşte în 
Eclaircissement du nouveau systeme de la communication des sub- 
stances, pour servir de réponse à ce qui en est dit dans le Journal du 
12 septembre 1695, avril 1696: „Este adevărat că, după părerea mea, 
există eforturi în toate substanţele; dar aceste eforturi sunt în sens pro- 
priu doar în substanţa însăşi; iar ceea ce se întâmplă în celelalte are loc 
numai în virtutea Armoniei prestabilite (dacă mi se îngăduie să folo- 
sesc acest cuvânt), şi câtuşi de puţin prin vreo influenţă reală sau prin 
transmisia vreunei specii sau calităţi“ (G.P., IV, 496). 

versale dezvoltată de Leibniz începând chiar cu primele lui 
reflexii.19 

Pe scurt, noţiunea de „armonie prestabilită“ în sens 
strict, ca explicaţie a uniunii dintre suflet şi trup nu este 
nici genetic, nici sistematic primordială în gândirea lui 
Leibniz, în care intervine în continuarea unei teze originare 
despre armonia cu adevărat universală20. 

Harmonia universalis, harmonia rerum marchează 
filosofia lui Leibniz, încă de la primele ei formulări şi cu 
mult înainte de punerea la punct a sintezei metafizice de la 
începutul anilor '80. Începând cu De Arte Combinatoria 
(1666) şi cu Nova Methodus docendae dicendaeque Juris- 
prudentiae (1667), armonia intervine ca un concept puter- 
nic unificator, în acelaşi timp fizic şi cosmologic, apoi 
metafizic, traversând un întreg spectru de semnificaţii etice 
şi juridice, estetice, teologice şi ontologice. Vom reţine ca 
formule pe cele care definesc armonia ca „diversitas iden- 
titate compensata“, pe cea care îl identifică pe Dumnezeu 
cu armonia universală sau care face din armonie raţiunea 


19 Ceea ce exprimă perfect par. 62 din Theodicee: „În felul 
acesta, fiind de altfel conduse de principiul armoniei în general, ... 
potrivit cu înţelepciunea atotstăpânitoare a lui Dumnezeu, ale cărui 
opere sunt cele mai armonioase din câte putem concepe, nu puteam să 
nu ajung la acest sistem, care susţine că Dumnezeu a creat mai întâi 
sufletul în aşa fel încât trebuie să producă şi să-şi reprezinte în ordine 
ceea ce se petrece în timp; iar trupul, de asemenea, într-un mod prin 
care trebuie să facă de la sine ceea ce porunceşte sufletul“. 

20 Cf. Werner Schneiders, „Harmonia Universalis“, Studia 
Leibnitiana XVI (1984) şi Frederic de Buzon, „L'harmonie: méta- 
physique et phenomenalite“, Revue de Métaphysique et de Morale, 
100 ème Année, nr 1, 1995. 

ultimă care determină înţelegerea lui Dumnezeu, în sfârşit, 
pe aceea care afirmă că „a exista nu înseamnă altceva decât 
a fi în armonie. 21 

Între armonia universală, aşa cum a conceput-o ini- 
tial Leibniz, şi întrebuinţarea târzie a formulei de armonie 
prestabilită a intervenit constituirea a ceea ce se numeşte 
sinteza metafizică, care şi-a aflat prima formulare com- 
pletă în Discours de métaphysique de la începutul lui 1686. 
Una din temele majore ale acestei sinteze constă în sta- 
bilirea modalităţii ontologice fundamentale sub care se 
realizează armonia universală, în care maximum de unitate 
în cea mai mare multiplicitate conferă universalului cea 
mai înaltă inteligibilitate. În aceasta joacă un rol decisiv 
modul în care Leibniz caracteriza atunci conceptul de 
substanţă. 

Natura unei substanţe în mod esenţial individuale 
este definită prin ceea ce Leibniz numeşte noţiunea sa 
completă, aceea care, în virtutea definirii adevărului prin 
formula praedicatum inest subjecto conţine toate predica- 
tele, calităţile sau evenimentele a căror substanţă este 
subiectul. 22 Una dintre primele concluzii ale acestei carac- 
terizări a substanţei este că individualitatea ei se bucură de 
o suficienţă şi de o independenţă metafizică măsurate prin 
suficiența logică a noţiunii complete: pentru că aceasta 
conţine tot ceea ce a fost, este şi va fi adevărat despre su- 
biect, substanţa nu poate primi nimic din afară şi este, în 
principiu, sustrasă oricărei cauzalităţi tranzitive prin care o 


21 A VI, 1, 484; VI, 2, 153 (Deus autem est harmonia univer- 
salis“); II, 1, 117 (Scrisoare către Wedderkopf, mai 1671); VI, 3, 174: 
(Existere nihil aliud esse quam Harmonicum esse:) 

22 Discours de métaphysique, articolul 8. 

altă-substanţă, un alt individ ar determina-o;, ea extrage 
totul din fondul său propriu, şi tot ceea ce i se întâmplă este 
o consecinţă a propriei sale fiinţe. Adesea, această teză a 
fost interpretată în sensul unui individualism care ar frac- 
ţiona realitatea în unităţi absolut exclusive unele faţă de 
celelalte, fiecare desfăşurându-şi propriile dispoziţii con- 
form propriului său plan, comunicarea sau conexiunea din- 
tre ele intervenind ulterior, în mod extrinsec, prin artificiul 
abstract al armoniei prestabilite. 23 Aceasta înseamnă să 
uităm că noţiunea completă a unui individ nu conţine 
niciodată predicate care s-ar raporta în mod exclusiv la el 
fără a lua în consideraţie pe ceilalţi indivizi, care, împre- 
ună, cooperează într-una şi aceeaşi lume în care se reali- 
zează unitatea aceluiaşi plan de ansamblu. Cu alte cuvinte, 
semnificaţia logică a doctrinei noţiunii complete şi a sub- 
stanţei-subiect este inseparabilă pentru Leibniz de o poziţie 
metafizică: căci sediul noţiunilor complete este înţelegerea 
divină, în care fiecare lucru posibil este în mod ideal 
reprezentat în conexiunea care îl leagă cu toate celelalte 
posibile. Mai mult: determinarea completă a individu- 
alităţii se întemeiază pe luarea în considerare a co-aparte- 
nenţei individului la o lume care se specifică printre toate 
lumile posibile. Ori o lume se caracterizează tocmai prin 
conexiunea şi unitatea care fac ca, pentru Dumnezeu, 
alegerea celei mai bune lumi posibile să procedeze dintr-o 
voinţă primitivă unică, ce nu rezultă din simpla adiţiune a 
tot atâtea voințe particulare şi izolate câţi indivizi trebuie 


23 Teză strălucit susținută de Alain Renaut, în: L'ere de l'indi- 
vidu. Contribution à une histoire de la subjectivité, Gallimard, Paris, 
1979. 

luaţi în consideraţie 24: de unde rezultă învăluirea fiecărei 
noţiuni complete a unei substanţe individuale în ceea ce 
Leibniz numeşte noţiunea primitivă de lume. De aceea, 
definiţia logică a substanţei revine la determinarea onto- 
teologică: l 

„Dumnezeu rațional, ca să spunem aşa, în toate păr- 
tile şi în toate chipurile sistemului general al fenomenelor 
pe care îl socotește bun să-l producă pentru a-şi vădi gloria 
şi privind toate chipurile lumii în toate felurile posibile, 
pentru că nu există nici un raport care să scape omni- 
scienţei lui; rezultatul fiecărei vederi a universalului, din- 
tr-un loc anume, este o substanţă care exprimă universul în 
conformitate cu această vedere, dacă Dumnezeu socoteşte 
bine să facă gândirea sa efectivă şi să producă această 
substanţă “.25 

Orice substanţă singurală este în felul acesta o con- 
centrare a întregului univers pe care ea îl exprimă dintr-un 
punct de vedere, şi întrucât aceasta este valabilă pentru 
toate, putem spune că fiecare individ conţine în mod repre- 
zentativ sau ca percepţie tot atât ca oricare altul, pentru că 
ei sunt tot atâtea produceri şi emanaţii ale scopului unic al 
lui Dumnezeu şi al perspectivelor pe care acesta le are 
asupra universului. Regăsim aici conceptul fundamental de 
expresie, în accepţia lărgită pe care i-a dat-o Leibniz, con- 
form, de altfel, originalității vocabularului său, care i-a 


24 „Dumnezeu... nu are nici o voinţă asupra evenimentelor in- 
dividuale, care să nu fie o consecinţă a unui adevăr sau a unei voințe 
generale. Aşadar voi spune că Dumnezeu nu are niciodată voințe par- 
ticulare primitive“ (Theodicee, par. 206, cf. par. 241: „Toate eveni- 
mentele individuale, fără excepţie, sunt urmări ale voinţelor gene- 
rale.“) 

25 Discours de métaphysique, articolul 14. 

derutat pe unii dintre contemporanii săi, ca, de pildă, pe 
Arnauld.26 Expresia este definită, în mod general, printr-o 
corespondenţă reglată între serii disjuncte, definită printr-o 
lege invariantă, asemeni celei care asocia caracterele idei- 
lor, dar şi celei care permite să asocieze oricărui punct al 
cercului un punct al elipsei sau al parabolei şi, prin exten- 
sie, asemeni acelei care, în reprezentare, leagă unitatea 
celui care percepe cu dispersia a ceea ce este perceput.27 În 
acelaşi sens, Leibniz poate afirma că fiecare substanţă îşi 
exprimă propriu lumea, exprimându-i cauza care o conţine 
în mod ideal: 

„Fiecare substanţă — individuală exprimă universul 
în modul ei, cumva în felul în care acelaşi oraş este expri- 
mat diferit în funcţie de diferitele puncte de vedere. Orice 
efect îşi exprimă cauza, iar cauza fiecărei substanţe este 
hotărârea luată de Dumnezeu pentru a o crea; dar această 
hotărâre include raporturi cu întreg universul, Dumnezeu 
având în vedere totul, atunci când hotărăşte pentru fiecare 


26 Scrisoare către Leibniz, 28 august 1687: „Nu am nici o idee 
limpede de ceea ce înţelegeţi prin cuvântul a exprima... Dacă ceea ce 
numiţi expresie nu este nici gândire, nici cunoştinţă, nu ştiu ce ar putea 
fi (G P II, 105-106). Vezi răspunsul lui Leibniz în nota următoare. 

27 „Un lucru îl exprimă pe altul (în limbajul meu) atunci când 
există un raport constant şi regulat între ceea ce se poate spune despre 
unul şi despre celălalt. În felul acesta o proiecţie de perspectivă îşi 
exprimă geometralul. Expresia este comună tuturor formelor şi 
reprezintă un gen ale cărui specii sunt percepţia naturală, sentimentul 
animal şi cunoaşterea intelectuală. În percepţia naturală şi în sentiment 
este deajuns ca ceea ce este divizibil şi material şi se află dispersat în 
mai multe fiinţe să fie exprimat sau reprezentat într-o singură fiinţă 
indivizibilă sau în substanţa înzestrată cu o adevărată unitate“ (G.P.II, 
113) 

parte, căci cu cât este mai înţelept, Cu atât scopurile pe care 
le urmăreşti sunt mai implicate“.28 Noţiunea completă a 
unui individ conţine deci seria totală a lumilor, în aşa fel 
încât fiecare individ să fie definit în ceea ce este prin 
apartenenţa sa la coerenţa originară a unei lumi în care 
propria sa noţiune completă este o variaţiune a noţiunii 
primitive. În felul acesta, „fiecare individ posibil dintr-o 
lume oarecare închide în noţiunea sa legile propriei sale 
lumi“. Din noţiunea lui completă se deduce nu doar tot 
ceea ce poate fi atribuit subiectului său, dar „chiar întregul 
univers din cauza conexiunii lucrurilor.“ Întrucât „univer- 
sul este asemeni unui întreg pe care Dumnezeu îl străbate 
dintr-o unică vedere“, fiecare individ poartă în el însuşi pe 
toți ceilalţi şi lumea unică ce le este comună, sau, după 
cum spune Leibniz, „publică tuturor‘ * 29 

Prin expresia universală, fiecare lucru singular 
devine, conform metaforei deja întâlnite în legătură cu 
diversitatea limbilor, o „oglindă a universului“. Prin aces- 
ta conexiunea tuturor lucrurilor şi solidaritatea fiinţelor 
fac ca armonia universală să fie cu totul altceva decât un 
acord rezultat în mod secundar din activităţi individuale 
independente în esenţa lor. Cooperarea lor este originară. 
Trebuie să spunem mai mult: universalitatea armonică nu 
determină numai ordinea generală a universului pluralist al 
substanţelor diferite; ea este înscrisă în constituţia internă 
primitivă a fiecărui individ, şi îl face uni-versal, sortit 
Unului spre care este întors, pentru că din el purcede.30 


28 Scrisoare către Foucher, 1686 (G.P. 1, 383-84) 

29 G.P. II, 40, 41, 19; Discours de métaphysique, articolul 14. 

30 Adopt interpretarea dezvoltată de Aaron Gurwitsch în 
admirabilul său Leibniz, Philosophie des Panlogismus, Walter de 
Gruyter, Berlin-New York, 1974. În legătură cu noţiunea de „innerer 
Zusammenhang“, vezi pp. 18 sp. 

Aici, individualitatea este universală, nu numai în extensie, 
pentru că ea este pretutindeni, într-o realitate unde există 
cu adevărat doar substanţe individuale, dar şi pentru că 
universalul defineşte în intensitate fiinţa intimă a fiecăruia: 
Universalismul este legea de a fi a individului leibnizian. 
Acest fapt are consecinţe şi în plan etic. 


3 


Ceea ce s-a numit perspectivismul lui Leibniz, adică 
teza care face din fiecare lucru singular „un univers in rac- 
curci“, perceput dintr-un punct de vedere propriu, duce la 
înscrierea în lumea privată a fenomenelor fiecăruia repre- 
zentarea bine întemeiată a aceleiaşi lumi publice, comună 
tuturor Substanţelor, fiind deopotrivă tot atâtea oglinzi care 
contrentează universul, se deosebesc unele de altele numai 
prin gradul expresiei lor mai mult sau mai puţin perfecte, 
adică prin distrucţia mai mare sau mai mică, a accesului 
parțial pe care o au în ele însele la propria noţiune com- 
pletă şi la noţiunea completă a lumii lor, la percepţia mai 
mult sau mai puţin intensă a legilor universale şi a detali- 
ilor ei particulare. Astfel se poate stabili o scară gradată a 
fiinţelor, în care ceea ce Leibniz numeşte spiritele, capa- 
bile de reflexie şi de cunoaşterea adevărurilor demonstra- 
tive, ca şi de accesul la ideile inteligibile, la esențe şi la 
adevărurile eterne, îl exprimă mai curând pe Dumnezeu 
sau raţiunea universală decât lumea creată. În acest fel 
intră ele în relaţie în Dumnezeu: ordinea care domină aici 
substanţele, în regiunea armoniei universale pe care o 
formează împreună cu Dumnezeu, este în mod fundamen- 
tal ordine de justiţie şi de drept, cea a Jurisprudenţei uni- 

versale. Imperiul raţiunii se dedublează în două legislații, 
Dumnezeu fiind arhitect în raport cu regnul naturii şi al 
regulilor ei matematice, dar Legislator, Monarh şi Tată în 
regnul graţiei sau lumea morală. 

„Această Societate sau republică generală a spiri- 
telor, sub acest suveran monarh, care este cea mai nobilă 
parte a universului, fiind alcătuită dintr-o mulţime de mici 
zei sub acest mare Dumnezeu. Căci putem spune că spiri- 
tele create diferă de Dumnezeu doar ca de la mai puţin la 
mai mult, ca de la finit la infinit. Şi putem fi cu adevărat 
siguri că universul întreg a fost făcut doar pentru a contri- 
bui la împodobirea şi la fericirea acestei cetăţi a lui 
Dumnezeu'.31 

La drept vorbind, această semnificaţie morală a fost 
degajată de Leibniz chiar înainte de a fi elaborate instru- 
mentele conceptuale ale sintezei metafizice, o dată cu doc- 
trinele despre noţiunea completă şi expresie, astfel încât, 
mai degrabă decât o explicaţie posterioară ea apare conți- 
nând, cel puţin în parte, motivaţia alegerii metafizice. Într-a- 
devăr, ea este atestată încă în primele lucrări de filosofie a 
dreptului întreprinse de Leibniz înainte de 1670. Neli- 
niştea, manifestată uneori, în legătură cu aparenta restrân- 
gere a locului acordat eticii în ansamblul filosofiei leibni- 
ziene se datorează neînţelegerii felului în care etica este în 
ea însăşi, în mod esenţial, teoria justiţiei, într-o indistincţie 
între drept şi morală, care îi conferă originalitatea (şi, fără 
îndoială, şi forţa mereu actuală). 

Această indistincţie constituie vârful ierarhiei stabi- 
lite de Leibniz între cele trei niveluri ale dreptului natural, 


31 Scrisoare către Arnauld, 9 octombrie 1687 (G.P. II, 125). 

care sunt tot atâtea trepte în definirea justiţiei.32 Fiecăreia 
îi corespunde câte una din cele trei maxime în care 
Ulpianus condensase Doctrina dreptului roman: justiţiei 
comutative a dreptului strict, neminem laedere, i se adaugă 
echitatea sau justiţia distributivă, suum cuique tribuere, 
ambele subordonate pietăţii sau justiţiei universale, ko- 
neste vivere. Al treilea nivel este astfel cel la care justiţia 
deplină şi întreagă este definită în acelaşi timp ca o normă 
ideală în raport cu toate drepturile pozitive particulare şi ca 
o realitate deja prezentă în regatul graţiei care guvernează 
propriu-zis spiritele. Leibniz a definit mai întâi justiţia în 
acest sens prin utilitatea publică, înţeleasă în accepţia cea 
mai universală ca utilitate pentru lume şi pentru condu- 
cătorul ei divin, utilitate pentru neamul omenesc şi din 
aproape în aproape pentru Stat şi persoane, într-o ierarhie 
în care cel mai universal şi cel mai inglobant comandă în 
mod arhitectonic sub-ansamblurilor care sunt incluse în el. 

Invenţia proprie lui Leibniz în acest domeniu constă 
în a fi îmbinat definiţia justiţiei cu rezultatele reflexiilor lui 
asupra unei dificultăţi în acelaşi timp de psihologie, morală 
şi teologie cu privire la posibilitatea şi la realitatea unei 
iubiri nemercenare, dezinteresate, a aproapelui, suscepti- 
bilă la rândul ei de o extensie universală. După cum a afir- 
mat adesea, în special în prefața la culegerea de texte de 
drept internaţional, Codex juris gentium diplomaticus 
(1693),33 soluţia a venit din caracterizarea iubirii ca plă- 


32 cf. pentru o referinţă recentă articolul lui Yves Charles 
Zarka, „Leibniz et le droit subjective“, Revue de Métaphysique et de 
Morale, nr. 1, 1995. 

33 Monitum, Dissertatio I, par. XI, Opera omnia, Dutens, tom 
IV, 3, 294-295 (vezi şi Dissertatio II, par. X, ibid., 313). 


105 


cere produsă de perfecţiunile, avantajele şi, mai ales, de 
fericirea celuilalt, în aşa fel încât, fiind vorba de substanţe 
inteligente, fericirea lor produce bucuria noastră.34 De 
aceea, iubirea ne satisface, pentru că nu vrem decât binele 
nostru — în acest sens un dezinteres absolut ar fi himeric —, 
şi în acelaşi timp, ea depăşeşte egoismul, care este tradu- 
cerea morală a individualismului, în generozitatea care 
face din binele celuilalt norma acţiunilor noastre. De aici 
definiţia des citată a justiţiei universale ca fiind caritatea 
înţeleptului, caritas sapientis, sau caritate conformă cu 
înţelepciunea, pe care trebuie să o înţelegem ducând până 
la capăt analiza definiţională a termenilor ei. De altfel, cu 
prilejul acestui exerciţiu de analiză a ilustrat adesea 
Leibniz concepţia sa despre demonstraţie ca lanţ de defini- 
tii, care procedează prin subestimarea celui care defineşte 


34 Printre numeroasele variante ale aceleiaşi dezvoltări, o vom 
reţine pe aceasta, dintr-o scrisoare către Madame de Brinon, din 19 
mai 1691: „Când mă străduisem altădată să stabilesc noţiuni clare şi 
expresive în morală, examinam o problemă foarte dificilă: cum este 
posibil ca prietenia sau bunăvoința să poată fi desprinse de orice 
interes, pentru că este vădit de altfel că binele nostru adevărat sau 
închipuit este scopul tuturor acţiunilor noastre voluntare şi că tocmai 
în aceasta constă natura indispensabilă a voinţei. Dar când am 
recunoscut că a iubi nu înseamnă altceva decât să afli propria plăcere 
sau satisfacţie în fericirea sau în desăvârşirea celuilalt, dificultatea s-a 
risipit la început şi nu mi-a fost lesne să înţeleg în ce fel binele altuia 
este al nostru, fără să iubim din interes.“ (Correspondenz von Leibniz 
mit der Prinzessin Sophie, Band 1, Die Werke von Leibniz, editate de 
Onno Klopp, 1873, Il-a III). 

cu ceea ce el defineşte.35 Caritatea este o iubire de bună- 
voinţă arătată tuturor (prieteni şi duşmani deopotrivă, pre- 
cizează Leibniz cu această ocazie)36; prin urmare, caritatea 
constă în plăcerea aflată în desăvârşirile celuilalt, adică în 
fericirea şi în bucuria lui durabilă. Înţelepciunea fiind ea 
însăşi ştiinţa fericirii, conform caracterizării aristote- 
liciene, ea luminează caritatea făcând-o să-şi cunoască pro- 
priul obiect şi garantând reciprocitatea iubirii adevărate în 
care binele celorlalţi este propriul nostru bine. 

Justiţia universală ţine de ceea ce Leibniz numeşte o 
„noţiune comună“, pe care trebuie să o înţelegem în ac- 
cepţia energică şi precisă de Koma EOyoLou stoice, care 
au dat numele originar şi la ceea ce numim axiomele lui 
Euclid: adevăruri necesare şi eterne, izvoare ale ştiinţei 
demonstraţiei, înscrise în înţelegerea divină ca şi în ideile 
noastre înnăscute.37 „Noţiunea comună“ înseamnă, de ase- 
menea şi în mod mai precis, într-un context în care Leibniz 
se opune lui Hobbes şi oricărei definiri a dreptului prin 
puterea arbitrară, o noţiune univocă în raport cu justiţia 
divină şi cu justiţia umană, universalitatea absolută a celei 
dintâi susţinând întotdeauna universalitatea prezumtivă a 


35 De pildă, G.P. VII, 73 sg., 75 sg. Reluare într-o scrisoare 
către Electoarea Sophie (P. d.), Correspondenz von Leibniz mit der 
Prinzessin Sophie, ed. cif., Band (II, 60-61). 

36 G.P. VII, 62. Vezi comentariul acestui aspect în Gaston 
Grua, Jurisprudence universelle et Theodicee selon Leibniz, PUF, 
Paris 1953, pp. 439-440. 

37 Cf. Meditation sur la notion commune de justice in 
Mitheilungen aus Leibnizens ungedruckten Schriften von Georg 
Mollat, Leipzig, 1893, pp. 41-70. 

celei de a doua. În practică, ea se traduce în toate cazurile 
prin regula în virtutea căreia ;,locul celuilalt este adevăratul 
punct de perspectivă în politică şi în morală“.38 Acest pre- 
cept se justifică prin interesul particular al agentului, din- 
tr-un punct de vedere pragmatic, recomandându-i să 
ghicească şi să anticipe intenţiile unui adversar amenin- 
țător; dar, în acelaşi timp, această valoare utilitară se mora- 
lizează într-un anume fel prin extensia ei universală, astfel 
încât „adevăratul punct de vedere pentru a judeca în le- 
gătură cu ea este just“ sau nu constă în a te situa „în locul 
tuturor“.39 În felul acesta concilierea altruismului şi uti- 
lităţii permite justiţiei să exprime aceeaşi reciprocitate pe 
care am descoperit-o în iubire. 

Aici se află izvorul adânc al tuturor întreprinderilor 
prin care Leibniz a încercat, cu o energie pe care nici un 
eşec nu a epuizat-o, să contribuie la realizarea unei respu- 
blica universalis: Ne vom limita să menţionăm, fără a intra 
în detalii, planurile de asociaţii de caritate care urmau să 
fie, în acelaşi timp, societăţi curente de cercetare, şi învă- 
ţământ,40 acest al doilea aspect conducând la întemeierea 
Academiei din Berlin. Ar trebui, desigur, să adăugăm la 
aceasta efortul de a aduce pe planul doctrinal condiţiile 
unirii Bisericilor creştine, în serviciul păcii între popoare şi 
al echilibrului politic al Europei. În sfârşit, tot prin aceasta 


38 Textes inédits, publicate de Gaston Grua, PUF, Paris, 1948, 
p. 699. 

39 Méditation son la nation commune de justice, ediţia citată, 
pp. 57-58. 

40 planurile din 1669-1671, în A IV, I, 530-532. Cf. studiului 
lui Louis Couturat, Sur Leibniz fondateur de Academies, apendicele 
VI de la: Logique de Leibniz, Paris, 1901, pp. 501-528. 

se explică fascinația produsă asupra lui Leibniz de ştirile 
pe care le solicită fără încetare corespondenţilor săi iezuiţi 
misionari în China, pentru a stabili „un schimb de lumini“ 
cu îndepărtatul Imperiu.4! 

Au existat, de asemenea, intervenţiile lui Leibniz în 
problemele politice ale vremii lui. Cu privire la aceasta, 
neputând intra aici în detalii istorice prea complexe, vom 
menţiona doar dificultatea de a înlătura astăzi ceea ce pare 
a fi un echivoc al gândirii politice a lui Leibniz, care oscila 
între ataşamentul arhaic faţă de concepţia medievală a du- 
blei primordialităţi a Imperiului germanic şi a Papalității şi, 
pe de altă parte, aplicarea modernă a modelului monarhiei 
absolute iluminate care va inspira Afklărung-ul.42 

Această aparentă ezitare provine, în realitate, din ata- 
şamentul profund al lui Leibniz pentru o teocraţie propriu- 
zis metafizică; această calificare ar fi deajuns pentru a o 
deosebi de derivele produse de întrebuinţarea conceptului 
de teocraţie atunci când este confiscat de tiranii în care oa- 
menii exercită abuziv asupra altor oameni o putere de 
constrângere în numele pretins al lui Dumnezeu. Teocraţia 
leibniziană este în sens propriu regatul lui Dumnezeu în- 
suşi, într-o guvernare morală, nu tiranică, ce asigură ori- 
cărui cetăţean al celei mai bune dintre republici întreaga 
dezvoltare a puterii lui spontane care, guvernată de inte- 


4l Leibniz korespondiert mit China, ediţia citată, nota 5, pp. 55 
şi 129. 

42 Vezi reflexiile lui Werner Schneiders, „Vera Politica. 
Grundlagen der Politiktheorie bei G.W. Leibniz, în: Recht und 
Gessellschafi, Berlin, 1978. De acelaşi: Respublica Optima. Zur 
metaphisischen und moralischen Fundierung der Politik bei Leibniz: 
Studia Leibnitiana, IX, 1977. 

ligenţă, este libertatea.43 Înţelesul mereu actual al acestei 
doctrine se află deci în universalismul justiţiei, identificată 
pe cea mai înaltă treaptă a ei, cu o iubire de bunăvoință, 
aplicată fără discriminare tuturor oamenilor, şi chiar tutu- 
ror făpturilor în integrarea principiului fiecărui plan indi- 
vidual în utilitatea neamului omenesc şi în binele general. 
În acest universalism coincid generozitatea, justiţia şi mila. 

„Aparţinem genului sau rasei lui Dumnezeu... Justi- 
ţia... este sufletul generozităţii... Or principiul justiţiei este 
binele societăţii, sau, mai bine zis, binele general, căci cu 
toţii suntem o parte din republica universală al cărui mo- 
narh este Dumnezeu... cu toţii suntem născuţi, aşadar, nu 
pentru noi înşine, ci pentru binele societăţii aşa cum sunt 
părţile pentru tot, şi trebuie să ne socotim doar asemeni 
unor instrumente ale lui Dumnezeu, dar asemeni unor in- 
strumente vii şi libere, capabili să contribuim la opera lui 
urmând alegerea noastră... Prin aceasta putem gândi că 
aceste principii ale generozităţii şi ale justiţiei sau pietăţii 
sunt unul şi acelaşi lucru“.44 


Vom observa, în sfârşit, pentru a încheia această 
schiţă, că în cele trei elaborări ale universalului, ale căror 
linii directoare le-am urmărit, Leibniz a încercat să împace 
modemitatea epocii lui cu actualizarea mai multor tradiţii 
ale gândirii europene. Caracteristica asociază rigoarea al- 
gebrică a noii analize cu ambiția unei combinatorii univer- 


43 Definiţie constantă a libertăţii, în acelaşi timp naturală şi 
rezonabilă; discuţie în Theodicee, par. 288-301. 
44 G.P. VII, 105-107 

sale, inspirate de Raimond Lulle şi continuate în secolul al 
XVII-lea de construcţiile baroce de Ars Magna ale iezui- 
ilor, de la Clavius la Athanasius Kircher, al cărui moşte- 
nitor direct este De arte combinatoria din 1666. Metafizica 
substanţelor şi a unităţii lor în expresia universului aso- 
ciază teme platoniciene cu un aristotelism reînnoit, cu sco- 
pul de a introduce în structurile lor cuceririle ştiinţelor noi 
rezultate din revoluţia galileană. Doctrina dreptului şi a 
justiţiei combină aportul jurisconsalţilor romanii, procla- 
maţia augustiniană a Cetăţii lui Dumnezeu şi dreptul 
subiectiv al modernilor. 

Să nu ne grăbim, la rândul nostru, cum s-a procedat 
adesea pornind de la decizii reductive, să căutăm în 
Leibniz anunţuri anticipatoare ale propriei noastre mo- 
dernităţi. Ar fi, fără îndoială, mai înţelept şi, prin urmare, 
mai conform cu justiţia, să luăm aminte la ceea ce ne suge- 
rează reflecţia lui Leibniz însuşi asupra locului său în isto- 
ria gândirii: distanţa critică faţă de credinţa în auto-sufi- 
ciența modernităţii, relativizată prin acceptarea tradiţiilor 
în refolosirea trecutului inventariat şi reparcurs. După cum, 
pentru el, nu aparţinea vreunui tărâm şi nu vorbea decât o 
anume limbă. Republica Literelor, forma savantă a acelui 
respublica universalis nu era hărăzită nici unei epoci 
anume: metafora spaţială a oglinzii sau a oraşului privit din 
diferite perspective nu trebuie să ne înşele; expresia în care 
se realizează planul universului, din care fiecare epocă nu 
cunoaşte decât continuări încă parţiale şi lasă neexplorate 
numeroase zone de obscuritate, nu purcede dintr-o univer- 
salitate exclusiv sincronică, ci se situează şi pe axa unei 
universalităţi diacronice. De altfel, Leibniz a corectat me- 
tafora, vorbind de „oglinzi vii ale universului“, şi s-a stră- 
duit să formeze, conform axelor spaţiului şi timpului, con- 
ştiinţa tot mai limpede a unei vieţi universale. 


(Traducere de Cornel Mihai Ionescu) 


LEIBNIZ — FILOSOF AL EUROPEI BAROCE 
Vasile Muscă 


Sugestia ideilor dezvoltate în consideraţiile ce ur- 
mează a fost culeasă din Lucian Blaga. Într-una din pene- 
trantele sale analize stilistice acesta a pus în evidenţă co- 
respondenţele ascunse dintre stilul baroc şi metafizica lui 
Leibniz care, în acest context, apare în planul gândirii teo- 
retice ca o ilustrare tipică a mentalităţii baroce. 

Preluând conceptul atât de îndrăgit de scolastici al 
formei, barocul îi asigură, după Lucian Blaga, o extindere 
şi o aplicare proprie, manifestând „o înclinare spre înflo- 
rirea abuzivă a formelor, forma se debordează pe sine în- 
săşi prin repetiţie, se depăşeşte prin suprapunere de for- 
me“.l Categoria care constituie pentru gânditorul nostru 
marca distinctivă a spiritului baroc este aceea a involtului. 
Spre a-i înţelege mai clar conţinutul, o menţiune: de exem- 
plu, ea se exprimă, arată Lucian Blaga, în deosebirile ce 
pot fi constatate între o „floare simplă“ şi o „floare invoaltă 
de aceeaşi specie crescută şi cultivată în grădină.“ Această 
tendinţă este activă şi în cazul imaginaţiei îndrăgostite de 
forme excesive, care a prezidat construcţia metafizicii mo- 
nadelor a lui Leibniz, expresia cea mai profundă şi cea mai 
reprezentativă a barocului filosofic. „Lumea, unica şi ma- 
rea lume a lui Dumnezeu se descompune la Leibniz în 


l Lucian Blaga, Ştiinţă şi creaţie, în Opere, Bucureşti, Editura 
Minerva, 1987, vol. X, p. 146. 

„monade“, dar fiecare monadă este după părerea sa o 
„lume întreagă“ văzută într-un anume fel. Lumea, cu alte 
cuvinte, este compusă din nenumărate „lumi“. Între lumea 
văzută de orice spirit clasic, una, singulară, şi lumea văzută 
de mintea barocă a lui Leibniz, adică lumea compusă din 
nenumărate lumi, este o deosebire ca între floarea de mă- 
cieş şi trandafirul involt“. 

Într-adevăr, într-o porţiune semnificativă şi întinsă a 
sa, drumul vieţii lui Leibniz — născut în 1646 şi mort în 
1716 — traversează lumea Europei baroce. Vorbind despre 
Leibniz ca filosof al Europei baroce, aceasta presupune 
aceptarea unei distincţii prealabile: filosofia barocului, 
adică filosofia din epoca barocului şi filosofia barocă, 
adică filosofia purtând amprenta stilului şi problematicii 
barocului. Concluzia pe care vrem s-o impunem în urma 
consideraţiilor noastre este că filosofia lui Leibniz apar- 
ținând epocii barocului este, în acelaşi timp, o filosofie ba- 
rocă, marcată vizibil de stilul de gândire dar şi de aria te- 
matică a mentalităţii baroce. 


În primul rând, o remarcă privind situarea istorico-fi- 
losofică a lui Leibniz care aparţine curentului raţionalist al 
gândirii moderne, prezentând însă, în acelaşi timp, serioase 
abateri de la principiile sale, împrejurare care îl apropie de 
o mentalitate de tip baroc. 

În esenţă, filosofia lui Leibniz aparţine regimului 
spiritual caracterizat prin autoritatea absolută a universalu- 
lui, instaurat de victoria raționalismului european. Obsesia 

centrală a lui Leibniz va coincide, pe acest motiv, cu ceea 
ce reprezintă valoarea fundamentală a oricărui raţionalism: 
voinţa de a realiza universalul. În numele idealului său de 
claritate şi distincţie a ideilor gândirii noastre, proclamat 
încă de Descartes şi legat, desigur, şi de voinţa sa de uni- 
versal, raționalismul respinge contrariile şi îi repugnă con- 
tradicţia. Unitatea lor este decretată ca fiind doar o stare de 
confuzie în care contrariile se complac într-o armonie apa- 
rentă. În spirit raţionalist, opera lui Leibniz constituie o 
grandioasă încercare de a întemeia unitatea şi armonia ca 
atribute ale raţiunii universale; aşadar, o unitate şi o ar- 
monie universală atât în cele materiale cât şi în cele spiri- 
tuale, „Leibniz — observă în acest sens H. Barth — caută o 
ordine de drept suprastatală, care să unească popoarele; o 
unitate a adevăratei credinţe creştine ce stă deasupra con- 
fesiunilor creştine; principiile unei moralităţi care este eli- 
berată de diversităţile temporale şi spaţiale fiindcă în ea 
păşeşte în faţă natura originală a omului. Leibniz caută 
totul în toate — o filosofie a universalităţii, o philosophia 
perennis, una durabilă, adică o filosofie care să conţină 
adevărul “.2 

Astfel, în planul acţiunii politice, voinţa de universal 
prinde corp în ideea imperiului, îmbrăţişată cu entuziasm 
de Leibniz, în realitate una din iluziile în care s-a legănat 
gândirea sa. Filosoful monadelor mai stăruia să vadă în 
imperiu singurul mijloc de redresare naţională aflat la 
îndemâna germanilor, deşi, în epoca sa, instituţia imperială 


2 H. Barth, Das Zeitalter des Barocks und die Philosophie von 
Leibniz, în vol. Die Kunstformen des Barockzeitalters, Berna, 1956, 
p. 425. 

„Vidată puţin câte puţin de substanţa sa“ nu constituia „câ- 
tuşi de puţin mai mult decât un ritual folcloric şi perimat '.3 

La fel,în planul propriu-zis al gândirii filosofice ace- 
eaşi voinţă de universal se traduce în ideea unui sistem fi- 
losofic universal, etern, ale cărui principii supraistorice 
adună laolaltă principiile viabile ale tuturor filosofiilor 
istorice. „Leibniz — scria Mircea Florian — nu vroia să 
recunoască opoziții şi contradicții de neîmpăcat în părerile 
omeneşti. El apropia cele mai neîmpăcate păreri, le desco- 
perea nuanțele de apropiere, tranziţiile de grad, nu de na- 
tură, e drept, uneori prin simple compromisuri cari păgu- 
beau originalitatea gândirii sale“.4 Ambiţionat de idealul 
edificării universalului în planul gândirii filosofice, 
Leibniz va extrage din doctrinele predecesorilor nu ele- 
mentele de gândire diferite, ci cele identice ce se constituie 
într-o sumă de principii durabile, care se pot articula armo- 
nios într-o nouă filosofie, acea filosofie universală, eternă, 
„philosophia perennis“, după a cărei himeră omenirea aler- 
gase de-a lungul unor lungi secole de gândire. 

Este, desigur, o altă problemă în ce măsură, inspirat 
de mirajul acestei „philosophia perennis“, Leibniz a dat 
într-adevăr peste nişte principii de gândire cu adevărat uni- 
versale, ce se lasă împăcate în corpul unitar, armonios în- 
tocmit, al unei doctrine filosofice eterne. În orice caz, ideea 
purtând amprenta universalismului raţionalist al unei 
„philosophia perennis“ este considerată de către Leibniz 
din unghiul temei tipic baroce a relaţiei dintre centru şi pe- 
riferie. De aceea, tratarea problemei împrumută termeni 


3 G. Gusdorf, Les principes de la pensée au siècle des 
Lumieres, Paris, Payot, 1971, p. 82. 
4M. Florian, Îndrumare în filosofie, I.V. Socec, p. 310. 

proprii domeniului arhitecturii, arta preferată a barocului. 
Datorită jocului de perspective — o altă temă centrală a 
barocului — fiecare filosofie istorică inaugurează propria sa 
perspectivă relativă, particulară, asupra realităţii. Dincolo 
de aceste unghiuri de perspectivă particulare, constituind 
doar puncte aşezate pe o periferie, există un centru unic în 
care toate aceste perspective particulare se armonizează 
adunându-se într-o unitate ce constituie conţinutul sis- 
temului universal al căutatei „philosophia perennis“. Fie- 
care filosofie istorică îşi deschide perspectiva sa proprie 
asupra lumii, astfel că adevărurile ce le conţine nu pot avea 
decât un caracter relativ. Dar, din însumarea acestor ade- 
văruri relative se constituie adevărul absolut al filosofiei 
supraistorice, „philosophia perennis“. 

Şi totuşi, în cazul lui Leibniz se poate înregistra şi 
tendința abaterii de la afirmarea neabătută a valorii ab- 
solute a universalului, proprie raționalismului clasic. Este 
vorba de o adevărată erezie ce-l abate pe filosoful mona- 
delor de la tradiția raționalismului, apropiindu-l de câmpul 
stilistic al barocului. Ea constă în afirmarea valorii indi- 
vidualului ca fiind faptul fundamental în structura 
realității. Monada se defineşte nu numai ca „o substanță 
simplă“ (Monadologia § 1) dar trebuie chiar ca „fiece mo- 
nadă să fie diferită de oricare alta“—$ 9), adică strict indivi- 
duală. În Principii ale naturii şi ale graţiei fondate pe ra- 
țiune, Leibniz va fi şi mai clar: împreună cu un „corp parti- 
cular“ fiecare monadă constituie o „substanţă vie“. (§ IV). 

În referirile sale la Leibniz, Lucian Blaga va identifi- 
ca în monadologia acestuia expresia unei „năzuinţe forma- 
tive“ (termen propriu gândirii lui Blaga) care s-a manifes- 
tat sub semnul tendinței individualizante. „Concepţia me- 
tafizică a lui Leibniz a crescut tocmai din năzuinţa indi- 

vidualizantă... Leibniz afirmă: fiecare monadă, ca atare, e 
nu numai un moment într-o discontinuitate ci şi o indivi- 
dualitate complet distinctă, înzestrată cu o seamă de însu- 
şiri unice, o lume pentru sine, care, nu se repetă şi care aşa 
cum este, nu este decât o singură dată. Niciodată în istoria 
gândirii umane imaginaţia speculativă nu s-a lăsat cu 
acelaşi entuziam antrenată de tendinţa individualizantă, ca 
în cazul acesta al metafizicii leibniziene. Avem aici de-a 
face cu cazul rar al unui stil de gândire realizat până în 
ultimele lui consecinţe“.5 

Consecvent punctului de vedere universalist al raţio- 
nalismului, Spinoza a admis în cadrele riguros moniste ale 
concepţiei sale o singură substanţă. În raport cu aceasta, 
lucrurile individuale apar doar ca nişte limitări, determinări 
negative ale substanţei unice absolute. 

Găsim la Leibniz o atitudine opusă: din perspectiva 
monadologiei individul nu contează ca un negativ ci trece 
drept un pozitiv. El admite o infinitate de substanţe, fiecare 
de sine stătătoare, monadele, având o ireductibilă indivi- 
dualitate. „În timp ce Spinoza — observă Paul Hazard — 
operează prin reducerea la universal, Leibniz caută un 
acord în care universalul să fie reprezentat fără ca particu- 
larul să-şi piardă drepturile“.0 Efortul de a afirma indivi- 
dualul în atmosfera universalistă întreţinută de raţionalis- 
mul modern, iar apoi pe urmele acestuia de iluminism fac 
din Leibniz nu numai precursorul unui mod de gândire 
care se va impune prin formula dialecticii frecventată de 


5 L. Blaga, Orizont şi stil în Opere, Bucureşti, Editura 
Minerva, 1985, vol. IX. p. 161. 

6p, Hazard, Criza conştiinţei europene 1680-1715, Bucureşti, 
Editura Univers, 1913 p. 416. 

reprezentanţii idealismului german, dar îl impun ca un caz 
singular, izolat în contextul de idei al epocii. În această 
proiectare a realităţii într-o „republică de suflete“ — care 
este, în caracterizarea lui Mircea Florian, monadologia Ta 
au conlucrat pe lângă diferite inspirații metafizice şi su- 
gestii de altă factură. Trebuie să identificăm în individua- 
lismul monadologiei şi un reflex al stărilor social-politice 
din Germania vremii lui Leibniz care, datorită dezmem- 
brării sale interioare, se înfăţişa ca un veritabil conglome- 
rat de monade statale, politice, independente una de alta şi 
incapabile de a găsi formula utilă în vederea unei unificări 
a lor. 


Asemănarea cea mai generală dintre barocul artistic 
şi filosofia lui Leibniz ţine de ordinul câmpului stilistic. 
Amândouă se înrădăcinează în solul aceloraşi categorii de 
simţire, gândire şi voinţă culturală, care alcătuiesc ceea ce 
ne-am deprins să numim stilul baroc. 

Subordonat programului de propagandă religioasă 
pus în mişcare de Contrareformă, barocul va căuta să acre- 
diteze în mentalitatea europeană a vremii sale imaginea 
transfigurată în plan artistic a unei biserici triumfătoare — 
ecclesia triumfans — ce a reuşit să traverseze cu succes în- 
cercările destabilizatoare ale Reformei. Victorioase, fie- 
care în planul ei propriu de acţiune, Biserica şi Regali- 
ritatea se vor manifesta solidar: Biserica va îmbrăca Rega- 


1M. Florian, op. cit., p. 311. 


118 


litatea, în calitatea ei de mandatară terestră a voinţei ce- 
reşti, în mantia unei lumini divine, ce-i conferă un pres- 
tigiu inatacabil. Puterea lumească şi puterea dumnezeiască 
îşi dau mâna pentru a crea împreună un indestructibil 
angrenaj politico-religios, în care cele două elemente se 
înfrăţesc pentru a se sprijini reciproc în scopul subordo- 
nării întregii sfere a vieţii omeneşti. 

În domeniul conştiinţei, barocul va produce o falie a 
sensibilităţii, reamintindu-i omului cu orice prilej că sub- 
stanţa mistică a eternității lui Dumnezeu umple glorioasă 
întregul spaţiu al realităţii intra- şi extra-umane. Glorifi- 
carea lui Dumnezeu — „ad majorem gloriam Dei“ — va con- 
stitui, de altfel, tema proferată pe care se va exersa con- 
ştiinţa barocă. 

În planul gândirii filosofice triumfalismul baroc îşi 
va găsi un corespondent perfect în concepţia lui Leibniz. 
Ea este concepută, în esenţă, în marginile aceleiaşi intenţii 
de a premări gloria mistică a lui Dumnezeu. Toate aspec- 
tele universului leibnizian concură spre a înfăţişa un pro- 
gram de glorificare a lui Dumnezeu — „ad majorem glo- 
riam Dei“. Gloria lui Dumnezeu devine un leit-motiv ce 
revine frecvent de sub pana lui Leibniz — „eu susţin — măr- 
turiseşte Leibniz — că Dumnezeu nu face nimic care să nu 
merite a fi glorificat“ (Disertaţie metafizică —$ III). Toate 
monadele universului conceput de Leibniz îşi unesc vocile 
într-un uriaş cor al creaturilor, menit să cânte întru slava 
eternă a lui Dumnezeu, creatorul desăvârşit al unei lumi 
desăvârşite şi ea. Prin chiar proprietatea sa fundamentală 
de a avea percepții, reprezentări, fiecare monadă participă 
la preamărirea lui Dumnezeu -— „gloria lui Dumnezeu este 
şi ea redublată datorită atâtor reprezentări cu totul deose- 
bite ale operei sale“ (Ibidem —-$ IX). 

În opoziţie cu echilibrul static din care epoca anteri- 
oară lui, a clasicismului, îşi făcuse suprema sa regulă, ba- 
rocul aduce o altă viziune generală a realităţii dominată de 
principiul dinamismului. Expresia filosofică a principiului 
baroc al dinamismului o reprezintă tocmai filosofia lui 
Leibniz. Acesta şi-a elaborat dinamismul în procesul critic 
al cartezianismului. În doctrina sa filosofică generală 
Leibniz se desparte de Descartes printr-o convingere esen- 
țială şi simplă; cum remarca P. Hazard este vorba de fap- 
tul că autorul Monadologiei nu putea admite că „geometria 
dă explicaţia ultimă a lucrurilor“. 8 Reducţia în manieră 
carteziană a realităţii doar la număr şi figură, goleşte exis- 
tenţa de bogăţia conţinutului ei viu. 

Pentru Descartes substanţa era fie gândire, fie întin- 
dere. Separată de subiectul real care o produce gândirea 
constituie pentru Leibniz numai o simplă abstracţie. La fel, 
reducând corpurile doar la întindere rămâne neînţeleasă 
mişcarea lor, ele rămânând condamnate la o stare de per- 
petuu repaos, la pasivitate. Confundând substanţa, din care 
făcuse ideea centrală a concepţiei sale, cu un atribut geo- 
metric al ei, întinderea, Descartes procedează în mod sim- 
plist, lipsit de simţul nuanţelor. Socotind întinderea drept o 
realitate independentă înseamnă să acceptăm pasivitatea 
substanţei, adică a priva realitatea de dinamismul ei şi a in- 


8 p, Hazard, op. cit., p. 414. 

troduce inerția în ordinea mişcătoare a lumii. Dualismul 
cartezian merge pentru a explica aspectul static al realităţii, 
dar nu poate da socoteală defel de aspectul complementar, 
dinamic al acesteia. 

Pentru Leibniz lucrurile dacă nu sunt mai complicate 
se înfăţişează, în orice caz, într-o formă mai complexă: 
materia nu poate fi redusă doar la întindere, ea este, toto- 
dată, şi activitate, după cum spiritul nu înseamnă doar 
gândire ci şi sensibilitate şi voinţă. Leibniz va admite o in- 
finitate de substanţe individuale (Monadologia -$ 9), 
fiecare de sine stătătoare, autonomă (Idem, —$ 8) pe care, 
se pare sub sugestia lui G. Bruno, le numeşte monade 
(Idem, — § 1). O caracteristică fundamentală a monadelor 
rezidă în activismul lor intrinsec. Fiecare monadă repre- 
zintă un centru de energie, de acţiune, activitatea proprie 
fiecărei monade provenind nu din afara sa, din exterior, ci 
constituind chiar principiul ei intern (Idem,- $ 11). Din îm- 
pletirea acţiunii monadelor înţelese ca asemenea centre 
energetice, puncte existenţiale, atomi metafizici, dispu- 
nând de forţă proprie fiecare, se ţese pânza permanent nouă 
a realităţii. 

Noţiunea centrală a fizicii leibniziene devine aceea 
de forţă şi toate celelalte se definesc prin raportare la 
aceasta: masa însăşi nu este din această perspectivă altceva 
decât forţă pasivă. În realitate, şi spre deosebire de 
Descartes, nu mişcarea rămâne constantă, crede Leibniz, ci 
cantitatea de forţă. Numai că forţa, iarăşi spre deosebire de 
Descartes, nu este ceva exterior corpului ci un principiu 
interior, iar corpul însuşi constituie mai mult decât o reali- 
tate fizică, el desemnând o categorie metafizică. De fapt, la 
Leibniz monada reprezintă un principiu imaterial ce tre- 
buie conceput prin analogie cu sufletul. 

Aşadar, teoriei exclusiv mecanice a lui Descartes, 
cauzelor ocazionale decretate de Mallebranche, panteis- 
mului lui Spinoza atât de învecinat cu ocazionismul, 
Leibniz le opune principiul său: a exista înseamnă a activa. 
Datorită activităţii sale, monada ca substanţă individuală se 
prezintă şi ca substanţă dar şi drept cauză în acelaşi timp. 
Statica lui Descartes, impregnată de elemente mecaniciste 
de gândire, este completată de Leibniz cu o dinamică ce 
cuprinde adânci implicaţii de natură dialectică. Dinamis- 
mul este cuvântul nou rostit de Leibniz în filosofie, în 
acord cu înclinațiile baroce ale temperamentului său de 
gânditor. 


Afinitatea de substanţă dintre Leibniz şi baroc se ma- 
nifestă, în primul rând, în plan etic, prin obsedanta şi chi- 
nuitoarea întrebare: cum se poate concilia prezenţa răului 
în lume cu existenţa concomitentă a unui Dumnezeu înţe- 
les ca rațiune, înţelepciune, bunătate şi frumuseţe desă- 
vârşită, aşezat drept o supremă perfecţiune peste cupola 
acestei lumi imperfecte. 9 Din punct de vedere riguros reli- 
gios răul se înfăţişează ca un dat fundamental şi el provine 
din însăşi întocmirea metafizică defectuoasă a realităţii. El 
provine, în primul rând, din împrejurarea că „civitas ter- 
rena“ a creştinătăţii se zbate dezbinată în urma Reformei în 


H Heimsoeth, Leibniz Weltanschanung als Ursprung seiner 
Gedonken welt — Kantstudien — 1917 (Bd. XXI) pp. 365-395. 

două tabere religioase opuse, catolicii şi protestanții, în 
luptă una cu alta, cu intenţia de a se extermina reciproc. 

Chinuită de insolubila problemă a originii şi prezen- 
tei răului în lume, conştiinţa barocă se frământă măci- 
nându-se permanent interior, încărcată de o neliniştitoare 
tensiune, o tensiune între timp şi eternitate, între vremel- 
nicia aparenţelor şi durabilitatea esenței, între nimicnicia 
omenească şi atotputernicia dumnezeiască, între caracterul 
înlănţuit prin necesităţile lumii al existenţei omeneşti şi 
libertatea oamenilor în sensul respingerii lumii şi al învin- 
gerii lumii prin dăruirea în favoarea eternului şi Unului. 
Lipsa de măsură este cea care ameninţă în cazul că identi- 
ficarea cu una sau alta dintre acestea este posibilă“. 10 

Barocul sapă abisuri de netrecut împărțind realul în 
tărâmuri polar opuse, peste care nu se pot arunca nici un fel 
de punți de legătură: Dumnezeu şi lumea, veşnicia şi tem- 
poralitatea, sufletul şi timpul, moartea şi viaţa, asceza şi 
fericirea lumească, credinţa şi ştiinţa. Aceste opoziții ce 
alimentează în permanenţă conştiinţa barocă imprimă 
stilului baroc acel dinamism, acel principiu al mişcării per- 
manente prin care acesta se situează într-o opoziţie directă 
cu statismul clasicist. Barocul va umple cerul senin al cla- 
sicismului cu norii încărcaţi de tensiuni nebănuite ai unei 
deveniri ce nu cunoaşte repaos. 

Leibniz se întâlneşte cu câmpul mentalităţii baroce în 
efortul comun de a evidenția contrariile în care se despică 
polar conţinutul realităţii. Dorinţa vie de unitate a spiritu- 
lui său se loveşte de realitatea dură, ce-l aşază în faţa unei 
întregi serii de contrare dintre care, în Prefaţa la ediţia sa a 


10 Hans Barth, op. cit. p. 423. 

Monadologiei, E. Boutroux a menţionat câteva: general- 
particular; posibil-real; matematic-fizic; mecanism-fina- 
lism; materie-spirit; experienţă-ineitate; corelaţie univer- 
sală-spontaneitate; înlănţuire cauzală-libertate umană; pro- 
videnţa-răul; filosofia-religia. „Toate aceste contradicții — 
scrie E. Boutroux — prin analiză despuiată din ce în ce mai 
mult de elementele lor comune devin acum atât de diver- 
gente încât pare cu neputinţă o împăcare a lor, iar opţiunea 
pentru una din două, excluzând complet pe cealaltă, pare 
să se impună unei gândiri dornice de claritate şi consec- 
venţă“ „Il 

Situate într-o radicală opoziţie, contrariile nu pot fi 
împăcate într-o formulă validă care să stingă tensiunea din- 
tre ele. Singura soluţie care i se oferă barocului este cea a 
unor treceri treptate, a metamorfozelor produse lent, în 
decursul cărora un contrariu poate trece pas cu pas în opu- 
sul său. Este vorba, adică, de a produce infime schimbări 
cantitative, care însumate produc în cele din urmă o schim- 
bare calitativă. Prin creşterea sau descreşterea infinit gra- 
duală a unei calităţi date se prepară o nouă calitate. Infini- 
tatea nuanţelor ce se întind între o calitate şi opusul ei asi- 
gură inepuizabilitatea de conţinut a realităţii, farmecul şi 
culoarea sa. Fiecare lucru are limitele sale între care menţi- 
nându-se se păstrează pe sine deosebit de celelalte. Dar 
nici un lucru nu rămâne blocat între aceste limite, el fiind 
acţionat de o forţă entelehială care îl transferă unui perma- 
nent proces de viaţă. O putere cu acţiunea unui destin im- 
placabil ce s-a cuibărit într-un lucru oarecare face ca acel 


ll E. Boutroux, Notice sur la vie et la philosophie de Leibniz, 
în vol. Leibniz, La Monadologie, Paris, Delagrave, p. 28. 

lucru să treacă peste limita care îl separă de celelalte pen- 
tru a deveni chiar celălalt, opusul lui. 

Datorită acestor treceri, barocul concepe realitatea ca 
un flux de mişcare continuă în care cel de jos este împins 
în permanenţă către cel de sus, unde inferiorul este mânat 
spre superior. În acest punct, monadologia leibniziană se 
întâlneşte cu mentalitatea barocă întrucât „filosofia sa este 
dominată de ideea că esenţa monadei se întemeiază pe 
activitatea sa proprie, deci în mişcarea prin care o formă 
singulară de viaţă ajunge să se împlinească printr-o de- 
rivare temporară“ .12 


Am văzut că mentalitatea barocă este dureros obse- 
dată de conştiinţa marilor opoziții în care se frânge reali- 
tatea. Prin reprezentarea lumii ca şi creaţie perfectă a lui 
Dumnezeu, pe cale indirectă, monadele reprezintă perfec- 
țiunea lui Dumnezeu însuşi. „Se poate chiar spune — re- 
marcă Leibniz — că orice substanţă poartă oarecum carac- 
terul înţelepciunii infinite şi al atotputerniciei lui 
Dumnezeu şi îl imită atâta cât este capabilă să o facă“ 
(Disertaţie metafizică — § IX). Cu acest prilej se impun în 
primul plan al discuţiei noastre un şir de opoziții ca infinit- 
finit; etern-trecător, perfect-imperfecit. 

Mai cu seamă pasiunea eternității este cea care trans- 
figurează conştiinţa barocului. Ea dictează o anumită atitu- 


12 H, Barth, op. cit., pt. 433. 

dine faţă de moarte: aceasta este resimţită ca un eveniment 
tragic care întrerupând definitiv firul vieţii, îl împiedică pe 
om să se realizeze pe dimensiunea infinitului, îi spulberă 
acestuia orice şansă de a parveni la eternitate. Pentru men- 
talitatea barocului eternitatea trebuie realizată în viaţă şi nu 
după viaţă, în moarte. Este, deci, o eternitate prin concen- 
trare, pe când cea din urmă formă de eternitate, cea oferită 
prin moarte, nu este decât una goală, vidată de conţinut şi 
sens. Intenţia barocului este de a dobândi o eternitate tan- 
gibilă în limitele vieţii de aici prin comprimare, ceea ce im- 
plică în primă instanţă problema filosofică a raportului din- 
tre finit şi infinit. Cum infinitul poate sălăşlui într-o viaţă 
care este finită? Întrebarea aceasta cuprinde unul din resor- 
turile concepţiei leibniziene asupra monadelor care 
încearcă un răspuns tocmai la această chinuitoare întrebare 
a relaţiei reciproce dintre finit şi infinit: „orice substanţă 
poartă oarecum caracterul înţelepciunii infinite şi al atot- 
puterniciei lui Dumnezeu şi îl imită atâta cât este capabilă 
să o facă“ (Disertaţie metafizică — $ IX). Monada, aşa cum 
o gândeşte Leibniz, oferă tocmai confirmarea faptului că 
finitul — o monadă individuală - poate, datorită proprietăţii 
sale de percepţie, să facă loc în sine lumii infinite, alcătuite 
de nenumăratele monade. Altfel zis, o monadă este un 
infinit încapsulat într-un finit. 


Leibniz mai are în comun cu sfera de preocupări a 
barocului interesul manifestat pentru ideea de armonie. 
„Mai presus de orice, Leibniz este un virtuos al concilierii 

şi al armoniei“, îl caracterizează M. Florian.!5 Principiul 
armoniei îi domină gândirea într-o măsură ce face din el 
una din personalităţile cele mai influente din punct de ve- 
dere spiritual ale Europei baroce de la hotarele secolelor al 
XVII-lea şi al XVIII-lea. 

Cum scrie Paul Hazard, pentru Leibniz „armonia 
rămâne supremul adevăr metafizic. În ea se contopesc di- 
versităţile care păreau ireductibile, compunându-se într-un 
tot în care fiecare îşi are locul, conform unei ordini divine. 
Universul este un mare cor, individul are iluzia de a-şi 
căuta singur cântul, dar, de fapt, el nu face decât să urmă- 
rească o partitură uriaşă, în care fiecare notă a fost astfel 
plasată încât toate vocile să-şi corespundă, iar ansamblul 
lor să formeze un concert mai desăvârşit decât armonia 
sferelor, visată de Platon“.14 Într-un studiu dedicat ideii de 
armonie la Leibniz, Yvon Belaval a demonstrat că aceasta 
se defineşte ca o unitate de contrarii, unitas in varietate — 
expresie în care unitas este echivalent cu simplicitas, simil- 
itudo, identitas, consensus, iar varietas cu multa, plura, 
multitudo, diversitas“. 15 

Obsesia ideii de armonie se resimte într-una din cele 
mai caracteristice doctrine elaborate de Leibniz, cea a 
armoniei prestabilite. Pornind de la premisa că monada 
înseamnă libertate, Leibniz încearcă să concilieze deter- 
minismul cu liberul arbitru, cauzalitatea cu finalitatea. De 


13 M. Florian, op. cit, p. 310. 

14 Paul Hazard, op. cit., pp.19-20. 

15 Yvon Belaval, L'idée d'harmonie chez Leibniz în vol. 
„Études sur histoire de la philosophie. En hommage à Martial 
Gueroult“ Paris, Librairie Fischlacher, 1964, p. 61. 

fapt, ideea armoniei prestabilite se înscrie în câmpul tra- 
gicului conştiinţei baroce prin efortul de a împăca lucruri 
ce nu se lasă prinse sub aceeaşi unitate: materialismul 
realităţii şi libertatea monadei. Pe de o parte, în realitate 
totul se petrece conform unor severe prescripţii matema- 
tice. Pe acest motiv, totul poate fi măsurat şi socotit şi, ca 
atare, este previzibil. Uniformul, ordonatul, previzibilul 
alcătuiesc limbajul în care este scrisă, „marea carte a na- 
turii“ (le grand livre du monde) pentru a recurge la expre- 
sia lui Descartes (Discurs asupra metodei... — Partea I). Pe 
de altă parte, ca elemente fundamentale care alcătuiesc rea- 
litatea, monadele intră în această urzeală, făcută numai din 
regularităţi matematice, a realităţii. Fiecare monadă consti- 
tuind o substanţă individuală, ceva întreg şi complet în sine 
se defineşte însă, în esenţa sa, ca libertate, şi este con- 
damnată să-şi asume această libertate. În numele libertăţii 
monadelor, dată de individualitatea ireductibilă a fiecăreia 
dintre ele, ar urma ca limbajul naturii să fie făcut dintr-o 
imprevizibilă spontaneitate. Aici se naşte contradicţia în 
faţa căreia este pus Leibniz. Materialismul ţine de dome- 
niul a ceea ce se repetă, el reprezintă limbajul cel mai intim 
al naturii întrucât Dumnezeu a creat lumea în conformitate 
cu regulile unui calcul strict matematic. Totuşi, în procesul 
de viaţă continuu reînnoită, al naturii, nimic nu se repetă: 
„Căci în natură nu există niciodată două făpturi cu desă- 
vârşire una cu cealaltă...“ (Monadologia $ 9). Toate sunt 
produse de o inepuizabilă fantezie creatoare, a cărei liber- 
tate nu poate fi prinsă în formula unui calcul previzibil. 
Din această cauză Dumnezeu însuşi pare să fie pus într-o 
tragică contradicţie cu el însuşi: el procedează în sens strict 
matematic însă în acelaşi timp punând la contribuţie şi 
imaginaţia nesecată a unui artist. Monadele fiind substanţe 

individuale, irepetabile în spaţiu şi timp, nu pot fi create 
decât în mod individual succesiv, ceea ce implică solici- 
tarea, de fiecare dată într-un alt fel, a fanteziei creatoare 
dumnezeieşti. O creaţie în serie, concomitentă nu este cu 
putinţă, ea nu poate merge alături cu ideea individualităţii 
monadelor. Soluţia lui Leibniz este creaţia continuă, per- 
manentă, ce se împlineşte ca o succesiune în timp. 

În concluzia acestei părţi a consideraţiilor noastre, 
putem afirma că, trăind cu o deosebită intensitate răul în- 
fipt până în rădăcina ultimă a realităţii, Leibniz va căuta să 
găsească o soluţie de compromis cu răul, prin mijlocirea 
căreia acesta să poată fi integrat ca fapt al unui sistem ra- 
tional superior. În soluţie generală, împăcarea cu situaţia 
dată i-o va oferi tocmai ideea de armonie. Anticipând pe 
Hegel, Leibniz va înţelege armonia precum mai târziu 
acesta unitatea dialectică, drept un mijloc de împăcare cu 
răul, de acceptare, asimilare şi justificare a prezenţei lui în 
lume. 

Semnificațiile baroce ale noului concept de armonie 
pe care îl aduce gândirea lui Leibniz ies pregnant în evi- 
denţă mai ales prin comparaţie cu ideea de armonie ierar- 
hizată a clasicismului. Expresia filosofică a acestuia apare 
mai cu seamă la Mallebranche. Pentru acesta Dumnezeu 
contează ca o fiinţă universală „care închide în sine într-o 
manieră rezonabilă toate existenţele““. Dar, întrucât fiinţele 
raţionale nu sunt în mod egal desăvârşite, ele trebuie să 
întemeieze „o ordine necesară şi imuabilă din cauza rapor- 
turilor de perfecţiune care se stabilesc între aceleaşi exis- 
tențe“ (De la recherche de la Verit€). Armonia preconizată 
de Leibniz este străină de ideea unei asemenea ierarhii a 
existenţelor întocmită pe criteriul perfecțiunii lucrurilor în 
raport cu Dumnezeu. Armonia leibniziană este una a diver- 

sului prin formă şi conţinut, iar nu una pur şi simplu de po- 
ziţie ca la Mallebranche. 

Conceptul de armonie prezintă o deosebită comple- 
Xitate, acoperind prin valenţele sale un câmp larg de su- 
gestii în care intră logica, etica şi estetica, teologia şi drep- 
tul. El este de asemenea activ şi în planul gândirii şi acti- 
vităţii politice atât de bogate a lui Leibniz pusă în serviciul 
unirii celor două confesiuni ale Bisericii catolice apusene 
sau în cea a unificării Germaniei. În această privinţă sco- 
pul său mărturisit este de a identifica armonia pretutindeni 
acolo unde ea există sau de a înfăptui armonia acolo unde 
ea nu există încă. „A regăsi unitatea şi armonia lucrurilor 
pe care spiritul omenesc pare să fi renunţat să le mai vadă 
sau poate chiar să le admită, iată scopul pe care şi-l pro- 
pune Leibniz“.16 

Armonia este decretată oricum un principiu normativ 
suprem care îşi găseşte justificarea în chiar fundamentele 
metafizicii lui Leibniz. Armonia se defineşte prin corelaţia 
cu diversitatea: ea presupune diversitatea, iar în acest con- 
text răul apare şi el integrat conţinutului armoniei ca un 
element sau moment component al ei. Armonia nu anu- 
lează răul, nu-l poate smulge din solul realităţii, dar îl jus- 
tifică drept necesar, parte indispensabilă şi de neînlocuit a 
acelei diversităţi pe temeiul căreia se constituie unitatea. 
Rolul şi eficienţa răului sunt totuşi limitate. În viziunea 
teologiei lui Leibniz răul nu poate constitui cauza ultimă a 
celor ce sunt, căci o asemenea împrejurare ar contraveni 
total caracterului divin al realităţii ce s-a născut înnobilată 
de cele mai bune intenţii ale lui Dumnezeu, pe baza unui 


l6 g. Boutroux, op. cit. p. 28. 

calcul matematic riguros, tocmai pentru a putea certifica 
ideea meioristă a celei mai bune lumi cu putinţă. Pe de altă 
parte, prin dinamismul ce-l întreţine, răul apare drept su- 
port al vieţii universale în sânul căreia trezeşte prin con- 
trast apetitul către bine şi perfecţiune. Este vorba, aici, de 
puterea fecundă, pozitivă, a răului elogiată şi de Goethe în 
Faust (v. 1335-1336). 

„Ein Teil von jener Kraft 

Die stets das Bâsservill und stets das Gute schafft“. 


Am văzut că vrând să învingă tragicul marilor opo- 
ziţii ale gândirii şi simţirii, barocul construieşte între aces- 
tea treceri treptate, graduale, ce prin nuanţări recurgând la 
infinitezimale apropie extremele unele de altele până la a 
le identifica. Nimic nu se poate realiza dintr-odată — natura 
non fecit saltum — conform unei concepţii tipic baroce, ci 
după un plan bine stabilit dinainte de divinitate, etapă cu 
etapă, ca o mişcare treptată de la potenţă la act. Forţa dina- 
mică, de pildă, se naşte dintr-o infinitate de stări moarte, 
mişcarea constă dintr-o infinitate de momente de repaos. 
Prin metafizica sa, Leibniz va încerca el însuşi o reabilitare 
într-o manieră proprie a ideii aristotelice a potenţei, a ente- 
lehiei. „S-ar putea da numele de entelehii tuturor sub- 
stanţelor simple sau monadelor create, căci ele au într-în- 
sele o perfecţiune anumită (ehousi to enteles); există în ele 
o suficientă (autarheia) care le face să fie izvorul acţiunilor 
interne ale lor şi — ca să spunem astfel — automate incor- 
porale“ (Monadologia - $ 18)“. În consens cu această 

înclinaţie a dinamicului baroc către treceri treptate, Leibniz 
va fi un filozof al nuanţelor, al infinitezimalelor — „mai 
puţin sensibil — cum scrie Paul Hazard — la contraste, atent 
să descopere seria de gradaţii mărunte care leagă lumina de 
umbră şi neantul de infinit“.17 Desfăcând finitul în infinite 
părţi, în infinitezimale, se creează iluzia infinitudinii lui. 
Barocul va întreţese astfel, la tot pasul, realitatea cu iluzia, 
ceea ce este cu ceea ce nu este. Continuitatea dintre finit şi 
infinit este asigurată prin reprezentarea infinitului în finit. 
Fiecare monadă ca posibil centru al universului cuprinde în 
sine totul: finită, ea cuprinde în sine totuşi infinitul din un- 
ghiul său restrâns, particular. Infinitul exterior este prins şi 
încorporat prin capacitatea de reprezentare a monadei în fi- 
nitul monadei al cărei conţinut interior devine, în felul 
acesta, el însuşi infinit. Desigur că prin acest act al repre- 
zentării monada devine un infinit interior, un infinit prin 
abreviere, prin concentrare 'şi condensare şi în acest mod 
monada însăşi dobândeşte infinitatea ca atare în finitudinea 
condiţiei sale metafizice. 


În spiritul dominant al barocului, Leibniz va făuri o 
viziune proprie a naturii care exaltă proliferarea infinită a 
prea plinului vieţii: „Aşadar — scrie el -nimic nu e incult, 
steril şi mort în Univers: nu există haos, nu există confuzie 
decât în aparenţă, adică aşa cum ar părea de la distanţă în- 
tr-o baltă în care am vedea o mişcare confuză şi, ca să zi- 


17 p, Hazard, op. cit., p.218. 

cem aşa, o mişunare a părţilor din iaz, fără să distingem 
peştii înşişi“ (Monadologia $ 69). În conţinutul atât de 
pestriţ diversificat al naturii nimic nu apare ca fiind abso- 
lut identic. Nici măcar două frunze nu sunt la fel, spune 
Leibniz, într-o scrisoare către Sofia Charlotta. Fiecare lu- 
cru sau fenomen este unul strict individual şi fiecare îm- 
bogăţeşte cu o nuanţă inedită, de neînlocuit şi de nerepro- 
dus armonia de ansamblu a naturii. Ea se arată ca fiind 
infinit de bogată şi nu poţi întâlni de două ori acelaşi lucru 
în cuprinsul ei. 

Potrivit concepţiei lui Leibniz natura este făcută nu- 
mai din individuali, ireductibili unul la altul, iar monadele 
ca „atomi ai naturii“ (idem, $ 3) sunt de asemenea realităţi 
riguros individuale, astfel că în tot cuprinsul realităţii nu 
vom putea găsi două monade care să fie aceleaşi. S-ar 
părea că înţelese astfel ca entităţi în exclusivitate indivi- 
duale şi în absenţa oricărui general, monadele sunt con- 
damnate la un regim de cea mai severă izolare unele faţă 
de altele. Într-adevăr, constituind fiecare o realitate auto- 
nomă, perfect închisă în sine, monadele „nu au ferestre pe 
care să poată intra sau ieşi ceva“ (idem $ 7). 

Urmează din aceasta o concluzie importantă. Fără 
nici o deschidere către exterior, orice schimbare a monadei 
se petrece într-un impuls care se consumă exclusiv în plan 
interior. Situaţia este salvată şi ieşirea din încurcătură asi- 
gurată prin „mitul filosofic“ — cum îl caracterizează Lucian 
Blaga — al armoniei prestabilite. Aceasta reprezintă un ase- 
menea general, mai precis o legătură generală, care nu 
afectează prin intruziune individualii, îi lasă neatinşi în 
individualitea lor proprie, intimă, multitudinea monadelor 
conservându-şi fiecare specificul. În virtutea geometris- 
mului care îi animă gândirea, Spinoza va fi obligat la rigi- 

dităţi metafizice reducând, în mod arbitrar, particularul la 
universal, individualul la general. Cu mai multe înclinații 
şi disponibilităţi dialectice, dar şi sub influenţa unor anu- 
mite impulsuri de tip baroc ale gândirii sale, Leibniz caută 
şi de data aceasta armonia unui acord în care universalul să 
fie prezent fără a restrânge sau constrânge particularul, fără 
a-l extermina sau sacrifica în favoarea universalului. În 
fiecare petec de realitate, fie el cât de mic şi lipsit de im- 
portanță, universalul şi particularul, generalul şi individua- 
lul sunt daţi împreună. „Fiecare porţiune a materiei poate 
fi concepută ca o grădină plină de plante şi ca o baltă plină 
de peşte“ (ibidem § 67). Grădina plină de flori sau balta 
umplută de peşti constituie metafore ce sugerează ideea 
unor asemenea universali concreţi în care, într-o manieră 
dialectică, universalul şi particularul coabitează. Deşi prin 
ideea unui universal concret transcendent trece dincolo de 
limitele conştiinţei tragice baroce, a falsei sale dialectici 
care caută trecerile de la un contrariu la altul pe puntea 
unor nenumărate gradaţii infinitezimale, Leibniz înain- 
tează, se pare, către o dialectică autentică ce proclamă uni- 
tatea şi lupta contrariilor, trecerea lor unul în celălalt după 
modelul de gândire ce va fi elaborat mai târziu de Hegel. 
Şi totuşi, Leibniz nu accede încă la nivelul unei dialectici 
elaborate conceptual; expresia preferată a gândirii sale 
rămâne una preponderent metaforică iar nu conceptuală, 
înscriindu-l în perimetrul sentimentului tragicului din ca- 
drul conştiinţei baroce. 


Conceptul central pentru gândirea sa prin care încer- 
când să explice natura monadelor sale Leibniz se leagă în 

modul cel mai intim de mentalitatea epocii barocului este 
acela de reprezentare — „fiecare monadă creată reprezintă 
întregul Univers“ (Monadologia $ 62). Proprietatea de a 
percepe este aşezată în esenţa însăşi a fiecărei monade. 
„Starea trecătoare care îmbrăţişează şi reprezintă o multi- 
plicitate în unitate, adică în substanţa simplă, nu este alt- 
ceva decât ceea ce numim percepție“ (Monadologia -$ 14) 
— scrie Leibniz. Proprietatea de a percepe se traduce interi- 
or în capacitatea fiecărei monade de a crea reprezentări ale 
universului. „Orice substanţă simplă îmbrăţişează Univer- 
sul prin percepțiile sale confuze sau simţiri, dar într-un 
mod care exprimă întotdeauna întreaga natură a Univer- 
sului; şi orice percepţie prezentă tinde către o percepţie 
nouă, aşa cum orice mişcare ce o reprezintă tinde către o 
altă mişcare“ (Teodiceea —$ 403). Fiecare monadă repre- 
zintă una şi aceeaşi realitate, acelaşi univers. Prin aceasta 
conţinutul lor nu este însă identic, căci orice monadă rea- 
lizează aceasta din unghiul de vedere al gradului de clari- 
tate sau obscuritate care îi este propriu, în conformitate cu 
regula propriei sale individualităţi — „fiecare substanţă sin- 
gulară exprimă întregul Univers, în felul ei“, iar „în noţiu- 
nea sa sunt cuprinse toate evenimentele sale cu toate cir- 
cumstanţele lor şi întregul curs al lucrurilor exterioare“ 
(Disertaţie metafizică — § IX). Prin reprezentarea realităţii 
de către fiecare monadă în felul ei aparte realitatea însăşi 
se repetă pe sine la scară infinită — „Universul este oare- 
cum multiplicat de atâtea ori câte substanţe există...” (Di- 
sertație metafizică — § LX). 

Datorită proprietăţii de reprezentare proprii mona- 
delor se justifică şi în cazul lui Leibniz metafora tipic ba- 
rocă a lumii ca teatru. Lumea se înfăţişează ca scenă pe 
care se joacă o piesă de teatru cosmică, regizată de 
Dumnezeu. Orice piesă de teatru capătă valoare numai prin 

actul reprezentării sale, iar cele chemate să înfăptuiască 
această punere în scenă sunt monadele. Monadele sunt un 
fel de artişti ce interpretează un rol dinainte conceput de 
autorul divin al piesei care este Dumnezeu, fiecare 
jucându-şi partitura în respectul propriei sale individua- 
lităţi. Interiorul, ceea ce provine din monade şi exteriorul, 
ceea ce provine de la Dumnezeu, libertatea jocului şi nece- 
sitatea rolului se împletesc în destinul de actor împlinit de 
monade. Integrarea monadelor ce nu comunică între ele în 
mişcarea de ansamblu a reprezentării ce se joacă pe marea 
scenă a lumii este asigurată de munca de coordonare a re- 
giei lui Dumnezeu, ce dă sens şi valoare fiecărui rol parti- 
cular. În jocul reprezentării ca finalitate comună a tuturor 
monadelor actori intervine şi voinţa lui Dumnezeu, ce 
prescrie regulile acestui joc astfel încât libertatea tuturor 
monadelor se împleteşte teleologic într-o armonie în care 
scopul este şi cauză, iar cauza şi scop. 


În toate domeniile realităţii funcţionează regula pers- 
pectivică ce prevede că există un centru şi în opoziţie cu el 
o periferie. Pe baza unor iradiaţii ce pornesc din centru 
orice punct de pe această periferie este legat cu centrul. 
Prin intervenţia unui scenariu al perspectivelor, din orice 
punct al periferiei se deschide un alt unghi din care poate 
fi văzut centrul. Astfel, de fiecare dată centrul apare altfel 
deşi permanent rămâne acelaşi. De fapt, el se metamor- 
fozează permanent graţie variabilităţii perspectivelor. O 
specialitate a barocului rezidă pe acest motiv tocmai în 

identificarea multiplelor perspective sub care poate să 
apară un lucru. Variabilitatea perspectivelor permite dis- 
tincţia tranşantă dintre esenţa şi aparenţa unui lucru. Ceea 
ce se schimbă de fiecare dată este aparenţa ce se vede, în 
spatele căreia se păstrează neschimbată în permanenţă 
esenţa. Este aceeaşi esenţă sub forma a nenumărate apa- 
renţe, care o îmbracă cu fiecare ocazie într-o altă haină. 
Concluzia ce se impune este aceea a caracterului relativ al 
adevărului, exprimat de fiecare perspectivă ce se oferă 
asupra centrului, în timp ce singură existenţa centrului 
poate fi considerată ca ceva absolut. Într-un mod semni- 
ficativ pentru dispoziţiile baroce ale gândirii lui Leibniz, 
comparaţia la care el recurge pentru a exprima ideea că 
orice monadă oglindeşte realitatea dintr-un punct de per- 
spectivă propriu îşi împrumută termenii din domeniul fa- 
vorit al artelor baroce, arhitectura. „Orice substanţă — scrie 
Leibniz — este ca o lume întreagă şi ca o oglindă-a lui 
Dumnezeu, sau a întregului Univers, pe care fiecare sub- 
stanţă îl exprimă în felul ei, cam în felul în care un acelaşi 
oraş este reprezentat în mod diferit, după situaţiile diferite 
ale celui care priveşte“ (Disertaţie metafizică — $ IX). În 
termeni de aceeaşi sugestie arhitecturală comparaţia este 
reluată în Monadologia — „Şi aşa cum acelaşi oraş, privit 
din laturi diferite, pare cu totul altul şi este ca şi multipli- 
cat în perspectivele sale, tot astfel, datorită mulţimii infi- 
nite a substanţelor simple, avem oarecum tot atâtea univer- 
suri deosebite, universuri care nu sunt totuşi decât per- 
spectivele unuia singur, potrivit punctelor de vedere 
diferite ale fiecărei monade“ ($ 57). 

De altfel, în caracterizarea lui Dumnezeu, Leibniz 
recurge atât la comparaţia cu procedura unui geometru cât 
şi la aceea a prestaţiei unui arhitect. În actul creaţiei, 


137 


Dumnezeu se comportă ca un arhitect — „care foloseşte 
locul său şi terenul destinat pentru clădire în chipul cel mai 
avantajos, nelăsând nimic care să izbească neplăcut sau să 
fie lipsit de frumuseţea de care este capabil“ (Disertaţie 
metafizică — $ V). Ipostaza în care Dumnezeu apare cel 
mai des în faţa lui Leibniz este aceea de „arhitect al maşinii 
Universului“ (Monadologia — § 97). Constanta definitorie 
a condiţiei supreme a lui Dumnezeu este chiar cea de 
„Dumnezeu ca arhitect“ (ibidem — $ 89). 


FRIGURILE INEITĂŢII 
Cornel Mihai Ionescu 


Ineismul leibnizian se exprimă, cu predilecție, prin 
două tipuri de reprezentări, distincte în aparenţă prin strate- 
gia toposurilor retorice utilizate, dar convergente, la ni- 
velul de adâncime, într-o viziune identică despre existenţă 
şi cunoaştere. Teoria preformaţiei se întemeiază pe presu- 
poziţiile unei metafizici organiciste şi seminale ce urcă în 
timp până la concepţia stoică despre „logosul spermatic“. 
Prin intermediul lui Nicolaus Cusanus ea îi parvine lui 
Leibniz din mistica renană a goticului flamboyant şi, mai 
precis, din gândirea lui Meister Eckhart: 

„In divinis, quodlibet est in quolibet, et maximum in 
minimo, et sic fructus in flore. Ratio, quia Deus, ut ait sapi- 
ens, est sphaera intellectualis infinita, cujus centrum est 
ubique, cum circumferentia nusquam, et cujus tot sunt cir- 
cumferentiae, quot puncta... Sic Deus est totus in qualibet 
creatura, in una, sicut in omnibus“ (În lumea divinității, 
orice se află în orice, ceea ce este maximum se află cuprins 
în minimum, precum fructul în floare. Cauza constă în fap- 
tul că, după cum spune înțeleptul (Liber XXIV Philosopho- 
rum, tratat gnostic şi hermetic din secolul al XII-lea, n.n.), 
Dumnezeu este o sferă inteligibilă infinită, cu centrul pre- 
tutindeni şi circumferința nicăieri, şi care are tot atâtea cir- 
cumferințe, câte puncte (centri) are... În felul acesta, 
Dumnezeu este cuprins în întregime în oricare dintre făp- 

turile lui, în fiecare dintre ele în parte în acelaşi mod în care 
se află în toate la un loc). 

Întrucât universul leibnizian este în mod infinit plin 
de suflete dar el însuşi nu este însufleţit (Leibniz nu admite 
ipoteza unei Anima Mundi), el nu este centrat în jurul unei 
monade dominante, spre deosebire, de pildă, de stropul de 
untdelemn, concentrat în jurul monadei sale. Ca atare, uni- 
versul este, în acelaşi timp, necentrat şi saturat de centri. 
Din panteismul exuberant al lui Meister Eckhart, prin in- 
termediul lui Cusanus şi Pascal, Leibniz reţine doar para- 
doxul reprezentării unui Deus extramundanus, conceput ca 
un centru ubicuu, al cărui circumferință nu se află nicăieri. 

Fără ezitarea profund revelatorie a lui Pascal, care, 
iniţial, asociase „modelul“ matematic al „sferei infinite“ 
reprezentării catafatice a lui Dumnezeu şi, în a doua versi- 
une a fragmentului, cu inspirată precauţie, celei a naturii, 
după cum a dovedit studiul manuscriselor de către 
Zacharie Tourneur, Leibniz descria prin acest paradox atât 
lumea cât şi divinitatea extramundană. Finitudinea crea- 
turilor centrate de monadă face inoperant acest model în 
cazul lor. Leibniz afirmă în mod explicit acest lucru în 
Dialogue avec Dobrzenski: „La limitation des créatures: 
comme il est impossible qu'il y ait un cercle infini, puisque 
tout cercle est terminé par sa circonference.! Dar chiar şi 
în cazul unei fiinţe create, centrată de o monadă şi, ca 
atare, limitată de o circumferință, cercul rămâne figura 
care conţine un maximum de spaţiu într-un minimum de 
perimetru. 

Modelul cel mai eficient pentru a descrie fiinţele li- 
mitate, pentru că, centrate şi circumscrise, este cel organi- 


l Gaston Grua, Leibniz. Textes inédits, Paris, 1948, II, 365. 

cist şi embriologic, riguros orientat teleologic, menţionat 
în prima secţiune a fragmentului citat din predica latină a 
lui Meister Eckhart.? Leibniz îl repetă în Corespondenţa 
cu Arnauld, în par. 2 din Principes de la Nature et de la 
Grâce, fondés en raison, în par. 14 din Discours de méta- 
physique, în numeroase secţiuni ale Teodiceei şi, în mod 
exemplar şi memorabil, în par. 74 al Monadologiei: „Ori- 
ginea formelor, entelehiilor şi sufletelor a produs filoso- 
filor multă încurcătură. Astăzi însă, constatându-se prin 
cercetări exacte asupra plantelor, insectelor şi animalelor 
că niciodată corpurile organice din natură nu se produc 
dintr-un haos sau dintr-o putrefacție, ci totdeauna din se- 
minţe, în care, fără îndoială, există o anumită preformaţie, 
s-a ajuns la concluzia că înaintea concepţiei se găsesc deja, 
în sămânță, nu numai corpul organic ci şi un suflet în acest 
corp, cu un cuvânt, animalul însuşi; prin mijlocirea con- 
cepţiei, animalul acesta dobândind numai dispoziţia de a se 
transforma adânc, pentru a deveni animalul de altă speţă. 
Şi se vede ceva asemănător chiar în afară de generaţiune, 
de pildă, atunci când viermii devin muşte şi omizile flu- 
turi“.3 

Conceptul de preformaţie este analizabil în termeni 
de automate naturale sau corporale, în conformitate cu mo- 
delul mecanic, sau în termeni de implicaţie-explicaţie, de 
includere-dezvoltare, adică în termeni logici de inherenţă. 
El poate fi gândit, în sfârşit, în termeni de analiză infini- 
tezimală, de diviziune la infinit, de încapsulări non-arhi- 


2 Denifle — Archiv für Literatur — und — Kirchengeschichte des 
Mittelalters, I1, 571. 

3 Opere filozofice, Bucureşti, Editura Ştiinţifică, 1972, I, 
523-524, (trad. de Constantin Floru). 

medice de ordini omogene, adică în termenii matematicilor 
de involuţie. Toate aceste modalităţi de a gândi şi analiza 
conceptul de preformaţie sunt, deopotrivă, întemeiate pe 
logica virtualului şi pe matematicile infinitului. Este un loc 
comun în exegeza textelor leibniziene importanţa calculu- 
lui infinitezimal, de pildă, în toate aceste regiuni epis- 
temice, atât pentru lanţul infinit ce permite regresia spre 
origine, cât şi pentru natura elementului primordial. „Dife- 
rențiala“ reprezintă, într-adevăr, un model optim pentru 
„germenii“ (semina) preformaţi şi încapsulaţi sau, în teoria 
percepţiei, pentru acele „petites perceptions“, concept fun- 
damental al psihologiei şi esteticii leibniziene şi care 
reprezintă, în egală măsură, prepercepţii şi diferenţiale. În 
toate domeniile menţionate, încapsularea germenilor prefi- 
gurează şi figurează în mod actual procesul infinit de ex- 
plicaţie şi de im-plicaţie: „Mai urmează încă de aici că nu 
există nici naştere întreagă, nici moarte desăvârşită, în sen- 
sul riguros al despărțirii sufletului de trup. Iar ceea ce nu- 
mim noi naştere nu este decât dezvoltare şi creştere, aşa 
cum ceea ce numim noi moarte nu este decât contractare şi 
diminuare “.4 

Această înlănţuire a fiinţelor în catena (reminiscență 
neoplatonică şi gnostică în imaginarul şi în lexicul filoso-: 
fic leibnizian) este infinitezimal gradată în conformitate cu 
acea lex continui, în mod universal validă în sistemul filo- 
sofului: „Les hommes tiennent aux animaux ceux-ci aux 
plantes, et celles-ci aux fossiles..., la loi de continuité exige 
que tous les âtres naturels ne forment qu’une seule chaîne, 
dans la quelle les différentes classes, comme autant d’an- 
neaux tiennent si étroitement les unes aux autres, qu’il soit 


4 Monadologia, par. 73, op. cit., 523. 

impossible de fixer précisément le point où quelqu'une 
commence ou finit, toutes les espèces qui occupent les 
régions d'inflexion et de rebroussement devant être équi- 
voques et douées de caractères qui se rapportent également 
aux espèces voisines. Ainsi, l'existence des zoophytes, par 
exemple, d'animaux-plantes, non seulement n'a rien de 
monstrueux, mais il est convenable ă l'ordre de la nature 
qu'il y en ait...5 

Inexistenţa soluţiei de continuitate sau a interstiţiului 
în acest continuum infinit explică „echivocurile“ şi hibrizii, 
fără a pune, totuşi, în chestiune principiul indiscernabile- 
lor, deopotrivă de universal ca lex continui. Numai în mo- 
dul acesta Geniul este unic dar în număr infinit: „Il n'y a 
point de génie, quelque sublime qu'il soit, qui n’en ait une 
infinité au-dessus de lui“. 

Putem urmări ascendenţa filosofemului leibnizian 
catena sau culum universale cu mult dincolo de „,proce- 
siunea“ şi emanatismul lui Plotin, până în ansamblul de 
metafore gramatologice folosite de Platon pentru a explica 
scrierea ca proces analog ţesăturii (symploke). Acest aspect 
nu reprezintă singura reminiscență platoniciană detectabilă 
în lexicul tehnic al lui Leibniz. Sub aspect hermeneutic, 
însă, ea constituie un element esenţial, întrucât pune în 
lumină coalescenţa secretă între paradigma germenelui şi 
aceea a lumii ca text (liber mundi), ca palimpsest sau ca 
cifru. În plus, ea atestă ceea ce Leibniz nu a ezitat niciodată 
să afirme în mod explicit, cu jactantă modestie, şi anume, 
ascendenţa platoniciană a gândirii lui: „Si quelqu'un redui- 


5 apud Michel Serres, Le systeme de Leibniz et ses modeles 
mathématiques, Paris, PUF, 1968, 586. 

sait Platon en système, il rendrait un grand service au genre 
humain, et l’on verrait que j'y approche un peu'“.6 

În conformitate cu acest al doilea mod de exprimare 
a ineismului, nu lipsită, după cum am văzut, de o subtilă 
convergenţă cu cel seminal şi embriologic („indecidabilul “ 
numit de Jacques Derrida „diseminare“ nefiind decât 
această paradigmă, din care a fost exclus ceea ce Leibniz 
numeşte conatus, adică irezistibila pulsiune teleologică), în 
conformitate cu modelul „gramatologic“ al ineismului, 
cunoaşterea nu înseamnă nici măcar o funcţie înnăscută, 
aptă să producă noţiuni, ci o tabula, pe suprafaţa căreia 
sunt deja imprimate noţiunile primitive cu care operează 
intelectul. În acest caz, gândirea reprezintă „expresia“ 
acestei „impresii“ tabulare. Faptul explică absenţa, în sis- 
temul lui Leibniz, a unei teorii a lui „ego cogito“ şi des- 
coperirea acestei filosofii care decurge în mod necesar din 
aceste instaurări metodice, adică descoperirea unui dome- 
niu transcendental obiectiv. Simplificând foarte mult, pu- 
tem spune că, pentru Leibniz, lumea şi gândirea reprezintă 
compoziţii de serii sau serii de serii, adică tabulae combi- 
natorii (De Seriebus seu Tabulis). În De affectibus, Leibniz 
defineşte gândirea ca intersecţie sau „nod“ a două serii: 
„Cogitatio est duarum serierum intersectio seu nodus“.7 
Filosofemul leibnizian „nodus“ reprezintă, de fapt, un ilus- 
tru mitologem care, de la menţionata „symploke“ platoni- 
ciană până la luxurianta varietate a gnozelor, şi de la an- 
tropologia lui Pascal până la structurile topologice utilizate 
de psihanaliza lui Jacques Lacan sub numele de „noduri 


6 Scrisoare către Rémond, 11 februarie 1715, apud M. Serres, 
op. cit., 558. 
1G. Grua, op. cit., 340. 

boromeene , conferă o simptomatică şi stranie coerenţă 
imaginarului subiacent metafizicii europene. 

„Cartea în care toate sunt scrise“ (liber in quo omnia 
scripta...) dar şterse în parte reprezintă un palimpsest coex- 
tensiv lumii. Geneza însăşi este prescrisă, iar autorul ei 
citeşte în el uno intuitu, printr-un singur act de intelecţie 
noetică, toate caracterele imprimate ale combinatoriei care 
instituie lumea. Leibniz explică în diverse feluri lacunele 
palimpsestului pe care doar inteligenţa supramundană îl 
citeşte în mod instantaneu şi exhaustiv. Uneori, natura 
însăşi refuză o ex-plicatio totală, o desfacere completă a 
tuturor „pliurilor“ ei. În acest caz, palimpsestul lacunar 
devine un „cifru“ şi, ca atare, afirmă Leibniz, „les obser- 
vations ne sauraient âtre trop multipliées, pour donner plus 
d'occasions à les raison de déchiffrer ce que la nature ne 
nous donne á connaître qu’à demi. L’art de découvrir les 
causes des phénomènes ou les hypothèses véritables est 
comme l’art de déchiffrer“.8 

Alteori, Leibniz explică lacunele palimpsestului nu 
printr-un proiect al naturii de a persevera în scriptură, 
adică într-o scriitură încriptată (fie şi numai parțial) ci prin 
faptul contingent al intermitenţei memoriei, mod de intru- 
ziune a hazardului în funcţionarea unui dispozitiv în sine 
optim: „Ce qui est une fois arrivé à l’ âme lui est éternelle- 
ment imprimé, quoique cela ne lui revienne pas toutes les 
fois à la memoire“.9 

În mijlocul unui text despre preexistența germenilor, 
Causa Dei, confirmând coalescenţa paradigmei seminale 


8 Die philosophischen Schriften von Gottfried Wilhelm Leibniz, 
ediţia C.I. Gerhardt, Berlin, V, 1885, 374). 
9 Ibid., 232. 

cu cea gramatologică a palimpsestului, printr-un genial 
presentiment al raportului dintre informaţie şi genetică, 
Leibniz sugerează că lacuna este doar provizorie (altfel, ea 
ar bloca conatus-ul teleologic al germenelui) şi se explică 
prin natura în mod fatal temporală, dianoetică şi discursivă 
a raţiunii umane: „La raison est enfermée dans l’ âme sous 
la forme d'un acte scellé portant effet ultérieurement“. Un 
„act pecetluit“ în mod „provizoriu“ reprezintă un germene 
blocat pentru un timp în capsula care îl reţine doar pentru 
a-l proiecta mai eficient pe traiectoria telos-ului ce se cere 
împlinit. Ceea ce mai sus părea datorat ingerinţei hazardu- 
lui nu este decât un efect de cribratio, adică de „cernere“, 
de selecţie şi înseriere în secvenţa discursului a elemen- 
telor „imprimate“ în totalitate şi de la început în suflet. 

Hazardul, pe care Teodiceea îl reduce la pura şi sim- 
pla „ignorare a cauzelor care-l produc“, îndeplineşte cel 
puţin o dată, în opera lui Leibniz, funcţia de revelator al 
absurdităţii ipotezei că viaţa ar fi un vis, într-un paralelism 
plin de semnificaţii cu aceeaşi ipoteză formulată de 
Descartes şi cu funcţia propedeutică pe care „le Malin 
Génie“ o îndeplineşte în lenta şi dificila instaurare a certi- 
tudinii carteziene. Ipoteza, plauzibilă din punct de vedere 
metafizic, a „vieţii ca vis“ îndelungat este la fel de absurdă 
ca şi aceea a irumpţiei hazardului în logica impecabilă a 
combinatoriei care dictează „cartea lumii“: „Il n'est pas 
impossible, mctaphysiquement parlant, qu'il y ait un songe 
suivi et durable, comme la vie d'un homme; mais c'est une 
chose aussi contraire à la raison que pourrait être la fiction 
d'un livre qui se formerait, par hasard, en jettant pêle-mêle 
les caractères d'imprimerie “.10 


10 Nouveaux essais sur l'entendement humain, IV, II, 2. 

Hermeneutul-monadă află în timp că lacunele 
palimpsestului lumii, făgăduit dintru început intelecţiei 
exhaustive, sunt solubile cu timpul. Monas monadurn, 
hermeneutul divin înlătură pecetea, descriptează cifrul şi 
citeşte cartea lumii, scrisă de el însuşi, printr-o exhaustiune 
instantanee. În mod doar aparent paradoxal, în gândirea lui 
Leibniz, tocmai această exemplară imposibilitate a herme- 
neuticii umane reprezintă condiţia ei de posibilitate, adică 
„transcendentalul“ ei, în toate accepţiile acestui termen. 


COMPUNERE ŞI CONTINUITATE 
Adrian Niţă 


Există numeroase fragmente leibniziene în care se 
afirmă continuitatea fenomenelor. ! Iar faptul cel mai uimi- 
tor este că există o unitate şi o consecvență impresionante 
în afirmarea acestei idei de-a lungul întregii sale opere, la 
fel cum există de altfel în privinţa majorităţii ideilor sale. 

Ne propunem în prima parte a studiului nostru să in- 
sistăm asupra unei dileme pe care o generează această teză, 
apoi, în partea a doua, vom schiţa o soluţie, pe care o vom 
dezvolta prin intermediul unei aplicaţii în partea a treia, 
pentru ca în ultima parte să facem câteva consideraţii suc- 
cinte asupra ontologiei leibniziene. 


1. Dilema compoziţiei apare chiar în debutul celei 
mai cunoscute şi mai influente lucrări leibniziene, 
Monadologia: 

„l. Monada, despre care vorbim aici, nu este altceva 
decât o substanţă simplă, care intră în tot ce e compus; 
simplă, adică fără părţi. | 

2. „ŞI trebuie să existe substanţe simple, de vreme ce 
există compusul; căci ceeea ce este compus nu este altceva 
decât o îngrămădire, adică un agregat al celor simple.“2 


l| G.W. Leibniz, Opere filozofice, Edit. Ştiinţifică, Bucureşti, 


f.d. [1972], (presc.Opere), p. 57, 359, 388. 
2 Ibidem, p. 509. 

Având în vedere fragmentul citat s-ar putea crede că 
ilustrul filosof din Hanovra se foloseşte de un argument de 
felul celui următor: 

există compuşi; 

dacă există compuşi, atunci există simpli; 

deci, există simpli. 

Argumentul, bazat pe un binecunoscut MP (modus 
ponens) pare să fie logic corect. Dar observăm de îndată că 
premisele nu pot fi împreună adevărate, în acelaşi timp şi 
sub acelaşi raport. Deoarece, din premisa 1 şi din princi- 
piul continuității (la care ne vom referi mai jos) vom 
ajunge în mod inevitabil la regresul la infinit al substan- 
telor compuse, şi nu va mai fi nevoie, prin urmare, de sub- 
stanţe simple. Dacă regresul la infinit al substanţei com- 
puse este posibil, atunci premisa 2 este falsă. Prin urmare, 
argumentul continuității este fals. 

Ajungem în felul acesta la dilema compoziţiei. Dacă 
monada „intră“ în substanţa compusă înseamnă că sub- 
stanţele compuse sunt alcătuite din substanţe simple. Dar 
cum ar putea o substanţă compusă să fie alcătuită din subs- 
tanţe simple? Cum ar putea, de exemplu, o piatră, un orga- 
nism sau o fiinţă vie (pentru a folosi o parte din clasificarea 
agregatelor realizată de N. Rescher 3 să fie alcătuite din 
substanţe simple? Pe de altă parte, cum ar putea o sub- 
stanţă simplă să intre în alcătuirea unei substanțe com- 
puse? Cum ar putea monada, substanţa simplă prin defi- 
niţie, să alcătuiască o piatră, de exemplu, un organism sau 
o fiinţă vie? 


ÎN. Rescher, Leibniz, An Introduction in his Philosophy, 
Oxford, Blackwell, 1979, p. 78. 

2. În numeroase pasaje 4 Leibniz vorbeşte de exis- 
tenţa a două faimoase labirinturi în care raţiunea umană se 
rătăceşte adesea. Unul priveşte marea problemă a libertăţii 
şi necesităţii, iar celălalt problema continuității şi a indi- 
vizibilelor. Calea de ieşire din labirintul compoziţiei con- 
tinuului 5 este oferită de principiul continuității sau lex 
continuitatis. 6 Vom folosi şi noi prin urmare acest veri- 
tabil fir al Ariadnei pentru a nu ne rătăci prin labirintul 
gândirii marelui filosof. 

Principiul continuității, de a cărui paternitate filoso- 
ful se mândrea încă din tinereţe, a fost fundat în jurul anu- 
lui 1673, prin introducerea metodei infinitesimale 7, şi for- 
mulat pentru prima oară în 1687, într-o scrisoare către 
matematicianul francez P.Varignon. Principiul continui- 
tăţii, veritabil principiu metafizic ce ocupă un loc impor- 
tant în sistemul principiilor leibniziene, susţine existenţa 
unei legături între lucruri, care, deşi diferite, sunt legate 
într-o serie continuă: 

„Legea continuității cere ca atunci când determina- 
tiile esenţiale ale unei fiinţe se apropie de acelea ale unei 


4 Opere, pp. 78-79, 215; G.W. Leibniz, Die philosophische 
Schriften, (hrsg. C.J. Gerhardt), Wiedmannsche Buchhandlung, 
Berlin, vol. 6, 1885, p. 29 (presc. G. 6.29). 

5 Opere, p. 78, 215; G. 6.29 

6 G. 4.375 

TI. Mittelstrass, Leibniz and Kanton Mathematical and Philo- 
sophical Knowledge, în K. Okruhlik, J.R. Brown (eds.), The Natural 
Philosophy of Leibniz, D. Reivel Publ., Dordrecht, 1985, pp. 239-240. 

alte fiinţe, toate proprietăţile celei dintâi se apropie şi ele, 
treptat, de proprietăţile celei din urmă.“ 8 

În felul acesta trecerea de la o stare la alta, de la un 
loc la altul sau de la o formă la alta este o trecere continuă, 
neîntreruptă, fără salturi, întrucât „nici o trecere nu se face 
prin salt“. 9 Legea continuității stabileşte înşiruirea ordo- 
nată a elementelor unei serii, oferă principiul de succesiune 
al operaţiilor, ajungându-se astfel la o bine cunoscută for- 
mulă (după cum consideră E. Cassirer 10); „datis ordinatis 
etiam quaesita sunt ordinato.“ 1! 

Departe de a se contrazice, chiar şi atunci când 
afirmă: „În realitate, materia nu este ceva continuu, ci ceva 
discret, divizat în mod actual la infinit“,12 Leibniz susţine 
continuitatea fenomenelor. 

Revenind la dilema continuității, putem afirma că 
aceasta îşi are soluţia în distincţia dintre părţi ideale şi părţi 
actuale. A diviza un lucru actual în părţi ideale sau un lucru 
ideal în părţi actuale înseamnă a încălca principiul conti- 
nuităţii, şi a ajunge inevitabil la o rătăcire prin labirintul 
compoziţiei continuului, deoarece „în ideal sau continuu 
întregul este anterior părţilor, aşa cum unitatea aritmetică 


8 G.W. Leibniz, Matematische Schritten (hrsg. C.J. Gerhardt), 
Georg Olms, Hildesheim, 1971, vol. 6, p. 134 (presc. n.6.134). De 
asemenea n.6.105. 

9 G.W. Leibniz, Sämtliche Schriften und Briefe (hrsg. Deutsche 
Akademie der Wissenschaftenzu Berlin), Darmstadt, 1923, sechste 
Reihe, sechter Band, p. 56 (presc. A.6.6.56). 

10 f, Cassirer, Leibniz'System in seinen wisssenschaftlichen 
Grundlagen, Marburg, 1902, p. 234. 

l1 M.19. 

12 Opere, p. 418. 

este anterioară fracţiilor “, părţile nefiind în acest caz decât 
potenţiale, pe când în real simplul este anterior întregu- 
lui,13 părţile fiind în acest caz actuale. 

Prin urmare, o substanţă compusă (ce trebuie văzută 
ca un întreg actual) poate fi divizată la infinit, respectă în- 
tru totul principiul continuității, dar divizarea nu ne va con- 
duce vreodată la aflarea părţii ultime, absolut simple a 
acesteia. 


3. Înainte de a vorbi despre substanţa simplă vom 
face un mic ocol prin teoria leibniziană a spaţiului şi a tim- 
pului. În rezumat, putem afirma că aceasta susţine ur- 
mătoarele trei idei: 1. spaţiul şi timpul sunt relaţionale, 
sunt relaţii ori ordonare de relaţii, şi nu sunt entităţi fizice; 
2. spaţiul şi timpul sunt ideale; 3. spaţiul şi timpul sunt 
continue. 

Observând că principiul continuității este prezent şi 
aici ne punem problema dacă spaţiul şi timpul, ca entităţi 
ideale, se pot aplica la fenomene, iar dacă se pot aplica, 
este oare continuitatea spaţiului şi a timpului de acelaşi fel 
cu continuitatea fenomenelor? 

În literatura secundară din ultimele două decenii au 
fost date acestor întrebări răspunsuri diferite, ce ajung 
chiar şi până la negarea spaţiului şi timpului relativ leib- 
nizian. Astfel, bine cunoscutul filosof american N.Rescher 
consideră că spaţiul ca ordonare a lucrurilor coexistente 
duce la afirmarea ideii spaţiului ca spaţiu metafizic, în 
vreme ce spaţiul perceput este un spaţiu fenomenal. 14 De 


13 G.3. 622. 
14 N.Rescher, op. cit., p. 87. 


152 


asemenea, timpul este considerat de natură ideală: unul pri- 
vat, intramonadic, al fiecărei substanţe compuse, şi altul 
public, intermonadic. 15 Un alt comentator american, R. 
Arthur, consideră că Leibniz a conceput relaţiile ca apli- 
cându-se numai fenomenelor, că timpul ca structură de re- 
laţii caracterizează doar stările monadice, şi numai derivat 
este prezent ca structură de relaţii între fenomene. 16 Mai 
mult, J.E.McGuire apreciază că timpul se aplică doar con- 
tinuului ideal, ajungând astfel la acceptarea unei succesiuni 
discrete de momente temporale. În acest fel se face o dis- 
tincţie netă între o succesiune reală de momente, gândită 
discontinuu, şi continuitatea temporală. Ordonarea tempo- 
rală a fenomenelor, distinctă, după J.E.McGuire, de timpul 
ideal, duce la ideea existenţei a două concepte distincte de 
timp, unul relaţional şi altul nonrelaţional. 17 Pe de altă 
parte, făcând distincţie între continuul perceptual şi conti- 
nuul ideal precizează faptul că doar continuul ideal este cu 
adevărat continuu, pe când continuul perceptual este doar 
aparent continuu. Lucrurile întinse, perceptibile sunt în 
realitate o pluralitate de substanţe ce apar întinse şi conti- 
nue, fiind de fapt discrete.18 

Cele trei concepţii prezentate ajung la ideea că 
spaţiul şi timpul sunt de natură duală şi se aplică, exclusiv 


15 Ibidem, p. 88. 

16 R.Arthur, Leibniz'Theory of Time, în K.Okruhlik, 
J.R.Brown (eds.), op. cit., pp. 265-267, 300-301. 

17 J. E. McGuire, „Labyrinthus continui“: Leibniz on Sub- 
stance, Activity, and Matter, în V. Chappell (ed.), Essays on early mo- 
dern philosophers, vol. 12, G.W. Leibniz, Garland Publ., New York, 
London, 1992, p. 46. 

18 Ibidem, p. 36. 

sau neexclusiv, continuului ideal. Să observăm că toate 
comentariile ce ajung la afirmarea dualității au o pre- 
supoziţie comună: dualitatea dintre lumea monadelor şi 
lumea fenomenelor. Este însă, după părerea noastră, o pre- 
supoziţie falsă. Şi drept dovadă stau numeroasele frag- 
mente în care se fac referiri indubitabile la unitatea exis- 
tenţei. Considerăm ontologia leibniziană ca fiind de natură 
monistă, centrată pe ideea existenţei monadei, singura enti- 
tate ce are existenţă reală, care este de natura forţei, este 
simplă, este indivizibilă, şi este expresia unei structuri de 
potenţialitate. Prin urmare nu se poate susţine ideea dua- 
lităţii spaţiului şi timpului, şi nici teza aplicabilităţii lor la 
continuul ideal. Continuitatea spaţiului, afirmată în nume- 
roase fragmente, 19 susţine faptul că părţile spaţiale ale 
lucrurilor sunt legate unele de altele în temeiul unui prin- 
cipiu intern, ce dă seama de unitatea întregului. Trecerea 
de la o parte la alta se face treptat, fără goluri sau salturi. 
La fel, timpul se prezintă sub forma unei curgeri continue, 
uniforme. 20 În privinţa divizibilităţii trebuie să afirmăm, 
ca şi mai sus, faptul că aceasta nu contravine continuității, 
deoarece este o împărţire datorată subiectului, din raţiuni 
cognitive. Faptul că lucrurile reale au existenţă în timp, au 
devenire sau istorie nu înseamnă că aceste lucruri au părţi 
temporale sau că sunt compuse din părţi temporale. La fel, 
în ceea ce priveşte divizibilitatea spaţială a entităţilor reale. 

Am făcut acest ocol tocmai pentru a pune în evidenţă 
următoarea idee: continuitatea spaţiului şi timpului diferă 
de continuitatea lucrurilor reale în sensul că spaţiul şi tim- 
pul, dacă este să vorbim de divizibilitatea acestora, pre- 
supun părţi posibile, în vreme ce entităţile din lumea reală 


19 Printre care menţionăm G.2. 183, G.2. 379. 
20 A.6.152, G. 2.221. 

presupun părţi actuale. A confunda părţile posibile cu păr- 
tile actuale, sau a căuta părţi actuale acolo unde nu există 
decât părți posibile (cum este cazul spaţiului şi timpului), 
ori a căuta părţi posibile acolo unde nu sunt decât părţi 
actuale (în cazul lucrurilor reale), reprezintă o rătăcire ine- 
vitabilă prin labirintul compoziţiei continuului. 


4. Revenind la substanţa simplă putem evita dilema 
compoziţiei, afirmând că substanţa simplă nu intră în com- 
punerea substanţei compuse. Substanţa simplă nu este ca o 
cărămidă ultimă a arhitecturii existenţei ce ar compune 
lucrurile existente din infinite elemente simple. Dar, dacă 
fenomenele nu sunt compuse din monade, substanţe simple 
prin definiţie, care să fie atunci relaţia substanţei simple cu 
substanţa compusă? Găsim un răspuns în fragmentul 
următor: „Vorbind însă riguros materia nu este alcătuită 
din unităţi constitutive, ci rezultă din acestea, materia sau 
masa extinsă nefiind decât un fenomen care îşi are temeiul 
în lucruri. 21 Unităţile substanţiale nu sunt părţile, ci fun- 
damentul lucrurilor. Prin aceasta se explică, după părerea 
noastră, unitatea sistemului ontologic leibnizian şi monis- 
mul ontologic pe care îl presupune. Existenţa monadelor, 
cu diferitele sale desemnări echivalente: atomi substanţiali, 
unităţi adevărate, atomi formali, ca nuclee de potențiali- 
tate, ca temei ultim şi nu ca o cărămidă a arhitecturii lumii, 
constituie o presupoziţie fundamentală, ce se simte, acolo 
unde nu este prezentă explicit, în întreaga operă leibni- 
ziană. Este presupoziţia ce susţine afirmarea unităţii în- 
tregii existenţe, Leibniz punând în acest fel semnul ega- 
lităţii, urmând o îndelungată tradiţie filosofică, între unum 
şi ens. 


21 Opere, p. 409. 


VIEŢILE PARALELE ŞI ANTIPARALELE ALE 
LUI LEIBNIZ ŞI NEWTON 


Alexandru T. Balaban 


Introducere 


Secolul XVII are o semnificaţie deosebită în istoria 
civilizaţiei fiindcă marchează ceea ce numim Revoluţia 
Ştiinţifică. Renaşterea însemna redescoperirea unor cunoş- 
tinţe ale secolelor trecute, însă marile noi descoperiri în 
ştiinţa şi crearea paradigmelor pe care se bazează ştiinţa 
modernă aparţin cu precădere acestui secol al XVII-lea. 

Începută de Copernic (1473-1543), stabilirea teoriei 
heliocentrice de către Kepler (1571-1630) şi Galilei (1564- 
1642) aparţine acestui secol. Acelaşi lucru se poate spune 
despre metoda ştiinţifică (bazată pe experiment şi nu pe 
dogme ori pe filosofia aristotelică), ale cărei principii de 
bază au fost enunțate de Francis Bacon (1561-1626) şi 
René Descartes (1596-1650). 

Însă cele două mari figuri ale ştiinţei secolului XVII 
sunt fără îndoială Newton şi Leibniz. Între aceşti titani au 
fost multe asemănări, dar şi multe diferenţe — precum şi 
cea mai celebră controversă asupra priorităţii din istoria 
ştiinţei. Cel mai bine se pot exprima aceste asemănări şi 
deosebiri prin două tabele sinoptice, care vor fi apoi co- 
mentate. 

Comentarii asupra primei tabele 


1-4. Sunt frapante multe detalii biografice paralele 
între Leibniz şi Newton (care s-a născut cu patru ani mai 
devreme şi a murit cu 11 ani mai târziu, trăind deci cu 15 
ani mai mult). | 

În calitate de profesor la Cambridge, locuind în at- 
mosfera austeră a colegiului Trinity, Newton n-avea liber- 
tatea să se însoare, în timp ce la Leibniz aceasta a fost o op- 
ţiune personală. 

5. Deşi Leibniz n-a construit cu mâna lui aparate, el 
a fost un inventator aproape la fel de prolific ca şi 
Leonardo da Vinci, demonstrând în Anglia şi Franţa (patria 
lui Pascal) prima maşină de calcul numeric, graţie căreia a 
fost ales ca membru la Royal Society (1673) şi Academie 
des Sciences (1700). Experimentele de chimie ale lui 
Leibniz, care a aparţinut câţiva ani unei Societăţi de alchi- 
mic, s-au concentrat asupra reproducerii metodei de obţi- 
nere a fosforului (ce avea să fie recunoscut ca element abia 
peste 150 de ani de către Lavoisier şi care prin faptul că, 
fără încălzire, emitea lumină, crea un mare mister); pro- 
cedeul pentru fosfor, descoperit de Brand, era complicat, 
plecând de la circa o tonă (un metru cub) de urină ce era 
concentrată prin fierbere, iar reziduul era apoi calcinat şi 
sublimat. 

Newton construia el însuşi diverse instrumente şi, 
experimentând cu prisme şi lentile, a descoperit că lumina 
albă poate fi descompusă şi recompusă. El a demonstrat în 
faţa Societăţii Regale telescopul cu reflexie mult mai per- 
formant decât telescoapele anterioare (ceea ce i-a adus ale- 
gerea ca Fellow în 1672, cu un an înaintea alegerii lui 
Leibniz) şi culorile corpurilor subţiri. Preocupările de 

chimie şi alchimie ale lui Newton au fost mult mai: ample 
şi îndelungate (peste 30 de ani) decât ale lui Leibniz, dar 
majoritatea manuscriselor sale din acest domeniu au ars 
într-un incendiu, care se pare că a fost provocat de o lumâ- 
nare răsturnată de câinele casei când Newton nu era acasă. 
Din cauza acestui incendiu a trebuit să rescrie Optica, dar 
lucrările despre acustică s-au pierdut iremediabil, iar 
Newton a suferit 2-3 ani de o criză psihologică depresivă. 
El a publicat un singur articol de chimie privind natura 
acizilor, dar celelalte lucrări de chimie au fost toate dis- 
truse de incendiu. 

6. Religiozitatea lui Leibniz, care a fost atât în servi- 
ciul unor case domnitoare catolice cât şi ale altora protes- 
tante, l-a împins spre o încercare de unificare a bisericilor 
europene şi spre lucrări teologice. În „Essais de Theodicce 
sur la bonté de Dieu, la liberté de l’homme et l’origine du 
mal“ (Amsterdam, 1710) Leibniz argumentează că trăim în 
cea mai bună din lumile posibile graţie bunătăţii divine, că 
avem datoria să începem cu autoperfecţionarea şi să cu- 
noaştem din ce în ce mai bine natura. Leibniz concepea şti- 
inţa drept cea mai bună cale de a realiza preceptele morale 
rezultate din filosofia creştină. 

La fel de bun cunoscător al Bibliei ca şi Leibniz era 
şi Newton. Profesorul şi predecesorul său la Trinity 
College, Isaac Barrow, a fost preot; el a făcut un gest neo- 
bişnuit: câţiva ani după numirea sa ca profesor la catedra 
de matematică înfiinţată de Henry Lucas la Trinity College 
din Cambridge, Barrow a acceptat să devină capelan al 
curţii londoneze, cedând această catedră discipolului său, 
Newton, care avea doar 27 de ani, şi care a rămas acolo 
profesor timp de 30 de ani. Se pare că la moartea lui 
Barrow, Newton n-a acceptat oferta de a-i urma lui Barrow 

în cariera de cleric. În scrierile sale religioase, din care 
puţine au fost publicate în timpul vieţii sale, Newton re- 
flectează asupra multor aspecte religioase, din care unele 
sunt legate de divergenţele ce au dus la Reformă. Mulţi ani, 
Newton s-a aplecat asupra problemelor de cronologie 
încercând să împace datele biblice cu descoperirile arheo- 
logice ce aveau loc în acea perioadă. Cronologia vechilor 
împărăţii corectată, apărută în 1728, la un an după moar- 
tea lui Newton, se datorează, ca o ironie a sorții, unei încer- 
cări de împăcare între Leibniz şi Newton provenită din cer- 
curile apropiate.casei domnitoare de Hanovra, chemată din 
1714 la tronul Angliei. Manuscrisul iniţial privind această 
cronologie, la care Newton lucrase vreo 40 de ani, apăruse 
în franceză cu greşeli şi fără permisiunea autorului în 1725, 
astfel că Newton s-a văzut nevoit să redacteze versiunea 
corectată, care a apărut postum. 

7. Controversele ştiinţifice erau la modă în secolele 
XVI şi XVII, fiindcă încă nu se stabilise un mod curent al 
priorităţilor în ştiinţă. Puţinii savanţi şi universitari aflau în 
special prin corespondenţă despre descoperirile curente, 
fiindcă nu se obişnuia să se publice lucrări fragmentare pe 
parcursul descoperirilor, sau acestea erau publicate doar ca 
o frază cifrată. Abia în secolele 16 şi 17 au apărut primele 
academii de ştiinţă, Accademia del Cimento (Florenţa, 
1657), Royal Society (Londra, 1660), Academie Royale 
des Sciences (Paris, 1666), Societatea de Ştiinţe (Berlin, 
1700), Academia Rusă de Ştiinţe (St. Petersburg, 1725). 
Academia Franceză fusese creată ca for de consacrare de 
Richelieu în 1635, iar primele asemenea Academii din 
lume luaseră fiinţă în Italia, dar avuseseră o viaţă scurtă. În 
jurul anilor 1680-1690 începeau să apară şi primele reviste 
ştiinţifice cu sesiuni şi dări de seamă despre comunicări: 

Acta eruditorum la Leipzig, Transactions of the Royal 
Society la Londra, Journal des Sgavans la Paris, precum şi 
periodice italiene care nu au relaţii directe cu tema tratată 
aici (Rendiconti, Comptes Rendus, Proceedings). 

8. Newton a mai avut controverse privind priorităţi 
ştiinţifice cu Hooke asupra problemelor de optică şi cu 
Flamsteed asupra unui catalog stelar. La rândul său, 
Leibniz a avut dispute cu Tschirnhaus. 

9. Situaţia materială a lui Leibniz a fost mai precară 
decât cea a lui Newton care a dus o existenţă aproape mo- 
nahală la Cambridge, dar suficient de îndestulată. Mai 
târziu (1696-1727), ca păstrător al monetăriei (Warden of 
the Mint), situaţia lui materială s-a ameliorat, iar drepturile 
de autor după apariţia edițiilor 2 şi 3 ale Principiilor le-a 
cedat editorului. Lui Newton i se datorează rebaterea tutu- 
ror monedelor engleze cu inscripţii ori zimţi pe margini, 
înlăturând astfel numeroasele monede de argint ciuntite ori 
falsificate, de greutate mai mică; ca răsplată, în 1699 a fost 
numit director al monetăriei (Master of the Mint). 

Din contră, Leibniz a cunoscut perioade în care a fost 
nevoit să-şi întrerupă activitatea (de exemplu la Paris în 
1676), ca să preia slujbe la curţi princiare ce puteau să-i 
asigure existenţa şi posibilitatea de a-şi îndeplini proiec- 
tele. În îndeplinirea sarcinii de a scrie istoria casei domni- 
toare a Welfilor a lucrat 30 de ani, ajungând cu această 
istorie până în anul 1005. 


Controversa între Newton şi Leibniz 


Probabil că în istoria ştiinţei nimic nu se compară cu 
celebra controversă între Newton şi Leibniz asupra calcu- 
lului infinitezimal, denumit de Newton calculul fluxiuni- 

lor, iar de Leibniz calculul diferenţial. Ideile erau aceleaşi, 
diferind doar prin terminologie şi notație; s-au păstrat ter- 
menii şi notaţiile propuse de Leibniz. Este aproape cert că 
Leibniz văzuse la Londra în 1676 primele manuscrise ale 
lui Newton, iar în 1677 ei doi au schimbat câteva scrisori, 
însă dezvoltarea ulterioară a ideilor a evoluat simultan şi 
independent. Prima ediţie a Principiilor (Philosophiae 
Naturalis Principia Mathematica, 1687) s-a epuizat în 
1691. În această ediţie, Newton scria că zece ani mai îna- 
inte el corespondase cu Leibniz, menţionând că „celebrul 
savant mi-a răspuns că şi el ajunsese la o metodă asemă- 
nătoare care se deosebeşte prea puţin de a mea, şi aceasta 
numai prin termeni şi reprezentarea formulelor“. Probabil 
că Newton a publicat atât de târziu rezultatele sale mate- 
matice pe care le avea terminate de mult timp, fiindcă fu- 
sese absorbit de experienţele de optică, dar chiar şi publi- 
carea cărţii sale despre optică a întârziat foarte mult (trei 
ediţii în engleză în 1704, 1717 şi 1721, şi o ediţie în latină 
în 1706). 

Leibniz şi-a publicat în „Acta Eruditorum“ studiile 
privind calculul diferenţial în 1684, iar cele privind calcu- 
lul integral în 1686, încheindu-şi cu aceasta activitatea 
matematică; din păcate, numele lui Newton nu este deloc 
amintit în primul memoriu, şi numai marginal în al doilea. 

Între 1690 şi 1700, noua analiză în formularea lui 
Leibniz a fost intens aplicată în Franţa de fraţii Jacob şi 
Johann Bernoulli şi de marchizul l'H6pital. În 1693, 
Leibniz i-a scris lui Newton, iar în răspunsul său amical 
Newton scria „prietenii îmi sunt mai scumpi decât desco- 
peririle matematice“. 

Din păcate, conflictul latent a fost aţâţat de mândria 
naţională şi de interesele particulare ale unor terţe per- 
soane. Englezii îi cereau lui Newton să-şi afirme priori- 

tatea, dar el continua să tacă. Matematicianul genovez 
Fatio de Duillier fusese prieten apropiat cu Leibniz, dar se 
certase cu acesta; ca răzbunare, Fatio a dat publicităţii în 
1699 o cărţulie în care afirma prioritatea lui Newton şi 
făcea o aluzie de plagiat la adresa lui Leibniz. Controversa 
s-a agravat când în Optica lui Newton (doar în ediţia din 
1704, au fost incluse (cu o notă explicativă în prefaţă) două 
capitole care descriau calculul infinitezimal, cu amănunte 
ce nu fuseseră tratate în Principii. O recenzie anonoimă în 
„Acta Eruditorum“ a Opticii îl acuză pe Newton de a-l fi 
plagiat pe Leibniz. Englezul John Keill a publicat în 1708 
o replică în care-l acuză direct de plagiat pe Leibniz. 

În 1712 Societatea Regală din Londra numeşte o co- 
misie care să ancheteze această controversă, iar comisia 
care-l includea pe Halley, apropiat de Newton, a opinat în 
favoarea acestuia. Nici moartea lui Leibniz n-a pus capăt 
controversei. În condiţiile ulterioare ale Principiilor, publi- 
cate în timpul vieţii lui Newton, a fost eliminată recunoaş- 
terea meritelor lui Leibniz. 

Astăzi se crede că ideile s-au dezvoltat independent, 
deşi descoperirile lui Newton le antedatează cu câţiva ani 
pe cele ale lui Leibniz. 

Notaţia lui Leibniz n-a fost adoptată în Anglia decât 
peste un secol, ceea ce a întârziat dezvoltarea analizei în 
Anglia. 


Comentarii la tabela a doua 


1. Multilateralitatea lui Leibniz contrastează cu preo- 
cupările mult mai grupate ale lui Newton. În matematică, 
Leibniz a trebuit să se formeze singur; întâlnirea şi dis- 

cuţiile lui cu Huyghens şi cu Tschirnhaus au fost hotă- 
râtoare în această formare; cu ultimul, relaţiile s-au răcit în 
urma publicării de către acesta a unor rezultate pe care 
Leibniz le considera ca fiind ale lui. 

Leibniz este inventatorul calculului binar, şi ca atare 
poate fi considerat drept precursor al informaticii actuale, 
al logicii matematice şi al algebrei booleene. Maşina sa de 
calcul demonstrează ataşamentul său faţă de ideea com- 
binării ştiinţei cu aplicaţiile ei („theoria cum praxi“). El a 
aplicat seriile matematice şi analiza combinatorială la 
probleme ale tehnicii, calculului probabilităților şi statis- 
ticii. 

2-4. Activitatea lui Leibniz se întinde pe o arie mult 
mai amplă de preocupări şi spaţiu decât a lui Newton, care 
n-a făcut călătorii mai lungi de 200 km, cât separau cele 
trei locuri unde şi-a petrecut viaţa: Grantham (unde s-a 
născut Newton la data când murea Galilei), Cambridge şi 
Londra. 

Cunoaşterea multor limbi clasice şi contemporane i-a 
permis lui Leibniz să-şi facă prieteni în Franţa (el chiar 
spera să devină o „amfibie franco-germană “) şi în Olanda, 
şi să întreţină o corespondenţă cu oameni de vază din multe 
ţări şi continente. A încercat, fără să reuşească, să-l deter- 
mine pe Ludovic al XIV-lea să-şi îndrepte cuceririle mili- 
tare spre Egipt (cum a făcut ulterior Napoleon) în scopul de 
a evita invadarea Țărilor de Jos. A publicat în două ediţii o 
carte privind China, în speranţa răspândirii creştinismului 
şi a schimburilor culturale, folosind Rusia ca o punte spre 
China. A avut două întrevederi în Germania cu Petru cel 
Mare, convingându-l să înfiinţeze Academia Rusă de 
Ştiinţe în capitala înfiinţată de acesta, dar a murit înainte de 

a-şi vedea împlinită această dorinţă. A contribuit la înfiin- 
tarea Academiei de Ştiinţe din Berlin, dar, deşi a prezidat-o, 
Kaiserul nu i-a acordat conducerea „de factu“. 

5. Filosofia lui Leibniz este mult mai cuprinzătoare 
decât a lui Newton; la ultimul, filosofia este un instrument 
al cunoaşterii, la Leibniz ştiinţa este un instrument al fi- 
losofiei. Teoria monadelor, îngemănată cu religia (oricât 
de eretică putea fi considerată această îngemănare) l-a 
făcut pe Leibniz să postuleze felurite ipoteze. El nu putea 
accepta acţiunea la distanţă fără a se întreba cum are ea loc; 
poate de aceea el n-a putut intui legea atracției universale. 

Din contră, Newton adoptă deviza de a nu se baza pe 
ipoteze, abţinându-se de la a specula cum se atrag corpurile 
la distanţă, atunci când formulează legea gravitaţiei uni- 
versale. Mai categorică decât afirmaţia „Hypotheses non 
fingo“ din ediţia a doua a Principiilor, este fraza „Ego vero 
incerta certis miscere nolo“ (eu nu vreau să amestec lucru- 
rile sigure cu cele nesigure) scrisă de Newton în 1671. Pe 
de altă parte, Newton nu ezită să discute despre eter şi des- 
pre particule luminoase. 

6. Anexa A. este o bibliografie selectivă a puţinelor 
scrieri publicate în timpul vieţii de Leibniz. El a lăsat o 
imensă operă (din fericire păstrată) ce este în mare parte 
publicată sau în curs de publicare la câteva edituri şi socie- 
tăţi ştiinţifice din Germania. În anexa B. se prezintă o bi- 
bliografie selectivă asupra vieţii şi scrierilor lui Leibniz. 

Newton a publicat şi mai puţin decât Leibniz; doar 
Darwin, în istoria ştiinţei, a mai întârziat atât de mult cu 
publicarea rezultatelor sale; probabil că amândoi au înţeles 
răspunderea imensă pe care şi-o asumau răsturnând vechile 
paradigme şi încercau să tergiverseze momentul acesta. 

9. Ca membru al Parlamentului englez reprezentând 
universitatea în 1688-1689, pare-se că singura intervenţie a 
lui Newton a fost rugămintea să se închidă geamul prin 
care-l trăgea curentul. În 1703, Newton a fost ales preşe- 
dinte ale Societăţii Regale (Royal Society), iar în 1705 re- 
gina Angliei l-a înnobilat (knight). După moartea sa, lui 
Newton i-au fost organizate funeralii pentru înmormân- 
tarea din Westminster Abbey. 

Leibniz a murit la Hannover, iar mormântul său este 
în Neustădter Kirche. Doar secretarul Eckhart a venit la în- 
mormântare. Moartea lui Leibniz n-a avut decât o neîn- 
semnată menționare din partea secretarului perpetuu al 
Academiei de Ştiinţe din Paris, Fontenelle. 


Incheiere 


Destinul a vrut ca doi oameni atât de asemănători şi 
atât de diferiţi să-şi intersecteze traiectoriile la graniţa din- 
tre secolele XVII şi XVIII. Abia secolele următoare au pu- 
tut înţelege în toată amploarea ei măreţia creaţiilor acestor 
două genii ale omenirii. Deşi aceste creaţii au fost ulterior 
completate prin noi paradigme, ele dăinuiesc încă, cu 
corecturile aduse de teoria relativităţii, cu încercările de a 
pune în evidenţă gravitonii şi undele gravitaționale, şi cu 
aplicaţiile calculului binar în calculatoarele electronice. 
Astăzi măsurăm forţa în newtoni. Dacă cibernetica ar fi 
fost inventată în Germania, poate că n-am fi măsurat infor- 
maţia în biţi ori Bytes, ci în unităţi care ar fi trebuit să per- 
petueze numele lui Leibniz. 

Anexă 


A. Lucrări publicate de Leibniz în timpul vieţii 


Disputatio metaphysica de principio individui, Leipzig 
(Colerus) 1663. 

Dissertatio de arte combinatoria, Leipzig (Fick und 
Seubold) 1666. 

Nova methodus discendae docendaeque jurisprudentiae, 
Frankfurt (Zunner) 1667. 

Specimen demonstrationum politicarum pro elegendo 
rege Polonorum,Wilna [Königsberg], 1669. 

Marii Nizolii de veris principiis et vera ratione philoso- 
phandi contra pseudophilosophos, Libri IV. Frankfurt (Sande) 
1670. 

Hypothesis physica nova, Mainz (Küchler) 1671. 

Theoria motus abstracti seu Rationes motuum univer- 
sales, a sensu et phaenomenis independentes [Mainz 1671]. 

Caesarini Fürstenerii de Jure suprematus ac legationis 
principum germaniae [1677]. 

Nova methodus pro maximis et minimis. În: „Acta erudi- 
torum“, Octombrie 1684, pp. 467-473. 

Meditationes de cognitione, veritate et ideis. În: „Acta 
Eruditorum“,Noiembrie 1684, pp. 537-542. 

Brevis demonstratio erroris memorabilis Cartesii. În: 
„Acta Eruditorum“, martie 1686, pp. 161-163. 

Tentamen de motuum caelestium causis. în: “Acta Erudi- 
torum“, februarie 1689, pp. 82-96. 

Codex juris gentium diplomaticus. Hannover (Ammon) 
1693. 

Specimen Dynamicum, pro admirandis naturae legibus 
circa corporum vires et mutuas actiones detegendis, et ad suas 
causas revocandis. În: „Acta Eruditorum“, Aprilie, 1695, pp. 
145-157. 

Systeme nouveau de la nature et de la communication des 
substances, ausi bien que de l'union qu'il y a entre l'âme et le 
corps. In: Journal des Sqavans“, 27 iunie, 1695, pp. 294-300 şi 
4 iulie 1695, pp. 301-306. 

Novissima Sinica historiam nostri temporis illustratura, 
1697; ediţia a doua completată, 1699. 

De ipsa natura, sive De vi insita, actionibusque creatu- 
rarum; pro dynamicis suis confirmandis illustrandisque. În: 
„Acta Eruditorum“, septembrie 1698, pp. 427-440. 

Scriptores rerum Brunsvicensium. Părţile I-III. Hannover 
(Förster) 1707-1711. 

Essais de Theodicee sur la bonté de Dieu, la liberté de 
l’homme et l’origine du mal. Amsterdam (Troyel) 1710. 


B. Bibliografie selectivă asupra vieţii şi creaţiei lui 
Leibniz 


H.Hect, G.W. Leibniz, Mathematik und Naturwis- 
senschaften in Paradigma der Metaphysik, B.G. Teubner 
Verlagsgeselleschaft, Stuttgart, 1992. 

H. Ishiguro, Leibniz's Philosophy of. Logic and 
Language, Ind. Ed., Cambridge Univ. Press, 1990. 

B. Finster, G. Van der Heuvel, G. Gottfried Wilhelm 
Leibniz, Rowolt, Hamburg, 1990. 

D. Döring, Der junge Leibniz und Leipsig, Akademie 
Verlag, Leipzig, 1996. 

H. Peters, Leibniz als Chemiker, Arh. Gesch. Naturwiss 
und Technuk, 1912, 4. 

E.J. Aiton, Leibnitz, a' Biography, Bristol & Boston, 
1985. 

H.H. Holz, Gottfried Wilhelm Leibniz, Leipzig, 1983. 

G.W. Leibniz, Sämtliche Schriften und Briefe“ editate de 
Academia Prusiană de Ştiinţe, Darmstadt, Leipzig, Berlin, 1923 
şi anii următori. l 

G.W. Leibniz, „Opera Omnia“, editată de L. Dutens, 
Geneva, 1768, 6 volume. 

G.W. Leibniz, „Mathematische Schriften“, editate de 
C.I.Gerhardt, Halle, 1849, 1863, retipărite de G. Olms, 
Hildescheim, 1971, 7 volume. 

„Leibnizens gesammelte Werke aus den Handschriften 
der Königlichen Bibliothek zu Hannover “, editate de G.H. Pertz, 
Hannover, Berlin, Halle, 1843-1863. 

Die Werke von Leibniz gemäss seinem handschriftlichen 
Nachlasse in der Königlichen Bibliothek zu Hannover, editate 
de O. Klopp, Klindworh Hannover, 1864-1884, 11 volume. 

Newton, Leibniz and the Leibnizian Tradition, in „From 
the Calculus to Set Theory“, editată de I. Gratton-Guinness, 
London, 1980. 

C.H. Edwards, Historical Development of the Calculus, 
Berlin, 1982. , 

K. Fischer, Leibniz: Leben, Werke und Lehre, 
Heidelberg, 1920. 

Leibniz. Sein Leben - sein Nirhen - seine Zeit, editată de 
W. Totok, C. Hasse, Hannover, 1966. 

1984. 


G. Macdonald Ross, Leibnz, 


Past Masters, Oxford, 


W. Seidel, Gottfried Wilhelm Leibniz, Leipzig, 1975. 

J.O. Flechenstein, Der Prioritărsstreit Zwischen Leibniz 
und Newton. Isaac Newton, Bassel, 1956 ( Elemente der 
Mathematik. Beiheft 12) — Ediţia 2, 1977. 
A.R. Hall, Philosophers at War. The quarrel - Newton 
and Leibniz. Cambridge, 1980. 


Tabela 1. Asemănări 


Rubrica 

A trăit între anii: 
adică timp de: 
Creaţia princială 
la vârsta de: 
Căsătorit 
Înclinări, talente 
Religie 


Ştiinţă 


Controverse 


ştiinţifice 
Servicii publice 


Leibniz 
1646 şi 1716 
70 de ani 


20-30 de ani 
Niciodată 
Îndemânatec 
Profund 
religios, raţional, 
fără bigotism 
Matematică 
Mecanică 
Optică 
Astronomie 
Chimie 
Câteva 


40 de ani 


Newton 
1642 şi 1727 
85 de ani 


20-28 de ani 
Niciodată 
Îndemânatec 
Profund 


religios 


Matematică 
Mecanică 
Optică 
Astronomie 
Chimie 


Câteva 


30 de ani 

Tabela 2. Deosebiri 


Nr. Rubrica Leibniz Newton 

l. Studii Doctor în drept Matematică 

2. Profesie Bibliotecar, apoi Profesor la 
consilier juridic Cambridge, apoi 


diplomatic şi istoric directorul Monetăriei 
al casei domnitoare 
Brawschweig-Liineburg- 
Hanovra 

3. Călătorii Paris, Anglia, Olanda Anglia 
Austria, Italia şi 
div. landuri din 


Germania 
4. Limbi vorbite Germana,franceza, Engleza,latina, 
engleza, greaca greaca 
5: Filosofie Ipoteza monadelor Hypotheses non 
fingo: teoria corpus- 
culară a luminii 
6. Publicaţii în Puține Foarte puţine 
timpul vieţii 
7. Organizator Creator şi prim Ref. monetară 
preşedinte al 
Academiei 
Brandenburgice 
din Berlin; iniţiator al 
Academiilor de ştiinţe 
din Gâttingen,Sankt 
Petersburg şi Viena 
(postum) 
8. Inventator Maşină de calcul Telescop cu reflexie 


Inelele lui Newton 
Spectrul luminos 
9. Onoruri Puţine Multe 


DESPRE SURSELE LOGICE ALE MONADOLOGIEI 
Şerban Leoca 


Atunci când avem a face cu sursele logice ale unei 
metafizici, o structură de cea mai mare importanţă este cea 
pe care o putem numi structură atributivă: structura 
judecății categorice S este P, unde S şi P sunt concepte şi 
unde se atribuie subiectului S predicatul, proprietatea sau 
atributul P. Un exemplu (din chiar textul lui Leibniz): 
structura atributivă a judecății omul este animal atribuie 
subiectului om predicatul animal. 

Structura atributivă a unei propoziţii sau judecăţi 
categorice este ceea ce rămâne din propoziţia categorică 
dacă facem abstracţie de cuantori (toți, unii, etc.). 


I. Aspecte logice. Noi eseuri asupra intelectului 
uman, Cartea a patra, Despre cunoaştere, capitolul XVII, 
Despre rațiune, $8. (Toate citatele pe care le dăm la acest 
prim punct vor aparţine acestui paragraf.). 


1. Universalul (conceptul) 


Există în discurs un anumit joc al sferei şi conţinu- 
tului conceptelor. Conceptul, ne spune Leibniz, nu se re- 
duce la sfera sa, adică la clasa obiectelor subsumate. El 
este această clasă împreună cu universalitatea care defi- 

neşte similitudinea obiectelor ce constituie elementele cla- 
sei. 

„Atât timp cât concepeţi similitudinea lucrurilor, 
concepeţi ceva în plus, iar universalitatea nu constă decât 
în acel ceva.“ 

Conceptul este, aşadar, expresia logică a universa- 
lului. 


2. Singular şi universal (judecata) 


Unitatea minimală cu sens care se impune atenţiei în 
analiza logică a discursului este judecata sau propoziţia. În 
judecata atributivă, predicatul este întotdeauna universal; 
subiectul poate fi însă singular sau universal, şi judecata se 
va numi singulară, respectiv universală. 

Pentru Leibniz, propoziţiile singulare utilizate în ar- 
gumentare pot fi asimilate celor universale (,,în ce priveşte 
forma“), considerând proprietatea „identic cu obiectul sin- 
gular dat“. 

„Înţelegem (în ce priveşte forma) propoziţiile singu- 
lare sub cele universale; căci, cu toate că e adevărat că nu 
există decât un singur sfânt apostol Petru, putem spune 
totuşi că oricine a fost sfântul apostol Petru, el şi-a renegat 
învățătorul.“ 


3. Intensiune şi extensiune (silogismul) 


Înlănţuirea conceptelor în judecată în vederea argu- 
mentării poate fi făcută în două feluri: 

a. în manieră vulgară sau extensivă; enunţul judecății 
este de forma lingvistică A este B şi vrea să spună că orice 
individ din sfera conceptului A este în sfera conceptului B. 

Păstrând ordinea clasică premisă universală — premisă par- 
ticulară — concluzie, silogismul de figura I. arată astfel: B 
este C, A este B, deci A este C, adică apare în enunţul silo- 
gismului o anume inversare care pare nenaturală. 

b. în manieră aristotelică sau intensivă. Enunţul jude- 
căţii are de data aceasta forma lingvistică B este în A şi 
vrea să spună că universalul B (notele sale) este conţinut în 
(notele din) universalul A. În această formulare, „inversi- 
unea“ din silogism nu mai apare: C este în B, B este în A, 
deci C este în A. 

„Şi această manieră de a enunţa nu este de disprețuit, 
căci într-adevăr predicatul este în subiect, sau ideea predi- 
catului este conținută în ideea subiectului“. 

Ideea predicatului este conținută în ideea subiectului 
— acesta este un principiu fundamental al logicii lui 
Leibniz: praedicatum inesse subiecto. 

Extensivul priveşte individualul şi poate fi tradus în 
termeni de incluziuni de clase de indivizi; în vreme ce in- 
tensivul are a face cu universalul, cu ideea, şi poate fi tran- 
scris în termeni de conţinut (cel ce e conţinut) şi conţinător 
(cel ce conţine). Întreaga silogistică ar putea fi dedusă (de- 
monstrată, derivată) din teoria intensiunii: 

„Maniera de a enunţa vulgară priveşte mai degrabă 
indivizii; dar cea a lui Aristotel ia în consideraţie mai mult 
ideile sau universalele. Căci, spunând orice om e animal, 
vreau să spun că toţi oamenii sunt conţinuţi în toate ani- 
malele; dar înţeleg în acelaşi timp că ideea de animal e 
conținută în ideea de om. Animalul conţine mai mulţi indi- 
vizi ca omul, dar omul conţine mai multe idei sau mai 
multe formalităţi; unul are mai multe exemple, altul mai 
multe grade de realitate; unul are extensiunea mai amplă, 
celălalt mai multă intensitate. Aşa că se poate spune cu 

adevărat că toată doctrina silogistică ar putea fi demon- 
strată prin aceea de continente et contento, a conţinătorului 
şi a conţinutului, care e diferită de cea a întregului şi părţii; 
căci întregul excedă întotdeauna partea, dar conţinătorul şi 
conţinutul sunt câteodată egali, cum se întâmplă în propo- 
ziţiile reciproce“. 

Să remarcăm în centrul pasajului pur logic de mai 
sus o intruziune ontică: spre deosebire de conceptul mai 
puţin determinat (animal), care are mai multe exemple, 
conceptul cu conţinut mai bogat, mai determinat, mai 
bogat în note, (om) cuprinde mai multe grade de realitate. 
Iată o punte aruncată spre o altă dimensiune. 

Înainte de a trece la aceasta, însă, să notăm desăvâr- 
şirea stilistică a paragrafului 8, de care ne-am ocupat. 
Ideile sale sunt clarificate prin lumini indirecte, dar cu atât 
mai relevante, ca şi în acest pasaj, unde analiza logică 
sfârşeşte într-o deschidere metafizică. 


II. Doctrina substanţei. Dizertaţie metafizică, capi- 
tolele VI- XVII 


1. Substanţă şi noţiune individuală 


Într-o primă formulare şi nominal, substanţa este 
definită de Leibniz cu mijloace pur logice, prin intermediul 
judecății atributive: substanţă este ceea ce primeşte multe 
atribute (universale) prin intermediul predicatelor, dar care 
nu poate fi decât subiect. 

„Este perfect adevărat atunci când mai multe predi- 
cate sunt atribuite unui acelaşi subiect, iar acest subiect nu 
este atribuit nici unui altul, îl numim substanţă individuală; 

dar aceasta nu ajunge şi o atare explicaţie nu este decât 
nominală“. (DM, VIII, p. 75) 

Ceea ce fixează mulţimea predicatelor este noţiunea. 
Noţiunea utilizată obişnuit în logică poate sta ca subiect al 
unei mulţimi de predicate determinate de conţinutul ei. 
Aceasta este o noțiune universală. Pentru precizarea defi- 
niţiei substanţei, Leibniz introduce noțiunea individuală, 
acea noţiune al cărei conţinut descrie complet o substanţă, 
care conţine adică în sine toate predicatele ce se pot atribui 
substanţei. 

„Natura unei substanţe individuale, adică a unei fi- 
inţe complete, este de a avea o noţiune atât de desăvârşită 
încât să fie suficientă ca să cuprindă într-însa şi să permită 
deducerea din ea a tuturor predicatelor subiectului căruia 
această noţiune îi este atribuită“. (DM, VIII. p. 76) 

Cunoaşterea desăvârşită a noţiunii individuale a unei 
substanţe constituie „fundamentul şi temeiul tuturor predi- 
catelor care se pot spune în mod adevărat despre el (despre 
substanţă)“ (DM, VIII, p. 76). Aceste predicate sunt ceea 
ce substanţa exprimă. Exemple de substanţe: persoana 
(DM, XVI, p. 88), Alexandru cel Mare (DM, VIII, p. 76), 
Cezar (DM, XIII, pp. 82-83). 


2. Consecințe 


Definiţia substanţei şi principiul praedicatum inesse 
subiecto (DM, VIII, p. 76) au câteva consecinţe remarca- 
bile. Prima s-a numit identitatea indiscernabilelor: ca 
sumă infinită de determinaţii, două substanţe diferă în mă- 
sura în care au predicate diferite: „nu este adevărat că două 
substanţe s-ar putea asemăna în întregime“. (DM, IX. p. 77) 

A doua: complexitatea substanţei coroborată cu „co- 
nexiunea lucrurilor (DM, VIII, p. 76), face ca fiecare 
substanţă să fie „o lume întreagă şi ca o oglindă a lui 
Dumnezeu sau a întregului Univers, pe care fiecare sub- 
stanţă îl exprimă în felul ei“. (DM, IX, p.77) 

În sfârşit, a treia: independenţa absolută a fiecărei 
substanţe. Substanțele nu depind una de alta, ci doar de 
Dumnezeu: „fiece substanţă este ca o lume aparte, inde- 
pendentă de orice altceva, afară de Dumnezeu“ (DM. XIV, 
p.85), deoarece substanţa conţine în ea, date pentru tot- 
deauna, toate predicatele ce i se atribuie şi deci nu poate fi 
înfluenţată şi nici nu poate influenţa altă substanţă. 

Nu e o concluzie logică a acestei consecinţe un deter- 
minism absolut şi o lume lipsită de libertate? 

„Dar s-ar părea că, prin aceasta, diferenţa dintre ade- 
vărurile contingente şi cele necesare ar fi distrusă, că liber- 
tatea umană nu şi-ar mai găsi nici un loc şi că o fatalitate 
absolută ar domni peste toate acţiunile noastre, ca şi peste 
restul evenimentelor lumii“. (DM, XIII. p. 81). 


3. General şi natural, esenţă şi natură 


Nu, şi iată cum. Pentru Leibniz există două ordini ale 
acestei lumi: ordinea generală, accesibilă doar lui Dumnezeu 
şi incomprehensibilă creaturilor; şi ordinea naturală, limi- 
tată, accesibilă şi creaturilor. 

„Înțelegerea distinctă a ordinii generale depăşeşte 
orice creatură; în timp ce tot ceea ce numim natural de- 
pinde de maxime mai puţin generale, pe care creaturile le 
pot înţelege“ (DM, XVI, p. 88). 

Deosebim acum esenţa substanţei în ordine generală 
şi natura ei în ordine naturală. 

„Am putea numi astfel esenţă sau idee a noastră ceea 
ce cuprinde tot ce exprimăm, — şi cum esenţa exprimă uni- 
unea noastră cu Dumnezeu însuşi, ea nu are limite şi nimic 
nu o depăşeşte. În schimb ceea ce este mărginit în noi va 
putea fi numit natura noastră, sau puterea noastră, şi sub 
raportul acesta, ceea ce depăşeşte naturile tuturor substan- 
telor create este supranatural“. (DM. XVI, pp. 88-89) 

Praedicatum inesse subiecto în două moduri sau „sunt 
două feluri de conexiune, sau de consecuţie (a predicatului 
şi subiectului)“ (DM. XIII, p. 82). 

„Ea presupune cursul lucrurilor pe care Dumnezeu 
l-a ales în mod liber şi care este întemeiat pe primul decret 
liber al lui Dumnezeu - acela de a face totdeauna ce este 
mai perfect — şi pe decretul dat de Dumnezeu, (ca urmare 
a celui dintâi), cu privire la natura umană, potrivit căruia 
omul va face totdeauna (deşi în mod liber) ce îi va părea 
mai bun. Însă orice adevăr întemeiat pe decrete de acest fel 
este contingent, deşi este sigur; căci aceste decrete nu 
schimbă posibilitatea lucrurilor şi, aşa cum am spus deja, 
deşi Dumnezeu alege desigur totdeauna ce este mai bun, 
aceasta nu se opune ca ce este mai puţin perfect să fie şi să 
rămână posibil în el însuşi, deşi el nu se va întâmpla, — căci 
ceea ce face să fie înlăturat nu este imposibilitatea, ci im- 
perfecțiunea sa. Însă nimic nu este necesar, dacă opusul 
său este posibil.“ (DM. XIII, p. 83). 

Mai mult, înseşi miracolele sunt posibile, întrucât 
ordinea generală (divină), incomprehensibilă creaturii, pre- 
valează asupra celei naturale. 

„Dar, fiindcă nimic nu poate fi făcut care să nu fie în 
ordine, se poate spune că miracolele sunt şi ele în ordine, 
întocmai ca operaţiile naturale, — care sunt numite astfel 
fiindcă sunt conform anumitor maxime subalterne, pe care 

le numim natura lucrurilor. Căci se poate spune că această 
natură nu este decât un obicei al lui Dumnezeu, peste care 
el poate trece, datorită unui temei mai puternic decât cel 
care l-a determinat să se servească de aceste maxime. “ 
(DM. VII, p. 74) 


4. Monada 


Substanțele astfel concepute vor primi, în opera târ- 
zie a lui Leibniz, numele de monade. lată cum arată relua- 
rea în Monadologie a ideilor de mai sus: 


„l. Monada (...) nu este altceva decât o substanţă 
simplă“. 

„7. Monadele nu au ferestre pe care să poată intra sau 
ieşi ceva“. 

„9. Trebuie chiar ca fiecare monadă să fie diferită de 
oricare alta; căci în natură nu există niciodată două făpturi 
cu desăvârşire una ca cealaltă şi în care să nu putem găsi 
nici o deosebire internă, sau întemeiată pe o determinaţie 
intrinsecă“. 

„63. (...) fiecare monadă fiind, în felul ei propriu, o 
oglindă a universului. 


III. Contextul istoric 

1. Aristotel 

a. judecata atributivă 

Mergând înapoi în timp, regăsim la Aristotel consi- 


derarea judecăților atributive. Diferenţa pare să fie urmă- 
toarea: 

„Expunerea sa despre enunţurile generale este înte- 
meiată pe o noţiune a predicaţiei obţinută din examinarea 
enunţurilor singulare“, pe când Leibniz „a acceptat asimi- 
larea enunţurilor singulare cu cele universale, deoarece i se 
părea că nu există deosebiri fundamentale între cele două 
feluri de enunțuri“. | 


b. substanţa 


Leibniz reia definiţia substanţei prin intermediul 
judecății atributive. Aristotel: 

„Substanţa, în cel mai însemnat, cel mai originar şi 
cel mai propriu înţeles al cuvântului, este ceea ce nici nu 
este enunțat despre un subiect, nici nu este într-un subiect; 
de exemplu, un anumit om ori cal“. (Categorii, 5,2 a). 2 

Regăsim acest sens al substanţei la Spinoza, Etica, I, 
Def. 3 sau Kant, Prolegomene, $27. 


l Bertrand Russell, A Critical Exposition of the Philosophy of 
Leibniz, London, Georg Allen and Unwin ltd, 1964, p. 15. „În 
credinţa că propoziţiile trebuie, în ultima analiză, să aibă un subiect şi 
un predicat, Leibniz nu diferă nici de predecesori, nici de succesori. 
Orice filosofie care face uz de substanţă sau de Absolut va fi găsită, în 
urma cercetării, ca fiind dependentă de această credinţă. Credinţa lui 
Kant într-un lucru în sine incognoscibil se datorează, în mare, 
aceleiaşi teorii. Nu se poate nega, aşadar, că doctrina e importantă. 
Filosofii au diferit nu atât în privinţa faptului că au urmat această 
credinţă, cât în privinţa consistenţei lor în a o îndeplini. Iar în această 
ultimă privinţă, Leibniz merită tot respectul.“ 

2 Aristotel, Organon I, trad. Mircea Florian, Bucureşti, Ed. 


Ştiinţifică, 1957, p. 125. 

2. Russell, Couturat, Kneale 
a. reductibilitatea 


Doctrina substanţei la Leibniz se sprijină pe posibili- 
tatea reducerii tuturor judecăților la structura atributivă. 
Dar această reducere nu poate avea loc întotdeauna şi 
Russell dă exemple în care reducerea este imposibilă — 
judecăţile aritmetice şi judecăţile de relaţie („Sunt trei 
oameni“, „Titus e mai mare decât Caius“). Acest reduc- 
ționism logic este, după Kneale, „fatal pentru dezvoltarea 
logicii lui Leibniz“ 3. 


b. doctrina substanţei 


Praedicatum inesse subiecto este principiul doctrinei 
substanţei (Russell, v. infra). Dar nici unul dintre filosofi 
nu a dus, ca Leibniz, până la ultimele consecinţe acest prin- 
cipiu; iar interogaţia până la capăt şi drumul până la ulti- 
mele consecinţe este una din demnităţile filosofiei. 


3 William and Martha Kneale, Dezvoltarea logicii, trad. 
Comel Popa, Cluj, Ed. Dacia, 1974, p. 344. 


IDEEA «LUMILOR POSIBILE» ŞI RECONSTRUCȚIA 
MODERNĂ ÎN FILOSOFIE 


Alexandru Boboc 


1. Filosof, matematician şi fizician, istoric, jurist şi 
diplomat, poet şi inventator, într-o formulă lapidară, un 
învăţat, totodată savant, om de litere şi gânditor, G.W. 
Leibniz (1646-1714) a fost un mare spirit, unul dintre cele 
mai productive din lumea modernă. Prin cuprinderea enci- 
clopedică a domeniilor creaţiei, ca şi prin universalismul 
concepţiei sale, Leibniz ilustrează tipul de personalitate 
proteică, de referinţă în întreaga istorie a ştiinţei şi a cuge- 
tării, opera durată de el situându-se între permanenţele 
acestei istorii, acţionând constructiv în proiectarea şi afir- 
marea modernităţii culturii europene. 

Cercetarea operei leibniziene — o componentă semni- 
ficativă în viaţa spirituală contemporană -— prilejuieşte 
frecvent descoperirea de noi valenţe ale contribuţiei mare- 
lui gânditor, adesea în domenii de interes nu numai teore- 
tic ci şi practic. „Theoria cum praxi“ sună adesea genericul 
abordării formelor cunoaşterii şi temelor cercetării la con- 
gresele internaţionale - Leibniz. 

A fost de-a dreptul impresionantă, de pildă, ilustrarea 
laturii tehnico-inginereşti a operei leibniziene prin excursia 
în Harz, „auf den Spuren Leibniz“, organizată în cadrul 
celui de-al VI-lea Congres (iulie 1994). Căci drumul de la 
logică, poezie şi muzică, de la matematică şi fizică, meta- 
fizică şi teologie la proiectele şi instalaţiile de exploatare 

minieră este destul de lung! Şi Leibniz l-a străbătut cu suc- 
ces! «Wissenschaft und Weltgestaltung», genericul sim- 
pozionului-Leibniz din aprilie 1996, desfăşurat în Leipzig 
— oraşul natal al marelui gânditor — ar fi, de asemenea, 
grăitor pentru a marca finalităţile practice ale operei sale. 
Oricum, un Leibniz-tehnician şi inventator (maşina de cal- 
cul) se impune în primul rând. 

„Filosofia lui Leibniz — sublinia Reiner Specht — 
acţionează şi asupra cititorului din zilele noastre în modali- 
tatea unei apropieri de practică... şi ea acţionează astfel 
tocmai întrucât îi este structurală această virtualitate. La 
vérité est toujours utile, ne înlesneşte accesul la lucruri sau 
îmbunătăţeşte nemijlocit viaţa. Capacitatea care leagă teo- 
ria şi practica se cheamă înţelepciune, iar adevărul este 
pentru Leibniz nu numai fructul teoriei, ci şi sufletul înţe- 
lepciunii. De aceea la el teoria este principial theoria cum 
praxi, ea se află în saltul spre practică, precum un conatus 
în saltul spre mişcare. Prin aceasta teoria însăşi nu este 
instrumentalizată, ci îşi păstrează demnitatea !. 

O mare importanţă prezintă eforturile sale pentru 
instaurarea unei atmosfere de comunicare, de pace, tole- 
ranţă şi colaborare între state, între orientări filosofice şi 
confesiuni religioase. Şi totul dintr-un punct de vedere 
european. Căci Leibniz a dezvoltat un concept de „Europa“ 
menit să modifice realitatea de atunci. Aşa cum au sublini- 
at-o lucrările celui de-al VI-lea Congres-Internaţional- 
Leibniz (iulie 1994), desfăşurat sub tema „Leibniz şi 
Europa“, pentru Leibniz „Europa“ însemna, în primul 


l Leibniz und seine Welt, în: Leibniz und Europa. VI. Interna- 
tionaler Leibniz-Congress. Hannover, 18. bis. 23. yuli, 1994: 
Vorträge, I. Teil, p. 757. 

rând, o unitate culturală, a ştiinţelor şi literelor. „În pragul 
celui de-al XVIII-lea secol, — preciza Hans Poser — în Sta- 
tus Europae incipiente novo seculo, Leibniz scria: «finis 
seculi novam rerum faciem aperuit». Şi pentru noi, pentru 
mileniul ce se apropie, e valabil aceleşi apel; căci şi noi ne 
aflăm în faţa aceleiaşi sarcini, anume de a realiza cu adevă- 
rat Europa ?. 


2. Este de reţinut că, în ciuda diversităţii temelor ei, 
filosofia lui Leibniz favorizează o impresie de omogenei- 
tate. Şi aceasta întrucât autorul modela toate domeniile 
teoriei după aceleaşi principii, între care dominant rămâne 
„le principe du meilleur“ (al perfecțiunii), venit în forma 
discuţiei despre ordine şi continuitate (de fapt, principiul 
continuității), în lumea concepută sub semnul pluralităţii, 
în coordonatele teodiceei: lumea nu se reduce la o alăturare 
de componente, ci există în acţiunea laolaltă a acestora: 
imagine a unui plan divin, ea este modelată după principiul 
perfecțiunii, care înseamnă cea mai mare ordine posibilă şi 
cea mai mare multitudine posibilă. 

Leibniz însuşi scria: „Şi aşa cum acelaşi oraş, privit 
din laturi diferite, pare cu totul altul şi este ca şi multipli- 
cat în perspectivele sale (în nota 32, p. 531: „Căci, nu 
uităm, există un singur univers), tot astfel, datorită mul- 
țimii infinite a substanţelor simple, avem oarecum tot atâ- 
tea universuri deosebite, universuri care nu sunt totuşi de- 
cât perspectivele unuia singur, potrivit punctelor de vedere 
diferite ale fiecărei monade“ 3. 


2 Leibniz und Europa. Einführung in das Kongressthema, în: 
Leibniz und Europa.VI. Internationaler Leibniz-Kongress, Hannover, 
18. bis. 23 yuli 1994: Votrăge, II. Teil, 1995, p.20. 

3 Monadologia, 64, în: Scrieri filosofice, I. trad. de C. Floru, 
Bucureşti, Ed. Ştiinţifică, 1972, p. 512-522. 

Acesta şi este „mijlocul de a obţine toată varietatea 
câtă este cu putinţă, dar împreună cu ordinea cea mai mare 
care se poate, — adică mijlocul de a obţine toată perfecţi- 
unea câtă se poate“ (Monadologia, 58, în: Op. cit., p. 520). 

Multitudine, perspectivă, diversitate (şi diferenţă), 
varietate, iar într-o altă dispunere „substanțe simple“ 
(monade), „universuri diferite“, „varietate cât de mult 
posibilă“, „cea mai mare ordine posibilă“, „deplină per- 
fecţiune “ — iată o terminologie ce structurează expresia 
unei anumite concepţii despre lume, în care posibilul (în 
forma „qu'il est posibile“) constituie dominanta ce pune 
laolaltă multiplicitatea, ordinea şi perfecțiunea, cea din 
urmă venind ca optimizare a primelor, respectiv valabili- 
tatea individualului activ şi a întregului. Căci, după 
Leibniz, întregul trimite la individuali, iar ordinea la mul- 
titudine. „Constatăm în noi înşine, prin experienţă, o mul- 
tiplicitate în substanţa simplă, atunci când ne dăm seama 
că cea mai neînsemnată cugetare de care suntem conştienţi 
cuprinde o varietate în obiectul ei. Toţi cei ce admit că su- 
fletul e o substanţă simplă trebuie să admită, aşadar, 
această multiplicitate în monadă“ 4. 


3. O „lume-Leibniz“ («eine Leibniz-Welt»), cum se 
spune adesea în relevarea unei semnificaţii mai largi a 
operei lui Leibniz, instituită în exemplaritatea ce i-o dă 
monadologia, s-ar impune ca model pentru a înţelege, 
mutatis mutandis, statutul ontologic al „lumii“ operelor (de 
artă, de acţiune şi de educaţie) ca „lumi posibile“, unice şi 
unicate, exemplare şi conforme cumva principiilor leib- 
niziene, interacţionând în universul culturii umane. 


4 (Monadologia, 16, în: Op. cit., p. 511). 

Dar pentru aceasta e încă necesară relevarea altor 
laturi ale universului leibnizian, care a acţionat semnifica- 
tiv în două direcţii principale: în modelarea modernă a uni- 
versului (fizic), şi în reconstrucţia (modernă) a domeniilor 
teoretice (îndeosebi logica, metafizica, epistemologia şi fi- 
losofia culturii). 

Interesantă este tocmai împletirea acestor direcţii 
prin lărgirea (şi nuanţarea) raționalismului şi depăşirea me- 
canicismului (Descartes), prin introducerea unor elemente 
de natură metafizică şi morală, precum forţă, finalitate, 
bine, spirit. Aşa cum s-a precizat, „aspiraţia intimă“ a lui 
Leibniz „merge către o împăcare a mecanicii noi cu ten- 
dinţele spiritualiste ale metafizicii clasice. Nimeni nu se va 
pronunţa mai hotărât, în fizică, pentru explicaţia-strict 
mecanică a naturii, dar nimeni iarăşi nu va fi convins că... 
mecanismul manifestă existenţa spiritului şi a lui 
Dumnezeu... Calea împăcării se desemnează limpede: este, 
pe de o parte, adâncirea principiilor ştiinţei moderne, pe de 
alta, adaptarea ontologiei vechi la problemele noi“ 5. 

Leibniz însuşi scria: „Trebuia aşadar să rechem şi 
oarecum să reabilitez formele substanţiale, aşa de compro- 
mise astăzi, însă într-un chip care să le facă inteligibile şi 
să separe uzul ce trebuie făcut, de abuzul care s-a făcut de 
ele. Găsii aşadar că natura lor consistă în forţă şi că de aci 
decurge ceva analog conştiinţei, şi tendinței; ceea ce În- 
seamnă că ele trebuie concepute prin analogie cu noţiunea 
pe care o avem despre suflet“ 6. 


5 (C.Floru, Leibniz, în: Istoria filosofiei moderne, Vol. |, 
Bucureşti, Societatea Română de Filosofie, 1937, p. 484). 

6 (Nou sistem privitor la natura şi comunicarea substanţelor, 
precum şi la uniunea care există între suflet şi corp, în: Opere 
filosofice, I, trad. C. Floru, Bucureşti, Edit. Ştiinţifică, 1972, p. 324- 
325). 

În privinţa metafizicii scrie: „eu pretind să aduc în- 
tr-însa demonstraţii geometrice, care să nu presupună 
aproape decât două adevăruri primitive, anume, în primul 
rând, principiul contradicţiei...şi în al doilea rând, aceea că 
nimic nu este fără un temei raţional“... (Leibniz către 
Arnauld, în: Op. cit., p. 203-204).«Nihil est sine ratione 
sufficiente», nimic nu este fără o rațiune suficientă, „acest 
principiu general al raţiunii în sens larg este, am putea 
spune astăzi, premisa apriori a oricărei cunoaşteri ; „la 
rândul său principiul nu are nevoie de întemeiere, căci 
aceasta ar fi circulară (H.Poser, G.W. Leibniz, în: 
Klassiker der Philosophie, hrsg. von O. Hâffe, Bd. I, 
3.Aufl., Miinchen, C.H. Beck, 1994, pp. 383-384). 

Pe aceste temeiuri, Leibniz vine cu o nouă exigenţă 
a gândirii. Schimbarea s-a produs mai întâi în conceperea 
naturii: „Leibniz îşi înscria Dinamica pe filiaţia galeliană... 
dar aducea un plus anume: unitatea conceptului de acţiune, 
în cele două versante, metafizic şi dinamic, desemnează o 
determinare ontologică, care justifică dezavuarea (de către 
el) a oricărei doctrine a pasivităţii creaturilor... A fi în- 
seamnă a acţiona; chiar şi a subzista, înseamnă tot a 
acţiona... Noutatea dinamicii a fost în acest sens ea însăşi 
o acţiune, anume acţiunea imanentă a substanţei individu- 
ale a lui Leibniz ridicând la o expresie mai distinctă şi mai 
completă structurile universului ...7 

Mecanicismul nu se justifică într-o explicaţie de fond 
a naturii, deşi e cert că, într-un anumit sens, în natură totul 


1M. Fichant, La «Dynamica» au point de convergence des 
traditions européennes, în: Leibniz und Europa. VI. Internationaler 
Leibniz-Kongress, Vorträge II, p. 116, 124. 

decurge mecanic. „Dacă întinderea şi mişcarea sunt sufi- 
ciente pentru a explica, într-un sens, totul, ele nu se explică 
pe sine, rămân aci probleme deschise. Căci acestea nu sunt 
lucruri reale, ci fenomene ce nu se pot fonda fără a ajunge 
la ideile de unitate formală, forţă, suflet. Pe de altă parte, 
legile care le determină nu sunt inteligibile şi necesare 
decât prin raport la un principiu de finalitate, de perfec- 
țiune: legile mişcării reale nu sunt necesare decât pentru că 
ele sunt cele mai bune posibile (les meilleures possibles); 
în natura lor intimă, în substanţa lor, lucrurile par legate de 
principii metafizice“. 8 

Se poate afirma astfel că, dincolo de un „Leibniz“ 
simplificat, venit în cunoaşterea comună prin „optimis- 
mul“ ironizat de Voltaire în al său „Candide“, se anunţă un 
gânditor de mare forţă constructivă, cu acţiune hotărâtoare 
în instituirea spiritului ştiinţific modern, în conturarea 
noului tip de raționalitate şi în structurarea, în funcţie de 
aceasta, a modelului clasic al omului. 

De fapt, s-ar putea spune că ideea „o lume-Leibniz“ 
a fost generată, în primul rând, de faptul că, în ciuda diver- 
sităţii temelor ei, opera lui Leibniz favorizează o impresie 
de omogenitate şi, mai ales, de unitate şi ordine. 

Spre aceasta îl îndemnau atât spiritul culturii sale 
clasice, cât şi intuiţia necesităţii de a învinge dezordinea şi 
de a ordona totul în mod raţional, chiar proiectat prin cal- 
cul şi după modelul „artei combinatorii“, dar neapărat după 
principii. „Ceea ce este important la Leibniz — observa 


8 P.Archambault, Leibniz. Sa vie et ses écrits, în: Leibniz. 
Choise de Textes, par P. Archambault, Paris, Vald. Rasmussen, 1927, 
p. 48-49. 

Hegel - rezidă în principii, în principiul individualităţii şi 
în teza indiscernabilităţii“. 9 

Poate chiar mai mult, Leibniz „se prezintă ca fiind 
prin excelenţă un «om al principiilor»; el este filosoful care 
a întrebuințat cel mai mare număr de principii stricto 
sensu, adică la fel de generale ca şi posibile... el a introdus 
în teoria filosofică cel mai mare număr de principii noi“, 
dintre care sunt de menţionat: „principiul principiilor; 
„principiul raţiunii suficiente“; „principiul uniformităţii “; 
„principiul identităţii indiscernabililor sau principiul dife- 
renţierii : „principiul continuității“; „principiul celui mai 
bun“ (le principe du meilleur, ou de ce qui convient); 
„principiul echilibrului sau legea justiţiei; „principiul 
minimului efort, sau formele cele mai desăvârşite“ (les 
plus parfaites). 10 

Leibniz modela totul după aceleaşi principii, ceea ce 
conducea la un univers omogen sub semnul pluralității, 
unitar sub semnul diversității. 


4. În consecință, unitatea dintre fizica şi metafizica 
leibniziană proiectează o anumită perspectivă logico-gno- 
seologică (şi metodologică), în care legicul, realul, posibi- 
lul şi necesarul, formalul intervin cu funcţia de paradigme 
ale structurării unei concepţii generale despre lume şi 
cunoaştere. 

Leitmotivul rămâne însă „le meilleur possible“, iar 
aceasta priveşte „lumea“ în accepţia leibniziană. 

Ideea de bază leibniziană este abordată într-un con- 
text mai larg, în care este definit conceptul de „lume“ şi se 


9 G.W.F. Hegel, Prelegeri de istorie a filosofiei, |, Ed. 
Academiei, Bucureşti, 1964, p. 520. 

10 Ortega Y Gasset, L'cvolution de la théorie deductive. 
L'idce de principe chez-Leibniz, Gallimard, Paris, 1970, pp. 10, 11. 

introduce sintagma „mai multe lumi“, dintre care, prin de- 
cizia Creatorului, una dintre ele este „cea mai bună lume 
posibilă“. Textul Teodiceei este edificator în acest sens: 
„Numesc «lume» aici întreaga serie şi întregul ansamblu al 
tuturor lucrurilor care există; cu aceasta nu se poate spune 
că mai multe lumi ar putea să existe în diferite timpuri şi în 
diferite locuri. Căci ar trebui să le socotim pe toate în 
întregime drept o lume, ori, dacă vreţi, drept un univers. Şi 
când s-ar umple toate timpurile şi toate locurile, rămâne 
totdeauna adevărat că s-ar fi putut umple într-o infinitate 
de feluri, şi că există o infinitate de lumi posibile, dintre 
care Dumnezeu a ales în mod necesar pe cea mai bună, de- 
oarece el nu face nimic fără a urma Rațiunea supremă “.Ll 

Conceperea unor „lumi posibile“ asociază la Leibniz 
posibilitatea şi composibilitatea: „Dumnezeu este cauza 
primă a tuturor lucrurilor: căci cele ce sunt limitate, pre- 
cum tot ceea ce noi vedem şi experimentăm, sunt contin- 
gente şi nu conţin nimic în ele care să le facă existenţa 
necesară... Trebuie să cercetăm însă temeiul existenţei 
lumii, care este ansamblarea tuturor lucrurilor contin- 
gente, ba chiar să-l cercetăm în substanţa care poartă în ea 
însăşi raţiunea propriei existenţe şi care, de aceea, este 
necesară şi eternă. Trebuie de asemenea ca această cauză 
să fie înzestrată cu inteligenţă: căci lumea care există este 
contingentă, şi o infinitate de alte lumi sunt de asemenea 
posibile şi năzuiesc, ca să o spunem aşa, tot ca ea (lumea) 
la existenţă. De aceea, cauza lumii trebuie să ia în consi- 
derare şi să aibă referinţă la toate aceste lumi posibile, pen- 
tru a determina una dintre ele ca existentă“.12 


Il G.W. Leibniz, Die Theodizee, Hamburg, F. Meiner, 1968, 
p. 101. 
12 Ibidem, p. 100. 

În alţi termeni, aşa cum două sau multe lucruri sunt 
numai atunci posibile dacă sunt susceptibile de coexis- 
tenţă, la fel şi „mai multe lumi“ sunt inteligibile numai ca 
„lumi posibile“. Căci în perspectiva logicii, posibilul se 
întinde mai departe decât actualul, întrucât orice lucru este 
posibil dacă nu este contradictoriu în sine. „Ontologic vor- 
bind: două sau mai multe lucruri nu sunt posibile decât 
atunci când nu sunt contradictorii unele faţă de altele, adică 
atunci când sunt susceptibile de a coexista, cu un cuvânt, 
sunt composibile într-o aceeaşi lume “.13 

E vorba astfel aici de fundarea ontologică (şi teleo- 
logică) a composibilităţii: se pot concepe şi alte lumi decît 
‘cea în care ne aflăm: „serii infinite de posibile“ n-au exis- 
tat şi nu vor exista, nefiind „composibile cu seria care a 
fost realizată“, care „a ajuns la existenţă prin alegerea ei de 
către Dumnezeu“, care „nu poate să vrea decât composi- 
bilul“.14 

Este de observat că principiul lui Leibniz «Omne 
possibile exigit existere» nu poate scoate din discuţie ideea 
că la existenţă ajung şi asemenea posibilităţi composibile 
care ascund în ele un conţinut de ansamblu corect. 

Textul lui Leibniz relevă această idee... „recunos- 
când că dacă am putea înţelege îndeajuns ordinea Univer- 
sului, am găsi că el întrece toate dorinţele celor mai 
înţelepţi, şi că nu este cu putinţă ca Universul să fie făcut 
mai bun decât este (subl.n.) nu numai în ce priveşte între- 
gul, în general, dar chiar în ceea ce ne priveşte pe noi, în 
particular — dacă suntem uniţi, aşa cum trebuie, cu autorul 


13 D. Bădărău, Filosofia lui D. Cantemir, Bucureşti, Ed. 
Academiei, 1963, p. 263. 
14 Ibidem, p. 263, 264. 

totului, nu numai întrucât e Arhitectul şi cauza eficientă a 
fiinţei noastre, dar şi ca Stăpân al nostru şi cauză finală“... 15. 

În alți termeni, „fără Dumnezeu nimic în posibilitate 
n-ar fi real, şi nu numai nimic n-ar exista, dar nimic n-ar fi 
posibil“16. Mai exact, „dacă se află o realitate în esențe, 
aceasta trebuie neapărat să-şi aibă temeiul în ceva existent 
sau actual, prin urmare, în existenţa Fiinţei necesare, Fiinţă 
în care esenţa cuprinde în sine existenţa, sau pentru care e 
deajuns ca ea să fie posibilă, pentru a fi actuală“17. 

Leibniz introduce astfel o nouă înţelegere a moda- 
lelor, în care posibilitate şi realitate vin laolaltă în actual. 
Şi aceasta de două ori: în „existenţa Fiinţei necesare“ şi în 
„universul cel mai bun“, pe care Dumnezeu — „datorită bu- 
nătăţii Ta — „îl alege şi pe care, prin puterea sa, îl pro- 
duce“. 


5. Evident, conceptul de „lumi posibile“ nu a rămas 
la formula propusă de Leibniz. 

Pe lângă preluarea (corectată) în „semantica lumilor 
posibile“, întâlnim interpretarea lui N. Hartmann: „Într-o 
sferă a ființei, a cărei posibilitate este disjunctivă, trebuie 
cu necesitate să fie spațiu pentru desfăşurarea composi- 
bilelor, adică pentru paralelitatea nemijlocită a ființărilor“; 
„realul“ prezintă însă o „îngustime a posibilului“ caracte- 
ristică, căci el are „numai un domeniu, iar în acesta nu e loc 
de joc pentru paralelitatea fiinţărilor“, totul aflându-se aci 
„în unul şi acelaşi sistem“! 


15 Monadologia, 90, în: Opere filosofice, 1, p. 527. 

6 Monadologia, 43, în: Op. cit. p.517 

7 Monadologia, 44, în: Op. cit., p. 517. 

18 Monadologia, 55, în: Op. cit., p. 519. 

19 N. Hartmann, Möglichkeit und Wirklichkeit, Berlin, W. de 
Gruyter, 1938, p. 333. 

Ca urmare, „lumile posibile“ ale lui Leibniz nu sunt 
composibile în pluralitatea lor. „Composibilă este prin 
aceasta numai în ea însăşi fiecare în parte. Posibilitatea ei 
comună de a fi e numai una disjunctivă. De aceea poate să 
fie reală numai una dintre ele ... 

În limbaj ontologic riguros s-ar spune: mai multe 
«lumi posibile» sunt ca atare numai «în mod ideal lumi 
posibile» şi, dacă nu ne sfiim de aparenţa contradicţiei, 
putem spune: «lumi reale posibible în mod ideal» («ideal 
mögliche Realwelten»)“ 20. 

Ca urmare, propune Hartmann, „ontologic este de o 
înaltă valoare să aducem ideea lui Leibniz la concepte clare 
şi delimitate precis, cu toate că această idee se bucură de o 
anumită clasicitate... Esenţialul nu-l constituie faptul că 
este «posibil» un număr mare de lumi, ci că ele «există 
ideal», coexistă ca paralelitate de sisteme incomposibile în 
domeniul esenţialităţilor. Riguros luate, ele nu sunt lumi 
posibile, ci lumi fiinţând în mod ideal, şi de aceea, «crea- 
rea» uneia dintre ele nu este efectuare (Verwirklichung), ci 
realizare (Realisierung) “. 21 

Distincția ne introduce într-o nouă teorie a moda- 
lelor, dând însă o întrebuințare principiului leibnizian prin 
delimitare (şi precizare); „În principiu — subliniază 
Hartmann -— este cu totul eronat dacă se spune: «o» lume 
«s-a efectuat» (verwirklicht), căci mai degrabă s-ar spune: 
«este realizată» (realisiert)“; căci „realizare nu e acelaşi 
lucru cu efectuare (Verwirklichung)... Dislocarea modală 
în «efectuare» merge de la posibilitate la realitate, şi aceas- 
ta în cadrul unei sfere a fiinţei, pe când în realizare ea mer- 


20 Ibidem, p. 334. 
21 Ibidem, L. p. 335. 

ge de la posibilitate la posibilitate şi totodată de la realitate 
la realitate“. 22 

Dislocarea în cauză aci şi-a dezvăluit sensul abia în 
perioada afirmării semanticii şi a regândirii „logicii mo- 
dalelor “ ca „o teorie formală-cadru“, menită să funcţioneze 
în cuprinderea teoriilor ştiinţific-experimentale, situându- 
le una faţă de alta ca sisteme semantice.Este vorba de 
proiectul lui S.A. Kripke, care a generalizat semantica de 
tip Tarski astfel încât să se aplice ca „o fundamentare 
semantică a logicii modale“; ideea de bază (care se afla 
deja la Carnap) este următoarea: „să se încerce precizarea 
gândului leibnizian în sensul că un enunţ necesar este 
adevărat nu numai în lumea reală, ci în toate lumile posi- 
bile“. 23 

De fapt, dezvoltarea semanticii intensionale a pre- 
cizat sensul ideii leibniziene, introducând concepte speci- 
fic semantice, mult mai operaţionale decât cele de tradiţie. 

În acest plan, anume cel al semanticii, s-au precizat 
următoarele: „Era ideea lui Carnap, aceea de a determina 
interpretările cele mai bogate sub aspect informaţional ast- 
fel încât să stabilească valorile de adevăr ale propoziţiilor 
nu numai într-o lume anume, a noastră, lumea «reală», ci 
în toate lumile posibile. O lume posibilă nu este astfel de 
gândit ca un univers îndepărtat, ci ca lumea noastră aşa 
cum am putea-o privi dacă ea nu ar fi creată aşa cum 
este““.24 


22 Ibidem. 

23 w, Stegmüller, Hauptströmungen der Gegenwartsphilo- 
sophie, Bd. II, Aufl., Stuttgart, A. Kröner, 1979, p. 154. 

24 F, von Kutschera, Einführung in die intensionale 
Semantik, Berlin/New York, W. de Gruyter, 1976, p. 23. 

Căci discursul poartă asupra „stărilor de fapt“ 
(Sachverhalte) posibile. „Cum însă, după Wittgenstein, 
lumea noastră «este ceea ce se petrece» («alles ist, was der 
Fall ist», Tractatus, l-n.n.), adică mulţimea stărilor de fapt 
efectiv existente, o lume posibilă nu este altceva decât o 
mulţime de stări de fapt posibile. Dacă se discută asupra 
lumii noastre, se discută asupra stărilor de fapt care există; 
dacă însă e vorba de lumi posibile, atunci se au în vedere 
stări de fapt posibile, adică stări de fapt care ar putea fie să 
existe, fie nu, dacă lumea s-ar putea privi altfel decât ea se 
petrece“ 25. 

Poate tocmai de aceea, sintagma „lumii posibile“ 
este complementară cu cea de „lumi imposibile“, în sensul 
că nu putem să invocăm în toate împrejurările „lumi posi- 
bile“. În alţi termeni, nu trebuie să rămânem la sensul 
comun, uzual al termenului „lume“. Aceasta este şi ideea 
de bază a lui Leibniz, care avea în vedere ceea ce numim 
azi „universul discursului limbajului“, înţeles ca o ,, mul- 
time de obiecte individuale“ privite „în raport cu anumite 
puncte de referinţă 26. 

Ideea unei analogii cu acest demers revine şi în 
următorul text din dezbaterile mai noi în problematica 
referinţei: „Ceea ce pare să fie deosebit de problematic în 
discursul despre lumi posibile este revitalizarea sau indexi- 
calizarea ce intervine aci în determinarea lui «actual». 
Actuală este pentru noi lumea noastră; dimpotrivă, pentru 


25 Ibidem. 


26 Em. Vasiliu, Sens, adevăr analitic, cunoaştere, Bucureşti, 


Ed. Şt. şi Enciclopedică, 1984, p. 39. 

locuitorii unei lumi posibile luate ca alternativă (subl. n.) 
lumea actuală nu este aceea a noastră, ci a lor“. 27 


6. Cei care şi-au dat seama încă de timpuriu de im- 
portanţa ideii au fost logicienii şi semanticienii, în proce- 
sul modernizării logicii de la Frege şi Russell, 
Wittgenstein, la Carnap şi la ceea ce s-a numit „semantica 
lumilor posibile“ (Kripke, Hintikka ş.a.).Şi aceasta are 
legătură, incontestabil, cu editarea textelor de matematică 
şi logică ale lui Leibniz, care le-au prilejuit o mai bună 
înţelegere a adevărului în limbile formalizate. 

Aşa cum o recunoaşte R. Carnap, preocupat de „o 
metodă semantică de analiză a semnificației“, anume 
„metoda extensiunii şi intensiunii“, nu putem discuta „L- 
conceptele“ fără să ne aducem aminte de Leibniz. 28 

„Conceptul de L-adevăr, scria Carnap, este aici de- 
finit ca un explicant pentru ceea ce filosofii numesc adevăr 
logic, sau necesar, sau analitic. Definiţia duce la rezultatul 
că o propoziţie dintr-un sistem semantic este L-adevărată 
dacă şi numai dacă regulile semantice ale sistemului sunt 
suficiente pentru stabilirea adevărului ei“. 29 

Dar cine erau „filosofii“? În primul rând Leibniz! 
„Cum vom defini L-Adevărul?“, se întreabă Camap. „O 
cale este sugerată de concepţia lui Leibniz, conform căreia 
un adevăr necesar trebuie să aibă loc în toate lumile posi- 
bile (subl.n.) Deoarece descrierile noastre de stare 
reprezintă lumile posibile, aceasta înseamnă că o pro- 


27 E. Runggaldier, Zeichen und Bezeichnetes. Untersuchun- 
gen zum Problem der Referenz, W. de Gruyter, 1985, p. 309 

28 R, Carnap, Semnificație şi necesitate. Un studiu de seman- 
tică şi de logică modală, Ed. Dacia, Cluj, 1972, p. 43, 50. 

29 Ibidem, p. 500. 

poziţie este logic adevărată dacă ea are loc în orice 
descriere de stare. 30 

Trebuie să marcăm însă aci distanţarea acestor noi 
demersuri de cel leibnizian. Aşa cum s-a observat, Leibniz 
folosea condiţionalul: Dumnezeu „a ales cea mai bună din- 
tre lumile posibile. Dar dacă - prin imposibil (în virtutea 
perfecțiunii sale Dumnezeu nu putea să o creeze decât pe 
cea mai bună) - ar fi creat o lume concepută altfel decât a 
noastră, adevărul necesar, altfel spus etern, s-ar fi menţinut 
în această lume“; în „semantica lumilor posibile“ nu se mai 
recurge la condiţional şi se spune: sau „este adevărat în ori- 
care (sau cel puţin în una) lume posibilă“ sau „este 
adevărat despre oricare (sau cel puţin despre una) lume 
posibilă, ceea ce înseamnă mai mult decât o schimbare de 
formă, înseamnă „o ruptură de limbaj“. 31 

Acest „abandon al condiţionalului“ indică „o modifi- 
care esenţială în definirea enunţului propoziţional 
adevărat“, reieşită din teoria corespondenţei: Carnap 
însuşi, deşi întrebuinţează condiţionalul, se îndepărtează 
de Leibniz, îndepărtându-se de teoria corespondenţei şi 
vorbind „de adevăr în lumi posibile sau al lumilor posi- 
bile “.32 

Se adaugă la acestea o deosebire şi mai relevantă: 
Leibniz vorbeşte de „indivizi posibili“ şi nu de „concepte 


30 Ibidem, p. 54. 

31 G.Kalinowski, Leibniz et les sémantiques des mondes pos- 
sibles, în: Leibniz. Werk und Wirkung, IV. Intemationaler Leibniz- 
Kongress. Hannover, 14. bis 19. November 1983, pp. 338, 340. 

32 Ibidem, p. 341, 342. 

individuale“, fie ele chiar „complete“, ceea ce duce la 
„Stări de fapt“, la „obiecte internaţionale “.33 

Problema care, totuşi, rămâne este aceea a composi- 
bilității. Căci în cazul „lumilor posibile “nu e vorba de 
vreo devenire, proces, succesiune: aceste „lumi“ sunt „spa- 
tii de devenire“ (cuprind, închid o devenire), dar ele ca 
atare nu devin, rămân sub specie aeternitatis. 

Revenind la Leibniz, amintim că el promovează 
(funcionalizează) o serie de concepte,. precum: unitate, 
multiplicitate, diversitate perspectivă, varietate, iar, într-o 
altă dispunere, „substanţe simple“, „universuri diferite“, 
„varietate pe cât de mult posibilă“, „ordine pe cât de mult 
posibilă“, „perfecţiune deplină“ ş.a. — toate venind pentru 
optimizarea relaţiei multitudine-ordine - perfecţiune sub 
dominanta posibilului. 


7. Este de precizat astfel că o „lume posibilă“ ca 
„lume“ nu este nici existentă în sine (ca atare, ceea ce ar 
însemna realitatea efectivă, empirică a fiinţei, a formei uni- 
versalităţii alături şi printre lucrurile particulare!), nici o 
simplă posibilitate de actualizat, ci lumea ca fiind (fiin- 
țând) în „diferenţa ontologică“, -în care fiinţează orice 
„lume“ instituită valoric într-o anumită operă (creaţie u- 
mană). 

Ca atare, o „lume posibilă“ are obiectualitate (este în 
felul „obiectului ), obiectivitate (valabilitate intersubiec- 
tivă) şi semnificaţie (este un orizont semnificativ, o per- 
spectivă realizată ca mod valoric de raportare la lume). 

„Lumile posibile“ capătă astfel integrare ontologică, 
dincolo de cea semantico-logică, dovedindu-se astfel un 
concept cu valoare operaţională mult mai largă. Este ceea 


33 Ibidem, p. 342, 343. 

ce s-a observat încă în studiile leibniziene, recunoscându- 
se astfel-că autorul Monadologiei constituie nu numai un 
punct de plecare, ci şi temeiul oricărei variante ori dez- 
voltări în teoria interpretării. 

Au semnalat aceasta gânditori cu totul diferiţi ca ori- 
entare teoretico-metodologică şi ca preferinţe stilistico- 
lingvistice: Carnap (orientarea logico-analitică);, N. 
Hartmann („ontologia critică“), G. Martin (linia kantiană) 
ş.a. În toate străbate ideea că „lume“ vine ca rezultat al 
unei interpretări şi ca atare, în orizontul interacțiunii 
modalelor: posibilitate, realitate, composibilitate, imposi- 
bilitate, realitate, necesitate, contingenţă etc. 

În acest orizont al modalelor, „lumile posibile“ se 
deosebesc una de alta „prin aceea că în ele survine un grad 
de realitate diferit“: „în raportarea la realitatea ce se află în 
ele, aceste lumi constituie o serie, iar această serie este 
constantă şi are un maximum. Numai întrucât are un maxi- 
mum — anume cea mai bună dintre lumile posibile — poate 
în genere să devină reală una dintre lumile posibile. Dacă 
nu ar fi dat un maximum de realitate prin care se distinge 
ca una şi numai una din lumile posibile, atunci ar lipsi 
raţiunea suficientă pentru care Dumnezeu a creat chiar 
această lume“ 34. 

Dar logica modalelor nu se poate reduce la unitatea 
dintre posibil şi necesar. Este încă de examinat mai pe larg, 
spunea Hartmann, şi „capitolul de possibili et impossibili, 
în care se află informaţii importante asupra problemei 
ființei“; deoarece „modul“ ca atare este „ceva ce ţine de 


34 G. Martin, Leibniz. Logik und Metaphysik, 2. Aufl., Berlin, 
W. de Gruyter & Co., 1967, p. 126, 127. 


198 


fapt (Sache), nu este în sine, anume nu este chiar mod de 
fiinţă «al său», iar în lumea reală nu există «numai posi- 
bil», chiar am putea spune „că nu există nici «numai 
imposibil». Fiinţa sa neposibilă nu este în el aceeaşi cu 
nerealitatea sa, şi totul se înrădăcinează într-un context “35. 

Ca urmare, poate fi gândită şi o „lume imposibilă“. 
Căci nimeni nu s-ar putea îndoi, de pildă, că „lumea“ lui 
Zarathustra (a lui Nietzsche) ar fi imposibil de gândit. 
„Cineva este artist — scrie Nietzsche —, cu preţul faptului că 
ceea ce neartiştii numesc «formă» el îl percepe ca un 
conţinut, ca «faptul însuşi». Cu aceasta aparţine, fireşte, de 
o lume întoarsă (verkehrte Welt): căci conţinutul devine 
ceva formal numai celui ce nesocoteşte viaţa noastră '.36 

De aceea, Nietzsche vede existenţa artistului „ca răs- 
turnare a conţinutului în formă : „Zarathustra, în care e 
vorba de declinul său, spune mai mult decât o formă oare- 
care a supraviețuirii“; căci „limba nu poate consta în mod 
exclusiv din cuvânt“.37 

Este în discuţie aci o metalimbă, care nu exclude 
intrarea în prezenţă a unei „lumi“, aşa încât şi „lumea“ lui 
Zarathustra poate fi interpretată ca o „lume posibilă“; căci 


35 N, Hartman, Der Meyarische und der Aristotelische 
Mâglichkeitsbergriff, în: Kleinere Schriften, Bd. III, Berlin, W. de 
Gruyter & Co., 1968, pp.99-100. 

36 F, Nietzsche, Nachgelassene Fragmente 1887 - 1889, în 
Sämtliche Werke. Kritische Studienausgabe in 15 Bänden, hrsg. von 
G.Colli u. M. Montinari, Berlin/New York, dtv. de Gruyter: Bd. 13 
(1980), pp. 9-10. 

37 F, Massini, Rhytmisch-Metaphorische «Bedeutungsfelder» 
Also sprach Zarathustra în: Nietzsche Studien, Bd. 2, 1973, pp. 277- 
280. 

şi „câmpul de semnificaţie «ritmic-metaforic»“ necesită o 
interpretare. De fapt, „structurile lumii şi sinele nostru le 
avem totdeauna numai în şi ca interpretare. Căci întrucât o 
interpretare este transpusă pe terenul logicului, o inter- 
pretare schimbată nu înseamnă numai o nouă explicitare a 
uneia rămasă ca temei, ci de fapt altă lume “.38 

Ca urmare, „există tot atât de multe lumi reale, câte 
interpretări coerente există... în viziunea lui Nietzsche, 
realitatea nu este de conceput ca o limitare sau conposibi- 
litate a posibilităţii pure... De aceea, artisticul ca şi logicul 
pot fi indicate ca originar-productive. Logica şi estetica 
creează lumi, nu aleg pur şi simplu din lumile posibile care 
există“. 39 

Poate tocmai de aci nevoia de a asocia semantica şi 
hermeneutica în înţelegerea fenomenului semnificabilităţii 
şi apoi în analiza semantico-logică a semnificației. Căci 
totul trebuie pus în relaţie nu doar cu fenomenele de cu- 
noaştere, ci şi cu cele ale creaţiei umane (teoretice, este- 
tice, ş.a.). 

Aşa cum s-a precizat, operându-se pe modelul dilthe- 
yan al hermeneuticii, „întrucât în expresie nici o compre- 
hensiune nu se află încă, în mod obiectiv, este nevoie de 
interpretarea comprehensivă, care relevă ceea ce este con- 
ținut în ea... Expresie şi interpretare, creaţie şi compre- 


38 G. Abel, Logik und Ästhetik, în: Nietzsche-Studien, 16 
(1987), p. 116. (După Nietzsche, «noi putem concepe numai o lume, 
pe care noi am creat-o», ceea ce înseamnă - precizează autorul - că la 
întrebarea: «Cum creăm lumile?» răspunsul sună: „în procese de inter- 


pretare. Interpretarea este evenimentul fundamental“. 
39 Ibidem, p. 120 

hensiune reclamă astfel o interacţiune şi numai în corelarea 
lor se împlineşte dezvoltarea spiritului. 

Expresia este creatoare, dar în sine ea este încă oarbă 
şi nedeterminată... Interpretarea nu este însă simplă expre- 
sie exterioară a semnificației conținută în expresie, ci con- 
stituie o performanţă creatore“. 40 

Elementele unei teorii a interpretării rămân însă doar 
schiţate aci, şi numai în legătură cu preocuparea de a carac- 
teriza statutul şi interacţiunile semanticii (în formele ei de 
bază) şi ale analizei semantice (în principal o analiză a 
semnificației), în care este asimilată şi perspectiva leibni- 
ziană. 


8. În consecinţă, reluarea ideii de „lumi posibile“ în 
reconstrucţia modernă a semanticii şi logicii, pe de o parte, 
Şi în cea a ontologiei şi epistemologiei, pe de altă parte, ne- 
cesită analize de fond şi delimitări în sensul diferitelor sti- 
luri de gândire. 

Evident, semanticienii au avut în vedere o altă 
dimensiune a analizei modale decât cea propusă de „onto- 
logia critică“. Punctul de plecare l-au constituit problemele 
adevărului şi ale naturii enunţurilor, ceea ce a condus la 
asocierea dintre „lumi posibile“ şi „limbi posibile“. Şi 
aceasta survine prin redefinirea conceptului „limbă“. În 
acest sens, se preciza: „Printr-o limbă înţeleg o limbă inter- 
pretată, şi astfel, ceea ce numesc limbă este ceea ce logi- 
cienii ar desemna cu interpretare“. 4! 


40 0. Fr. Bollnow, Studien zur Hermeneutik, Bd. 1l., 
Freiburg/Miinchen, Alber, 1982, p. 70. 

4 D, Lewis, Konventionen, Eine Sprachphilosophische 
Abhandlung, W. de Gruyter, 1975, p. 165. 

Trecerea de la Leibniz la „semantica lumilor posi- 
bile“ este evidentă prin accentul pe dimensiunea semantică 
şi logică: „lumile posibile“ survin ca rezultat al interpre- 
tării, sunt lumi semnificative, nu se bucură de proprietăţile 
lumilor monadologice, lumi ce aduc în prezenţă semnifi- 
'caţie, valoare şi stil şi, ca urmare, redispunerea lor prin cu- 
noaştere, acţiune şi creaţie. 


INTELIGIBILITATEA LUMII; POSTERITATEA 
UNEI TEME RAŢIONALISTE 


Mircea Flonta 


În scrierile lui Leibniz, ca şi în literatura consacrată 
operei sale, referirile la Descartes par să fie obligatorii. 
Lucrul este pe deplin firesc. Pentru învățații celei de a doua 
jumătăţi a secolului al XVII-lea, Descartes şi cartezianis- 
mul se impuseseră drept noutatea filosofică majoră a vre- 
murilor noi. Multe dintre temele lui Leibniz vor fi, aşadar, 
teme cartesiene. Cel care va fi recunoscut mai târziu drept 
părinte al luminismului german trasează contururile sis- 
temului său de gândire printr-o dublă delimitare: faţă de 
aristotelism şi de tradiţia scolastică, precum şi faţă de ceea 
ce devenise acum opoziţia consacrată - filosofia carteziană. 
Aproape nu există scriere leibniziană care să nu se consti- 
tuie ca o discuţie şi ca o confruntare cu cartezianismul. lată 
de ce cartezianismul va putea fi socotit un sistem de refe- 
rinţă potrivit şi, totodată, la îndemână pentru evidenţierea 
originalității vederilor lui Leibniz. Voi încerca să confer 
substanţă acestei observaţii cu referire la o temă centrală a 
raționalismului clasic, tema inteligibilităţii lumii. 

Deoarece ceea ce mă interesează aici nu este pur şi 
simplu conturarea viziunii leibniziene asupra inteligibi- 
lităţii lumii, pe fundalul contrastant pe care îl oferă meca- 
nicismul cartezian, ci îndeosebi posteritatea acestei teme, 
va fi binevenită o caracterizare mai cuprinzătoare a con- 
ceptului. 

Spectacolul lumii, aşa cum se oferă el ochiului unui 
privitor fără năzuinţe teoretice, este cel al unei nesfârşite 

multiplicităţi şi varietăţi, precum şi al unei mobilități şi 
curgeri neîncetate ce înfrânge şi mistuie orice constanţă şi 
ordine. Sunt însă, oare, varietatea şi instabilitatea doar apa- 
renţe sau sunt ele, dimpotrivă, realităţi ireductibile? În isto- 
ria gândirii, această întrebare marchează ceea ce am putea 
numi o bifurcaţie, un loc în care se despart spiritele. Cele 
tentate să socotească orice fel de supoziţii cu privire la o 
ordine ascunsă sub aparenţe drept aventuroase, arbitrare 
sau chiar gratuite vor califica legile şi teoriile drept instru- 
mente artificiale, create de oameni pentru a-i. ajuta să se 
orienteze în varietatea experienţelor lor. 1 

În opoziţie cu acest punct de vedere, cel al empiris- 
mului radical, mai precis al fenomenalismului, se contu- 
rează opţiunea pe care o numim raţionalistă. Ea se exprimă 
în angajarea necondiționată faţă de supoziţia că dincolo de 
varietatea şi instabilitatea fenomenelor există anumite 
corelaţii şi structuri relativ simple şi stabile. Din această 
perspectivă, rostul suprem al construcţiilor gândirii teore- 
tice ar fi tocmai acela de a ne deschide accesul spre lumea 
inteligibilă, o lume a simplităţii, a formelor stabile, lume 
presupusă a avea un grad mai înalt de realitate decât cea a 


l Este un punct de vedere care a fost formulat, mai târziu, 
deosebit de limpede şi de explicit de către Ernst Mach: „Cele mai 
importante propoziţii ale fizicii, dacă le desfacem în elementele lor, nu 
se deosebesc prin nimic de propoziţiile descriptive ale istoricului 
naturii.“ Şi mai încolo: „Treptat, o dată cu sporul educaţiei intelec- 
tuale, ştiinţa naturii abandonează jocul de mozaic cu pietricele şi caută 
să determine graniţele şi forma albiei în care curge fluxul viu al feno- 
menelor. Ea recunoaşte drept ţel suprem exprimarea conceptuală cât 
mai economică, cât mai simplă a faptelor.“ (E. Mach, Populär — 
Wissenschafiliche Vorlesungen, 2 vermehrte und durchgesehene 
Auflage, Johann Ambrosius Barth, Leipzig, 1903, pp. 228 şi 236). 

fenomenelor. Unificarea şi explicarea mai adâncă a multi- 
tudinii experienţelor noastre eterogene nu ar fi, aşadar, 
rezultatul punerii la lucru a unor creaţii ingenioase, dar 
artificiale ale minţii omeneşti, plăsmuite în acest scop, ci 
consecinţa firească a dezvăluirii şi pătrunderii unei ordini 
ascunse. Încrederea că o asemenea ordine există, că lumea 
experienţei comune şi ştiinţifice nu este lumea pur şi sim- 
plu ar putea fi calificată drept o credinţă raţionalistă. Este 
credinţa în inteligibilitatea lumii. 

Înăuntrul filosofiei raţionaliste a secolului al 
XVII-lea, cu deosebire în opera lui Descartes şi Leibniz, 
ideea inteligibilităţii lumii, o idee ce va fi elaborată prin 
raportare la tema creştină a creaţiei şi la conceptul scolas- 
tic al raţiunii ca „lumină naturală“, primeşte configuraţia ei 
clasică. Marile ei contururi ar putea fi redate astfel: lumea 
este opera unei fiinţe perfecte ce întruchipează pe deplin 
raţiunea; ca realizare a planului unei fiinţe perfecte, lumea 
va trebui să fie simplă şi ordonată în structurile ei de bază 
şi, prin aceasta, accesibilă în principiu unei raţiuni create 
după modelul raţiunii absolute. Într-adevăr, a presupune că 
Dumnezeu şi-a înzestrat creaţia supremă cu „lumină natu- 
rală“ şi i-a refuzat totodată capacitatea de a accede la prin- 
cipii, de a pătrunde chiar şi în linii mari esenţa raţiunii 
supreme şi a creaţiilor sale ar însemna nu numai să ne con- 
trazicem dar şi să admitem că Dumnezeu se contrazice pe 
sine. 

La Descartes tema inteligibilităţii şi cognoscibilităţii 
lumii va căpăta o articulare specifică bazată pe presu- 
poziţia că evidenţa ideilor clare şi distincte este sigiliul 
adevărului lor. Dacă lumina naturală ne-a fost dată de către 
o fiinţă ce întruneşte toate atributele perfecțiunii — 
raţionează filosoful - rezultă că ceea ce se înfăţişează drept 
clar şi distinct intelectului nostru va fi în mod necesar şi 
adevărat. În Prefaţa Principiilor filosofiei citim, într-ade- 

văr, că Dumnezeu, autorul a tot ceea ce există, şi sursă a 
oricărui adevăr, „n-a putut crea intelectul nostru în aşa fel 
încât acesta să se poată înşela atunci când formulează o 
judecată asupra lucrurilor despre care are o percepţie clară 
şi distinctă.“ Rațiunea absolută, care susţine şi conservă tot 
ceea ce există, este, în acelaşi timp, garantul inteligibilităţii 
lumii pe care a creat-o şi a capacităţii luminii naturale, pe 
care a dăruit-o creaţiei sale favorite, de a cunoaşte prin- 
cipiile ce stau la baza a tot ceea ce există. Aceleaşi motive, 
ce conferă ideii inteligibilităţii lumii configuraţia ei cla- 
sică, pot fi recunoscute şi desprinse din scrierile lui 
Leibniz. Pentru autorul Monadologiei toate cele create, su- 
fletele şi spiritele, inclusiv intelectul omenesc, sunt oglinzi 
mai mult sau mai puţin imperfecte ale raţiunii absolute, 
infinte. In opoziţie cu raţiunea absolută, care este produc- 
tivă, raţiunea creată, aşadar şi spiritul omenesc, este, prin 
esenţa şi menirea ei, una reproductivă. Stă în puterea inte- 
lectului omenesc să pătrundă principii ale explicaţiei lumii 
ŞI, într-un anumit grad, chiar şi esenţa raţiunii absolute. Un 
cercetător contemporan va califica acea cunoaştere pe care 
Leibniz o socoteşte principial accesibilă intelectului ome- 
nesc drept o cunoaştere „parţial absolută“.2 O cunoaştere 
perfectă nu este, desigur, accesibilă, decât monadei su- 


2 Vezi W. Schneiders, Gottfried Wilhelm Leibniz: Das Reich 
der Vernnunft, în Hrsg. J. Specht, Grundprobleme der grossen 
Philosophen, Philosophie der Neuzeit, Vandenkoeck & Ruprecht, 
Göttingen, 1979, p. 161. Cunoaşterea accesibilă omului este absolută 
în măsura în care obiectul ei este absolutul. Aderenţa fermă a lui 
Leibniz la dogma finităţii şi limitării raţiunii omeneşti îl obligă să sub- 
linieze caracterul întotdeauna parţial al oricărei cunoaşteri accesibile 
fiinţei omeneşti. Noutatea mesajului stă însă într-un optimism episte- 
mologic împins până la limită. Schneiders apreciază că Leibniz „cere 
totuşi într-o măsură fără precedent apropierea raţiunii omeneşti de 
raţiunea divină presupunând identitatea structurală (parţială) de ordin 
principial a raţiunii absolute şi relative“. (Ibidem, p. 172). 

preme. Totuşi monadele superioare, monadele ce posedă 
spirit, pot atinge în grade diferite, grade ce reprezintă trepte 
ale unei scări, o apropiere tot mai mare de cunoaşterea per- 
fectă. Leibniz îşi exprimă încrederea că vor putea fi făcute 
progrese în direcţia cunoaşterii ordinii inteligibile şi ob- 
servă că „există spirite care ştiu deja mai mult despre 
aceasta decât ştim noi“.3 

Credinţa raţionalistă în inteligibilitatea lumii 
supravieţuieşte motivului „luminii naturale“ şi altor motive 
metafizice şi teologice asociate ideii creaţiei, motive care 
au susţinut-o în filosofiile raţionaliste ale secolelor XVII şi 
XVIII. Albert Einstein nu va ezita să califice convingerea 
teoreticianului că lumea este inteligibilă în sensul că poate 
fi cuprinsă în unitatea ei de către raţiunea omenească drept 
„religiozitate a cercetării“ sau „religiozitate cosmică“. Cre- 
atorul teoriei relativităţii va distinge această religiozitate 
de ceea ce el numeşte „religiozitatea omului naiv“ — 
credinţa într-un Dumnezeu personal care ocroteşte, răsplă- 
teşte şi pedepseşte. 

În termenii lui Einstein religiozitatea cosmică este 
„uimirea extaziată faţă de armonia legităţii naturale în care 
se dezvăluie o rațiune atât de superioară încât orice gândire 
cu sens şi orânduire omenească reprezintă un reflex cu 
totul neînsemnat“.4 Încrederea în inteligibilitatea lumii, 


3 G.W. Leibniz, Von dem was jenseit der Sinne und der 
Materie liegt. Brief an die Königin Sophie Charlote von Preussen 
(1702), în G.W. Leibniz, Haupischriften zur Grundlegung der 
Philosophie II, Verlag von Felix Meiner, Leipzig, 1903. 

4 A. Einstein, Cum văd eu lumea. O antologie, trad. de M. 
Flonta, I. Pârvu, D. Stoianovici, Humanitas, 1996, p. 254. Într-un alt 
text, Einstein va invoca „acea atitudine de spirit umilă faţă de 
grandoarea raţiunii încarnate în existenţă care, în ultimele ei profun- 
zimi, este inaccesibilă omului“ şi o va califica drept „religioasă în sen- 
sul cel mai înalt al cuvântului“. (Ibidem, p. 175). 

înţeleasă în acest fel, va fi, desigur, doar o credinţă, ceva 
ce nu este în principiu susceptibil să primească o înteme- 
iere ştiinţifică. Dar fără asumarea ei fermă, socoate 
Einstein, munca omului de ştiinţă teoretică ar fi lipsită de 
sens şi orice perspectivă. Căci țelul teoreticianului este, 
până la urmă, tocmai dezvăluirea şi contemplarea unităţii, 
ordinii şi armoniei universului. 

Pe de altă parte, Einstein va aprecia că o cuprindere 
a unei mari varietăţi de fapte printr-un număr mic de 
corelaţii de bază, ce pot fi exprimate prin ecuaţii simple şi 
frumoase, adică tocmai ceea ce realizează într-o măsură tot 
mai mare teoriile fundamentale ale fizicii moderne, re- 
prezintă o confirmare a acestei credinţe raţionaliste. Spre 
deosebire de gânditori raţionalişti de orientare mai tra- 
diţională care cred că tot ce există a fost creat potrivit unui 
plan raţional al unei fiinţe perfecte, Einstein va clarifica 
inteligibilitatea lumii drept un „miracol“ sau drept un 
„mister etern“. Cel socotit până astăzi drept cel mai de 
seamă cercetător al naturii din secolul ce se încheie se va 
exprima cel mai clar în această privinţă într-o scrisoare din 
ultimii săi ani (30 martie 1952) către un prieten din tine- 
reţe: „Găsiți curios că eu consider posibilitatea de a înţe- 
lege lumea ca un miracol sau ca un mister etern. Ei bine, a 
priori ne puteam aştepta la o lume haotică ce nu poate fi 
cuprinsă prin nici un tip de gândire. Am putea să ne aştep- 
tăm ca lumea să fie supusă legii numai în măsura în care 
intervenim noi, cu inteligenţa noastră ordonatoare; ar fi o 
ordine de felul ordinei alfabetice a cuvintelor unui limbaj. 
Tipul de ordine creat de teoria generală a relativităţii este, 
dimpotrivă, de cu totul altă natură. Chiar dacă axiomele 
teoriei sunt formulate de către oameni, succesul unei ase- 
menea întreprinderi presupune un grad înalt de ordine a 

lumii obiective pe care nu am fi câtuşi de puţin îndreptăţiţi 
să o aşteptăm a priori. Acesta este „miracolul ce se 
întăreşte tot mai mult o dată cu dezvoltarea cunoştinţelor 
noastre.“S Întregul pasaj mi se pare semnificativ nu numai 
prin ceea ce spune despre temeiurile convingerii raţiona- 
liste a lui Einstein cu privire la inteligibilitatea lumii, ci şi 
prin ceea ce sugerează cu privire la ceea ce desparte spiri- 
tele ce împărtăşesc această convingere de cele cu înclinații 
empiriste, fenomenaliste. 

După această schiţă a contururilor generale ale temei 
raţionaliste a inteligibilităţii şi cognoscibilităţii lumii să 
considerăm mai îndeaproape substanţa pe care a căpătat-o 
ea în filosofia lui Descartes şi Leibniz. Să semnalăm mai 
întâi, dincolo de diferenţele profunde dintre modelul expli- 
cativ cartezian şi leibnizian, diferenţe asupra cărora voi in- 
sista în continuare, unele puncte de convergenţă ce merită 
atenţie. Descartes şi Leibniz au fost în egală măsură spirite 
universale, deopotrivă angajate în cunoaşterea pozitivă şi 
în metafizică, interesate în integrarea tuturor cunoştinţelor 
şi ideilor teoretice într-o reprezentare pe deplin unitară 
despre existenţă ca întreg. 

La unul, ca şi la celălalt, această integrare se reali- 
zează prin înrădăcinarea cunoaşterii noastre supuse con- 
trolului experienţei într-o metafizică substanţialistă. Iar în 
măsura în care viziunea substanţialistă asupra existenţei 
implică afirmarea, drept realitate fundamentală, a ceea ce 
este absolut simplu, demersul prin care se dezvăluie inteli- 
gibilitatea lumii va fi un demers analitic, un demers de la 
ceea ce este mai mult sau mai puţin complex, aşadar com- 


SA. Einstein, Lettres à M. Solovine, Gautiers Villars, Paris, 
1956, p. 115. 

pus, la ceea ce este absolut simplu. A doua propoziţie a 
Monadologiei poate fi citită drept o formulare a acestui 
postulat al raționalismului clasic: „Şi trebuie să existe sub- 
stanţe simple, de vreme ce există compusul: căci ceea ce 
este compus nu este decât o îngrămădire; adică un agregat 
al celor simple“.6 Spre deosebire de toate cele ce iau 
naştere în mod natural, prin compunere din substanţe sim- 
ple, substanţele simple însele sunt create. Orice demers al 
gândirii teoretice va fi, prin urmare, un demers analitic de 
la principii care exprimă ceea ce este absolut simplu la 
ceea ce poate fi explicat prin raportare la principii, care 
sunt temeiurile raţionale a tot ceea ce există. Reprezentarea 
raționalismului clasic asupra inteligibilităţii lumii, o repre- 
zentare inseparabilă de supoziţia că lumea este creaţia şi 
expresia acţiunii unei raţiuni infinite şi desăvârşite pare să 
fie cuprinsă într-o schemă de gândire ce poate fi calificată 
drept centrală atât în filosofia lui Descartes, cât şi în cea a 
lui Leibniz: premisa necondiționată este distincţia dintre 
cele compuse, dintre lucrurile care iau naştere în chip na- 
tural, şi elementele absolut simple care sunt create; tot ceea 
ce este compus urmează să fie explicat printr-o relaţie de 
derivare din principii, substanţele simple care sunt create; 
principiile, la rândul lor, sunt explicate prin raţiunea su- 
premă. 

Din perspectiva metafizicii carteziene lumea va fi 
inteligibilă deoarece toate fenomenele care o compun pot 
fi reduse la substanţa întinsă şi la substanţa gânditoare, 
substanţe ce constituie adevăratele principii ale explicaţiei 
lumii corporale şi respectiv ale lumii sufleteşti, ale lumii 


6 G.W. Leibniz, Monadologia (1714), trad. de C. Floru, 
Humanitas, 1994, p. 55. 

morale. Descrierea şi explicaţia lumii materiale constituie 
domeniul fizicii. Primele cauze, principiile explicaţiei fi- 
zice, ca şi ale oricărei explicaţii în genere, aparţin însă me- 
tafizicii. Aceste principii sunt, în filosofia carteziană, întin- 
derea divizibilă la infinit şi mişcarea. Mişcarea nu va fi so- 
cotită drept inerentă materiei întinse. Creând materia în- 
tinsă, Dumnezeu i-a imprimat o anumită cantitate de miş- 
care care se conservă în toate interacţiunile din univers.7 

Universul natural ni se înfăţişează astfel drept creaţia 
unui spirit geometric şi mecanic. Inteligibilitatea universu- 
lui este, ca atare, dincolo de orice îndoială. Marea diversi- 
tate a corpurilor materiale şi a schimbărilor ce pot fi obser- 
vate în ele, inclusiv schimbările din creierul nostru 
resimţite drept senzaţii, provine din diferenţele de formă 
ale corpurilor sau corpusculilor care au întindere, precum 
şi din mişcarea lor. Toate fenomenele naturii, ce constituie 
obiectul de studiu al fizicii, vor putea şi vor trebui să fie 
explicate în mod geometric şi mecanic. Universul, în 
întregul său, nu este decât o maşină în sensul că pentru a 
explica fenomenele sale 8 şi schimbările ce se produc în 
univers este suficient să considerăm doar formele şi miş- 
cările diferitelor sale părţi. Între fenomenele din univers şi 
dispozitivele tehnice, artificiale, dispozitive create de 
oameni, nu va exista, prin urmare, vreo deosebire în ceea 
ce priveşte principiile explicaţiei; singura deosebire, 

7 „Mi se pare evident că Dumnezeu este cauza primă şi su- 
premă, care la început a creat materia şi mişcarea şi repaosul şi prin 
concursul său permanent conservă în univers atâta mişcare şi atât 
repaus cât a pus în el la origine...“ (R. Descartes, Principes de la 
philosophie, Hachette, Paris, 1828, p. 81.) 

8 Descartes precizează că „trebuie să numim fenomen tot ceea 
ce percepem prin mijlocirea simţurilor. (Ibidem, p. 95.) 

observă Descartes, va fi aceea că în timp ce părţile instru- 
mentelor fabricate de către oameni sunt întotdeauna destul 
de mari pentru a putea fi percepute şi mânuite, resorturile 
care produc efectele naturale sunt de multe ori prea mici 
pentru a fi accesibile simţurilor noastre.’ 

În liniile sale mari, modelul cartezian al explicaţiei 
naturii s-a impus cu autoritate atât în orientarea cercetării, 
Cât şi în reflecţia metodologică asupra ţelurilor descrierii şi 
explicaţiei ştiinţifice a naturii. La un anumit nivel, cel al 
principiilor generale, nu există deosebiri esenţiale între 
reprezentarea carteziană şi reprezentarea newtoniană 
asupra condiţiilor, cerinţelor şi ţelurilor cercetării şi expli- 
caţiei ştiinţifice a naturii. Ştiinţa mecanicistă a secolelor 
XVII-XIX, precum şi programul mecanicist al unificării 
ştiinţei sunt deopotrivă de piae carteziană şi newto- 
niană. 

Filosofia leibniziană a cati a reprezentat, dimpo- 
trivă, o poziţie cu totul singulară. Modelul explicaţiei lumii 
ce poate fi desprins din scrieri mai târzii ale lui Leibniz se 
opune atât celui consacrat de filosofia tradiţională — 
filosofia aristotelic-scolastică a naturii — cât şi noului mo- 
del mecanicist care se impunea tot mai mult, cu trecerea 
anilor, în confruntare cu tradiţia şcolilor. Leibniz se de- 
clară de acord cu cartezienii într-un singur punct, ce-i 
drept, esenţial pentru delimitarea de o tradiţie adânc înră- 
dăcinată. El admite că fenomenele lumii corporale pot şi 
trebuie să fie explicate doar prin principii geometrice şi 
mecanice, adică prin întindere, formă şi mişcare. Situân- 
du-se în această privinţă în mod hotărât de partea mecani- 
ciştilor, Leibniz va respinge drept circular şi, prin urmare, 
steril din punctul de vedere al interesului pentru cunoaş- 


9 Ibidem, p. 100. 

terea naturii recursul la formele substanţiale şi cauzele 
finale ale scolasticilor, deoarece acestor forme şi cauze le 
sunt atribuite ad-hoc acele calităţi şi capacităţi oculte din 
care să poată fi derivate fenomenele ce se cer explicate. 
Leibniz se îndreaptă însă cu aceeaşi hotărâre împotriva 
cartezienilor, a susținătorilor unei explicaţii pur mecani- 
ciste a naturii. Descrierea şi explicaţia prin principii geo- 
metrice şi mecanice erau văzute de el doar ca un prim 
nivel, nivelul cel mai superficial al explicaţiei fenomenelor 
naturii. Convingerea metafizică de neclintit a filosofului 
german a fost că o explicaţie, în sensul deplin al cuvântu- 
lui, este posibilă numai prin raportare la ceva absolut sim- 
plu. Or, ceva absolut simplu şi în acest sens substanţial nu 
va putea fi găsit în lumea materială, în lumea carteziană a 
întinderii. Orice întindere este divizabilă la infinit. Masa 
întinsă nu va putea constitui, aşadar, principiul explicaţiei 
naturii. Dezacordul cu Descartes şi cartezienii este, din 
acest punct de vedere, deplin, total şi ireconciliabil. Prin- 
cipiile explicaţiei lumii vor trebui să fie de natură imate- 
rială. Căci numai entităţile imateriale sunt substanţe simple 
şi active. Materia întinsă este întotdeauna ceva compus-şi 
pasiv care suferă acţiunea, dar nu o poate genera. 

Leibniz concepe substanţele simple ca forme de na- 
tură ideală, asemănătoare sufletelor, forme ce sunt sediul 
unei activităţi originare. (kiner urspriinglichen Tătigkeit).10 
Asemenea forme substanţiale vor fi numite de Leibniz 
principii ale vieţii, mai târziu monade, principii răspândite 
în întreaga natură. Leibniz le va caracteriza drept absolut 
simple, indivizibile şi nemuritoare, prin urmare drept uni- 
tăţi autentice, în opoziţie cu ceea ce este compus, cu agre- 
gatele şi colecţiile. Explicaţia naturii se împlineşte, prin 


10 G.W. Leibniz, Betrachtungen iiber die Lebensprinzipien 
und über plastische Naturen (1705), în G.W. Leibniz, Hauptschriften... 
II, pp. 259-260. 

urmare, prin depăşirea mecanicismului, prin trecerea de la 
fizică la metafizica pluralistă a forţelor dinamice imate- 
riale, a unei diversităţi nelimitate de substanţe simple şi 
active. 

Opoziția dintre reprezentarea leibniziană şi reprezen- 
tarea carteziană asupra lumii ar putea fi caracterizată spu- 
nând că dacă pentru Descartes universul natural este cre- 
ația unui mecanicism desăvârşit, pentru Leibniz el este 
creaţia unui arhitect perfect. Mecanicianul construieşte o 
maşinărie complexă din elementele mai simple de aceeaşi 
natură şi în acest sens omogene. Caracteristicile operei ar- 
hitectului perfect sunt varietatea calitativă a elementelor 
constitutive ale unui întreg ce posedă atributele unităţii, or- 
dinii şi armoniei. Cu alte cuvinte, opera arhitectonică or- 
donează elemente cu o individualitate ireductibilă într-un 
întreg ce posedă o deplină armonie. In viziunea pronunţat 
estetică a lui Leibniz, perfecțiunea este tocmai reunirea 
celei mai mari varietăţi cu cea mai mare unitate şi ordine. 
Postulatul filosofiei sale, un postulat pretutindeni prezent, 
chiar dacă nu explicit formulat, este că multiplicitatea, 
varietatea calitativă, ierarhia şi ordinea proprii lumii scapă 
explicaţiei mecanice, propriu-zis fizice; atributele lumii 
create, care îi conferă acesteia frumuseţe şi armonie, relevă 
acţiunea unei pluralităţi de forţe active, de natură imateri- 
ală, care sunt principii ale organizării şi finalităţii. O ase- 
menea concluzie nu se impune în mod constrângător 
deoarece materia are doar determinări pe care Leibniz le va 
numi „pasive şi indiferente“, determinări cum sunt întin- 
derea şi impenetrabilitatea.ll Aceste determinări pot da 
socoteală de activitatea şi organizarea ce se manifestă pre- 
tutindeni în natură, de ordinea şi ierarhia formelor şi, în 
acest sens, de armonia lumii. Deşi Leibniz utilizează ade- 


11 În această privinţă, vezi de exemplu Die Vernunft prinzipien 
der Natur und der Gnade (1714), în G.W. Leibniz, Op. cit., p. 420. 

sea expresia substanțe corporale, el va considera până la 
urmă că realitate substanţială au doar principiile nemateri- 
ale, forţele sau monadele, ale căror atribute sunt percepțiile 
şi năzuinţele, actele volitive. În acest sens, Leibniz distinge 
realitatea metafizică de aparența fizică. Interpreţi cu auto- 
ritate cad de acord că pentru Leibniz corpurile materiale nu 
au o realitate de sine stătătoare; ele sunt doar manifestări 
ale activităţii monadelor, ale actelor perceptive şi volitive 
proprii fiinţelor vii. Toate relaţiile dintre fenomenele na- 
turii exprimă relaţiile mutuale dintre monade şi, în cele din 
urmă, acordul dintre monade stabilit de raţiunea supremă. 
În acest sens, corpurile materiale nu ar fi decât fenomene. 
Texte ale lui Leibniz din ultimii ani ai vieţii, susţin 
aceşti comentatori, ar proba că filosoful ar fi respins, în 
cele din urmă, ideea unei uniuni reale a corpului cu sufle- 
tul şi a existenţei unor substanţe corporale sau compuse.12 


12 Pentru o asemenea interpretare a filosofiei expuse în scrieri 
mai târzii ale lui Leibniz, vezi D. Russell, Metaphysics: the late peri- 
od, în The Cambridge Companion to Leibniz, Cambridge University 
Press, 1995. Într-un text scris în 1714 pentru Nicolas Rémond, care îi 
ceruse o clarificare a vederilor sale, text pe care, în cele din urmă, nu 
l-a expediat, Leibniz preciza: „Cred că întregul univers al creaturilor 
constă doar din substanţe simple sau monade şi colecţiile lor... 
Colecţiile sunt ceea ce numim „corp“... Totuşi, toate aceste corpuri şi 
tot ceea ce le atribuim nu sunt substanţe, ci doar fenomene bine înte- 
meiate sau temeiurile aparenţelor ce sunt diferite pentru diferiţi obser- 
vatori, dar care sunt corelate cu şi provin din acelaşi fundament, ca şi 
diferitele aparenţe ale aceluiaşi oraş văzut din diferite locuri.“ (Op. 

it., p. 175.) Acest pasaj este coroborat de un altul cuprins într-o 
scrisoare trimisă de Leibniz lui Daugincourt în august al aceluiaşi an: 
„Sunt, aşadar, de părere că vorbind în mod exact nu există substanţă 
întinsă... Adevăratele substanţe sunt doar substanţele simple sau ceea 
ce am numit „monade“... şi cred că în natură nu există decât monade, 
restul fiind doar fenomene ce rezultă din ele. Fiecare monadă este o 
oglindă a universului din punctul ei de vedere şi este întovărăşită de o 
multitudine de alte monade ce compun corpul ei organic, în care este 
monada dominantă.“ (Idem). 

Din punctul de vedere al substanţialismului idealist, care 
pare să fi reprezentat punctul terminus şi încoronarea 
metafizicii leibniziene, percepțiile diferitelor substanţe 
simple sunt relative, în timp ce acordul dintre monade şi 
dintre percepțiile acestora, acord stabilit de Dumnezeu, 
reprezintă ceva invariant şi în acest sens absolut. O impli- 
caţie majoră a acelei metafizici idealiste originale care ne 
întâmpină îndeosebi în Monadologie, în Principiile 
raționale ale naturii şi ale graţiei şi în unele scrieri din 
ultimii ani ai vieţii este aşa numitul principiu al continu- 
ităţii. Diversitatea nesfârşită a monadelor înzestrate cu 
forţă activă şi capacitate de percepţie este o diversitate 
structurată ierarhic. În raport cu gradul lor de perfecţiune, 
monadele constituie o scară ale cărei trepte se întind de la 
monadele pe care Leibniz le numeşte adormite la monada 
supremă care este Dumnezeu. Corpurile lipsite de viaţă 
sunt monade care dorm. Sufletele sunt monade relativ 
superioare care au percepții distincte, întovărăşite de me- 
morie. Spiritele sunt monade mai înalte decât sufletele, 
suflete înzestrate cu rațiune, adică cu capacitatea de a intra 
în comunicare directă cu raţiunea supremă. Insistând 
asupra distincţiei dintre suflet şi spirit, Leibniz va scrie în 
unul din paragrafele finale ale Monadologiei că sufletele 
sunt oglinzi vii sau imagini ale universului creaturilor, 
spiritele însă sunt, pe deasupra, imagini ale divinității 
însăşi, adică ale însuşi autorului naturii, capabile să 
cunoască sistemul universului şi să imite, prin probe arhi- 
tectonice, ceva dintr-însul, fiecare spirit fiind în departa- 
mentul său ca o mică divinitate.13 Dacă deosebirile dintre 
monade sunt doar graduale urmează că principiile vieţii şi 


13 G.W. Leibniz, Monadologia, p. 78. 

ale organizării există pretutindeni în universul natural. În 
acest sens „natura nu face salturi“. 

Deosebirile dintre viu şi neviu, dintre un organism şi 
o piatră, nu sunt deosebiri de natură, ci de grad. Numai în 
Dumnezeu, monada supremă, principiul vieţii şi activităţii 
este pe deplin desprins de corp, de materie, care este întin- 
dere, prin urmare, ceva compus. În acest sens Leibniz 
afirmă că „nu există nici naştere întreagă, nici moarte desă- 
vârşită, în sensul riguros al despărțirii sufletului de corp. 
Iar ceea ce numim noi naştere nu este decât dezvoltare şi 
creştere, aşa cum ceea ce numim noi moarte nu e decât 
contractare şi diminuare.“ 14 Chiar şi deosebirea dintre fi- 
nalitatea inconştientă a sufletelor şi finalitatea conştientă a 
spiritelor, ce conferă identitate personală, este o deosebire 
graduală. Întreruperea continuității în această scară a exis- 
tenţelor ideale simple ce constituie lumea o marchează 
doar monada supremă, ce cuprinde în sine şi armonizează 
toate monadele. 

Lumea carteziană şi lumea leibniziană ni se înfă- 
țişează astfel ca două reprezentări exemplare ale unei lumi 
inteligibile şi, totodată, ca două mari modele explicative. 
În ciuda unei impresii mai superficiale - o impresie pe care 
o susţine şi afirmaţia lui Leibniz că, nesatisfăcut de meca- 
nism, el a revenit la formele substanţiale ale scolasticilor, 
imaginea carteziană a lumii va putea fi apreciată drept una 
mai tradiţională în măsura în care ea rămâne fidelă moti- 
vului platonic şi neoplatonic al dualității spirit-corp. Filo- 
sofia lui Leibniz reprezintă, dimpotrivă, o ruptură radicală 
cu acest motiv, o ruptură inspirată de năzuinţa de a satis- 
face în mai mare măsură exigenţe de raționalitate. Dacă 


14 Ibidem, p. 75. 

raţiunea absolută va fi concepută nu numai ca transcen- 
dentă, ci şi ca imanentă, prezentă pretutindeni în lume, 
atunci dihotomiile carteziene substanţă gânditoare-subs- 
tanţă întinsă şi spirit-viaţă vor apărea drept inacceptabile. 
În spiritul acelei reprezentări care gândeşte perfecțiunea 
drept reunirea unei varietăţi şi pluralităţi ireductibile cu cea 
mai desăvârşită ordine şi armonie, o lume în care se ex- 
primă o rațiune absolută va fi în mod necesar o lume a de- 
osebirilor pur graduale, a ierarhiei şi continuității, într-un 
cuvânt o lume leibniziană. O nesfârşită multitudine de cen- 
tre de activitate şi ordine, fără comunicare directă între ele 
şi totuşi unite printr-un principiu comun şi printr-o ordine 
prestabilită, centre situate într-o scară ierarhică ce desfide 
orice discontinuitate fundamentală, este opusă monotoniei 
lumii mecanicismului, o lume în care diversitatea şi orga- 
nizarea sunt, până la urmă, doar aparenţe. Căci configu- 
rațiile distincte nu reprezintă mai mult decât combinaţii 
diferite ale unor elemente pe deplin omogene. 

Conflictul dintre cele două reprezentări şi modele ex- 
plicative ale lumii precum şi posteritatea acestora pot fi 
mai bine înţelese urmărind ideile directoare ce au inspirat 
şi orientat gândirea ştiinţifică a ultimelor patru secole. 

Ştiinţa naturii a secolelor XVII, XVIII şi XIX este 
caracterizată în mod curent drept o ştiinţă newtoniană. Se 
poate spune însă, cu tot atât de bune temeiuri, că ştiinţa 
exactă a naturii a fost în toată această perioadă de timp o 
ştiinţă de inspiraţie carteziană. Idealul unei explicaţii 
ştiinţifice unitare a naturii s-a sprijinit vreme îndelungată 
pe convingerea, afirmată cu deplină claritate de mari 
oameni de ştiinţă ai secolului al XIX-lea, un H. von 
Helmholtz sau un W. Thomson (lord Kelvin), că toate fe- 
nomenele naturii vor putea fi reduse la mişcări ale partico- 


218 


lelor materiale sau ale unui mediu material continuu. 
Helmholtz nu avea nici o îndoială că progresul cercetării 
va conduce în mod inevitabil spre „dizolvarea ştiinţelor 
naturii în mecanică“. Iar lordul Kelvin exprima acel ideal 
de inteligibilitate larg împărtăşit de cercetătorii vremii sale, 
afirmând într-o conferinţă susţinută în 1889 la Baltimore: 
„Nu sunt niciodată mulţumit atât timp cât nu îmi pot face 
despre un anumit lucru un model mecanic. Abia atunci îl 
înţeleg. Dacă nu-l pot exprima în întregime în concepte 
mecanice, nu îl înţeleg... . Din această perspectivă, 
Descartes va apărea, dacă nu drept întemeietorul ştiinţei 
moderne a naturii, apoi în orice caz drept profetul ei 
vizionar. Francezii, cel puţin, nu au încetat mult timp să 
vadă în Descartes pe autorul care a formulat pentru prima 
dată principiile după care se va conduce explicaţia ştiin- 
ţifică modernă a naturii. În şedinţa de deschidere a congre- 
sului internaţional de fizică care a avut loc la Paris în anul 
1900, un cercetător cu reputaţie internaţională, care simţea 
totodată ca un bun francez, aprecia că cele mai importante 
evoluţii ştiinţifice ale ultimelor secole pot fi socotite drept 
o suită neîntreruptă de confirmări ale concepţiei carteziene 
cu privire la principiile explicaţiei naturii. „Spiritul lui 
Descartes — spunea el — planează asupra fizicii moderne, 
mai mult, îi este lumina călăuzitoare; cu cât pătrundem mai 
adânc în cunoaşterea fenomenelor naturii, cu atât mai mult 
se dezvoltă şi se precizează îndrăzneaţa concepţie carte- 
ziană asupra mecanismului universului.“ 15 

Spiritul cartezian, înţeles în acest sens, nu mai pare 
să fie însă spiritul ştiinţei contemporane a naturii. Nu atât 


15 Apud L. Poincaré, Lu physique moderne et son evolution, 
Flammarion, Paris, 1906, p. 14. 

evidenţierea limitelor valabilităţii legilor dinamicii clasice, 
pe care o datorăm revoluţiei ştiinţifice de la începutul seco- 
lului nostru, desfide în primul rând imaginea carteziană 
asupra inteligibilităţii lumii, cât evoluţii ştiinţifice mai re- 
cente ce nu mai pot fi integrate în structura categorială ce 
susţine această viziune. Mai întâi, supoziţia că substanţa 
întinsă este principiul ireductibil al explicaţiei naturii, ca şi 
opoziţia rigidă dintre substanţa întinsă, înzestrată cu masă, 
şi energie au fost supuse unei eroziuni crescânde. Pre- 
supunerea că există particule elementare imiuabile care 
reprezintă ultimele elemente constitutive ale naturii devine 
tot mai problematică. Programului de cercetare democri- 
tian care a condus dezvoltarea ştiinţelor fizico-chimice în 
ultimele secole, i se opune unul platonician, un program 
care îşi propune derivarea spectrului particolelor numite 
elementare şi a proprietăţilor lor din caracteristici de sime- 
trie şi invarianță ale ecuaţiilor câmpului. Pentru fizicienii 
care au iniţiat acest program realitatea fundamentală nu 
mai este materia, ci energia. 

Werner Heisenberg va socoti drept sugestivă din 
punct de vedere filosofic apropierea dintre această nouă în- 
țelegere a materiei precum şi a relaţiei dintre materie şi 
energie şi concepţia aristotelică asupra materiei şi a relaţiei 
dintre materie şi potență.!6 O provocare deosebit de radi- 
cală pentru viziunea mecanicistă asupra inteligibilităţii 
lumii o constituie teoriile autoorganizării dezvoltate în 


16 Vezi numeroase referiri la această temă în culegerea de arti- 
cole Paşi peste graniţă, trad. I. Pârvu, Editura Politică, 1977 şi îndeo- 
sebi în cartea lui Heisenberg Der Teil und das Ganze, Piper Verlag, 
Miinchen, 1969. 

ultimele decenii, cu deosebire termodinamica proceselor 
departe de echilibru şi sinergetica. Aceste teorii oferă o 
explicaţie unor procese fizice şi chimice familiare ce evi- 
denţiază o evoluţie spontană spre ordine în condiţiile unui 
schimb energetic intens între sistem şi ambianţă. Ele pun în 
evidenţă asemănări structurale fundamentale în tranziţiile 
de la o stare mai puţin ordonată la o stare mai ordonată ce 
au loc în sisteme fizice, chimice şi biologice foarte diferite 
din punctul de vedere al substratului lor. Emergenţa unor 
sisteme mai organizate rezultă dintr-o „conlucrare“ speci- 
fică a subsistemelor care le compun şi se exprimă prin 
anumiţi parametri de ordine. În termenii sinergeticii, aceşti 
parametri „subjugă“ subsistemele sau elementele deter- 
minând, de exemplu, mişcarea coerentă a bilioane de mo- 
lecule, un proces ce se află în totală opoziţie cu evoluţia 
spontană spre starea cea mai probabilă, adică cu dezor- 
dinea moleculară. Evoluţia spontană spre organizare în sis- 
temele fizice şi chimice lipsite de viaţă, ca şi în organis- 
mele vii, este explicată prin aceleaşi principii ale termodi- 
namicii departe de echilibru şi ale sinergeticii. Opoziţiile 
rigide, consacrate de fizica mecanicistă, între materia în- 
tinsă, concepută drept ceva pur pasiv şi receptiv, şi prin- 
cipiul dinamic, dintre simpla alăturare şi agregare prin 
compunere, pe de o parte, şi organizare, pe de altă parte, 
dintre cauzalitate şi finalitate sunt supuse unui proces tot 
mai accentuat de dizolvare. O cooperare a elementelor gu- 
vernată de principii generale, principii formulate de ter- 
modinamica sistemelor departe de echilibru şi de siner- 
getică, generează o ierarhie de sisteme cu un grad tot mai 
înalt de organizare, de la sistemele fizice şi chimice la 
fiinţele vii şi, apoi, la grupurile şi colectivităţile umane. O 

evoluţie orientată, realizată prin mecanisme ce suprimă 
opoziţia rigidă tradiţională dintre cauze eficiente şi cauze 
finale se vădeşte a nu fi caracteristică doar biologicului şi 
socialului, ci proprie naturii în genere. Se profilează tot 
mai clar o nouă modalitate de unificare a cunoaşterii ştiin- 
țifice, una fundamental diferită şi opusă celei pe care o 
reprezintă mecanicismul de inspiraţie carteziană.!? Nu 
numai fiinţele vii, dar şi sistemele fizice şi chimice nu mai 
pot fi caracterizate drept maşini din perspectiva noii vizi- 
uni asupra inteligibilităţii lumii pe care o conturează evo- 
luţii ştiinţifice mai recente. Dinamismul, capacitatea de 
autoordonare şi autoorganizare, tendinţe apreciate mult 
timp drept proprii spiritului în opoziţie cu inerția materiei 
devin principii ale cunoaşterii pozitive a naturii, principii 
supuse controlului experienţei. 

Una din căile pe care s-a încercat adesea să se argu- 
menteze în favoarea convergenţei între o viziune ştiinţifică 
şi o viziune înalt sau autentic religioasă asupra lumii a fost 
cea a evidenţierii ordinii inteligibile şi finalităţii ce dom- 
neşte în natură. Angajându-se pe această cale, fizicianul 
german Max Planck invoca, într-o conferinţă ţinută acum 
aproape şaizeci de ani, principiul minimei acţiuni, un prin- 
cipiu formulat pentru prima dată de Leibniz şi consacrat de 
către Maupertuis, chemat de Friedrich cel Mare ca preşe- 
dinte al Academiei de Ştiinţe din Berlin, instituţie înfiinţată 
de Leibniz. Acest principiu îi apărea lui Planck drept cea 
mai puternică probă a prezenţei până şi în natura lipsită de 


17 Vezi în această privinţă şi M. Flonta - Unificarea cunoaş- 
terii: abordarea clasică şi neclasică, în Revista de Filosofie 4/1995, 
pp. 363-368. 

viaţă a unei ordini inteligibile şi a unei finalităţi.18 Posi- 
bilităţile şi resursele celui ce şi-ar propune să invoce astăzi 
forţa sugestivă a viziunii leibniziene asupra inteligibilităţii 
lumii din perspectiva unor idei directoare ale gândirii ştiin- 
țifice vor fi cu totul altele, incomparabil mai mari. 

În contrast cu epoca ştiinţifică în care a trăit Planck, 
principii generale cum sunt cele ale primatului factorului 
dinamic, al forţelor organizatoare în economia naturii, al 
întrepătrunderii şi inseparabilităţii cauzelor eficiente şi 
cauzelor finale, al ierarhiei formelor organizate şi al conti- 
nuităţii depline în această ierarhie, principii pe care filoso- 
ful Leibniz le-a dezvoltat în orizontul unei metafizici sub- 
stanţialiste sau unei viziuni creaţioniste tradiţionale, devin 
principii conducătoare ale noilor ştiinţe ale autoorga- 
nizării. Ele oferă o consistenţă şi o coerenţă crescândă 


18 „Nu este, desigur, surprinzător că descoperirea acestei legi, 


a aşa-numitului principiu al minimei acţiuni, după care şi-a căpătat 
mai târziu numele şi cuanta de acţiune elementară, l-a adus într-o stare 
de puternică însufleţire pe iniţiatorul ei Leibniz, ca şi imediat după 
aceea pe urmaşul său Maupertuis, căci aceşti cercetători au crezut că 
au găsit în ea semnul palpabil al domniei unei raţiuni superioare ce 
stăpâneşte atotputernic natura. Într-adevăr, prin principiul minimei 
acţiuni a fost introdusă în conceptul cauzalităţii o idee cu totul nouă: 
cauzei Causa efficiens ce acţionează din trecut spre viitor şi face să 
apară stările ulterioare drept condiţionate de cele anterioare, i se 
adaugă Causa finalis care, dimpotrivă, pune viitorul, adică un țel 
determinat spre care se năzuieşte ca premisă şi derivă din el 
desfăşurarea evenimentelor ce conduc spre acest țel.“ (M. Planck, 
Religion und Wissenschaft, Vortrag gehalten in Baltikum (1937), J.A. 
Barth Verlag, Leipzig, 1941, pp. 25-26.) 

uneia din convingerile ce a susţinut şi a inspirat sinteza 
leibniziană. Este convingerea pe care unul dintre creatorii 
acestor noi ştiinţe o exprimă, pe cât de concis, pe atât de 
sugestiv, scriind că teoriile autoorganizării, urmând me- 
tafizicilor vizionare ale trecutului, tind, în cele din urmă, 
nu să opună „omul şi lumea pe care el încearcă să o în- 
țeleagă“, ci, dimpotrivă, să le unească într-o sinteză ce de- 
păşeşte opoziţiile exterioare materie-forţă/energie, cauza- 
litate-finalitate, întindere- gândire.!9 


19 vezi I. Prigojine, Physics and Metaphysics, în „Adv. Biol. 
Med. Physics“, 16, 1977. Pentru o dezvoltare mai largă a temei vezi, 
de asemenea, I. Prigojine, I. Stenghers, Între eternitate şi timp, trad. 
de I. Gherguţ, Humanitas, 1997. 


DESCARTES, LEIBNIZ ŞI ILUZIILE PARADIGMEI 
REPREZENTAŢIONALE 


Adrian-Paul Iliescu 


Ceea ce dădea sens proiectului raţionalist clasic de 
aşezare a cunoaşterii pe baze sigure era presupunerea cura- 
joasă că failibilitatea gândirii nu este fatală şi că, prin 
urmare, un intelect bine condus poate ajunge să-şi desfă- 
şoare demersurile lucrând doar cu adevăruri ultime şi indu- 
bitabile — tocmai optimismul unei asemenea presupuneri 
desparte pe Descartes şi Leibniz de Locke sau Hume care 
privesc cu scepticism posibilitatea anulării failibilităţii cu- 
noaşterii. 

S-ar putea susţine că la originea acestei deosebiri 
fundamentale stă o profundă diferenţă de sensibilitate a 
celor două grupuri de filosofi faţă de failibilitatea limbaju- 
lui şi a abstracţiilor. Într-un anumit sens, tocmai supoziţia 
tacită că intelectul se poate bizui pe „transparența“ limba- 
jului şi pe veridicitatea abstracţiilor este răspunzătoare de 
eşecul marelui proiect raţionalist. Iluzia caracterului fun- 
damentalmente neproblematic al reprezentării lumii prin 
concepte este, s-ar putea argumenta, sursa majoră a dificul- 
tăţilor insurmontabile pe care le vor avea de înfruntat ma- 
rile idei carteziene şi leibniziene. 

Empiriştii britanici moşteniseră de la precursorii lor 
nominalişti o adâncă neîncredere faţă de abstracții, precum 
şi conştiinţa acută a faptului că limbajul nu constituie un 
mediu transparent, apt să ne restituie, în mod neproblema- 
tic, realitatea. Locke formulează într-o concepţie bine arti- 

culată caracterul convenţional al limbajului; el declară 
natura arbitrară a decupajului lingvistic al lumii, modelat — 
în opinia sa — nu de captarea esenţelor reale ale lucrurilor, 
ci de simpla îndatorare a intelectului faţă de esențe nomi- 
nale (inevitabil „subiective“. 

Dimpotrivă, Descartes respinge ideea arbitrarietăţii 
limbajului. El vede, fără nici o îndoială, ca şi, mai târziu, 
Leibniz, contingenţa sintactică a semnului faţă de obiectul 
desemnat, îndeajuns dovedită prin diversitatea de vocabu- 
lar a limbilor naturale; dar nici Descartes, nici Leibniz nu 
se îndoiesc că distincţiile semantice reprezintă distincţii 
ontice, că structurile lingvistice reflectă structurile reali- 
tăţii; o convenţionalitate mai adâncă a limbajului, de ordin 
semantic, care-i anulează „transparenţa“, nu este luată în 
considerare. Ipoteza de faţă este că ignorarea acesteia face 
posibil optimismul raţionalist cu privire la posibilitatea de 
a atinge certitudinea prin demersuri cognitive bazate pe 
concepte şi pe relaţiile dintre ele. 

La obiecţia că raţionamentul s-ar putea dovedi a fi o 
simplă înlănţuire de nume, fără ancorare în realitate, 
Descartes răspunde categoric: 

„Cât despre faptul că s-ar putea ca raţionamentul să 
înlănţuiască doar nume — aşa ceva nu e adevărat. Ca do- 
vadă că nu înlănţuieşte numele, ci lucrurile semnificate 
prin nume e faptul că doi inşi care vorbesc limbi diferite 
pot totuşi gândi la fel privitor la aceleaşi lucruri. Numele 
nu sunt convenţionale şi nu atârnă de gândirea noastră“. 

Cum Descartes vede convenţionalitatea limbajului 
doar ca pe o convenţionalitate a formei sintactice (diferite 


l R. Descartes, Meditaţii despre filosofia primă, Editura 
Humanitas, Bucureşti, 1992, p. 327. 


226 


de la o limbă naturală la alta) prin care se exprimă un con- 
cept, faptul că vorbitorii diferitelor limbi pot să se refere 
(cu expresii diferite) la aceleaşi lucruri este, se pare, o 
dovadă suficientă a reuşitei acestor expresii de a capta rea- 
litatea. Riscurile generate de convenţionalitatea formelor 
sintactice ale fiecărei limbi fiind astfel anulate, Descartes 
crede că orice risc de convenţionalitate a limbajului în ge- 
neral este anulat: nici nu se gândeşte la posibilitatea ca 
toate limbile naturale să împărtăşească o convenţionalitate 
mai adâncă, aceea a decupajului ontic pe care îl execută (a 
disocierii lucrurilor în categorii, conform ideilor subiective 
ale oamenilor despre realitate).2 Arbitrarietatea cea mai 
profundă a expresiilor, cea care rezultă din failibilitatea şi 
limitele cunoaşterii, este ignorată; se presupune că expre- 
siile surprind lucrurile aşa cum sunt ele de fapt, de unde 
concluzia că ele sunt simple substitute semantice ale aces- 
tora şi că, prin urmare, raţionamentul conectează între ele 
nu simple nume, ci lucrurile însele. Limbajul fiind deci 
transparent, cuvântul „gândire“ surprinde procesul real de 
gândire, cuvântul „eu“ surprinde eul real etc. 

Pentru Leibniz, convenţionalitatea stă tot în depen- 
denţa formei sintactice a expresiilor de deciziile umane, în 
aceea că „depinde de hotărârea matematicienilor să între- 
buinţeze cuvântul elipsă, ca să desemneze o anumită fi- 


2 Descartes se întreabă dacă limbile naturale nu sunt cumva 
„Subiectiv-arbitrare“ unele în raport cu altele, şi răspunsul său este 
negativ: în ciuda diversităţii lor sintactice, ele se pot referi la aceleaşi 
lucruri. Dar el nu se întreabă câtuşi de puţin dacă limbile naturale sunt 
obiective şi în raport cu realitatea, deci dacă lucrurile la care se referă 
toate aceste limbi sunt lucrurile reale. 

gură“ şi „de hotărârea latinilor să dea cuvântului circulus 
sensul pe care îl exprimă definiţia acestuia“. 3 

Elementul de arbitrar astfel introdus în limbaj este 
însă unul superficial şi nesemnificativ, căci, conform 
convingerii lui Leibniz, „deşi caracterele pot fi arbitrare, 
totuşi folosirea şi legătura lor are ceva care nu este arbitrar, 
anume o anumită potrivire între caractere şi lucruri, 
relaţiile între ele ale caracterelor diferite care exprimă ace- 
leaşi lucruri“. 4 

Ca şi Descartes, Leibniz insistă asupra acordului 
diverselor limbi naturale care înfăţişează aceleaşi relații 
reale, deci „o ordine care corespunde lucrurilor“. 5 Dar el 
afirmă mai explicit ideea izomorfismului dintre limbaj şi 
realitate, condamnând presupunerea că numele ar fi simple 
etichete, denominaţii pur exterioare lucrurilor: „nu există 
denominaţii pur extrinseci care să nu aibă adică nici un 
fundament în însuşi lucrul denominat. Căci trebuie ca 
noţiunea subiectului să cuprindă în sine noţiunea predica- 
tului. Şi, prin urmare, de câte ori se schimbă denominaţia 
lucrului, trebuie să aibă loc o schimbare oarecare în lucrul 
însuşi. 6 

Regăsim aici ideea leibniziană a adevărului ca re- 
flectare fidelă a raportului dintre lucru şi atribut în raportul 
dintre subiect şi predicat, recunoscută, cel puţin de la 
Russell încoace, drept axă a concepţiei filosofice a gândi- 


3 G.W. Leibniz, Dialog privitor la conexiunea dintre lucruri 
şi cuvinte şi la realitatea adevărului, în Opere filosofice, vol. I. 
Editura Ştiinţifică, Bucureşti, 1972, p. 13. 

4 Ibidem, pp. 14-15. 

5 Ibidem, p. 14. 

6 Idem, Adevărurile prime, în op. cit., p. 44. 

torului german. Tocmai această idee fundamentează teza 
izomorfismului limbaj-realitate: variațiile lingvistice sunt 
determinate de variațiile ontice, limbajul e modelat de rea- 
litate, structura sa reprezintă pe aceea a lucrurilor. lată de 
ce „adevărurile nu depind nicidecum de nume şi nu sunt 
arbitrare“.7 

Nu se poate susține că ei ar fi ignorat dificultățile pe 
care limbajul le ridică în calea căutătorului adevărurilor 
certe. Descartes este pe deplin conştient de existența unei 
multitudini de erori care provin din greşita folosire a cu- 
vintelor şi nu omite să prevină că „este important să distin- 
gem cu precauţie ideile prin care se prezintă intelectului 
nostru semnificaţia fiecărui cuvânt“.8 Mai mult, această 
declaraţie de principiu este urmată de exemple practice 
prin care semnificaţia unor enunţuri metafizice este anali- 
zată şi clarificată, erori de exprimare ca „întinderea ocupă 
un loc“ fiind astfel eliminate. 

Dar dificultăţile ridicate de greşita folosire a cuvin- 
telor sunt reduse la nivelul unor simple ambiguităţi, con- 
fuzii, plurisemii produse de neglijenţă, care pot fi lesne eli- 
minate, aşa încât autorul Regulilor utile și clare merge 
până la a face afirmaţia extrem de radicală că „dacă toţi fi- 
losofii ar cădea de acord asupra semnificației cuvintelor, 
atunci aproape toate controversele lor ar înceta“.9 

Este deci limpede că Descartes a minimalizat „obsta- 
colul lingvistic“, având în vedere doar cazurile simple în 
care „dificultatea constă într-o obscuritate a exprimării. 10 


7 Idem, Disertaţia metafizică, în op. cit. p. 102. 
8 R. Descartes, Reguli... 
9 Ibidem, p. 63. 

10 /bidem. 

el nu vedea în aceste situaţii problematice ceva mai adânc 
şi mai grav, drept care anunţă cu nonşalanţă că „în marea 
majoritate a cazurilor despre care discută savanții este 
aproape totdeauna o chestiune de nume“. |! Spre deosebire 
de Locke, care va lega failibilitatea limbajului de cea a cu- 
noaşterii (cuvintele eşuează să capteze esenţa reală a lu- 
crurilor), Descartes leagă dificultăţile lingvistice de simpla 
neglijenţă sau de contingente abuzuri de exprimare, suge- 
rând implicit concluzia că eliminarea „obstacolului ling- 
vistic“ este absolut neproblematică. Dacă Descartes nu este 
preocupat, cum este Leibniz, de crearea unei limbi per- 
fecte, nu este mai puţin adevărat că şi el împărtăşeşte 
supoziţia posibilităţii aducerii limbajului la perfecțiune. 

În comparaţie cu Locke, care, nu mult mai târziu, va 
insista atât de tare asupra limitelor principiale ale capaci- 
tăţii limbii de a capta distincţiile reale dintre lucruri, limite 
care decurg din însăşi neputinţa cunoaşterii de a capta 
esenţele reale, perspectiva analizelor carteziene asupra 
dificultăţilor lingvistice apare drept una superficială. 
Descartes constată existenţa unei distincţii între felul cum 
este un lucru în realitate şi felul în care apare el prin pris- 
ma cunoaşterii: „fiecare lucru trebuie considerat diferit, 
după cum îl raportăm la cunoaşterea noastră sau la exis- 
tenţa sa ca atare“.12 Bunăoară, deşi mintea distinge între 
corporalitatea, întinderea şi forma unui obiect, acesta nu 
poate fi considerat drept compus realmente din aceste trei 
elemente, „deoarece aceste părţi nu au existat niciodată dis- 
tincte unele de altele“.13 Dar Descartes nu vede câtuşi de 


11 Ibidem. 
12 Ibidem, p.51. 
13 Ibidem, p. 52. 

puţin aici o limită principială a capacităţii cunoaşterii şi 
limbajului de a capta esenţa reală a lucrurilor; ceea ce vede 
este simplul fapt că numai mintea are capacitatea de a ab- 
stractiza, căci intelectul are „singur facultatea de a separa 
existenţe abstracte de acest fel“.14 

Leibniz, la rândul său, deşi vede dificultatea produsă 
de noţiunile lipsite de sens pe care le folosim uneori (ca 
„iuţeala cea mai mare“ 15), explică eşecul limbajului, în 
aceste cazuri, exclusiv prin eşecul nostru de a fi depistat 
contradicţia logică implicată în noţiunile respective. O ana- 
liză mai atentă a noţiunii poate însă, evident, preveni con- 
tradicţia, deci nonsensul, şi prin urmare limbajul nu pare să 
poată ridica obstacole majore, de netrecut. O limbă per- 
fectă se poate foarte bine construi, failibilitatea lingvistică 
nu e fatală. 

Descartes şi Leibniz consideră riscul de a greşi ca 
fiind, în fond, un risc pur epistemic, care apare la nivelul 
ideilor/propoziţiilor ce nu se bucură de o întemeiere sau 
demonstraţie satisfăcătoare. Îndată ce acest risc este înlă- 
turat — ideile fiind întemeiate pe intuiţia sau deducţia infa- 
ilibilă, sau fiind demonstrate ca adevăruri necesare, vala- 
bile în orice lume posibilă — ei cred că riscul de eroare a 
fost îndepărtat. 16 Nu-şi pun deloc întrebarea dacă nu 
cumva eroarea se strecoară prin însuşi caracterul failibil al 


14 Ibidem, p. 71. 

15 G.W. Leibniz, Meditaţii cu privire la cunoaştere, adevăr şi 
idei, în op. cit., pp. 30-31. 

16 Centrarea pe propoziţie/idee este justificată la Descartes de 
țelul său: adevărul cert, care este o proprietate a propoziției sau ideii. 
La Leibniz însă, chiar noţiunile (speciilor) au la bază adevăruri nece- 


sare (spre deosebire de noţiunile individuale). 

limbajului, prin eşecul cuvintelor de a capta lucrurile reale 
— care ar anula valoarea concluziilor noastre, indiferent ce 
întemeiere demonstrativă ar avea ele. Căci dacă „gândire“, 
„existenţă“ etc. nu reuşesc să surprindă elementele reale 
presupuse a le corespunde, ce folos mai au concluziile 
noastre certe de tipul „gândesc deci exist“? Failibilitatea 
limbajului este mai adâncă şi mai periculoasă decât cea pur 
epistemică, deoarece taie de la bun început orice cordon de 
legătură între limbaj/idei şi realitate. Dacă limbajul nu este 
transparent, orice demonstraţie dată în cuprinsul său pare 
irelevantă pentru starea reală a lucrurilor. 

Tocmai această încredere necritică în „transparenţa“ 
limbajului şi în puterea cuvintelor de a reprezenta corect 
lucrurile stă la baza optimistului proiect raţionalist. Acest 
proiect este fondat pe un ideal de raționalitate deductivă, 
căci — conform convingerii carteziene — a fi raţional în- 
seamnă a nu accepta nimic fără demonstraţie, iar demon- 
straţia se bazează pe procedee deductive (singurele apte să 
conducă la certitudini privind lucrurile complexe). Atin- 
gerea certitudinii pe cale demonstrativă devine posibilă, 
dacă raţionamentele implicate sunt corecte — aşa cum do- 
vedeşte faimosul dubito ergo sum cartezian. Dar pentru ca 
rezultatele acestor raționamente să ne spună ceva despre 
realitate, mai trebuie îndeplinită încă o condiţie: aceea ca 
raţionamentele însele şi mai ales concluziile lor să fie nu 
simple elemente convenţionale, ci reprezentări fidele ale 
unor lucruri şi relaţii reale. Această condiţie nu este înde- 
plinită dacă expresiile componente ale raţionamentelor şi 
concluziilor lor sunt (semantic) convenţionale. Acceptarea 
premisei caracterului non-convenţional al limbajului de- 
vine deci suportul vital al întregului proiect raţionalist; ră- 
mânând definitiv în cadrul prescris de paradigma reprezen- 

taţională a limbajului, acest proiect magistral se sprijină pe 
premisa fidelității limbii faţă de realitate. 

Privirea cea mai sumară asupra istoriei ideilor este 
deajuns pentru a ne convinge că tocmai această premisă a 
constituit punctul vulnerabil al proiectului raţionalist. 
Tradiţia germană a criticii limbajului, iniţiată de Hamann 
şi Lichtenberg va ridica întrebarea dacă nu cumva erorile 
filosofiei vin nu din eşecul cunoaşterii, ci al limbii. 
Hamann va semnala riscul ce apare din faptul că „man 
Wörter für Begriffe, und Begriffe für die Dinge selbst 
hält“. Continuând această tradiţie, filosofii post-raţionalişti 
au contestat în primul rând asumpția lui Descartes că 
expresiile ce compun raționamentele demonstrative de tip 
cogito sunt simple substitute ale lucrurilor reale, şi că, prin 
urmare, ele sunt „transparente“ (conduc la lucrurile însele). 
Făcându-se ecoul conştiinţei metafizice a iremediabilei 
subiectivități a cunoaşterii, Nietzsche va deplânge faptul că 
„Mai există încă cercetători inofensivi ai Sinelui care cred 
în «certitudini nemijlocite», spre exemplu «eu gân- 
desc»/.../ de parcă în acest caz cunoaşterea ar fi reuşit să 
sesizeze obiectul în stare pură şi nudă, în chip de «lucru în 
sine», fără vreo falsificare din partea subiectului'.17 
Subliniind că orice „cogito“ conţine o întreagă serie de su- 
poziţii riscante, „a căror justificare este dificilă, poate chiar 
imposibilă“, el atrage atenţia asupra celei mai importante 
dintre aceste supoziţii implicite: când afirm „eu gândesc“, 
presupun în primul rând că „eu ştiu ce este gândirea. Căci, 
de nu m-aş fi decis în prealabil asupra problemei, cum aş 


17 F, Nietzsche, Dincolo de bine şi de rău, Editura Humanitas, 
Bucureşti 1991, p. 23. 

putea să hotărăsc că nu este vorba mai degrabă despre «a 
voi» sau «a simți»?“.18 

Nietzsche crede că o concluzie ca „eu gândesc“ pre- 
supune examinarea şi compararea stărilor interioare ale 
subiectului în vederea stabilirii naturii activităţii atribuite 
eului — deci, că această concluzie se bazează pe aceeaşi 
cunoaştere minată de subiectivitate şi failibilitate care con- 
diţionează toate convingerile noastre; de unde şi conse- 
cinţa că nici în cazul lui „cogito“ nu poate fi vorba de cer- 
titudinea ;„captării“ realităţii sau a „transparenţei“ absolute 
a expresiei ce desemnează activitatea de a gândi. Cum şi 
„eu gândesc“ se sprijină pe ceea ce ştim sau credem noi 
despre gândire, nici aici expresia nu este un simplu substi- 
tut semantic al realităţii; şi nimic nu ne garantează că ea 
atinge realitatea însăşi, căci ce încredere putem avea în 
conceptul nostru de „gândire“? cu vorbele lui Nietzsche, 
„De unde am luat noţiunea de «a gândi»?".19 

Sensibil la dificultăţile pe care le poate crea limbajul, 
filosoful german observă că orice demonstraţie raţională 
îşi pierde utilitatea atunci când noţiunile cu care lucrează 
ea ratează „captarea“ realităţii: ce folos că ideile au „aco- 
perire“ demonstrativă (sunt întemeiate pe intuiţia sau de- 
ducţia infailibilă, cum e cazul la Descartes, şi sunt ferite de 
riscul prezenţei unor contradicții, cum susţine Leibniz), 
dacă ele nu au „acoperire“ în realitate (dacă felul în care 
decupează ele faptele nu este obiectiv, ci arbitrar)? 

Continuând tradiţia filosofică germană care începuse 
cu Hamann ori Lichtenberg, şi care va merge până la 
Wittgenstein, Nietzsche atribuie eroarea raţionalistă a în- 


18 Ibidem, p. 24 
19 Ibidem. 


234 


crederii absolute în certitudini nemijlocite ca «eu gândesc» 
ispitelor limbii: „Dar «certitudinea nemijlocită», precum şi 
«cunoaşterea absolută» sau «lucrul în sine» conţin o con- 
tradictio in adjecto, şi voi repeta de o sută de ori: ar tre- 
bui să ne eliberăm în sfârşit de ispita cuvintelor! '20. 
Postulăm existenţa eului, ca subiect al activităţii de 
gândire — «trebuie să existe un eu care gândeşte» este o altă 
«certitudine nemijlocită» — doar în virtutea unei rutine gra- 
maticale: „Se raţionează potrivit rutinei gramaticale: «A 
gândi este o acţiune, toate acţiunile presupun un subiect 
activ, aşadar»'“21. Rutina lingvistică ce susţine certitu- 
dinile de tip cartezian nu reflectă însă stări de fapt reale: „a 
spune că subiectul «eu» este condiţia predicatului «gân- 
desc» înseamnă o falsificare a stării de fapt. Ceva gân- 
deşte: însă a spune că acest «ceva» e însuşi acel bătrân şi 
ilustru «Eu»este, exprimat cu îngăduinţă, doar o ipoteză, o 
afirmaţie, în nici un caz o «certitudine nemijlocită». În 
fine, afirmând că «ceva gândeşte» s-a spus deja prea mult: 
acest «ceva» conţine de-acum o interpretare a procesului şi 
nu aparţine procesului însuşi “.22 

Reproşând, în acest context, limbajului că proiec- 
tează asupra faptelor o interpretare care nu are acoperire în 
realitate, Nietzsche nu făcea decât să continue activitatea 
filosofică de critică a limbajului, pe care o iniţiase 
Lichtenberg cu un secol înainte. În cazul analizei ideii «eu 
gândesc», asemănarea de spirit este frapantă, transfor- 
mându-se chiar într-una literală: „Nu ne este cunoscută 
decât existenţa senzaţiilor, reprezentărilor şi ideilor noas- 


20 Ibidem, p. 23. 
21 Ibidem, p. 25. 
22 Ibidem, p. 24. 

tre. Gândeşte, ar trebui să spunem, aşa cum spunem: nin- 
ge. A spune cogito este mult prea mult, îndată ce traducem 
aceasta prin eu gândesc “.23 

‘Lichtenberg şi Nietzsche împărtăşesc deci convin- 
gerea că limba ne determină să spunem prea mult, atunci 
când ne face să afirmăm «certitudini» ca «eu gândesc». 

Nietzsche va condamna şi încrederea naivă în dis- 
tincţia subiect-predicat, atât de importantă la Leibniz, pen- 
tru întemeierea izomorfismului limbaj-realitate; şi el nu 
omite să denunțe nici supoziţia existenţei unei legături 
cauzale între eu şi gândire, un alt exemplu de «articol de 
credinţă» lipsit de acoperire în realitate.24 Or, atât critica 
întemeierii raţionale a ideii de cauzalitate, cât şi cea a ideii 
de eu îşi aveau originea la David Hume, care şi-a pus atât 
de puternic amprenta asupra gândirii germane, influențând 
direct nu numai pe Kant, ci şi pe Hamann şi Lichtenberg. 
Putem deci recunoaşte în atacul târziu al lui Nietzsche 
împotriva proiectului raţionalist urmele, desigur complex 
mediate, ale influenţei empirismului britanic, sursa primă a 
argumentului că, afirmând existenţa a ceva numit „eu“ sau 
a unei legături cauzale între eu şi gândire, noi spunem mai 
mult decât am fi raţional îndreptățiți de fapte să spunem. 
Empirismul lui Locke şi Hume pare astfel să-şi ia o târzie 
revanşă asupra raționalismului clasic, nu demontând teoria 
ideilor înnăscute sau epistemologia carteziană, ci stimu- 
lând geneza şi dezvoltarea criticii germane a limbajului de 
la Hamann şi Lichtenberg până la Nietzsche. 


23 Georg Christoph Lichtenberg, Aforisme, Editura Univers, 
Bucureşti, 1970, p. 159. 
24 F. Nietzsche, op. cit., p. 24. 

Ironia întregii istorii este, mai ales pentru Descartes, 
aceea că analizele lui Wittgenstein au detectat o eroare fa- 
tală în atacul post-raţionalist față de certitudinile carte- 
ziene. Acest atac se baza pe premisa că termeni ca „gân- 
dire“ desemnează procese mentale pe care nu le cunoaştem 
suficient, a căror esenţă reală ne scapă, şi se încheia cu 
concluzia eşecului raţionamentelor carteziene de a dovedi 
ceva despre realitate: certitudinile nemijlocite promovate 
de Descartes nu ne restituie lucrul în sine, avertiza 
Nietzsche. Dacă Wittgenstein are însă dreptate („gândire “ 
nu desemnează un proces mental, esenţa este exprimată de 
gramatică, deci cuvintele nu pot eşua să capteze realitatea, 
în sensul lui Nietzsche — adică, vorbitorul obişnuit nu poate 
rata referirea la realitatea însăşi), atunci toate aceste obiec- 
tii cad. Dar Wittgenstein pretinde a detecta o altă eroare 
principală a cartezianismului, ba chiar o absurditate, locali- 
zată în însăşi strategia îndoielii complete şi sistematice; şi, 
oricum, atunci când argumentele sale veneau să dezvăluie 
o greşeală fatală în criticile demolatoare ale lui Nietzsche, 
era deja prea târziu pentru Descartes sau Leibniz: proiectul 
raţionalist era mort de mult. 


ALTERNATIVA DUALITATE-UNITATE: 
PARADOX AL RAŢIONALISMULUI? 


Gheorghe Ştefan 


Raționalismul ca experiment istoric 


Nu o dată în istoria Occidentului raționalismul a fost 
o promisiune.! Dar neîmplinirea ei este departe de a fi o 
slăbiciune a raționalismului. Obstinaţia cu care uneori în- 
cercăm să impunem raționalismul este consecinţa unei ne- 
înţelegeri: nu vrem să acceptăm faptul că el este numai o 
parte a unei triade. În mod greşit opunem raţiunea iraţio- 
nalului, într-un model binar simplist. Raționalismul nu se 
opune, el convieţuieşte cu manifestările culturale şi cu cele 
spirituale, chiar dacă în această convieţuire nu s-a putut 
realiza până acum niciodată un bun echilibru. Contactul 
omului cu realitatea presupune o triadă, în care claritatea, 
expresivitatea şi misterul coexistă cu ponderi, în momente 
diferite ale devenirii lui în lume. 

Pentru cei ce nu pot suporta o interacţie totală cu 
existenţa, raționalismul a fost, şi mai este încă, o speranţă. 
Atunci când omul se percepe într-o poziţie proastă în ra- 
port cu lumea, se încrâncenează pe calea unor clarificări ri- 
gide, în loc să încerce deschideri către comportamente 


l Acest text a fost prezentat în sesiunea de comunicări 
Descartes şi Leibniz — primatul raţiunii: o promisiune sau o speranţă 
neîmplinită, organizată de Academia Română în 16-17 mai 1996. 

diversificate. Ne-am obişnuit să interpretăm unidimensio- 
nal şi reductiv raționalismul grec, folosind o grilă defor- 
mată de două milenii de creştinism. Dodds, în singularul 
său eseu, prezintă raționalismul grec scufundat într-un 
complex de comportamente.2 Speranţa, ca doctrină, ne-a 
canalizat eforturile unidimensional, oferindu-ne, pe rând, 
spiritualitatea, culturalitatea, iar mai apoi raționalismul 
drept căi eficiente, dar trunchiate, de reglare a relaţiei omu- 
lui cu lumea. 

În spaţiul oferit de trei coordonate: rațiune, cultură, 
spirit — să-l numim spațiul omului — grecul din vechime îşi 
găsea o poziţie cât mai depărtată de oricare din axe. Gestul 
lui putea fi deodată clar, expresiv şi plin de mister. Prin 
aceasta nu era poate întotdeauna destul de eficient. Tot din 
acest motiv, împlinirea ca om era pentru mulţi dificilă. 
Eficienţa şi împlinirea aparentă se pot exersa însă mult mai 
uşor atunci când omul „coboară“ pe una din axele spaţiului 
omului. Post-elenismul este caracterizat tocmai prin unidi- 
mensionalizarea spaţiului în care omul se manifestă. O mie 
de ani de spiritualitate, iar mai apoi o jumătate de mileniu 
cultural au impus, prin succesive eşecuri, câteva secole de 
raţionalism care poate ne vor permite refacerea unităţii 
pierdute dintre rațiune, cultură şi spiritualitate. 

Procesul declanşat la sfârşitul Renaşterii cred că 
reprezintă ultima experienţă unidimensională. Situaţiile 
paradoxale pe care le va genera, într-un proces continuu de 


2 În [Dodds '51] raționalismul culturii eline este prezentat ca 
un fenomen tot timpul dublat de ceea ce, simplificând, Dodds numea 
irațional. Cred că iraţionalismul, ca etichetă, ascunde o realitate mult 
mai complexă, cu o componentă culturală şi una spirituală foarte preg- 


nante. 

împlinire, ne vor convinge, poate, că o relaţie bună a omu- 
lui cu lumea presupune o bună locuire a omului de către 
triada rațiune — cultură — spiritualitate. De asemenea, viito- 
rul raţional, trecutul cultural şi momentul spiritual se vor 
sincroniza superior numai dacă omul locuieşte liber în spa- 
tiul tridimensional amintit. 

Experienţa raţională modernă încheie un ciclu în 
care pe rând, spiritualitatea, culturile şi civilizaţia şi-au 
încercat independent, cu reuşite parţiale, şansa de a echili- 
bra relaţia omului cu natura, cu oamenii şi cu el însuşi. De 
la o vreme au apărut şi semnele sfârşitului de ciclu. Primii 
care le-au sesisat au fost Goethe şi Mozart. Ei par să înţe- 
leagă faptul că o fiinţă poate suporta existenţa numai dacă 
dobândeşte capacitatea de a vedea revelația (spirituală), 
imaginaţia (culturală) şi explicaţia (raţională) ca un tot ne- 
disociabil. Ne transmit acest mesaj de aproximativ două 
secole. Poate într-un târziu îl vom înţelege şi vom fi în 
stare să-l asimilăm ca mod de viaţă. 

Descartes şi Leibniz au fundamentat acest ultim ex- 
periement, al raționalismului, astfel încât el să se poată 
împlini închizând consistent, cu o evoluţie naturală, ciclul 
bimilenar amintit. Ei sunt, prin aceasta, nu numai figuri 
centrale ale raționalismului ci şi gânditori care şi-au spus 
cuvântul potrivit, la momentul potrivit într-o evoluţie ca- 
racterizată prin obsesia disocierilor. 


Complexitatea potenţială - o şansă pentru 
Descartes 


Raționalismul modern occidental apare într-o lume 
divizată cultural datorită efortului disperat de a se reface de 
pe urma unui proces milenar de anihilare a raționalismului 

grec şi a civilizaţiei romane. Diversitatea culturală, gene- 
rată în prima jumătate a mileniului doi, s-a dovedit a fi o 
puternică sursă de complexitate, într-o lume care nu mai 
accepta astfel o necondiționată (dogmatică) unitate. Stăpâ- 
nirea complexității odată dezlănţuite nu se mai putea face 
prin revenirea la o unitate condiţionată dogmatic (adică 
necondiționată). Singura şansă era oferită de găsirea unor 
căi simple sau simplificatoare. Reducţionismul, cultivat cu 
cele mai diferite nuanţe, devine o atitudine obligatorie. 
Este, astfel, perfect justificat demersul reducţionist de tip 
cartezian, explicit afirmat în Discurs asupra metodei 
[Descartes D]: 

După cum multitudinea legilor justifică adesea vici- 
ile astfel încât, de pildă, un stat este mult mai bine condus 
atunci când nu are decât puţine legi, dar acestea sunt strict 
urmate, tot astfel, în locul numeroaselor precepte ale lo- 
gicii, am crezut că-mi vor fi suficiente următoarele patru 
reguli cu condiţia de a nu mă abate de la hotărârea fermă 
şi statornică de a le respecta întotdeauna (pag. 121). 

Deci, cunoaşterea trebuie să pornească de la un set 
cât mai redus de principii simple. Această atitudine implică 
şi o prezumție: lumea este suficient de simplă pentru a 
putea fi descrisă cu ajutorul unui „instrument“ simplu. 
Obiectul cunoaşterii este numai aparent complex, totul 
este să găsim acea cale simplă care să ne permită des- 
crierea oricărui fenomen prin mijloace simple. Nu ştim în 
ce măsură Descartes a fost conştient de această prezumție. 
Astăzi este foarte dificil de apreciat dacă această prezumție 
corespunde sau nu realităţii. Aparent, nu corespunde. Dar 
cred că se impune o discuţie mai nuanţată. 

O serie de instrumente formale, dezvoltate sub inci- 
denţa informaticii, pun problema complexităţii într-o 


241 


lumină nouă. Teorii legate de informaţia algoritmică, frac- 
tali, automate celulare, algoritmi genetici, reţele neurale, 
haos repun în discuţie conceptul de complexitate.3 Infor- 
maţia algoritmică4 evidenţiază complexităţi potenţiale foarte 
mari, dar este evident că actualizarea acestora este impo- 
sibilă. Pe de altă parte, fractalii,5 sau automatele celulare,6 


3 În ultimele decenii comunitatea ştiinţifică este preocupată din 
ce în ce mai mult de limpezirea conceptului de complexitate. Termenul 
împărtăşeşte, se pare, soarta altora la fel de celebri şi la fel de puţin 
limpeziţi, cum ar fi timpul şi informaţia. Propunem, ca definiţie de 
lucru, pentru complexitatea asociată unei realităţi: dimensiunea defi- 
niţiei prin care putem specifica o anumită realitate. 

Informaţia algoritmică (sau complexitatea algoritmi- 
că/KolmogorovlSolomonof!Chaitin) s-a impus comunităţii ştiinţifice 
prin lucrările lui Gregory J. Chaitin [Chaitin '77 '78). Prin definiţie, 
informaţia conținută într-un şir de simboluri are ordinul de mărime dat 
de lungimea celui mai scurt program care poate genera acel şir pe o 
maşină dată. 

5 Conceptul de fractal s-a impus prin lucrările lui Mandelbrot. 
Este vorba de mecanisme formale foarte simple care, recursiv aplicate, 
generează configurații de mare spectaculozitate asemănătoare unor 
procese reale (cum ar fi, spre exemplu, structura unei ferigi sau a unui 
masiv muntos erodat de ape). 

6 Conceptul de automat celular a fost dezvoltat de John von 
Neumann pentru a-l folosi la conceperea unei maşini care se autore- 
produce. Presupune o reţea unidimensională sau bidimensională de 
automate finite care evoluează în funcţie de propria stare şi de starea 
automatelor dintr-o vecinătate limitată. Pornind de funcţia de tranziţie 
a fiecărui automat (de regulă, foarte simplă şi aceeaşi în toată reţeaua) 
şi de starea iniţială a reţelei se pot obţine uneori comportamente globa- 
le semnificative. Este un exemplu de sistem în care sub incidenţa unei 
stricte localităţi se produc fenomene globale coerente. 

pornind de la câteva reguli foarte simple, au manifestări de 
spectaculozitate (aparentă?) greu de explicat empiric. 
Algoritmii genetici,’ sau reţelele neurale,8 pot soluţiona 


acceptabil, folosind resurse rezonabile, probleme de foarte 


7 Atunci când soluţia optimă a unei probleme se află într-un 
spațiu atât de mare încât găsirea ei nu se poate face printr-o căutare sis- 
tematică, într-un timp rezonabil, pe o maşină oricât de putemică, atunci 
se acceptă găsirea unei soluţii aproape optimale printr-o căutare 
pseudoaleatoare convergentă. Convergenţa către soluţie se poate face 
prin „generaţii“ succesive de soluţii care se reproduc prin „exem- 
plarele“ cele mai „performante“. După un număr de generaţii progra- 
mul poate decide că un exemplar al generaţiei curente este suficient de 
performant. Uneori este chiar cel mai performant. În acest proces 
evoluţia presupune şi procesarea pur aleatoare, prin „mutații“, asigu- 
rând parcurgerea parţială cât mai uniformă a spaţiului soluţiilor, astfel 
încât să fie maximizată şansa de a nu ocoli zona în care se află chiar 
soluţia optimă. Din cauza asemănării cu procesul darwinian de selecţie 
naturală aceşti algoritmi au fost numiţi algoritmi genetici. 

8 Sugestia oferită de reţelele de neuroni, care formează sistemul 
nervos natural, a fost folosită pentru a defini un model simplificat de 
procesare a informaţiei. Actualizarea funcţională a unei reţele neurale 
artificiale se face printr-un proces de „învăţare“ în care parametrii re- 
țelei se ajustează, într-un proces iterativ, folosind exemple semnifica- 
tive. Un proces de „învăţare“ cu o durată rezonabilă, folosind un 
număr redus de exemple tipice, permite obţinerea unor performanţe 
acceptabile (nu întotdeauna maxime) cu resurse fizice modeste într-un 


timp relativ mic. 

mare complexitate. Haosul,? teoretic înspăimântător de 
complex, se dovedeşte, în realitate, mult mai previzibil, 
uneori chiar prea previzibil. 

Leibniz [Leibniz M] are o atitudine similară cu cea a 
lui Descartes, dar adaugă un accent particular, Monado- 
logia: 

31. Raționamentele noastre (s.m. ) sunt întemeiate pe 
două mari principii, principiul contradicției, în virtutea 
căruia socotim fals tot ce cuprinde în sine o contradicție, 
şi adevărat, ceea ce este opus falsului, adică în contradic- 
ție cu acesta; 

32. Şi principiul raţiunii suficiente, în virtutea căruia 
considerăm că nici un fapt nu poate fi adevărat sau real, 
nici o propoziţie veridică, fără să existe un temei, o rațiune 
suficientă pentru care lucrurile sunt aşa şi nu altfel, deşi 
temeiurile acestea de cele mai multe ori nu ne pot fi cunos- 
cute. 

„Raţionamentele noastre“ trebuie să se bazeze pe 
cele două principii şi nu realitatea la care se referă. Dacă la 
Descartes principiile caracterizau în general atitudinea 
celui ce cunoaşte, la Leibniz principiile se referă numai la 
raționamente. Dar adevărurile la care omul are acces nu se 
reduc numai la cele raţionale: 


9 S-a constatat că un comportament haotic (aparent neguvernat 
de nici o lege) în interacţie cu o realitate neliniară (ce reacţionează şi 
în funcţie de parametrii excitaţiei primite, manifestând astfel o anu- 
mită formă de „sensibilitate“ la natura stimulului recepționat) se poate 
organiza (autoograniza?) într-un comportament semnificativ. Astfel, 
haosul se instituie într-o sursă de acţiuni sau fenomene semnificative 
utile. Prin aceasta haosul se dovedeşte „deschis“ către a se autoorga- 
niza, sau este forţat la organizare de o structură superior „sensibilă“ 
(neliniară) sub forma a ceea ce în el poate fi o ordine implicită? 

33. Există de asemenea două feluri de adevăruri, 
cele de raţionament şi cele de fapt. Adevărurile de raţio- 
nament Sunt necesare şi opusul lor imposibil, iar cele de 
fapt sunt contingente şi opusul lor este posibil. 


Adevărurile contingente nu pot intra complet sub 
incidenţa „raţionamentelor noastre“; la aceste adevăruri 
cunoaşterea poate avea acces dincolo de rațiune. Comple- 
Xitatea realului rămâne sub incidenţa adevărurilor contin- 
gente? Atunci deviza raționalismului leibnizian ar putea fi: 
să cunoaştem ceea ce poate fi cunoscut simplu! Pe de altă 
parte, deviza raționalismului cartezian ar fi: realitatea este 
simplă şi poate fi cunoscută pornind de la principii simple. 

Cine are dreptate? Atitudinea lui Leibniz pare mai 
nuanţată, pe când cea a lui Descartes este foarte tranşantă. 
Tindem să-i dăm dreptate primului, dar ne putem aştepta şi 
la surpriza ca cel de al doilea să aibă dreptate. S-ar putea 
ca realitatea să fie numai potențial complexă, iar actua- 
lizarea acestei complexităţi oren să fie imposibilă la 
scara percepției şi acțiunii umane.10 Suma tuturor lumilor 


10 Să considerăm o realitatre foarte restrânsă, cea a imaginilor 
de 1 cm? reprezentate din 1000 de puncte albe sau negre, ordonate 
într-o matrice de 32 x 32 de puncte (cu o rezoluţie modestă, de aproxi- 
mativ 3 puncte pe milimetru). Care este numărul acestor imagini? Se 
poate calcula că este de aproximativ 10300. Câte din aceste imagini se 
vor putea actualiza pentru lumea în care vieţuieşte omul? Pentru un 
calcul acoperitor, să presupunem că un om poate percepe 10 imagini 
distincte pe secundă, că o face timp de 24 ore pe zi, împreună cu alţi 
10 miliarde de oameni, timp de 4 miliarde de ani. Dacă nici o imagine 
nu se repetă, atunci din toate imaginile posibile nu se vor putea actua- 
liza decât aproximativ 1028. Disponibilitatea teoretică ar putea fi uti- 
lizată numai într-o proporţie de aproximativ 107 272, Experiența 
umană nu ne permite să avem o reprezentare cât de cât realistă asupra 
micimii acestui număr. Deci, diversitatea teoretică a manifestărilor 
existenţei nu poate fi nici pe departe-atinsă în lumea în care ca ființă 
istorică este scufundată. Teoria cantitativă a posibilului nu are nici o 
legătură cu cea a realului actualizabil. 

posibile într-o desfăşurare temporală foarte extinsă este cu 
certitudine foarte mare. Dar cât este de complexă lumea 
actuală în raport cu suma anterioară? Raportul dintre diver- 
Sitatea actuală şi cea potenţială tinde către zero cu o foarte 
bună aproximare. În acest caz este legitimă întrebarea: ce 
caracterizează această infimă parte (ce caracterizează 
mulţimea celor 1028 de imagini din mulţimea celor 10300 
posibile?)? Un răspuns, greu de justificat în acest moment, 
este: posibilitatea de a fi cunoscută raţional. || 


Dualitatea corp — suflet şi unitatea monadei 


Descartes a fost şi el nevoit să impună o delimitare: 
cea dintre suflet şi corp. Este o delimitare mult mai netă 
decât cea leibniziană dintre adevărurile raţionale şi cele de 
fapt. Această dualitate va permite separarea celor cog- 


11 Calculul făcut în nota anterioară atenuează rezultate teore- 
tice pesimiste referitoare la capacitatea de a oferi reprezentări formale 
realităţii. Conform teoriei algoritmice a informaţiei, anterior citată, 
capacitatea de a oferi reprezentări condensate unei realităţi extinse 
scade exponențial dacă reprezentarea scade liniar. Teoretic, în realita- 
tea potenţială subspaţiul celor formalizabile tinde spectaculos de rapid 
către zero. Dar în realitatea actuală? Extensia domeniului real (actual) 
în care teoriile formale sunt posibile se poate institui într-un argument 
pentru faptul că din realitatea potenţială se actualizează acea parte care 
poate fi raţional abordată. Infima parte a realităţii actuale s-ar putea să 
posede un ordin de mărime apropiat de cel al realităţilor formalizabile, 
ce pot intra sub incidenţa raţionalităţii. Această observaţie poate fi 
numai un punct de pornire într-o discuţie mult extinsă. (A se vedea în 
acest sens şi prima anexă din [Ştefan '94].) 

noscibile raţional (la Leibniz raţiunea suficientă trebuia să 
caracterizeze şi adevărurile contingente). Distincția dintre 
semnificaţii şi sensuri a putut fi astfel realizată într-o ma- 
nieră „rațională“. Este foarte interesantă evidenţierea fap- 
tului că se pune şi problema cunoaşterii sufletului, care 
este chiar mai uşor de realizat: 


Astfel încât acest eu, adică sufletul prin care sunt 
ceea ce suni, este în întregime distinct de corp şi chiar mai 
uşor de cunoscut decât el; în afară de aceasta, chiar dacă 
nu ar exista corpul, sufletul n-ar înceta să fie ceea ce este 


(pag. 130). 


În opoziţie cu această dualitate carteziană, monada 
este, pentru Leibniz, o unitate simplă, fără părţi, din care 
este compusă realitatea. Imposibilitatea identităţii va im- 
pune individualitatea nestructuratului în discursul leibnitz- 
ian, astfel încât monadele vor fi diverse rămânând unitare. 
Nu putem să nu remarcăm faptul că discursul din Mona- 
dologie începe prin a fi sugestiv, la limita paradoxului, 
pentru a deveni raţional într-un descrescendo normal pen- 
tru un demers filosofic ce fundamentează raționalitatea 
ştiinţei. 

Disocierea fundamentează demersul cartezian, pe 
când continuitatea presupusă de unitatea monadelor carac- 
terizează abordarea leibniziană. Această polarizare se va 
propaga până la nivelul teoriilor matematice unde produsul 
cartezian şi calculul infinitezimal sunt produse tipice pen- 
tru cei doi raţionalişti. 

Cum se acomodează în spaţiul raționalismului două 
tendinţe atât de opuse? Prin: — extremismul pe care-l pro- 


247 


movează cele două abordări — atentatul realizat în egală 
măsură la produsele superioare ale imaginarului. 12 


12 Ioan Petru Culianu în «Eros şi magie» [Culianu '94] 
descrie foarte sugestiv acest atentat la imaginar: 

Dacă ne putem astăzi lăuda că avem la dispoziție nişte 
cunoştinţe ştiinţifice şi o tehnologie care nu au existat decât în fantezia 
magicienilor, trebuie să recunoaştem că, de la Renaştere încoace, 
facultăţile noastre de a opera direct cu propriile noastre fantasme, 
dacă nu şi cu cele ale altora, s-au micşorat. Raportul dintre conştient 
şi inconştient s-a modificat profund, iar capacitatea noastră de a ne 
domina propriile procese imaginare s-a redus la zero. (pag. 19). 

Putem da concret şi exemple legate direct de cei doi mari gândi- 
tori. 

Astfel, Descartes oferă celor ce erau mai puţin dotați cu imagi- 
nație spaţială, bidimensională sau tridimensională, un instrument efi- 
cace de a rezolva probleme de geometrie: geometria analitică. Dar, în 
acelaşi timp, pe cei superior dotați cu imaginaţie bi sau tri dimensio- 
nală îi obligă la un exerciţiu unidimensionalizant în lumea unidimen- 
sională a şirurilor de simboluri. Eficienţa cu care se vor rezolva prob- 
leme curente se va institui într-un atentat la capacitatea de a imagina 
soluţii spectaculoase pentru probleme realmente dificile. Nu 
deplângem lipsa spectacolului ca pe un efect în sine, ci lipsa specta- 
colului ca exerciţiu superior pentru creativitate. Nu negăm rolul 
geometriei analitice în dezvoltarea ştiinţei, dar atragem atenţia asupra 
preţului pe care omul ca întreg a trebuit să-l plătească (din unele 
puncte de vedere acest preţ a fost mic, dar mai nou apar şi efecte care 
se manifestă amplu pe alte dimensiuni). 

Leibniz este copărtaş la inventarea calculului infinitezimal. 
Dezvoltarea în serie a unor funcţii a permis conceperea unor instru- 
mente matematice eficiente. Apariţia calculatoarelor a cerut însă dez- 
voltarea unor algoritmi rapizi şi foarte precişi pentru calculul funcţiilor 
trigonometrice, hiperbolice, exponenţiale şi pentru inversele lor. Cele 
mai rapid convergente serii nu s-au dovedit suficient de performante. 
Au trebuit „dezgropate“ lucrări anterioare inventării „eficientului“ cal- 
cul infinitezimal, pentru ca problema să-şi găsească o soluţie accep- 
tabilă. O lucrare din prima jumătate a secolului 17 [Briggs 1624] 
conţinea algoritmi, unii cunoscuţi de milenii (regula stadionului cunos- 
cută de Pitagora pentru calulul radicalului cu up efort comparabil cu al 
unei împărțiri), care să ofere o precizie de 10” 0 în timpul de calcul a 
2-4 operaţii aritmetice de înmulţire sau împărţire. Redescoperirea a 
fost făcută în anii '60 [Meggit '62] ai secolului nostru şi este foarte 
puţin popularizată chiar în mediile universitare. 

În spaţiul limitat în care fatalmente mintea omului se 
poate manifesta extremele sfârşesc prin a se atinge. Raţio- 
nalismul conţine două filoane distincte care au coabitat şi 
interacţionat fecund până în momentul în care ştiinţa cal- 
culatoarelor le-a permis să se manifeste net distinct. Nu 
avem de a face cu un paradox, ci cu o naturală polarizare 
generată de poziţiile extreme pe care le permite cultivarea 
în exces a raționalismului. 

Filonul leibnizian ce pomeşte de la: să cunoaştem 
ceea ce poate fi cunoscut simplu! s-a manifestat, în scurta 
istorie a calculatoarelor, prin încercarea de a folosi repre- 
zentări formale globale pentru a da socoteală de efecte 
locale. Este deja o abordare „clasică“ în ştiinţa calculului. 

Filonul cartezian este responsabil de orientări mai 
noi ce au un caracter „neconvențional“. Aceste căi presu- 
pun că: realitatea este simplă şi poate fi cunoscută pornind 
de la principii simple. S-au fundamentat astfel mecanisme 
bazate pe autoorganizarea unui spațiu caracterizat prin re- 
guli locale simple. Această paradigmă încearcă să genereze 
efecte globale pornind numai de la specificarea regulilor 
locale. Automatele celulare, rețelele neurale sau algoritmii 
genetici permit apropierea de soluție prin procese conver- 
gente de autoorganizare. 

Raționalismul se manifestă încă o dată simplifcând 
excesiv realitatea. Pe de o parte prin global poate fi speci- 
ficat localul, iar pe de altă parte prin reguli strict locale se 
pot genera efecte globale. In primul caz ierarhia cauzală 
este principiul, pe când în cel de al ooa caz funcționarea 
sincronă fundamentează calculul. | 


13 Nu putem să nu facem conexiunea, poate fantezistă, între 
gândirea obsesiv cauzală a Occidentului şi percepţia sincronică a 
realităţii practicată în gândirea orientală. Este acest gând, poate, expre- 
sia speranţei inconştiente ca preocupările pentru calculabilitate să ne 
dezvăluie, şi pe cale raţională, cele două procese fundamentale care 
conlucrează la perenitatea existenţei? S-ar putea, atunci, ca raţionalis- 
mul să-şi găsească în această dezvăluire „raţiunea“ de a ne fi obsedat 
de atâtea ori în istorie. Ştiinţa calculului va permite, oare, ca raţiona- 
lismul modern să fie ultima „reîncarnare“ a raționalismului? 

O abordare raţională nici nu putea să ne conducă alt- 
undeva decât într-o lume a formelor în care procedee net 
distincte se exclud reciproc impunând astfel limite funda- 
mentale. Abordarea neconvenţională este consecinţa limi- 
telor abordării clasice. Pe căile neconvenţionale se rezolvă 
aproximativ probleme inabordabile prin procedee clasice. 

Dualismul cartezian şi monada leibniziană nu sunt 
decât două feţe complementare ale raționalismului. Uni- 
tatea se manifestă ca o promisiune, iar dualitatea ca o spe- 
ranţă. Promisiunea nu poate fi întotdeauna onorată din 
cauza complexităţii, aşa că ne mai rămâne speranţa că o 
soluţie aproximativă ne va putea satisface. 

Dar nu aş vrea să uităm că încrâncenarea cu care cău- 
tăm raţional soluţia este dată de imposibilitatea de a ne-o 
imagina sau de incapacitatea de a o dezvălui. 


DE LA DUMNEZEUL CEL BUN LA DUMNEZEUL 
CEL RĂU 
DESCARTES. RĂDULESCU - MOTRU. BLAGA 


Marta Petreu 


Unul din argumentele metafizicii carteziene - acela 
al veracităţii divine — a fost utilizat şi valorificat, în filoso- 
fia românească interbelică, în două direcţii perfect opuse. 
Prima direcţie, clasică, o putem constata în anumite arti- 
culaţii speculative ale filosofiei lui Rădulescu-Motru. A 
doua direcţie, manieristă, este reprezentată de mitosofia 
blagiană a Marelui Anonim. 

Ca argument explicit, veracitatea divină este creaţia 
lui Descartes, din Meditaţii metafizicel; dar, aşa cum ob- 
servă Blaga în Cenzura transcendentă?, ca presupoziţie 
tacită, el poate fi depistat în majoritatea sistemelor metafi- 
zice existente. În rezumat, acest argument susține că ade- 
vărurile umane se întemeiază pe existenţa lui Dumnezeu, 
fiind garantate de chiar natura — prin definiţie atotputer- 


l Descartes, Meditaţii metafizice, în româneşte de Ion Papuc, 
Bucureşti, Ed. Crater, 1993; am preferat această traducere, întrucât 
aceea a lui Noica are o serie de libertăţi faţă de original; am consultat 
şi varianta franceză a textului, în ediţia Descartes, Discours de la 
Méthode suivie des Méditations Metaphysiques, Flammarion, 1935. 

2 Toate trimiterile la această lucrare sunt făcute la vol. Blaga, 
Opere, vol. 8, ediţie de Dorli Blaga, Bucureşti, Ed. Minerva, 1983. 
Pentru ideea de mai sus, v.p. 470 şi urm. 

nică, desăvârşită, verace — a divinului. Putem observa că 
însuşi Ivan Karamazov se înscrie, la limită, în acest argu- 
ment; căci el acceptă legea morală numai dacă este funda- 
mentată pe existenţa lui Dumnezeu, inexistenţa acestuia 
implicând, logic, faptul că „totul este permis“. 

La Descartes, problema veracităţii divine a apărut în 
încercarea filosofului de a întemeia adevărul pe un criteriu 
extem şi absolut, altul decât criteriul interior al evidenţei 
subiective. Iar acest argument are două feţe. Conform prin- 
cipiului său metodologic, Descartes supune îndoielii siste- 
matice toate cunoştinţele şi ideile sale. Distrugerea certitu- 
dinilor îl face să se întrebe dacă nu cumva este victima 
unui Dumnezeu de un fel aparte: „un anumit geniu rău 
(«un certain mauvais génie»), pe cât de putemic tot pe atât 
de viclean şi înşelător, care şi-a întrebuințat, ca să mă 
înşele, toată iscusinţa pe care o are“ (Meditaţii...p. 23). 
Acest „geniu“ este „viclean“, „înşelător“, „foarte puter- 
nic“, chiar „de o extremă putere“, îndemânatic şi „rău“, is- 
cusit în a înşela cu premeditare. Examinarea ipotezei aces- 
tui „malin génie“ atotputernic formează prima parte a ar- 
gumentului cartezian; iar de pe urma examinării acestei 
ipoteze neliniştitoare, filosoful francez stabileşte, drept 
unică certitudine, concluzia că şi dacă este înşelat, nu poate 
fi înşelat în faptul că se îndoieşte, or, a se îndoi înseamnă 
a cugeta, aşadar: „cuget, deci exist“. Totodată, filosoful 
stabileşte şi faptul că are dreptul să se îndoiască inclusiv de 
ipoteza „geniului rău“, a „Dumnezeului înşelător“, deoa- 
rece n-a stabilit încă „dacă există un Dumnezeu; şi, dacă 
voi descoperi că există vreunul, [...] dacă el poate fi în- 
şelător “ (Medizaţii...,p. 36). Partea a doua a examinării se 
ocupă de aceste două probleme. Prin argumentul ontolo- 
gic, Descartes stabileşte că Dumnezeu - prin care înţelege 

„O substanţă infinită, eternă, imuabilă, independentă, atot- 
cunoscătoare, atotputernică, şi prin care eu însumi, şi toate 
celelalte lucruri care sunt (dacă este adevărat că ar exista 
vreunele) au fost create şi produse“ (Meditaţii...,p. 43) — 
există. (Să observăm faptul că stabilirea existenţei lui 
Dumnezeu se sprijină pe unica certitudine carteziană, pe 
„Cuget, deci exist“, aşadar pe certitudinea eului.) Şi, dacă 
Dumnezeu există, perfecțiunea lui suverană îl face să fie 
verace, iar nu înşelător: „Dumnezeu nu este deloc înşe- 
lător“ (Meditaţii..., p. 73). Consecința acestui fapt este că 
omul, creat de Dumnezeu, are o anume „putere de a judeca 
(«faculté de juger») pe care fără îndoială că am primit-o de 
la Dumnezeu“ (Meditaţii..., p. 51), facultate ce-i permite 
accesul la adevăr. Cu o restricţie, însă: „dacă mă voi folosi 
de ea cum trebuie“; căci proasta ei întrebuințare, faptul că 
este limitată şi prezenţa în om a liberului arbitru ne înde- 
părtează de adevăr, explicând înşelarea noastră. 

În filosofia românească, acest argument a fost valo- 
rificat, cum spuneam, în două direcţii opuse. Astfel, în 
filosofia raţionalist-evoluţionistă a lui Rădulescu-Motru, e 
preluată cea de-a doua jumătate, cea liniştitoare, a argu- 
mentului. Pentru Rădulescu-Motru, problema metafizică 
constă, ca şi la Descartes, în întrebarea privitoare la cu- 
noaştere: „Cum se ridică omul-vierme până la eternitatea 
cerului?“ (Elemente de metafizică...3), sau, altfel formu- 
lată: „cum se face că omul, cu mintea sa mărginită şi cu o 
existenţă aşa de vremelnică, poate să ajungă la adevărurile 


3 Toate trimiterile la această lucrare sunt făcute după ediţia C. 
Rădulescu-Motru, Personalismul energetic şi alte scrieri, antologie 
de Gh. AL Cazan, text stabilit de Gh. Pienescu, Bucureşti, Ed. 
Eminescu; pentru citatul de mai sus, v.p. 456. 

universale şi necesare?“.4 Iar prin răspunsul său, Rădulescu- 
Motru se aşază în familia raţionaliştilor cartezieni; cu pre- 
cizarea că, la filosoful român, raționalismul se nuanţează 
energetist-evoluţionist. După Rădulescu-Motru, realitatea 
este o energie care evoluează, şi în care fizicul şi psihicul 
(substanţa întinsă şi substanţa cugetătoare ale lui 
Descartes) sunt „aspecte“ ale acestui proces unic. Pentru a 
lămuri „corelaţia“ dintre ele, şi deci putinţa cunoaşterii, 
filosoful introduce ipoteza „Corpului Alfa“. Definit drept 
„unitatea supremă înlăuntrul căreia s-ar putea stabili o 
corelaţiune între fizic şi psihic, între circuitul cauzalităţii 
mecanice şi evoluţia finalistă“ (Elemente..., p. 505), acest 
corp Alfa, numit şi Dumnezeu, este imanent universului, 
căruia îi conferă „un curs şi un scop“. În acest univers 
impregnat de divinitate şi în care totul se află într-o ar- 
monie necesară (ce aminteşte armonia stupefiantă din 
Descartes, Spinoza şi Leibniz, deci armonia tipică siste- 
melor raţionaliste moderne), conştiinţa omului — adică fac- 
torul cognitiv — este unitară tocmai pentru că este finali- 
tatea, „rezultatul sintetic al evoluţiei“ lumii. Susţinând că 
„evoluţia îl face pe om după chipul şi asemănarea realităţii 
totale“, realitate în care Dumnezeu este imanent, Rădulescu- 
Motru susţine, implicit, faptul că omul este după chipul şi 
asemănarea lui Dumnezeu. Cunoaşterea este posibilă toc- 
mai datorită acestei corelaţii: „Natura a organizat mintea 
omenească în aşa fel ca ea să poată, prin raţionamentele ei, 
înţelege realul“ (Elemenre..., p. 474). De fapt, noi nu 
cunoaştem, ci „re-cunoaştem“, spune filosoful, şi aceasta 


4 Mărturisiri făcute la Asociaţia Creştină a Tinerilor în 4 
decembrie 1943, în Rădulescu-Motru, Mărturisiri, ediţie de Valeriu 
Râpeanu şi Sanda Râpeanu, Bucureşti, Ed. Minerva, 1990, p. 81. 

deoarece conştiinţa noastră păstrează în ea amintirea tutu- 
ror schimbărilor prin care a trecut realitatea totală. 

O anume prudenţă l-a făcut pe Rădulescu-Motru ca, 
la începutul carierei sale, să prezinte problema cunoaşterii 
sub această formă ipotetică şi sofisticată: cunoaştem 
deoarece „natura“ ne-a creat s-o putem cunoaşte, cunoaş- 
tem deoarece există, „poate“, Corpul Alfa ori Dumnezeu, 
ce corelează fizicul şi psihicul. Tradus în termeni mai sim- 
pli, avem însă clasicul argument al veracităţii divine. Fie 
că-l numim „Corp Alfa“, „natură“, „realitate totală“ sau 
Dumnezeu (Descartes însuşi preciza că, „prin natură [...] 
nu înțeleg acum altceva decât pe însuşi Dumnezeu“, Me- 
ditaţii..., p. 73), omul e creaţia lui, iar facultăţile sale cog- 
nitive îşi au garanţia în el. 

Spre sfârşitul carierei sale, însă, Rădulescu-Motru a 
renunţat la precauţiile terminologice şi a recunoscut des- 
chis că, pentru el, temelia cunoaşterii e ideea de 
Dumnezeu: „Ceea ce garantează, în cele din urmă, ridica- 
rea minţii omeneşti deasupra vremelniciei şi mărginirii 
sale este Puterea divină“. Căci, spune filosoful în termeni 
neechivoci, „Dumnezeu nu ne poate înşela (s.n.) schim- 
bând de la o zi la alta datele pe care noi ne întemeiem raţio- 
namentul“ (Mărturisiri..., p. 83). Aluzia lui Rădulescu- 
Motru este, fără îndoială, la „le malin génie“ presupus de 
Descartes. Din argumentul cartezian, filosoful român n-a 
păstrat, însă, decât concluzia finală, că bunul şi adevăratul 
Dumnezeu garantează adevărurile minţii noastre. În ace- 
leaşi Mărturisiri..., ce-i pun în relief „sufletul meu simplu 
de oltean“, deci structura echilibrat-clasică, filosoful a 
recunoscut că edificiul său filosofic, personalismul ener- 
getic, se sprijină în întregime pe ideea de Dumnezeu, idee 
care „fundează “ atât „adevărul minții“, cât şi „legile mo- 

rale de conduită“. Totodată, el recunoaşte că orice specu- 
laţie pe marginea ideii de Dumnezeu îi pare o „exagerare“ 
a cărei lipsă n-o simte. Din această mărturisire, putem 
trage concluzia că şi ipoteza carteziană a geniului rău îi 
pare la fel de excentrică ca şi acelea, numite, că Dumnezeu 
ar avea de luptat cu un diavol ce-i uzurpă opera sau că fi- 
inţa supremă îşi teme atotputernicia. Structură senină, cla- 
sică, filosoful român ia veracitatea divină ca un fapt firesc, 
de la sine înţeles şi acceptat, unica lui grijă fiind aceea de 
a racorda divinul la ştiinţa vremii sale. Şi, bucuros că n-a 
căzut în excesul „demonismului “ ori în cel al „misticismu- 
lui“, se arată mulţumit că a reuşit „să pun în acord ideea de 
Dumnezeu cu principiile fundamentale ale raţionamen- 
tului“. 


În vreme ce Rădulescu-Motru a primit argumentul 
veracității divine cu calm şi satisfacție, Blaga, dimpotrivă, 
l-a respins cu neîncredere. Cunoscător al cartezianismului 
încă din epoca studiilor vieneze — Franyó Zóltan îl evocă, 
într-un interviu5, studiind „asiduu“, în Viena anilor '20, pe 
Descartes, despre care a ţinut şi o conferinţă la societatea 
studenţilor români din Viena, „România Jună“ —, Blaga a 
folosit metafizica lui Descartes ca un bun punct de sprijin 
pentru cristalizarea propriului său mit metafizic. Marele 
Anonim este adânc îndatorat viziunii carteziene despre 
divinitate. Iată probele: 


5 Viaţa, asta e originalitatea!, interviu de Ion Arieşanu, în 
„Luceafărul“, 17 ian. 1976. 

Marele Anonim — numit uneori Fond Anonim sau 
Dumnezeu -— este, asemeni Dumnezeului cartezian, impli- 
cat atât în cosmogeneză, cât şi în cunoaşterea lumii. lar 
atributele lui ontologice şi cognitive sunt, amândouă, de un 
fel aparte. 

Din punct de vedere ontologic, Marele Anonim este, 
ca şi Dumnezeul lui Descartes, creatorul acestei lumi; prin 
definiţie, el este „existenţa [...] căreia i se datoreşte orice 
altă existență“, inclusiv omul, precizează Blaga în 
Diferenţialele divineS. Pentru Descartes, Dumnezeu este 
„infinit“, „etem“ şi absolut; în mod polemic, Blaga, dim- 
potrivă, socoteşte că o discuţie asupra acestor atribute este 
de prisos, deoarece conduce numai la antinomii insolubile. 
Apoi, Dumnezeul cartezian este „substanţă imuabilă“. Ma- 
rele Anonim, la rândul său, are calitatea de-a rămâne veş- 
nic acelaşi, fapt confirmat de posibilitatea sa de a se „re- 
produce“ ad indefinitum „fără a se istovi şi fără a asimila 
substanţă din afară“ (Diferenţialele..., p. 67). Această cali- 
tate a sa se află însă în conflict cu rezultatul posibilei sale 
„reproduceri“; şi anume, din moment ce Marele Anonim, 
prin creaţie, practic s-ar reproduce, rezultă că el ar aduce 
pe lume entităţi identice sieşi, deci alți Mari Anonimi; or, 
asta ar însemna descentrarea existenţei, „teoanarhie . De 
aceea, în viziunea lui Blaga, imuabilitatea Marelui Anonim 
al său, capacitatea sa de a rămâne veşnic acelaşi, este peri- 
clitată chiar de puterea lui superlativă „de a se reproduce 
ad indefinitum în chip identic“. În consecinţă, grija cea mai 
mare a Marelui Anonim este tocmai de-a se păstra cum 


6 Diferenţialele divine, în Blaga, Opere, vol. 11, ediţie de Dorli 
Blaga, Bucureşti, Ed. Minerva, 1988, p. 66. Toate citatele din această 
lucrare trimit la această ediţie. 

este, de-a rămâne veşnic acelaşi; cu alte cuvinte, imuabili- 
tatea este grija sa cea mare, iar nu o calitate neproblema- 
tică, cum este la Dumnezeul cartezian. 

Apoi, aşa cum Dumnezeul cartesian este „indepen- 
dent“, de sine stătător, şi Marele Anonim e „o existenţă pe 
deplin autarhică, adică suficientă sieşi“ (Diferenţialele..., 
p. 67). Dar, în vreme ce Dumnezeu are, pentru Descartes, 
atributul „atotputerniciei“, Blaga se fereşte să-i atribuie 
Marelui Anonim o „puternicie “ absolută; căci, precizează 
filosoful, acest atribut generează „subtilităţi: scolastice“ 
fără sfârşit. Filosoful face trimitere, evident, la paradoxele 
medievale ale omnipotenţei divine, a căror origine se află 
în Sf. Ieronim; acesta observa că Dumnezeu poate face 
orice, dar nu poate face să nu se întâmple un lucru care deja 
s-a întâmplat, deci nu poate anula trecutul; de pildă, 
Dumnezeu poate distruge Roma, dar nu poate anula faptul 
că Roma a existat. Apărătorii omnipotenţei — de la Petrus 
Damiani la W.Ockham —, susţinând, în replică, puterea ab- 
solută a lui Dumnezeu, au sfârşit prin a anula orice raport 
necesar între cauză şi efect şi prin a gândi divinul — 
Ockham, mai ales — ca absolut arbitrar. Blaga refuză să 
participe la o asemenea dispută tocmai pentru că Marele 
Anonim al său păstrează ceva din aerul neliniştitor şi para- 
doxal al argumentelor îndreptate împotriva omnipotenţei. 
Şi anume, din start, Marele Anonim e definit ca existenţa 
ce poate produce, nesfârşit, existenţe de aceeaşi amploare 
şi complexitate cu sine. Or, o asemenea „reproducere“ a 
„totului unitar“ anulează chiar echilibrul acestui tot, deci îl 
primejduieşte, îl distruge. Cu alte cuvinte, Blaga, atribuind 
Marelui Anonim puterea de a crea entităţi identice sieşi, 
răspunde, tacit, că Dumnezeul său este atotputernic. Apoi, 
evaluând consecinţa acestei atotputernicii — „teoanarhia“ — 

Blaga îşi „corectează“ şi „ameliorează“ definiţia: Marele 
Anonim devine existenţa ce a decis să se abţină de la repro- 
ducere; or, prin aceasta, Blaga anulează, tot tacit, atotpu- 
ternicia Dumnezeului său. Cu alte cuvinte, Blaga refuză 
discuţia despre „puternicia“ Marelui Anonoim, tocmai 
pentru că l-a conceput pe structura paradoxelor medievale 
îndreptate împotriva omnipotenţei. El s-a mulţumit să 
sugereze „puternicia“ divină prin raportarea ei la creatură: 
şi-atunci, ea este „cu totul copleşitoare în asemănarea cu 
puterile creaturei “ (Diferenţialele....p. 68). 

În virtutea desăvârşirii şi atotputerniciei sale, 
Dumnezeu — spune Descartes, pe urmele teologilor medie- 
vali — creează lumea în mod continuu; „acţiunea prin care 
Dumnezeu menţine lumea este echivalentă cu aceea prin 
care a creat-o“, enunţă filosoful în Discurs...7. Creaţia con- 
tinuă asigură starea rânduită, cosmotică a lumii, împiedi- 
când apariţia haosului. Cu titlu pur ipotetic — ca şi W. 
Ockham, de altfel — Descartes discută problema cum ar 
arăta alte lumi, noi, pe care Dumnezeu ar avea poftă să le 
creeze în „altă parte în spaţiile cosmice“; el presupune că 
haosul iniţial din aceste lumi noi-nouţe s-ar structura, în 
virtutea „legilor pe care el [Dumnezeu] le-a stabilit iniţial“ 
(Discurs..., p. 136), astfel încât în final lumile noi ar fi 
„asemănătoare“ lumii noastre. Postulatul blagian - că 
Marele Anonim are o capacitate „reproductivă“ nelimitată, 
putinţa de a genera „existenţe de aceeaşi amploare sub- 
stanţială şi de aceeaşi complexitate structurală“ cu sine 
(Diferenţialele..., p. 68) — pare a se fi născut sub forţa de 


7 Descartes, Discurs despre metoda de u ne conduce bine 
rațiunea..., traducere de Daniela Rovenţa-Frumuşani şi Alexandru 
Boboc, Bucureşti, Editura Academiei Române, 1990, p. 137. 

sugestie a acestei ipoteze carteziene, că oricâte lumi noi ar 
crea Dumnezeu, acestea ar evolua, legic, spre o structură 
„asemănătoare cerurilor noastre“ (Discurs..., p. 136). 
Descartes a pus problema lumilor multiple ca ipoteză prin 
care să probeze legile - divine - ale mecanicii. Blaga, radi- 
calizând ideea, vorbeşte direct despre putinţa Marelui 
Anonim de-a crea un şir nesfârşit de Mari Anonimi care, la 
rândul lor, pot crea fiecare un şir nesfârşit de Mari Ano- 
nimi etc. Deşi apt, ca şi Dumnezeul cartezian, de o creaţie 
continuă, Dumnezeul blagian se autoconstrânge la absti- 
nenţă. El se abţine de la creaţie în dublu sens: pe de o parte, 
el nu creează nici măcar o singură dată pe măsura ma- 
ximelor sale posibilităţi - el n-a produs, nu produce, nu va 
produce un alt Mare Anonim. Pe de altă parte, deşi a făcut 
această lume, a creat-o „pulverizat“, „mutilat“, într-o „ge- 
neză în răspăr “, prin emiterea de fărâme simple şi minime: 
diferenţialele. În plus, din totalitatea de diferenţiale cu 
putinţă, le-a emis, în faza genezei directe, doar pe unele, pe 
cele periferice. În haosul iniţial al acestor cioburi infinite- 
zimale, intră în joc „geneza indirectă“, adică unirea dife- 
renţialelor în cuante, atomi, molecule, celule etc., apoi le- 
gile evoluţiei lumii. Creaţia este continuă — dar în sens mi- 
nimal, Marele Anonim emițând doar o parte a seriilor de 
diferenţiale posibile — şi, totodată, continuu zădămicită. 
Căci Marele Anonim îşi întrebuinţează continuu voinţa nu 
pentru a mări şi perfecționa geneza, ci pentru a o ţine în 
frâu, în limitele echilibrului lumii. Tabloul genezei are, 
deci, o direcţie contrară aceleia din Descartes. Efortul 
acestui Dumnezeu negativ este îndreptat — Blaga repetă 
asta până la saturație, cu un patetism perceptibil — spre 
„ceea ce nu trebuie să facă“, iar nu spre ceea ce ar putea să 
facă, voinţa lui e „o facultate pusă în serviciul unei uriaşe 

tăgăduiri “ (Diferenţialele..., pp. 76-77). Rezultatul acestui 
efort continuu de negaţie este, ca şi la Descartes, păstrarea 
lumii ca unicat, pe de o parte, şi în echilibru, pe de altă 
parte. Ca „poveste infinit mutilată“, lumea e cea mai rea 
din toate lumile ce le-ar fi putut crea Marele Anonim; tot- 
odată, ea este cea mai bună din toate lumile posibile — „op- 
tima soluţie“, precizează Blaga — deoarece haosul şi des- 
centrarea au fost prevenite. 

Datorită alcătuirii sale din diferenţiale mai apropiate 
de centrul Marelui Anonim, omul are un irepresibil dor de 
cunoaştere. Dar această tânjire după adevărul absolut nu 
poate fi niciodată împlinită, deoarece obiectul cunoaşterii 
şi subiectul cunoscător sunt separați de o distanţă infinită. 
Polemizând deschis cu toate gnoseologiile existente, Blaga 
precizează că responsabilitatea pentru eşecul cunoaşterii 
n-o poartă omul, ci Marele Anonoim, care ne-a oprit de la 
cunoaştere. Localizând interdicţia cunoaşterii în Marele 
Anonim, Blaga nu procedează, însă, altfel decât făcuse 
Descartes în prima parte a argumentului veracităţii divine. 
Să ne amintim că ipoteza lui Descartes este: „Voi pre- 
supune aşadar că nu există deloc un Dumnezeu adevărat, 
care ar fi izvorul adevărului, ci doar un anumit geniu rău, 
pe cât de puternic, tot pe atât de viclean şi înşelător, care 
şi-a întrebuințat, ca să mă înşele, toată iscusinţa pe care o 
are“ (Meditaţii..., p. 23). Cum se ştie, Descartes şi-a infir- 
mat singur ipoteza, conchizând că Dumnezeul existent nu 
poate fi decât bun, iar nu viclean şi gata să ne inducă în 
eroare. Blaga, dimpotrivă, rămâne fidel, de-a lungul în- 
tregii sale opere, ideii că Marele Anonim ne înşală; ceea ce 
la Descartes era o ipoteză de lucru, infirmată pe parcursul 
raţionării (dar, ce ciudat, infirmată doar indirect, prin afir- 
maţia că există Dumnezeul cel bun, şi niciodată direct: în 


261 


textul Meditaţiilor... nu există nicăieri afirmaţia: „geniul 
rău nu există “!), la Blaga devine certitudine: „Dumnezeu — 
spune Blaga în termeni categorici - are faţă de noi [...] o 
tactică, dar nu o morală. [...] Dacă e vorba să traducem tac- 
tica divină în termeni «morali», ar trebui să spunem că 
Dumnezeu ne înşală şi ni se sustrage metodic“ (Cenzura..., 
p. 482). Inspirându-se copios din prima parte a argu- 
mentării carteziene, privitoare la „le malin génie“, filosoful 
român polemizează metodic cu concluzia lui Descartes. 
Departe de a avea încredere în Dumnezeu — cum avea 
Descartes, pe motiv că este desăvârşit, deci incapabil de 
vreo răutate —, Blaga crede că preceptul irealizabil, dar 
unicul potrivit cu natura divină, este: „Dumnezeu trebuie 
ținut sub observaţie!“ (Cenzura..., p. 482). Cât priveşte 
„bunătatea“ divină, e lipsit de sens să-i atribuim factorului 
metafizic central sentimente şi trăiri omeneşti, precizează 
Blaga, spre indignarea teologică a lui Stăniloae. Între 
Marele Anonim şi noi legăturile sunt, de la origine, de 
respingere a noastră de către el. Maxima respingere fiind, 
desigur, cea cognitivă: Marele Anonim, prin cenzura trans- 
cendentă şi prin frâna transcendentă, veghează să nu fie 
cuprins. 

Nu voi relua acum, în această analiză comparatistă, 
trăsăturile cenzurii ori ale frânei transcendente; ele se 
cunosc, sunt aproape un loc comun în cultura română. Voi 
aminti doar că, după părerea lui Blaga, aceste apriorisme 
cognitive şi creative negative au fost „intercalate înadins“ 
de Marele Anonim între el şi noi. Datorită celor două 
forme de interdicţie, Dumnezeu, în loc să fie, ca la 
Descartes, „izvorul adevărului“, e opreliştea definitivă a 
cunoaşterii. De aceea, argumentul veracităţii divine, inclu- 
Siv în varianta lui carteziană, trebuie, după părerea filoso- 

fului român, definitiv rebutat: „Admiţând că între obiect şi 
cunoaşterea individuată e interpolată din partea Marelui 
Anonim o cenzură transcendentă, vor cădea de la sine toate 
concepţiile metafizice care se întemeiază pe premisa tacită 
sau declarată a veracităţii Marelui Anonim. Descartes, într-u- 
nul din punctele critice ale sistemului său, încerca să se 
salveze cu credinţa mărturisită că Dumnezeu nu poate să 
înşele. E locul să spunem că această concepţie atât de ge- 
nerală la metafizicieni este o ficţiune...“ (Cenzura..., p. 
481). Astfel de accente polemice la adresa lui Descartes se 
repetă în paginile Cenzurii transcendente. 

Şi, pentru ca legătura completă Blaga — Descartes să 
iasă la lumină, trebuie să amintim că filosoful francez so- 
cotea că facultatea noastră de judecare, raţiunea, este ga- 
rantată şi eficace tocmai pentru că am primit-o de la 
Dumnezeu; atâta doar că, în vreme ce Dumnezeu are o ra- 
țiune şi o ştiinţă infinite, omul are o rațiune şi o ştiinţă măr- 
ginite. Blaga a întors pe dos, pas cu pas, aceste aserţiuni. 
Rațiunea noastră nu ne ancorează în Marele Anonim, ci ne 
izolează de acesta, iar faptul că suntem raţionali nu e un 
indiciu că Marele Anonim este o rațiune infinită, ci indiciul 
că acesta „e cu totul altceva decât raţional“ (Cenzura..., 
p. 500). În privinţa ştiinţei divine infinte (după Descartes, 
în Dumnezeu „sunt închise toate comorile ştiinţei şi ale 
înțelepciunii“, Meditaţii..., p. 50, el fiind „substanţă atot- 
cunoscătoare“), punctul de vedere al lui Blaga coincide, 
iniţial, cu cel cartezian; astfel, în cenzura transcendentă 
(1934), admite că Marele Anonim „e în posesia unei 
cunoaşteri absolute“, „nelimitate“, „pozitiv-adecvate“ (p. 
523). În Diferenţialele divine (1940), însă, îi retrage 
Marelui Anonim această cunoaştere, pe motiv că dacă 
acesta ar gândi nelimitat şi absolut adecvat, s-ar gândi de 

fapt pe sine, ceea ce, în virtutea puterilor sale, ar declanşa 
reproducerea sa, deci catastrofala, cancerigena dezechili- 
brare a existenţei. De aceea, Marele Anonim gândeşte cel 
mai puţin cu putinţă, „limitat la maximum, deşi absolut 
adecvat. Aşadar, după Blaga, până la urmă cunoaşterea 
absolută nu există nicăieri — nici în Dumnezeu, nici în 
lumea omului. În plus, Blaga adaugă, ironic, că Marele 
Anonim nu-şi poate permite „plăcerea“ de a se gândi, ca 
„un Narcis filosof“, pe sine însuşi; de această dată, săgeata 
nu se îndreaptă spre Descartes, ci spre Aristotel: el întoarce 
pe dos o anume teză aristotelică, aceea că Dumnezeu sau 
Inteligența Divină „se gândeşte pe sine însăşi şi Gândirea 
ei este o gândire a gândirii“, săvârşind această acţiune per- 
fectă „în vecii vecilor'“.8 

Când însă Blaga vorbeşte despre motivele ce l-au 
determinat pe Marele Anonim să cenzureze din start 
cunoaşterea umană, punctul de vedere pe care se sprijină 
este, din nou, tacit cartezian. Concret, filosoful român gă- 
seşte trei justificări pentru instituirea cenzurii divine: 
Dumnezeu ne-a ferit astfel de „staza perpetuă“ ce ar urma 
cunoaşterii depline, ne-a protejat, apoi, de pericolele ce ar 
rezulta din cunoaştere, şi, în sfârşit, s-a protejat pe sine. Cu 
alte cuvinte, Marele Anonim ne înşală spre binele nostru şi 
al său. Descartes, la rândul său, în Meditaţia a patra, nu 
susţinea altcum: deşi Dumnezeu este bun şi atotputernic, 
deşi ne-a dat raţiunea, ne-a lăsat şi varii mijloace de a greşi, 
de a ne înşela. Acest lucru, precum şi imposibilitatea noas- 
tră de a pătrunde „intenţiile impenetrabile ale lui 


8 Aristotel, Metafizica, traducere de Şt. Bezdechi, studiu intro- 
ductiv de Dan Bădărău, Bucureşti, Editura Academiei, 1965, pp. 393- 
394. 

Dumnezeu“, nu i s-a părut deloc măgulitore lui Descartes: 
„Dumnezeu, aducându-mă pe lume, nu a vrut să mă aşeze 
în rândul lucrurilor celor mai nobile şi mai perfecte“, 
observă el. Iar imperfecţiunile puse de Dumnezeu în noi îl 
determină să se întrebe dacă nu cumva, din perspectiva 
divinității care „vrea întotdeauna ceea ce este mai bine“, e 
mai bine să greşim decât să nu greşim: „să fie atunci oare 
mai bine să greşesc, decât să nu greşesc deloc?“ (Medi- 
taţii... p. 52). Ceea ce formulează iniţial ca bănuială, ca 
întrebare, sfârşeşte — ca mai târziu la Blaga — prin a fi 
socotit o justificare înalt-metafizică a erorilor umane: ne 
înşelăm pentru că Dumnezeu a hotărât că aşa este mai bine. 

Lui Descartes, de altfel, chiar şi greşelile îi par „în 
întregime adevărate, absolut bune în măsura în care de- 
pind de Dumnezeu“ (Mediraţii..., p. 56), şi consideră că e 
preferabil ca ele să fie, decât să nu fie deloc. Unei consolări 
similare 1 s-a livrat, de altfel, şi Blaga: chiar dacă Marele 
Anonim ne cenzurează cunoaşterea, ne-a lăsat, în schimb, 
o „compensație“: istoria, locul faptelor noastre şi al for- 
mulării „misterelor“, locul unde noi suntem, acţionăm, 
plăsmuim mistere. În mod paradoxal, în metafizica bla- 
giană omul are, într-un fel, o situaţie mai bună chiar decât 
Marele Anonim: acesta din urmă, ontologic vorbind, îşi 
amputează toate posibilităţile creatoare — cu excepţia emi- 
terii de diferenţiale —, iar gnoseologic vorbind, este con- 
strâns să gândească/cunoască strict limitat, niciodată neli- 
mitat. În schimb, omul, din punct de vedere ontologic, prin 
istorie şi creaţie este liber, deşi nu nelimitat; iar din punct 
de vedere gnoseologic, deşi absolut cenzurat, „sparge“ 
cenzura transcendentă prin ideea-negativ a misterului, ce 
semnalează că taina există, chiar dacă noi n-o putem des- 
cifra. Prin urmare, datorită istoriei şi creaţiei, care sunt 

modul ontologic al omului, acesta se află într-o situaţie 
oarecum avantajată. Asta, desigur, dacă privim mitosofia 
lui Blaga chiar prin unghiul de perspectivă — senin, goe- 
thean — al lui Blaga însuşi. 

Dacă însă schimbăm unghiul de perspectivă, mitul 
său metafizic este, de ce să n-o recunoaştem, un splendid 
coşmar metafizic. Punctul lui de cristalizare este evident 
cartezian: ipotezele de lucru ale lui Descartes despre geniul 
Tău şi înşelător au devenit la Blaga postulate; iar conclu- 
ziile lui Descartes despre Dumnezeul cel bun şi verace, 
dimpotrivă, ori au fost obiectul polemicii directe a lui 
Blaga, ori au fost preluate tacit, dar numai după ce au fost 
întoarse pe dos, anamorfozate. Şi ipoteza geniului rău, şi 
concluziile carteziene despre Dumnezeul cel bun - acestea 
din urmă, repet, „prelucrate“ de Blaga — au devenit materia 
primă, textura Marelui Anonim. Argumentul «Dumnezeu 
este verace, deci nu poate fi înşelător» al lui Descartes a 
devenit, prin răsturnare, «Dumnezeu este înşelător, deci nu 
poate fi verace» al lui Blaga. La Descartes, respingerea 
ipotezei geniului răutăcios şi acceptarea ideii de 
Dumnezeu bun şi verace fac ca distanţa cognitivă dintre 
om şi divinitate să fie minimă; la Blaga, din contră, avem 
distanța maximă între Creator şi creatură, respingerea, cen- 
zurarea creaturii de către Creator. La Descartes, adevărul şi 
posibilitatea cunoaşterii se întemeiază pe veracitatea 
divină, iar falsul pe slăbiciunea, pe imperfecţiunea omului; 
la Blaga neputinţa cunoaşterii absolute şi adecvate se înte- 
meiază pe Marele Anonim, iar unica formă de a „trece 
frontul cenzurii, ideea de mister, pe ingeniozitatea ome- 
nească. La Descartes, raţiunea umană e un indiciu al atot- 
puterniciei divine, la Blaga, ea este doar simptomul că 
Dumnezeu este cu totul altfel, i- sau a-raţional. Etc. etc. 


266 


Desigur, aşa cum am arătat, în compoziţia Marelui Ano- 
nim Blaga a adus aluviuni ideatice şi din alte surse teore- 
tice; dar structura de cristalizare este carteziană. 

Întrebarea care se poate pune este următoarea: cum a 
fost cu putinţă ca raționalismul cartezian, adică paradigma 
însăşi a raționalismului modern, să „rodească“ într-un sis- 
tem mitosofic iraţionalist ca cel blagian. Pentru a „înmuia“ 
o asemenea mirare, să ne amintim însă că raționalismul 
cartezian are, în chiar miezul său, două ecuaţii ale iraţio- 
nalităţii. În primul rând, „visul lui Descartes“, din 10 
noiembrie 1619, pe care filosoful şi l-a interpretat singur, 
descifrând că în el i s-a arătat ce cale are de urmat în viaţă, 
şi anume, reformarea cunoaşterii. Visat în somn, fantasmat 
în stare de reverie sau chiar inventat, visul — din moment 
ce a fost acceptat de Descartes ca soluţie a problemei sale, 
a preocupării ce are de făcut în viaţă — ne permite să spu- 
nem, aşa cum observă şi Anton Dumitriu, că la baza me- 
todei raţionaliste carteziene stă un vis şi interpretarea me- 
sajului lui. În al doilea rând, în miezul cartesianismului stă 
mitul personal al lui Descartes însuşi: ipoteza, îndelung 
rumegată şi răsucită pe toate părţile, a existenţei unei fiinţe 
atotputernice ca Dumnezeu, dar exact pe dos decât acesta, 
întrucât rea, răufăcătoare, înşelătoare. Ipoteza lui Descartes 
este cu atât mai neliniştitoare, cu cât existenţa Dumnezeului 
cel adevărat se sprijină pe un argument logic invalid — 
argumentul ontologic; ca să nu mai vorbim despre faptul 
că toate concluziile lui Descartes despre Dumnezeu sunt 
scoase din şi clădite pe un fapt primordial subiectiv: 
„Cuget, deci exist“. 

Construcţia lui Blaga este una din cele mai întu- 
necate şi pesimiste din toată istoria metafizicii; citind Dife- 
renţialele divine, nu poţi decât să regreţi că Cioran n-a 

cunoscut cartea, Le Mauvais demiurge al său fiind crescut 
pe alte surse teoretice mitosofia blagiană, în iraţionalismul 
ei, poate sta fără sfială alături de iraţionalismele raţionalis- 
tului Descartes. Acelaşi spirit neliniştit, problematic, inge- 
nios, deci manierist, i-a animat pe amândoi filosofii. Dacă 
Descartes - pe care, să nu uităm, manieriştii şi-l revendică, 
socotindu-l unul de-al lor tocmai datorită acestei „filosofii 
a realităţii înşelătoare “7 — a dat câştig de cauză Dumnezeului 
cel bun, iar Blaga, celui rău, e pentru că primul se afla în 
zorii, cel de-al doilea în amurgul lumii moderne. Cei 300 
de ani care îi despart (Discurs..., 1637; Meditaţii..., 1641 — 
Cenzura..., 1934; Diferenţialele..., 1940) au însemnat, din 
punctul de vedere al uzurii ideii de Dumnezeu şi al uzurii 
speranţelor cognitive ale omului, foarte mult. 

O ultimă problemă. Pentru că legătura de la Blaga la 
Descartes este foarte simplă şi la-ndemână, nu-mi pot 
explica de ce n-a văzut-o, după ştiinţa mea, încă nimeni. 
Cel mai în măsură să o observe era Noica, traducătorul 
Meditaţiilor... lui Descartes şi, totodată, comentatorul fidel 
şi cald al lui Blaga. Exegeţii lui Blaga au căutat alte mo- 
dele explicative pentru alcătuirea Marelui Anonim, în spe- 
cial religioase, gnostice. Într-un demers lămuritor de tip 
comparatist mi se pare, însă, mai eficient să apelezi la 
explicaţiile cele mai sigure şi apropiate, iar nu la cele 
incerte şi îndepărtate. Descartes, bine studiat de Blaga la 
Viena, utilizat inclusiv în teza de doctorat (Cultură şi 
cunoştinţă, elaborată 1920, publicată 1922), citat constant 
de Blaga şi obiect de polemică al lui Blaga, e un asemenea 


9 Gustav Ren€ Hocke, Lumea ca labirint, traducere de Victor 
H. Adrian, prefaţă de Nicolae Balotă, postfață de Andrei Pleşu, 
Bucureşti, Ed, Meridiane, 1973, p. 217. 

reper sigur. Într-un mit filosof spectaculos cum e cel al 
Marelui Anonim autorul s-a inspirat, aşadar, prin anamor- 
fozare, dintr-un alt mit filosofic spectaculos, cel al geniu- 
lui rău cartezian. Mitul Marelui Anonim a fost adesea 
„Scuzat“, de către comentatorii săi, prin circumstanţa că 
este... creaţia unui poet. Lăsând la o parte problema dacă 
într-adevăr un poet este sau nu inferior metafizic unui fi- 
losofi, trebuie să observ că „scuza“ aceasta, enunțată cel 
mai adesea în sens peiorativ, nu are, în privinţa Marelui 
Anonim, nici o acoperire. Blaga a vrut să fie, în primul 
rând, filosof. Mitul Marelui Anonim — chiar dacă îl are 
autor pe Blaga - este tot atât de filosofic ca şi mitul „ge- 
niului rău“, ce-l are ca autor pe Descartes. Iar Descartes n-a 
fost, se ştie, poet. 

